REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Treći dan rada)

01 Broj 06-2/192-22

7. decembar 2022. godine

Beograd

(Sednica je počela u 10.05 časova. Predsedava Sandra Božić, potpredsednik Narodne skupštine.)

\*

\* \*

PREDSEDAVAJUĆA: Poštovane dame i gospodo narodni poslanici, nastavljamo rad Treće sednice Drugog redovnog zasedanja Narodne skupštine Republike Srbije Na osnovu službene evidencije o prisutnosti narodnih poslanika, konstatujem da sednici prisustvuje 98 narodnih poslanik.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje.

Konstatujem da je, primenom elektronskog sistema za glasanje, utvrđeno da je u sali prisutno 98 narodnih poslanika, odnosno da su prisutna najmanje 84 poslanika i da postoje uslovi za rad Narodne skupštine.

Obaveštavam vas da je sprečena da sednici prisustvuje narodna poslanica docent dr. Biljana Đorđević.

Nastavljamo pretres u pojedinostima o Prvoj tački dnevnog reda.

(Srđan Milivojević: Poslovnik.)

(Nebojša Zelenović: Poslovnik.)

(Nebojša Cakić: Poslovnik.)

Na član 1. amandman je podneo narodni poslanik Đorđe Stanković.

Da li nek želi reč?

Izvolite.

Reč ima Đorđe Stanković.

ĐORĐE STANKOVIĆ: Poštovanje potpredsednice Skupštine.

Poštovani poslanici, mislim da Poslovnik treba da ima prednost u ovom slučaju. Vidim da su se ljudi javili, zamolio bih da pre svega….

PREDSEDAVAJUĆA: Ja mislim da ja predsedavam i da ja odlučujem o tome. Hvala vam. Ako želite da obrazložite svoj amandman, izvolite.

(Srđan Milivojević: Poslovnik.)

(Nebojša Zelenović: Poslovnik.)

(Nebojša Cakić: Poslovnik.)

ĐORĐE STANKOVIĆ: Želim da obrazložim.

Ovako. Znači, vi ste nam odbili 80 amandmana i ja smatram da mi imamo pravo da damo svoju reč na ovu temu.

Molio bih da pustite poslanike, predsednike poslaničkih grupa da se obrate.

Znači, mi smo podneli amandmane po svakoj temi. Neki su bili jako slični. Vi ste bukvalno odbili nasumično 80 amandman i to je verovatno razlog zato što ste hteli da uštedite na vremenu. Verujte mi, ti amandmani su bili važni da se pomenu za građane Srbije.

Na ovaj način ste na neki način umanjili ste značaj i nas kao poslanika, a i ovaj dom. Ako možemo da pričamo na tu temu, smatram da bi to bilo važno za uvod pre nego što počnemo da pričamo o ostalim stvarima.

Ovde imam važan amandman, ali smatram da je ovo važnije. Iz tog razloga, pre nego što nastavimo, molio bih da date reč predsednicima poslaničkih grupa po povredi Poslovnika.

PREDSEDAVAJUĆA: Ja vidim da se vi kandidujete za mesto predsednika Narodne skupštine. Želim vam puno sreće drugi put.

Da li neko želi po amandmanu?

Ukoliko ne, na član 2. amandman je podnela narodni poslanik dr Dragana Rakić.

(Nebojša Cakić: Jel vi vidite da želimo po Poslovniku?)

Da li želite reč?

(Srđan Milivojević: Mi reklamiramo povredu Poslovnika. Zašto ovo radite? Čemu nasilje?)

(Aleksandar Jovanović: Nas ovde niko neće da maltretira.)

Vratite se na svoje mesto. Evo novinari ulaze, snimiće vas. Imaćete svoj performans i danas. Samo vas molim, udaljite sa ovog prostora. Niste dobili saglasnost da priđete.

(Aleksandar Jovanović: Ne može da radi parlament dok nam …)

Da li gospođa Dragana Rakić želi reč?

Ukoliko ne, na član 2. amandman su zajedno podneli narodni poslanici Dejan Šulkić, Miloratka Bojović, Predrag Marsenić, Zoran Sandić, Gorica Gajić i Zoran Stojanović.

( Narodni poslanici opozicije: Poslovnik.)

(Srđan Milivojević: Povreda Poslovnika.)

(Nebojša Zelenović: Dajte nam da govorimo.)

Predrag Marsenić ima reč.

(Nebojša Cakić: Jel vidite Poslovnik?)

(Nebojša Zelenović: Dajte da govorimo.)

PREDRAG MARSENIĆ: Izvinjavam se, mislim da nije sada u redu da mi dajete reč, ipak treba da se uvede neki red.

PREDSEDAVAJUĆA: Molim narodne poslanike da se vrate na svoje mesto. Omogućite rad Narodne skupštine, omogućite gospodinu Marseniću da završi svoje izlaganje po Poslovniku.

(Narodni poslanici opozicije: Poslovnik.)

Dobićete povredu Poslovnika, dobićete povredu Poslovnika, ali treba da sačekamo da uđe još koja kamera.

(Srđan Milivojević: Nismo dobili. Tražili smo.)

(Nebojša Zelenović: Predsedavajuća, dozvolite poslanicima da govore.)

Dobićete povredu Poslovnika. Kada bude prilika dobićete povredu Poslovnika. Razumem vas da vi sada imate potrebu da svako jutro pravite isti cirkus, isti performans, uvek ista tema, uvek je prisutno političko nasilje koje vršite nad većinom i to je apsurd u koji Narodna skupština svakodnevno ulazi, ali molim vas da

završite performans da možemo da nastavimo ono što je bitno za građane Republike Srbije, a to je rasprava o budžetu.

Vidim da vas ni amandmani vaši ne zanimaju previše, koje ste podneli.

(Narodni poslanici pričaju u glas.)

Dobićete reč, naravno.

Da li možda hoćete opomenu?

(Aleksandar Jovanović: Što ne vodite sednicu? Izbacite nas sve napolje. Nećete da maltretirate ljude.)

Ja sednicu vodim. Jel možete li da se vratite na svoja mesta? Određujem pauzu od pet minuta.

(Posle pauze.)

PREDSEDAVAJUĆA(Sandra Božić): Nastavljamo rad.

NEBOJŠA ZELENOVIĆ: Poslovnik se mora poštovati.

Dakle, tražimo od početka da dozvolite opoziciji da govori. Tražimo od početka samo da se poštuje ono što je sveto pismo za ovaj dom. Vi to odbijate da uradite od kako je počela da radi Skupština.

(Predsedavajuća: Koji član?)

Član 107. stav 2. kršite dostojanstvo Narodne skupštine.

(Predsedavajuća: Čime kada nismo ni progovorili od jutros gospodine Zelenoviću?)

Ovde ljudi su predstavnici građana, izabrani svi na izborima.

Vi ste prekršili juče predsedavajuća i predsednik Skupštine intenzivno u ovoj raspravi …

(Predsedavajuća: Gospodine Zelenoviću, pa ne može povreda Poslovnika na nešto što se desilo juče.

Razumem da ste možda nešto noćas sanjali, pa da imate povredu Poslovnika, ali nemojte molim vas, nije počela sednica, nismo progovorili od jutros. Razumem vaše potrebe da imate jutarnje razgibavanje u smislu narušavanja dostojanstva Narodne skupštine.)

Dakle, omogućite nam da naši amandmani budu razmatrani na način i u skladu sa Poslovnikom, omogućite nam da se poštuje Poslovnik, omogućite nam da govorimo. Imamo pravo da govorimo, o amandmanima i po Poslovniku.

(Predsedavajuća: Naravno da ćete govoriti. Hajde da dopustimo gospodinu Marseniću da obrazloži svoj amandman.)

Nastavićemo dalje da se borimo, bez obzira što ignorišete.

Ne možete me nadpričati gospođo Božić. Ovo što radite je protivno Poslovniku.

(Predsedavajuć: Da li želite da se Skupština izjasni o ovome?)

Dakle, podneli smo amandmane. Na jedan član zakona ga prihvatite, na drugi član zakona ga odbijete. Istovetno obrazloženje …

(Isključen mikrofon.)

PREDSEDAVAJUĆA: Reč ima Predgrag Marsenić.

(Nebojša Zelenović: Ne dajete obrazloženje poslanicima zašto ste ga odbili ili zašto ste ga prihvatili. Sve što tražimo od početka je da se poštuje zakon.)

Izvolite gospodine Marseniću, ako želite da govorite po amandamanu.

PREDRAG MARSENIĆ: Želim, samo ne bih da se nadvikujem.

Dakle, amandman je u članu 2. stav 1. reči – kao i sredstava opšte lokacije, specijalnih prava vučenja odobrenih Republici Srbiji, odlukom guvernera MMF-a o opštoj lokaciji specijalnih prava vučenja – brišu se.

Mislimo da nema potrebe da se posebno ističe MMF. On može da potpadne pod formulaciju koja je prethodno u tom delu rečenice – navedena sredstva obezbediće se iz zajma od domaćih i međunarodnih komercijalnih multilateralnih finansijskih institucija.

Postoje specijalna prava vučenja u okviru MMF-a. Ona predstavlja međunarodnu rezervnu aktivu koju je MMF 1969. godine doneo i takođe smatramo da ni to ne treba posebno isticati. Zbog toga smo da se ovaj deo briše.

Mi smo imali koliko znam, dva savetodavna aranžmana u okviru MMF-a sa nama, 2018. i 2021. godine. To su bili aranžmani popularno nazvani čuvarkuća. Trajali su 30 meseci svaki, međutim, u međuvremenu se očigledno nešto desilo. Mislim da je ministar Mali govorio da je naša ekonomija izuzetno jaka finansijski, da mi dobro stojimo, da ne moramo da uzimamo nikakva sredstva od MMF-a, međutim, očigledno da se u međuvremenu nešto desilo. To što se desilo nije samo rat u Ukrajini, ima puno toga i do nas i do onoga što je loše urađeno u EPS-u i do milionskih gubitaka koji su tu napravljeni. Zbog toga očigledno danas moramo da napravi stendbaj aranžman od 2,4 milijarde evra.

I sada je, juče ovde, citiraću, Siniša Mali je tvrdio da smo najbrže rastuća ekonomija u Evropi, pa mi nekako nije logično da mi kao takva ekonomija moramo da se zadužujemo kod MMF-a za 2,4 milijarde.

Ono što je meni ovde bitno i svima nama – koje obaveze je Vlada Srbije preuzela u okviru ovog aranžmana? Video sam da ste prošle nedelje usvojili pismo o namerama, da ste usvojili tekst memoranduma. Nisam uspeo da nađem, nije objavljeno na sajtu još uvek, pa bih voleo da čujem konkretno šta je to, a ne bih voleo da je to obaveza privatizacije određenih javnih preduzeća, pre svega EPS-a i „Telekoma“. Toliko. Hvala. PREDSEDAVAJUĆA: Reč ima Miroslav Aleksić.

MIROSLAV ALEKSIĆ: Po Poslovniku.

(Predsedavajuća: Ne možemo po Poslovniku.

Dala sam vam reč po amandmanu, ako hoćete iskoristite to, ako ne, ne možemo po Poslovniku da razgovaramo više.)

Gospođo Božić, predsedavajuća, dakle, najbrutalnije ste još jednom prekršili Poslovnik i to član 163. U njemu jasno stoji da će nadležni odbor nepotpune amandmane i amandmane sa uvredljivom sadržinom odbaciti.

Odbili ste …

PREDSEDAVAJUĆA: Gospodine Aleksiću, moram da vas prekinem.

Ja nisam odbila amandmane, amandmane su odbili odbori. Tako da ne znam kako sam ja mogla da povredim i Poslovnik.

(Nebojša Zelenović: Nisu odbili, nego odbacili amandmane.)

Mi smo sinoć naučili koliko znate da pišete amandmane, mislim da to isto govori o onome koliko znate Poslovnik.

Podjednako vam je znanje, tako da vas molim da dopustite, ne opstruirate sednicu Narodne skupštine, da se razgovara o amandmanima.

Imate pravo da se po svakom amandmanu javite.

Dakle, da li hoćete da govorite o amandmanu?

MIROSLAV ALEKSIĆ: Jedini ko opstruira sednicu ste vi, odnosno vaš predsednik.

PREDSEDAVAJUĆA: Ukoliko ne, hvala.

Sledeći je Aleksandar Jovanović.

(Miroslav Aleksić: Dajte mi reč po amandmanu ili po Poslovniku.)

(Predsedavajuća: Pustite gospodina Jovanovića da govori. Dobićete reč po amandmanu.)

ALEKSANDAR JOVANOVIĆ: Zdravo živo svima.

Javljam se po amandmanu.

Da li znate šta se dogodilo sinoć ovde, gospođo Božić?

Jel znate šta je sinoć šef vašeg poslaničkog kluba ovde sve izgovorio?

Gospodine Jovanov, ko vas je naučio tako da se ponašate, jel Aleksandar Vučić?

(Predsedavajuća: Gospodine Jovanoviću, nemojte se obraćati narodnom poslaniku lično.)

Nemojte da me prekidate.

(Predsedavajuća: Naravno da ću vas prekinuti, jer kršite Poslovnik.

Nemojte se obraćati lično narodnom poslaniku. Obraćajte se meni.)

Evo obraćam se vama. Dakle, ja vas pitam – jel vašeg šefa poslaničkog kluba Aleksandar Vučić naučio tako da se izražava?

Samo da znate, svi vi nesenosnošljivi, a i vi gospođo Božić, svaki put kada budete kršili zakon koji stoji u Poslovniku, kada budete kršili volju svih onih koji su glasali i za vas, a i za nas, nas ovde ima dovoljno, blokiraćemo rad Narodne skupštine i onoga što radite. To što radite je brutalno kršenje zakona, sram vas bilo. To da znate, da budete sigurni svi vi koji se tako ponašate. Šta vi zamišljate? Ko ste vi?

PREDSEDAVAJUĆA: Gospodine Jovanoviću, ja ne znam kako se ovo odnosi na amandman o kojem govorimo. Tekst amandmana glasi - kao iz sredstava opšte lokacije specijalnih prava, vučenje odobrenih Republici Srbiji, odlukom odbora guvernera MMF, opšte lokacije specijalnih prava vučenja, brišu se itd.

Kako je ovo imalo veze sa navedenim amandmanom?

Zahvaljujem.

Ko je po Poslovniku? Miroslav Aleksić. Hajmo, opet.

MIROSLAV ALEKSIĆ: Zahvaljujem predsedavajuća, ukazujem na povredu člana 27, u vezi sa članom 163.

Dakle, o ovom Poslovniku se stara predsednik Skupštine i on je dužan da se njega pridržava i vi, koji ste njegovi potpredsednici. Najgrublje je prekršen Poslovnik, vezano za odbacivanje amandmana, odbačeni su amandmani bez ikakvog obrazloženja.

Zašto vam to govorim? Zato što ste amandmane koje ste odbacili, po Predlogu zakona o rebalansu, sve obrazložili, lepo i one koji su nepotpuni i one koji su sa uvredljivom sadržinom. Ovoga puta se to nije dogodilo, već ste uzeli po ličnom nahođenju, na Odboru za ustavna pitanja, gde imate, naravno većinu i odbacili šta se vama smatralo da treba da se odbaci. Imamo slučajeve da su neki amandmani poslanika iz različitih poslaničkih grupa, istovetni, jedni odbačeni, drugi prihvaćeni.

Dakle, to je pravno nasilje. Nasilje ovde ne sme da se sprovodi. Pravno ne i vi ste ti koji ste dužni da brinete o ovome. Ja vas molim sada, dozvolite da završim.

PREDSEDAVAJUĆA: Gospodine Aleksiću, ja vam opet govorim da je to tema za odbor, a ne za plenum.

MIROSLAV ALEKSIĆ: Ja vas molim, da sada svih ovih 12 amandman, koje ste odbacili našoj poslaničkoj grupi, NS, tražim obrazloženje nadležnog odbora, zašto su odbačeni.

PREDSEDAVAJUĆA: Bravo, odlično, sami ste rekli, sebi dali odgovor nadležni odbor svakako ima nadležnost da o ovome razmatra, raspravlja i odlučuje i odlučio je.

MIROSLAV ALEKSIĆ: Tako je, vi ste dužni da brinete o tome. Odbor nije dostavio obrazloženja.

PREDSEDAVAJUĆA: Zahvaljujem.

Povreda Poslovnika, Marjan Rističević.

MARIJAN RISTIČEVIĆ: Dame i gospodo narodni poslanici, poštovana predsedavajuća, reklamiram član 103. u vezi člana 161. Poslovnika Narodne skupštine Republike Srbije.

Moram da vas upozorim da, po stavu 8. svakome ko se javi po ovom pitanju amandmana, oduzimate vreme, s obzirom da su ovo brižljivo isplanirali. Dakle, isplanirali su sami odbacivanje amandmana, zato što član 161. kaže - podnosilac amandmana ne može sam ili zajedno sa drugim narodnim poslanicima da podnese više amandmana na isti član Predloga zakona.

Onaj koji se najviše bunio, Zelenović, njegov poslanik koji se zove Nebojša Cakić je podneo šest amandmana na isti član. Dakle, odborima nije ostalo ništa drugo, nego da ove amandmane odbije, a oni su sami podnošenjem više amandmana na isti član, unapred isplanirali ovaj performans koji su ovde održali.

Zato vas molim da im ubuduće, bilo ko se javi, to je klasična zloupotreba, oduzmete vreme i primenite neke druge mere. O ovome ne tražim da se glasa, nije vaša krivica, ali oni grubo zloupotrebljavaju vašu dobru volju. Hvala.

PREDSEDAVAJUĆA: Meni je vrlo jasna ta vrsta zloupotrebe i sve ovo što danas imamo prilike da vidimo umesto rasprave, kvalitetne o budžetu i o onome što građani Srbije, zaista zanima, ali ja moram da vas pitam.

Da li želite da se Skupština izjasni? (Ne.)

Hvala vam.

Na član 2. amandman je podneo narodni poslanik Miodrag Gavrilović.

Da li neko želi reč?

Izvolite.

MIODRAG GAVRILOVIĆ: Moram da pitam zašto mi je odbačen amandman broj 1. zato što sam tu tražio sa jednim ozbiljnim obrazloženjem da u našem budžetu imamo deficit manji za 40 milijardi dinara. To niti je uvredljivo niti je protivustavno, a nadležni odbor ili kako se kaže nadležni odbor je odbacio ovaj amandman. Tražio sam da se umesto izdataka za nabavku oko finansijske imovine od 117 milijardi smanji na 77.

Zbog čega? Zato što kada sam pročitao i kada smo mi pročitali izveštaj Fiskalnog saveta, on apostrofira i posebno ukazuje na to da je deficit napravljen najviše zbog toga što su nastali gubici u Elektroprivredi Srbije, ali pošto se povećava cena u januaru električne energije, a vraćam se iz Beča sa konferencije koju smo imali i plenuma energetske zajednice gde si insistira da se cena električne energije povećava i u drugom i trećem kvartalu postepeno, smatram da tim povećanjem električne energije cene EPS neće biti u tako teškoj situaciji i da nije potrebno da 117 milijardi nego 77 milijardi, čista obračunska računica.

Vi ste odbili ovaj amandman kao uvredljiv. Vas vređa kada se spominje Elektroprivreda Srbije. Mislim da je to potpuno neprihvatljivo, da postoji mogućnost da u ovoj Skupštini, u ovom domu se tako poigravate sa ozbiljnim radom koji smo kao poslanici posvetili budžetu. Čitali smo budžet koji ste vi napravili, pročitali svaki red, svaku rečenicu. Konstruktivno pokušali nešto da predložimo, a vi ste to odbili samo zato što su to opozicioni amandmani. Dajte mi obrazloženje da to nije tako i meni i mojim kolegama.

PREDSEDAVAJUĆA: Poštovani narodni poslanici saglasno članu 27. i članu 87. stavovi 2. i 3. Poslovnika Narodne skupštine obaveštavam vas da ćemo danas raditi i posle 18,00 časova zbog potrebe da Narodna skupština što pre donese akta iz dnevnog reda ove sednice.

Marko Atlagić, po amandmanu. Izvolite.

MARKO ATLAGIĆ: Poštovana potpredsednice Narodne skupštine, podržaću stav nadležnog odbora i naravno da se odbije ovaj amandman.

Kada je u pitanju Zakon o budžetu, zaista svi narodni poslanici, bez obzira da li smo pozicija ili opozicija trebamo zaista da sa ozbiljnošću priđemo ovom zakonu, jer je to najvažniji zakon u toku jedne godine, koji se donosi u ovom visokom domu.

Mi zaista kada razmatramo budžet trebamo videti prihod. Mi smo čuli juče, a evo i danas, kontradiktorne izjave. Dakle, ono što je bitno, bitno je da će prihodi u sledećoj godini rasti. Na osnovu čega to znamo? Na osnovu toga što se prihodi već u ovoj godini povećavaju i to u prvom redu poreza na dobit jer su prihodi bolji od očekivanih i u ovoj godini. Porez na dohodak, isto tako raste. Zato je budžet projektovan na rast prihoda od 7,8% BDP. Planirani BDP je za 2023. godinu na 68 milijardi eura, a to je za 137 milijardi dinara veći nego prošle godine i tako dalje.

Dakle, nama je cilj svima i opoziciji i poziciji da ove brojke razmotrimo, da damo primedbe eventualno ako neko ima i svoje druge predloge. Javni dug će biti na nivou 56,1% BDP i to je zadovoljavajuće. Složićete se svi, ako znamo da je prosek javnog duga na nivou Evrope, Evropske zajednice negde oko 90% BDP. Rast privrede 2,5% i ono što se malo govori, rast inflacije je 11,1%, što ne možemo sa sigurnošću tvrditi, jer na to utiču i drugi faktori. Dakle, globalni, globalna kretanja, zato ne možemo sa sigurnošću tačno i odrediti.

Budžet počiva na tri stuba, kako je ministar Mali juče rekao, a to je za naše građane, što je najvažnije, a verujem i za nas, povećanje plata i penzija. Zato upozoravam građane Republike Srbije da će plate u javnom sektoru biti povećane, nekako su juče neki govorili da neće u tom procentu, ja čak tvrdim i jače od 12,5%. To ćemo videti u drugoj polovini godine.

PREDSEDAVAJUĆA: Hvala vam, profesore Atlagiću.

MARKO ATLAGIĆ: Samo da još nešto kažem. Investicije i ono što je bitno za energetiku, da neke stvari razjasnimo ovde, poštovana potpredsednice Narodne skupštine.

Kada je energetika u pitanju, ono što je bitno, jer juče to nismo čuli, cene energetike su rasle za godinu dana u Evropi deset puta, a koliko je kod nas? Pa, uopšte nismo povećanje imali.

PREDSEDAVAJUĆA: Hvala, profesore Atlagiću.

Na član 2. amandman je podneo narodni poslanik dr Zoran Lutovac.

Da li neko želi reč?

Ja vas molim da budete u sali. Ne mogu da vam dajem reč dok ste vi u hodniku. Izvolite.

ZORAN LUTOVAC: Najpre da izrazim nezadovoljstvo potcenjivačkim odnosom rukovodstva u Skupštini, a pre svega ljudi iz Vlade, što se na ovaj način odnose prema poslanicima i prema budžetu, prema najvažnijem zakonu u toku godine o kojem se raspravlja.

Ovo je nedopustivo ponašanje. Pogledajte ko je ovde prisutan, premijerka, predsednica Vlade, dva dana ima važnija posla od najvažnijeg zakona za državu Srbiju, u kome se odlučuje o sudbinama ljudi, o tome kako će izgledati raspodela novca, kako će izgledati ulaganje u privredu i socijalna pitanja, pogledajte gde su oni?

Koja su to važnija pitanja? Reče nam juče predsednik Skupštine da oni imaju važne sastanke. Ljudi, o budžetu se raspravlja, šta ima važnije od budžeta? Jel nije moglo da se isplanira da se ti sastanci pomere pre ili posle? Ovo je duboko potcenjivanje građana, ali duboko potcenjivanje i ove Skupštine.

Zašto se oni tako ponašaju? Ponašaju se zato što ih ne interesuje šta će reći bilo koji poslanik, bilo iz opozicije ili vlasti. Ne interesuje ih, jer oni znaju da oni upravljaju Skupštinom a da nije Skupština ta koja njih kontroliše, što bi bilo normalno. Oni znaju da će na zvonce sve što budu predložili biti izglasano. I to potcenjivanje Skupštine se nastavlja. Ovo je potpuno neprimereno. Ovako nešto ne sme da se radi. Jednom za svagda sa ovim mora da se prekine.

Ovo što radite narodnim poslanicima, što im uskraćujete njihova prava i po Poslovniku i njihova zakonska prava da budu inicijatori i predlagači zakona, da mogu da se javljaju po Poslovniku, da imaju repliku, sve to uskraćujete poslanicima. Mi nećemo to dozvoliti, organizovaćemo se i pružićemo otpor tome. Hvala.

PREDSEDAVAJUĆA: Imali ste priliku, koliko vidim, da zaista u punom vremenu govorite o svom amandmanu, a o amandmanu nismo čuli apsolutno ništa.

Reč ima Anna Oreg.

ANNA OREG: Hvala vam puno.

Ja sada ovde sa ovog mesta moram da vam priznam da onda kad sam sa velikom odgovornošću prihvatila da budem na listi za izbor narodnih poslanika u Republici Srbiji sam zaista ispala naivna. Nisam mogla ni da pretpostavim da će rad u ovom domu, koje je jedno najveće zakonodavno telo, izgledati ovako. Znači, sazivanje sednica po hitnom postupku, 30 tačaka dnevnog reda objedinjeno, sada ste odbili skoro sve amandmane koje je opozicija podnela i to je zaista, ali zaista, u najmanju ruku, rekla bih, skandalozno.

Sve je naopako. Imam utisak da je sve usmereno tako da se javnosti uskrati mogućnost da sazna pravu istinu, a istina je da inflacija divlja, istina je da se zemlja zadužuje, istina je da su građani sve siromašniji, a mi ovde onda raspravljamo o budžetu u ovakvim neuslovima.

Pored svega što smo prethodnih dana pričali, od energetskog problema, za koji ste vi krivi, do izgradnje preskupog nacionalnog stadiona, pa preko netransparentnih subvencionisanja stranih investitora, koji inače vrlo često nakon što im isteknu te subvencije se jednostavno pokupe i odu iz Srbije ili, što je još gore, ne poštuju naše ekološke standarde i na taj način truju i nas i svu našu decu.

Ja sad mogu da zaključim da ono u šta je ova vlast najviše ulagala je zapravo sopstveni rejting.

Vi se hvalite kvadratnim metrima izgrađenih bolnica u kojima mi sutra nećemo imati ko da radi. Hvalite se izgrađenim školama gde rade neki nastavnici koji su ozbiljno potplaćeni. Da li vi razumete kakva je to propast? Srbija nazaduje svakim danom.

Vojvodina, odakle ja dolazim, je devastirana. Ja sam pažljivo slušala u ponedeljak izlaganje koleginice iz Saveza vojvođanskih Mađara, koja je slagala brojke koliko nam je jako dobro u Pokrajini i nekako imam utisak da kada građani to slušaju, imaju utisak da nešto sa njima nije u redu, jer oni znaju da svakim danom žive sve gore, a onda ih vi odavde ubeđujete kako je njima zapravo jako dobro.

Ako ćemo o brojkama, da kažem i ja nešto. U 2022. godini je budžet AP Vojvodine bio tek 5,03% na prihodnoj strani, a 5,16 na rashodnoj, u odnosu na budžet Republike Srbije. To znači da je u ovoj godini Vojvodini uskraćeno za oko 33 milijarde dinara. Te novce koje nam zapravo Ustav garantuje smo mogli uložiti, na primer, u irigacione sisteme, zato što zaista smatram da nije normalno da od oba irigaciona sistema koje imamo, koji su izgrađeni pre 100 godina, jedan za vreme Marije Terezije a drugi za vreme Tita.

Jasno je da smo mi daleko od ozbiljne države. Ova institucija kao najveće zakonodavno telo je potpuno unižena, kao i sve ostale i ono što mogu da pripišem kao najveći uspeh SNS i svih njenih satelita je to što su uspeli da ubede građane da ne veruju političarima. Jer, na taj način, uz jako dobru disciplinu vaših birača, verovatno mislite da ćete zauvek da vladate. Ja moram da vas razočaram – taj balon od sapunice će u nekom momentu morati da pukne.

Građani vide kako žive, vide svoju budućnost i bez obzira na to koliko ih vi ubeđujete, ipak to nije tako i nemojte ih potceniti. Ovo je i naša Srbija i naš dom i naš život jedan jedini i verujte mi da vam nećemo dozvoliti da nas sve odavde oterate. Hvala vam.

PREDSEDAVAJUĆA: Na član 2. amandmane, u istovetnom tekstu, podneli su narodni poslanici Aleksandar Jerković i zajedno Marinika Tepić, Borko Stefanović, Dejan Bulatović, Jelena Milošević, Dalibor Jekić, dr Danijela Grujić, Đorđo Đorđić, Željko Veselinović, prof. dr Vladimir Obradović, Marija Lukić, Tatjana Pašić, Slaviša Ristić, Natan Albahari, dr Anna Oreg, Pavle Grbović i Janko Veselinović.

Da li neko želi reč?

BORKO STEFANOVIĆ: Gospođo predsedavajuća, članovi Vlade, kolege, amandman smo podneli, jedan od 80. Odbacili ste 80 amandmana, tj. vaš odbor kojim rukovodite, bez ikakvog suštinskog razloga, bez obrazloženja, čak i bez nekog preteranog pravničkog truda da se dovede u kakvu takvu formu. Ovo je jedan od amandmana koji nije odbačen, ali koji će biti odbijen.

Mi tražimo u stvari da se na neki način enormno zaduživanje koje Vlada traži kroz Predlog zakona o budžetu, koje je preko 900 milijardi, ograniči tako da se kaže – briše se stavka u predloženom budžetu koja kaže da ako ne možemo iz ovih redovnih sredstava, mi ćemo posegnuti rukom u trezor, pa ćemo iz trezora da uzimamo koliko je potrebno da bismo sačuvali likvidnost, pri čemu, naravno, ne spominju ni jedan iznos koliko će to da bude, u kom iznosu, do koje mere, do koje granice, dokle? Mi kažemo – ljudi, ne možete to da uradite na taj način ovom narodu, da kažete – mi ćemo uzimati, a koliko ćemo uzimati da očuvamo likvidnost kako je mi vidimo, to je na nama. Nemojte nas pitati za iznos, uzećemo koliko je potrebno.

To je ono što Vlada, poštovana gospodo, nama poručuje. Mi im kažemo – nemojte ljudi da kažete, dajte neki iznos, ne može tek tako ruka u trezor, pa da se vadi odatle.

Međutim, Odbor i Vlada Srbije su rekli – ne valja ovo ništa, zato što nije neophodno, kaže obrazloženje, jedno od retkih koje ste se potrudili da date, nije potrebno navoditi iznos, jer, kaže, mi smatramo da tako nešto u stvari nije važno i nije neophodno navesti traženi iznos. To je zvanično obrazloženje koje ja ovde držim pred vama.

Poštovani građani, ovim što oni ovo odbijaju, oni vama poručuju sledeću stvar – zadužićemo se 920 milijardi dinara da bismo pokrili rupe, pre svega u energetskom sektoru koje su nastale, gle čuda, pre rata u Ukrajini, a onda ćemo, ako nam je potrebno, posegnuti u trezor, da izvadimo koliko je potrebno.

Mi kažemo, čekajte, recite koliko. Oni kažu – nije potrebno da vam kažem koliko, kao što ste smatrali da nije potrebno da opozicija uopšte podnosi amandmane, 80 amandmana, da budem precizan, kao što ste rekli – imate vi pravo da govorite, ali nemate mogućnost da ostvarite funkciju poslanika da predložite amandman na promenu zakona. Nemate, u 80 slučajeva. Od toga, gle čuda, neki su po nama, kolega, krucijalni, ali nemamo mi pravo ni da procenjujemo to da li mi uopšte imamo mogućnost ili nemamo mogućnost da utičemo na budžet koji ste podneli. Zato što ste vi rekli nama ono da prevedem da bi narod razumeo, što kaže jedan čovek.

Nemate pravo da vršite funkciju poslanika osim da govorite kad vam mi dozvolimo da govorite, a mi ćemo vam dozvoliti kada procenimo da ste zaslužili da govorite, čak i kada ste pomenuti, čak i kada ste direktno prozvani, čak i kada ste psovani, vređani, pri čemu, da se odmah razumemo, nikakve psovke, uvrede ne podržavam, nikakve teške reči nikada nećete čuti od strane naše poslaničke grupe. Molim vas, precizan sam bio. Pre je bilo kakvog osmeha, konsultujte se sa nadležnim šefom poslaničke grupe.

Dakle, ovo je činjenica, dame i gospodo, imamo pred nama nezabeležen presedan, opasan presedan, ne opasan koliko kosovski, ali Boga mi blizu u narušavanju ove države, jer opozicija je deo državnog poretka, ona je deo narodne volje, ona nije incident i devijacija, kako neke kolege očigledno misle, ona je korektiv i ona je predlagač.

U ovom slučaju, u 80 slučajeva mi nismo predlagač za vas, mi smo ono što vam smeta, što oduzima vreme i Odbor koji je dao toliko nesuvisle obrazloženja. Onda je odlučio da ne da obrazloženja za neke amandmane. Onda je za neke dao takvo obrazloženje da je to prosto neverovatno, da kažu – niste naveli pravnu stavku, niste naveli deo u razdelu budžeta, a tamo u razdelu budžeta, gospodo ne piše, nema je, nema broja. Zašto nema? Pa, Vlada je prekršila Zakon o budžetskom sistemu i nikog nije briga, važno je da se naš amandman odbacuje, jer je protivno, ne znam čemu i pozivate se na nešto čega nema, ne piše, ljudi u predlogu.

Ne znam, da li ste svesni da ovo što mi vama govorimo je u nameri da pokušamo da vratimo Skupštinu, predstavništvo naroda, najveće, najviše na put toga da se čujemo, da čujete šta vam narod govori, onaj deo naroda koji nije glasao za vas. Ljudi, postoji ozbiljan deo naroda koji nije glasao za vas.

Ne možete polovinu jednog naroda proglasiti za neprijatelje, ne možete im zalepiti flaster na usta, ne možete nikada dovesti ovu zemlju u situaciju, kolege, da se kaže – nije bitno koliko ćemo da vam uzmemo iz Trezora, narode, ne pitajte nas za iznos, nismo dužni da vam kažemo. I vi to odbijate. Recite građanima – to odbijamo, ne damo. Na nama je da vam kažemo koliko ćemo da uzmemo, a nećemo ni da vam kažemo.

E, to je ono što ste uradili, pogazili ste pravo na podnošenje amandmana. Prvi put ovo radite na tako drastičan način od 80 amandmana. To je po meni jako opasno za ovu državu, za naš poredak, za našu još uvek nerođenu demokratiju i za budućnost ove zemlje. Ako građani preko svojih predstavnika nemaju mogućnost da poprave ono što smatraju da niste dobro uradili, pa šta onda imamo mogućnost, da govorimo, da se borimo, pa ni to nam ne date. Pa, ja neću kukati.

Stojim ovde ispred ponosne grupe ljudi koja će uvek da kaže ono što je istina i koja neće dozvoliti da sloboda i pravda u Srbiji odu u tišini i mrak. To što sanjate nikada dosanjati nećete. Hvala.

PREDSEDAVAJUĆA: Sedam i nešto minuta ste govorili i niko vas nije prekidao, ako to nije sloboda govora i uvek je isto, ne znam šta je.

Reč ima Jelena Tanasković. Izvolite.

JELENA TANASKOVIĆ: Zahvaljujem, predsedavajuća.

Uvaženi poslanici, htela sam samo da pojasnim kao i juče šta zapravo piše u članu 2. i da vam objasnim da od sprovedene fiskalne konsolidacije 2014. godine, nikada nije rađena pozajmica do danas, uključujući i ovu godinu sa trezorskog računa konsolidacije. Znači, ni jedanputa.

Što se tiče člana koji je pomenut piše da neće ugroziti likvidnost. Ja ću vrlo brzo sada dobiti iz Trezora podatke po godinama kako i kada su vršene pozajmice, pa nemam problem i to ću vam ovde izneti.

Hoću da vam kažem, znači, od sprovedene konsolidacije nikada nije vršena pozajmica, i to treba da se ima na umu, niti se planira da bude urađena. Svakako, ne može da se napiše u ovom trenutku, jer to je opcija kao mogućnost, ali ako tu mogućnost pet godina niste koristili ili sedam, ne vidim razlog zašto biste iskoristili sledeće godine, ali svakako ću izneti podatke po godinama kada su pozajmice vršene.

Hvala vam.

PREDSEDAVAJUĆA: Zahvaljujem se.

Na član 2. amandman je podneo narodni poslanik Srđan Milivojević.

Da li neko želi reč? (Da.)

Reč ima narodni poslanik Srđan Milivojević. Izvolite.

SRĐAN MILIVOJEVIĆ: Poštovani građani Srbije, ja sam poslanik u Četvrtom sazivu. Napisao sam se amandmana i amandmana na budžet. Nikada ni jedan amandman nije odbijen. Na rebalans budžeta sam napisao istovetne amandmane kao što su i na ovaj budžet. Ni jedan nije odbijen, svi su prihvaćeni. Danas je moj amandman na član 1. odbijen bez ikakvog obrazloženja. Znam šta je obrazloženje, paničan strah Srpske napredne stranke od gubitka vlasti, paničan strah da su uhvaćeni sa rukama do laktova u pekmezu, u tegli pekmeza, narodnog pekmeza i sada ne žele da se o tome govori.

Prvo ću vam kazati šta je pisalo u amandmanu na član 2.

Na član 2. ja sam predvideo da neće biti prihoda od privatizacije, jer znam s kim imam posla, ali pre nego što dođemo do člana 2. da napravimo malu retrospektivu.

Ovo niste radili ni 1991. i 1993. godine, kada ste bili radikali, kada ste se zvali SRS i JUL. Ovo je nova inovacija. Mesecima ste odlagali izbor vlade dok se ne dogovorite šta će kome da pripadne. Onda navrat nanos žurite da donesete budžet. Pet meseci ste sastavljali Vladu, a budžet donosite preko noći i odbijate amandmane.

Evo, ponoviću. Podnosio sam istovetne amandmane i 2012. i 2014. godine, samo su brojevi drugačiji, suština i forma su isti. Tada su vam ti amandmani bili dobri.

Od 2014. do 2016. godine, takođe su podnošeni isti ovi amandmani. I od 2016. godine do 2020. godine, isto. Nikada vam nije palo na pamet da odbijete te amandmane. Tada ste pokazivali manji strah, jer još uvek se misli – trajaće vlast. Sada znate da je gotovo i odbijate amandmane. Brojevi su se promenili zato što vam više treba, više kradete, više otimate od građana. Veći su brojevi.

Zašto to radite? Postavio vam je pitanje i gospodin Borko Stefanović i Nebojša Zelenović.

Šta piše u ovom amandmanu? Tražim da se u budžetu odbiju prihodi privatizacije. Znate zbog čega to tražim, građani Srbije? Iz sledećeg razloga. Ova vlast, ovaj režim Aleksandra Vučića prodao je Rudarsko-topioničarski bazen Bor procenjen na preko 10 milijardi evra za 300 miliona evra, PKB koji vredi nekoliko stotina miliona evra su prodali za 105 miliona evra, a sada hektar plaćaju milion i po, samo hektar, a prodali su 17.000 hektara. Sada hektar plaćaju onima koji su prodali da bi navodno pravili auto-put.

Prodali su „Železaru Smederevo“ i sve to za manje od 590 miliona evra, a onda su kupili prava za prenos Premijer lige za 600 miliona evra. Englesku travu ste platili 600 miliona evra. Ne valja vam ona trava sa „Jovanjice“? Treba Engleska da bude, na toj ćete da igrate?

Za nacionalni stadion ova vlast je predvidela 900 miliona evra. Toliko će koštati nacionalni stadion, jer oni su vas ubedili da smo prvaci sveta u fudbalu. Mi smo pobedili Švajcarsku i sreća je da ne živim u Severnoj Koreji, inače biste već čuli na „Pinku“ da igramo finale sa Brazilom i da ih pobeđujemo 5:0, ko Vučić Kurtija, ali ovde postoji neka objektivna stvarnost koja kaže to nije tačno.

Za šta će vam nacionalni stadion? Da li vam je mala sudnica Specijalnog suda u kojoj ćemo vam sutradan suditi? Hoćete na nacionalnom stadionu da vam se sudi? Pa, doći će 100.000 ljudi da gleda suđenje, ali dovoljna je „Marakana“, ako hoćete baš na stadionu da vam se sudi.

Ili možda Veljku Belivuku planirate novi bunker? Pa mora nacionalni bunker nacionalnog stadiona da tu Velja Nevolja, zajedno sa žandarmom Vučkovićem i Novakom Nedićem krije snajpere. To pravite istaknutom članu SNS? Jel to? Za to idu 900 miliona evra, a decu ćemo da lečimo SMS porukama? Svaka vam čast! Bravo, gospodo naprednjaci! Prevazišli ste radikale u sebi, što ste u suštini i ostali.

Ja sam, naravno, tražio da budu prihvaćeni ovi amandmani. Ne, vi ne želite da se ove reči čuju u parlamentu. Da nećete faraonu štafetu da nosite na nacionalni stadion? Pa, zbog toga vam treba nacionalni stadion? Devetsto miliona evra nacionalni stadion, a vi, prosvetni radnici, živite sa platom od 40.000 dinara.

Ako nastavite da ovako vodite sednice Skupštine, vi, nekolicina ministara koji ste ovde, evo stigao je konačno i ministar finansija, nema logoreične premijerke, ali tu je ministar finansija, da znate.

Pokazali smo vam malopre da nas ima više od 50. Član 220. Poslovnika Skupštine, gospodo ministri, kaže da imamo pravo da tražimo interpelaciju ministra. Kada se to bude desilo, zahvalite se onima koji ovako vode sednicu Skupštine. Zbog njih ćete biti predmet interpelacije. Pa, možete da radite koliko hoćete u vašim ministarstvima, ali doći ćete na tapet zahvaljujući parlamentarnoj većini u Skupštini Srbije koja to želi da vam uradi, jer kod vas je uvek bitka ko će da sedne u fotelju, a ko će od kuće da donese hoklicu i naređa se tamo oko Nemanjine ne bi li sa hoklicom seo u fotelju. To da znate, to vas čeka.

Građani Srbije, koliko god gušili slobodnu reč, mi ćemo uvek kazati ono što vas boli. Bićemo uslužni servis građana Srbije, nikad mafija, uvek uz svoj narod. Dole tiranin! Živela slobodna Srbija!

PREDSEDAVAJUĆA: Logoreja je uvek dobro došla kada govorimo o rezultatima koji su postignuti.

Gospodin Milenko Jovanov.

MILENKO JOVANOV: Uvek imam čast i zadovoljstvo i zaista mi je velika čast i zadovoljstvo da polemišem sa najistaknutijim, najinteligentnijim, najelokventnijim, najsposobnijim predstavnikom žutog režima, bivšeg žutog režima. Ono samo što me žalosti to je da ga ni njegova rođena stranka nije predložila za poslanika, pa se ovde umuvao kao slepi putnik na kvoti jedne druge strane sa te liste, ali ja mislim da je to zato što oni nisu prepoznati sav potencijal, raskošni talenat i znanje, ali će sada imati prilike da se uvere kako to izgleda, a ja ću se sa svoje strane, i to vam ostajem dobar u odnosu na juče, svojski potruditi da upravo vi budete lice koje će građani Srbije imati što češće priliku da vide. Da vide kako izgleda elita, kako izgleda ono što će nas jednog dana da promeni sa vlasti.

Što se tiče amandmana koje ste pisali itd. morate da shvatite jednu stvar, kada se već hvalite svojim znanjem kao poslanik, postoji ozbiljna razlika između termina odbaciti i odbiti. Odbijanje i odbacivanje u pravu nije isto. Imate tu pravnika, pa neka vam objasni u čemu je razlika. Čudi me da to kao neko ko ima toliko znanje, toliko iskustvo do sada niste naučili.

I, najzad, amandman koji ćemo vam prihvatiti verovatno to je amandman na Ustav Srbije, da se izbori održavaju svakih 10 ili 12 godina, jer je to jedini način da vi i u nekim narednim godinama zadržite svoja mesta ovde, jer prvi izbori kada budu bili siguran sam da neće biti stranke koja će se prevariti da vas kao slepog putnika uvede ovde u parlament, ali ja ću se založiti upravo sa te hoklice oko Nemanjine da vas mi kandidujemo, naš kandidat da budete, da ostanete u parlamentu i to je ono što bi bilo dobro da građani Srbije opet vide kako izgleda elita žutog režima.

Hvala vam.

PREDSEDNIK: Hvala vam.

Na član 3. amandman je podneo narodni poslanik Janko Veselinović.

Niko ne želi reč.

Na član 3. amandman je podnela narodni poslanik Gorica Gajić.

Reč ima narodni poslanik Gorica Gajić.

Izvolite.

GORICA GAJIĆ: Hvala, predsedniče.

Mi smo podneli amandman na član 3. Malo smo se osvrnuli na energetski sektor, o kome smo toliko dugo pričali ovih dana i o problemima u energetskom sektoru.

Gledajući ove kapitalne investicije, odnosno programske zajmove u članu 3, videli smo da, a vi me ispravite ako sam pogrešila, da nemate ni dinar sredstava obezbeđenih za revitalizaciju TENT-a, odnosno bloka A1 i A2, ali zato ima dosta para koja su opredeljena za HE „Bistrica“ i mi smo predložili da se deo tih sredstava, pošto tu već postoji HE za koju su izdvojeni novci da se revitalizuje, da se prebace na TENT A1 i A2.

Samo da vam kažem, to je najneophodnije i najpreče da bismo koliko-toliko obezbedili nedostajuću električnu energiju. Primera radi, u Svilajncu je pre tri godine uloženo oko 30-35 miliona evra i ti blokovi proizvode struju neprekidno četiri godine. Dakle, TENT A1 blok je samo dva puta veća. Znači, samo sa nekih 70 miliona evra možemo da revitalizujemo blok A1 TENT-a i da nemamo bar donekle struju za neki period koji dolazi.

Isto tako, mi smo smanjili kod sredstava koja ste izdvojili za silne neke zatvorske zgrade, za rekonstrukciju zatvora, za izgradnju novih zatvora i deo sredstava smo prenamenili lokalnim samoupravama, jer juče sam govorila da lokalne samouprave iz godine u godinu već deset godina ostaju uskraćene za deo svojih para koji im pripada, tako da smo i njima prenamenili taj deo sredstava.

Vi ste dosta toga, kada se gledaju ovi projekti, uložili u tzv. zelene agende. Mi smo i tu malo smanjili i predložili smo da se prelociraju sredstva za stambenu podršku ranjivih grupa. I sami znamo koliko je takvih stanovnika, što raseljenih, što socijalno ugroženih, pa dajte nešto malo više da obratimo pažnju kada su te ranjive grupe u pitanju i rešavanje njihovih stambenih pitanja.

Hvala.

PREDSEDNIK: Na član 3. amandman je podneo narodni poslanik Borko Puškić.

Reč ima narodni poslanik Borko Puškić.

Izvolite.

BORKO PUŠKIĆ: Zahvaljujem, predsedavajući.

Poštovani građani Republike Srbije, poslanička grupa Srpskog pokreta Dveri traži intervenciju, odnosno brisanje predloga da se Republika Srbija zaduži za neverovatnih 8.185.170.000 dinara za potrebe upravljanja tranzicijom rudarskog sektora za budući razvoj.

Pošto ovde nije jasno i precizno definisano za koje potrebe bi se to koristilo, mi osnovano izražavamo sumnju da bi to moglo da se iskoristi za potrebe rudarenja litijuma, naročito u delu Srbije kao što je zapadna Srbije i kao što je Rađevine, odnosno Jadra.

Jadarit je vrlo interesantan i specifičan, jedinstven mineral, koji u nekoj simbiozi i u kombinaciji bora i litijuma daje jednu katastrofalnu kombinaciju, koji katastrofalno utiče i kancerogeno na životnu sredinu.

Po studiji izvodljivosti koji je sam Rio Tinto angažovao, Biološki fakultet u Beogradu, kaže se da je jasno i nedvosmisleno nemoguće da preživi ni flora, ni fauna. Ako ne može ni flora i fauna da preživi Rađevinu, ne mogu bukvalno ni ljudi da žive. U tom području živi 18.000 ljudi, samo u Rađevini, životno će biti ugrožen ozbiljno, kompletan tok reke Jadar, a samim tim i Drine, a onda Save i samoga Dunava. Životno je ugrožen posle potencijalno i sam Beograd, čitava Mačva, Šabac, Loznica. Smatramo da bi to bilo izuzetno štetno.

S druge strane, da bi se eksploatisao taj litijum, na dnevnom nivou je potrebno 1.100 tona koncentrovane sumporne kiseline, na dnevnom nivou. Potrebno je da se 536 hektara za potrebe litijuma eksploatiše na 50 i nešto lokacija širom Srbije. Potrebno je da se 10 metara kubnih miliona zemlje postavi u priobalnom sektoru same reke Jadar i Drine, gde bi se jalovina ta eksploatisala. Ako bi došlo do izlivanja svega toga, to bi imalo nesagledive i katastrofalne posledice. Potrebno je 850 hektara za slaganje tla. To se sve nalazi u studiji izvodljivosti, koju je predstavila Biološki fakultet i koji je sam radio Rio Tinto. Ovo su zvanični podaci, ovo nije žuta štampa. Ovo je jedan ozbiljan atak na životnu sredinu i na poljoprivredna gazdinstva, gde trebamo da promovišemo što više mleka, što više krava, ovaca, koza, da imamo što više poljoprivrednog zemljišta, da imamo što više useva, da imamo što više plastenika, jer Srbija treba da bude to, a ne u srednjem veku, gde je bila značajna privredna grana rudarstvo, rudarenje.

Nama su potrebni IT stručnjaci, IT kompanije, sve nam je to jako, jako neophodno bitno i važno. Zahvaljujem.

PREDSEDNIK: Na član 3. amandman sa ispravkom je podneo narodni poslanik Srđan Milivojević.

Na član 3. amandman je podneo narodni poslanik doktor Zoran Lutovac.

Na član 3. amandman je podneo narodni poslanik prof. dr Đorđe Pavićević.

Imate reč.

ĐORĐE PAVIĆEVIĆ: Ja bih hteo da govorim o tome koliko ova Vlada izbegava ozbiljnu raspravu i to o onim pitanjima koja se najneposrednije dotiču građana, poput energetike, klime, zdravstva, obrazovanja, stanovanja.

Juče mi nije bilo dopušteno da govorim o tome zašto Vlada nije donela integrisani nacionalni energetski i klimatski plan koji je ministarka, kojoj se ime ne pominje, Mihajlović, predstavila kao pauer-point prezentaciju, ne kao dokument koji nikada nije objavljen. Ono što se dogodilo upseto na Norvežanima u energetici, i to putem tajnih ugovora, a naslednica kaže da se o tome pregovaralo šest meseci, pa se prosto pitamo – čemu nama služi Vlada, ako će nam agencije uređivati tako važne sektore?

Slično važi i za obrazovanje. U obrazovanju imamo taj problem da je preko noći uveden sistem dualnog obrazovanja, da se više, u stvari, o tome pitaju Nemačka i austrijska Vlada, nego što se pita naša Vlada, da pravimo nekakav okvir kvalifikacija koji je spisak lepih želja, a da nam, u stvari, kada pogledamo upis učenika u škole sa dualnim obrazovanjem, recimo, oko 26% njih je bravar, zavarivač.

Ono što hoćemo da radimo jeste da četrnaestogodišnju decu venčavamo za velike kompanije da rade nekakve poslove i da ne mogu po zakonu da nastave dalje školovanje osim ukoliko se ne preusmere. E, to je ono što, u stvari, hoće da se i ovim budžetom uradi, da se na neki način nad ovim dualnim centrima, kako se zovu, koji nisu predviđeni zakonom, u stvari, kompanije uvuku u sistem obrazovanja, tako da deca dobiju kvalifikacije da ne mogu menjati svoj posao kasnije. Hvala. Toliko za sada.

PREDSEDNIK: Na član 3. amandman je podneo narodni poslanik Đorđe Stanković.

Na član 3. amandman je podneo narodni poslanik Miodrag Gavrilović.

Izvolite.

MIODRAG GAVRILOVIĆ: Tražio sam da se na član 3. stav 2. u tački 2) u koloni „Iznos u dinarima od 41.335.000.000“, menja i da glasi: „4.133.000.000“ a da se tačka 2) briše, odnosno da se smanji izdatak za izgradnju nacionalnog stadiona.

Da bi bili precizni, koliko je ovim budžetom direktno planirano da se odvoji novca za nacionalni stadion, mislim da Vlada treba da obrati pažnju na to, posebno Ministarstvo finansija, jer finansiranje je planirano da ide preko Ministarstva finansija jednim delom, odnosno, prvo da krenemo od projekta koje sam pomenuo ovde u članu 3.

Projekat za izgradnju urbane infrastrukture, znači, sam projekat nacionalnog stadiona sa pristupnim saobraćajnicama 350.000.000 evra. Projekat izgradnje linijske infrastrukture za potrebe razvoja nove oblasti u okviru izgradnje nacionalnog fudbalskog stadiona sa pratećim sadržajima na teritoriji gradske opštine Surčin u Beogradu 190.000.000 evra. To je isto projekat.

Onda dolazimo do direktnog investiranja od strane Ministarstva finansija za 2023. godinu planirano 7.691.000.000 dinara, za 2024. i 2025. godinu po sedam milijardi, ukupno 21.691.000.000 milion dinara, što je 184.887.487 evra po kursu 117,32, današnjem kursu. I pitam Vladu zašto je obračunala ceo budžet po kursu 118,1? Da li planirate tu vrstu inflacije i depresije dinara prema evru u narednoj godini?

Pored toga, u Ministarstvu za javna ulaganja postoji stavka obnova i izgradnja objekata javne namene u oblasti sportske infrastrukture za 2023. godinu 5.087.467.000, za 2024. godinu 4.700.000.000 i za 2025. godinu 4.500.000.000, što je ukupno, kad pretvorimo u evre, 121.772.000. Neka samo 50% toga bude za nacionalni stadion, to je 60.891.000 evra. Ukupno, to ispadne 785.778.498 evra. I ako Fudbalski savez još bude finansirao, kao što je rekao, oko 15 miliona, to je 800 miliona evra.

Da li znate da naša deca vole da gledaju Barselonu, Real i te druge velike fudbalske timove? Vole da gledaju Bajern iz Minhena. Da li znate koliko košta izgradnja stadiona Nou Kamp? Dakle, 225 miliona evra. Zašto vi mislite da nam treba da toliko novca uložimo u nacionalni stadion u Srbiji, a možemo da se ugledamo na jedan tako veliki fudbalski klub kao što je Barselona? Ne govorim o Barseloni sasvim slučajno, jer u vreme kada je DS preuzimala vlast 2000. godine, znate koliki je bio budžet? Budžet države Srbije je bio manji nego što je bio budžet fudbalskog kluba Barselona.

Hajde da ne arčimo narodne pare. Neka ti fudbalski znalci koji su nam pokazali koliko igraju na svetskom prvenstvu bez kondicije možda ulože svoj neki deo novca i da kažu – evo, mi želimo da uložimo nešto.

Smatram da država Srbija ne treba da uloži više od 200 miliona evra za nacionalni stadion. Mislim da je to odgovorno poslovanje u kome ćemo pokazati da možemo sa nešto malo novca da napravimo nacionalni stadion, koji nesumnjivo bi svi voleli da imamo, ali ne da arčimo po svaku cenu.

PREDSEDNIK: Hoćete po svom amandmanu ili Poslovnik?

Reč ima Marina Lipovac Tanasković, povreda Poslovnika.

MARINA LIPOVAC TANASKOVIĆ: Gospodine predsedavajući, mislim da ste povredili član 108. koji kaže da u radu sednice Narodne skupštine stara se predsednik Narodne skupštine, odnosno vi.

Spisak govornika koji vi prozivate nije spisak govornika koji ja imam ispred sebe. Ja bih vas zamolila da ukoliko je spisak govornika po amandmanu drugačiji da to dostavite nama, da bi mogli da pratimo tok ove sednice. Mislim da nije korektno da gledate ko nije u sali i da na taj način govorite i prozivate te ljude. Hvala.

PREDSEDNIK: Što se tiče spiska govornika, to ne postoji u raspravi u pojedinostima. To postoji u načelnoj raspravi. To smo završili juče. Dakle, nešto ste pogrešno razumeli.

Što se tiče amandmana, čitam amandmane na član 3. po redosledu po kom sam ja dobio papire iz pripreme sednice. Sada je govorio narodni poslanik koji je tu. Ne znam šta vam nije jasno. Miodrag Gavrilović je prisutan, govorio je.

(Marina Lipovac Tanasković: Ako možete da dostavite spisak.)

Ako možete da ne vičete.

Dakle, rekao sam vam malopre, pre nego što ste se javili, vaš amandman je sledeći i vi ste tu, tako da ako želite daću vam reč, čim pročitam vaš amandman.

Da li želite da se izjasni Skupština?

Izjasniće se.

Na član 3. amandman je podnela narodni poslanik Marina Lipovac Tanasković.

MARINA LIPOVAC TANASKOVIĆ: Hvala, predsedavajući.

Poštovani poslanici, moj amandman odnosi se na povećanje budžetskih sredstava za projekat rehabilitacije puteva i unapređenje bezbednosti saobraćaja. Ovaj projekat započet je 2014. godine i trebao je da se završi za četiri godine, gde je trebalo da se obnovi 1.100 km putne mreže Republike Srbije. Danas je, osam godina nakon toga, obnovljeno svega 600 km putne mreže. Pričam o državnim putevima prvog i drugog reda.

Ako je prioritet jedne zemlje da se grade putevi, onda prioritet zemlje treba da bude i da se na tim putevima ne gine, a podsetiću. Poslednjih pet godina na putevima u Republici Srbiji dogodilo se ukupno 173.000 saobraćajnih nezgoda i ukupno je poginulo 2.647 naših građana. Samo u 2021. godini zbog uticaja puta, putne okoline, putne infrastrukture i zbog doživljaja puta i saobraćaja dogodila se 121 saobraćajna nezgoda sa poginulim licima. To znači da 25% svih saobraćajnih nezgoda koje se dešavaju na putevima dešavaju se zbog pogrešnog projektovanja, pogrešnog izvođenja i pogrešnog održavanja tih puteva.

Podsetiću Vladu Srbije da je 2015. godine usvojila savremenu i na nauci zasnovanu Nacionalnu strategiju bezbednosti saobraćaja od 2015. do 2020. godine. Međutim, Srbija do danas nije dostigla ni jedan zacrtani cilj iz Strategije za bezbednost saobraćaja. Da je realizovan taj cilj u saobraćajnim nezgodama na teritoriji Republike Srbije poginulo bi 730 ljudi manje, od čega 47 dece.

Kada pričamo o novcu, s obzirom da je to tema budžeta, samo na bezbednost saobraćaja 4,3 milijarde evra je izgubljeno, jer nisu dostignuti ciljevi Strategije. Srbija danas, odnosno Srbija od 2020. godine nema nacionalnu strategiju.

Za kraj ću reći sledeće, 70% novca od kazni koje idu u budžet ne koriste se za bezbednost saobraćaja. Samo 31% novca koji ide u jedinice lokalne samouprave namenski se koriste. Nema neophodnih izmena Zakona o bezbednosti saobraćaja, nema spremnosti da se naučne institucije uključe i budu nosioci primene Zakona o bezbednosti saobraćaja, nema spremnosti za nove instrumente bezbednosti saobraćaja. Najrizičniji vozači ismejavaju državu, a kazne plaćaju samo naivni. Agresija se vraća na naše puteve, gospodo i gospođe ministri. Hvala.

PREDSEDNIK: Na član 3. amandman su zajedno podneli narodni poslanici Miloratka Bojović, Predrag Marsenić, Zoran Sandić, Zoran Stojanović.

Reč ima podnosilac amandmana Predrag Marsenić.

PREDRAG MARSENIĆ: Dame i gospodo, poštovani predsednici Vlade, ja se izvinjavam, prošli put vas nisam sve pozdravio, bila je takva situacija, nije bio predsednik Skupštine tu da vidi, tako da se izvinjavam.

Ovde je u pitanju ono što smo već pomenuli, a to je revitalizacija blokova A1, A2 u Termoelektrani „Nikola Tesla“. Mislimo da je to izuzetno važno i smatramo da je to greška što ne postoji u ovom budžetu i što se to neće raditi sledeće godine.

Naime, u prethodnih nekoliko budžeta vi ste imali poziciju koja se ticala garancija za ruske kredite u iznosu od 170 miliona evra za revitalizaciju „Đerdapa II“ i 208 miliona evra za revitalizaciju upravo ova dva bloka A1 i A2 u okviru TENT-a. Sada tih pozicija nema. Ja ne znam da li ste time želeli da pošaljete neku poruku Ruskoj Federaciji. Ja bih voleo da to nije tako.

Naime, kada su ranije pravljene ove elektrane, neko je razmišljao o onome što se danas zove diversifikacija, pa su različiti blokovi, različite elektrane koristile opremu iz različitih delova sveta, upravo zbog toga što su razmišljali o nekim vremena koja će možda doći pa nećemo moći da napravimo određenu opremu. Upravo „Đerdap II“ i blokovi A1 i A2 su naslonjeni na rusku opremu, tako da je bila logična pozicija koju ste imali ranije za ova dva kredita.

Što se tiče „Đerdapa II“, dobro je da on postoji u ovom budžetu samo je prebačen na neku drugu poziciju. Loše je što je od 170 miliona ta cifra narasla na 213 miliona, znači 25% je povećana. Loše je što se uopšte odustalo u potpunosti od revitalizacije blokova A1 i A2. Pitanje je zašto? Da li postoji neko stručno mišljenje, neka analiza zašto je to urađeno?

Naime, 2015. godine, i tu dolazimo do one tačke zašto se grešilo u EPS-u, Grčić je ukinuo stručni savet EPS-a. Taj stručni savet EPS-a nije bio politički savet, već su to bili stručni ljudi u EPS-u i znali su kako se vodi i radi posao. Danas 2022. godine novi direktor EPS-a je shvatio tu grešku i to je dobro što je uradio, ispravio je grešku i vratio je te stručne savete. Očigledno je greška nastala u tih nekoliko godina kada nije bilo nekih stručnih mišljenja koji bi mogli da pomognu gospodinu Grčiću da bolje vodi sistem EPS-a.

Zbog svega toga smatram, a reći ću vam i matematički zašto je to važno, ova dva bloka su ukupno 420 megavata. Premijerka je pogrešno rekla Kostolac B3. Nije 300 nego 350 megavata. Znači, mi ni Kostolcom B3 ne možemo nadoknaditi ovaj manjak. Poslednji put su revitalizovani ti kotlovi, ta dva bloka, neki kažu sredinom 80-ih godina. Dakle, A1 i A2, sredinom 80-ih godina. Nemojte mešati remonte. Remonti su nešto drugo. Revitalizacija je nešto drugo. Dakle, jako davno je bila ta revitalizacija i važno je da se sada uradi.

Pri tome, mi gubimo još jedan deo energije zbog toga što se sa tih blokova greje Obrenovac. Znači, mi ćemo sa bloka A3 morati da skidamo energiju i da grejemo Obrenovac. Znači, u pitanju je 420 megavata. Kostolac B3 neće biti gotov sigurno. Rekli su da će biti na mreži u septembru. Vrlo teško da će biti na mreži u septembru i zbog toga smatramo da je važno da se ova dva bloka revitalizuju.

Znate, kada prođe 300 hiljada radnih sati vi ne možete na pravi način više da koristite te blokove i oni moraju da ispadnu iz sistema. Jednostavno, u ovom trenutku mislim da nemamo taj luksuz i da je mnogo bitnije da odustanemo u ovom trenutku od autoputa do Albanije i da te pare preusmerimo na revitalizaciju ovih blokova. Hvala vam.

PREDSEDNIK: Na član 3. amandman je podnela narodni poslanik Radmila Vasić.

Izvolite.

RADMILA VASIĆ: Poštovani građani, budžetom za 2023. godinu planirano je novo zaduženje građana Republike Srbije, planiran je novi kredit za izgradnju nacionalnog stadiona u iznosu od 540 miliona evra.

Da vas podsetim još jednom, predsednik Republike Srbije, kada je pomenuo izgradnju nacionalnog stadiona, rekao je da će on koštati 150 miliona evra, a sada u ovom budžetu vidimo da će nas on koštati 540 miliona evra i sada pitam ministra finansija Sinišu Malog – kome ide ta razlika i koliko će on u stvari na kraju koštati?

Poslanička grupa Srpski pokret Dveri – Patriotski blok traži da se ukine ovaj član, odnosno da ne bude novog zaduživanja građana u trenutku velike energetske, prehrambene, političke i svake druge krize u trenutku kada su kamate za podizanje kredita enormne i kada cena koštanja građevinskih radova je i te kako velika.

Da projekat nacionalni stadion nije prioritet upozorio vas je i Fiskalni savet i rekao da je da je Vlada Ane Brnabić smanjila javne investicije, i to u zdravstvu sa 16,6 milijardi dinara na devet milijardi dinara, a u prosveti sa 19 milijardi dinara na 14,4 milijardi dinara. Nedopustivo.

Drugi razlog koji je važan, koji je mnogo važniji, zašto ne treba graditi nacionalni stadion, to je lokacija na kojoj vi planirate da gradite. Od svih mogućih lokacija na teritoriji grada Beograda, vi ste izabrali vodoizvorište „Surčinsko polje“.

Znači, samo je SNS mogla da predloži svoja dva kapitalna projekta na dva vodoizvorišta u Beogradu, i to prvi „Tesla grad“ i depo za metro i prvu stanicu metroa na vodoizvorištu „Makiš“. Drugi vaš kapitalni projekat na vodoizvorištu, izgradnju nacionalnog stadiona na vodoizvorištu „Surčinsko polje“.

Ovi poduhvatima ćete u potpunosti uništiti vodosnabdevanje Beograđana. Ja se nadam da će u ovoj situaciji razum preovladati, a ne interesi pojedinaca u svim ovim kombinacijama koje imate i da ćete ovaj amandman prihvatiti. Hvala vam.

PREDSEDNIK: Na član 3. amandman je podnela narodni poslanik Dragana Rakić. Izvolite.

DRAGANA RAKIĆ: Svojim amandmanom sam predvidela da se povećaju sredstva namenjena za projekata izgradnje deponija čvrstog otpada.

Svi smo svedoci toga da je Srbija postala i ekološka, a, bogami i politička deponija. Čvrstog otpada ima svuda. On je razbacan po školskim dvorištima, duž puteva, po gradskim javnim površinama, trgovima, parkovima, po rekama itd. Znači, definitivno je potrebno uložiti više sredstava da se na kvalitetniji način izborimo sa zagađenjem životne sredine.

Ono što je zabrinjavajuće i što više brine građane Srbije jeste sledeća stvar. Ja sam juče i nešto govorila o tome, drago mi je što se o problemu recikliranja bavila juče i prekjuče, odnosno prvog dana, pošto je premijerka bila ovde samo prvog dana, a ostalih dana je imala preča posla, znači spominjala je reciklažu, recikliranjem se bavio i ministar Siniša Mali, a recikliranjem sam se, bogami, bavila i ja, pa sam rekla da je najveći problem za građane Srbije upravo to što je SNS reciklirala najgore političke kadrove od devedesetih do danas.

Sve ono najproblematičnije u politici se danas sjatilo u redove SNS. To je najveći problem. Isti ljudi koji su vodili finansije od dvehiljaditih do 2012. godine, kao što je Siniša Mali, kao što je Mlađan Dinkić, kao što je Goran Vesić, kao što je Ana Brnabić, svi ti ljudi su bili deo te vlasti koju vi kritikujete. Znači, oni su bili na vlasti od dvehiljaditih.

Kad govorite o nekoj bivšoj vlasti koja je ostavila praznu kasu, pa to su vaše stranačke kolege, to su ljudi koji sede u Predsedništvu SNS. To su, evo ovde, ljudi koji sede u Vladi i prave se da su oprali svoje biografije i da su sada članovi SNS. Oni nikada nisu bili članovi DS. Ja vas molim da to svi primite k znanju. Oni su se samo učlanjivali u vlast i oni su se i sada učlanili u vlast. Trenutno je SNS na vlasti. Znači, to imajte na umu. Sa takvim ljudima nema sreće za građane i građanke Srbije.

Još nešto, nemam nikakvu iluziju da se sa amandmanima koje predlaže opozicija može poboljšati ovaj pljačkaški budžet zato što ne postoje dobra pojedinačna rešenja u autokratskom režimu. U državi gde nema slobode, gde nema vladavine zakona, gde nema slobodnih medija, gde ljudi ne mogu slobodno, po svojoj slobodnoj volji, da glasaju na izborima, znači nema dobrih pojedinačnih rešenja, neće biti dobrih rešenja ni za poljoprivrednike, niti za prosvetare, niti za socijalno ugroženo stanovništvo. Jedino rešenje jeste smena ovog kriminalnog mafijaškog režima i to će desiti mnogo brže nego što vi pretpostavljate. Hvala.

PREDSEDNIK: Na član 3. amandman je podneo narodni poslanik Robert Kozma. Izvolite.

ROBERT KOZMA: Hvala vam, predsedavajući.

Podneli smo na član 3, prosto da se osvrnemo na nešto o čemu se i juče ovde govorilo. Pitali su se iz Vlade i ministarka šta je to „grin vošing“? Evo, taman da vam ukažem, Dakle, „grin vošing“ je kada reklamirate tzv. „investicione projekte“, a pre toga ih ubacite u vašu PR mašinu, pa obojite u zeleno i kažete – projekat „Čista Srbija“, a kada se ta zelena boja ispere, onda se vidi prava istina. Građanima ostaju skupi i pretplaćeni radovi, namešteni tenderi za ortake iz „Milenijum tima“ i drugih kompanija, kao i zastarela tehnologija za preradu otpadnih voda. Umesto savremene kanalizacione infrastrukture i decentralizovanih sistema za prikupljanje i preradu otpadnih voda, građanima se ispostavi preskup račun. To je ukratko „grin vošing“. Vi i vaši ortaci na zelenoj grani, a građani u crvenom i prezaduženi.

E sad, nesporno je da je nama potrebna izgradnja komunalne kanalizacione infrastrukture. To je stvarno nesporno, ali ako ćemo već da zajmimo 210 miliona evra, hajde da to učinimo da bude za korist svih građana, da umesto skupih i zastarelih tehnologija za preradu otpadnih voda, koje se zasnivaju na tehnologiji koja je stara preko dvadesetak godina, koju će „Milenijum tim“ da uvozi, da nama prodaje za skupe novce, da umesto toga za ove pare zapravo uvezemo savremeniju tehnologiju za daleko više gradova, jer novca, ako se već zajmimo, hajde da bude i na pošten način urađeni tenderi tako da stvarno imamo i čistu i poštenu Srbiju, a ne pare za vaše ortake. Hvala vam.

PREDSEDNIK: Na član 3. amandman, sa ispravkom, je podneo narodni poslanik dr Nenad Mitrović. Izvolite.

NENAD MITROVIĆ: Hvala.

Želim da se sredstva sa ove pozicije skinu i upotrebe mnogo bolje i korisnije.

U Beču postoji postrojenje za spaljivanje otpada i to je jedna najlepša zgrada u centru Beča, gde niko ne bi primetio da je to zgrada za spaljivanje otpada. To postrojenje greje otprilike 60.000 domaćinstava i od tog postrojenja se 50.000 domaćinstava u Beču snabdeva strujom. To postrojenje se zove „Vien enerdži“ i napravljeno je 1971. godine.

Od ovog novca želim da se takvo postrojenje napravi u Novom Sadu. Novi Sad je 2019, odnosno 2021. godine potpisao Memorandum o saradnji sa nekoliko opština, sa Beočinom, Bačkom Palankom, Bačkim Petrovcem, Žabljem, Srbobranom, Temerinom i Vrbasom. U ovom trenutku bi Novi Sad postao primer kako od đubreta može da se napravi struja, kako može da se napravi energija i kako će Novi Sad sa tim preduzećem postati najprofitabilniji grad u Srbiji. Svi bi dolazili da gledaju primer dobre prakse.

Ukoliko niste u mogućnosti ili ukoliko je to preskupa investicija, ja vas molim da od ovih sredstava napravite barem dva postrojenja za preradu ili prečišćavanje otpadnih voda za Novi Sad i za Beograd, čime bi od Dunava napravili na ovom potezu najlepšu reku, pa bi možda čak i pastrmke počele da žive u Dunavu. Hvala.

PREDSEDNIK: Na član 3. amandman su zajedno podneli narodni poslanici Miroslav Aleksić i Slavica Radovanović.

Podnosilac amandmana, izvolite.

SLAVICA RADOVANOVIĆ: Poštovani građani, naš amandman se odnosi na povećanje plata prosvetnih radnika.

Naime, u članu 3b) Predloga zakona o budžetu, redni broj 9. tačka 3. iznos u dinarima 22 milijarde 439 miliona predviđeni su za finansiranje stranih investicionih korporacija, fondova i banaka.

Naime, obrazovni sistem je jedan od stubova našeg društva. Sramota je dan prosvetni radnici imaju neadekvatna primanja shodno poslu koji obavljaju i ovim amandmanom ističemo nužnost povećanja plata prosvetnih radnika, njihovih dohodaka, naknada i zaposlenih u prosveti.

Ukupna sredstva u iznosu od 22 milijarde 439 miliona predviđena za finansiranje stranih investicionih korporacija smatramo da treba preusmeriti na sredstva predviđena članom 8. posebni deo Ministarstva prosvete, Glava 26, tačka 1. koja se odnosi na osnovno obrazovanje Program 2003, tako da taj iznos koji prvobitno iznosi 118 milijarde 818 miliona 562 hiljade poveća na 141 milijardu 257 miliona 562 hiljade dinara.

Poštovani građani, suludo je govoriti koliko je važno i koliko je važan obrazovni sistem i koliko je važno da naša deca imaju adekvatno obrazovanje. Pored toga, suludo je govoriti koliko vremena naša deca provode u školama i u drugim objektima namenjenim za obrazovanje. Mi smo tada bezbrižni. Mi kao građani treba da budemo bezbrižni. Ljudi koji brinu o našoj deci, to je naše najveće bogatstvo, to je naš najveći resurs, naša deca, treba da budu u rukama kvalitetnih, obrazovanih i stručnih ljudi. Na taj način ćemo sprečiti i vršnjačko nasilje i sve oblike nasilja koje nam se događa i kojima smo svedoci.

Da li ova sredstva treba da idu stranim korporacijama koje budu ovde samo dok imaju sufinansiranje države? Profesori i nastavnici zaslužuju veću platu zbog naše dece.

Po amandmanu Boško Obradović.

BOŠKO OBRADOVIĆ: Poštovani građani Srbije, pre svega želim da podržim amandman koji je predložila koleginica iz Narodne stranke i smatram ga apsolutno opravdanim i verujem da svi mi ovde zajedno možemo da se složimo oko toga da prosvetni radnici ne smeju imati platu koja je manja od prosečne plate u Srbiji kao najobrazovaniji sloj stanovništva koji svakodnevno brine i o obrazovanju i vaspitanju naše dece.

Već sam rekao, i drago mi je da je tu ministar odbrane da to čuje ovako uživo, da mi apsolutno pozdravljamo i nikada nam nije problem da podržimo ono što je dobro u radu aktuelne Vlade Srbije, a pozdravljamo u tom pravcu povećanje primanja za pripadnike Vojske Srbije. To je apsolutno opravdano i to bi trebalo da bude primer kako je trebalo povećati plate i zdravstvenim i prosvetnim radnicima istovremeno.

Takođe, veoma mi je drago i želim i to javno da pozdravim, što ministar odbrane razmišlja u pravcu programa Srpskog pokreta Dveri o vraćaju redovnog služenja vojnog roka u Srbiji. Imaćete našu podršku u tom pravcu za svaku inicijativu koja bi konačno regulisala to pitanje, za koje smatramo jednim od prioriteta.

Ali, nažalost nemate rešenja u oblasti poboljšanja standarda prosvetnih i zdravstvenih radnika, što je sada od ključnog značaja za opstanak ovih profesija. Da bismo zadržali lekare i drugo medicinsko osoblje u zemlji ili u državnom sektoru, da ne bi odlazili u privatni sektor ili u inostranstvo, moramo dramatično da povećamo njihova primanja.

Da bismo odbranili časnu profesiju prosvetnog radnika, koja je ovim poslednjim nasiljem nad prosvetnim radnicima i ponižena, a pre toga zgažena onim povećanjem administrativnih obaveza tzv. pravima dece i pravima roditelja na uštrb prava prosvetnog radnika i svim drugim rušenjima ugleda prosvetnih radnika, mi moramo da im vratimo ugled u društvu i materijalni položaj u društvu.

Pogledajte situaciju u koju smo došli da više deca neće da upisuju nastavničke profesije na fakultetima. Zamislite vi to - časna profesorska profesija gde su studenti hrlili da studiraju jer se radi o jednom od stubova društva, o jednom poštovanju društvene uloge, danas je takva da niko ne želi da bude nastavnik matematike, fizike ili hemije. Zar to nije onaj alarm koji bi trebalo da upali lampicu ovde u Narodnoj skupštini Republike Srbije da zajednički snagama probamo da vratimo društveni ugled časne profesije nastavnika, učitelja, profesora i naravno pojačamo njihov materijalni položaj?

Druga stvar koja je takođe ovde već rečena i o kojoj dugo raspravljamo, zaista imam problem, ministre Mali, sa tom idejom da je nacionalni stadion i da su fudbalski stadioni novi uopšte neka razvojna šansa Srbije.

Prvo, izdvajamo ogromna sredstva iz budžeta. Vi nikako nećete da nam kažete koliko tačno, evo, molim vas još jednom, koliko tačno ćemo mi dati za nacionalni stadion do kraja njegove izgradnje i 10 novih fudbalskih stadiona širom Srbije? Petsto miliona evra, milijardu evra, milijardu i po evra? Koliko građani Srbije finansiraju fudbal u ovoj državi na kome će igrati profesionalni fudbaleri i pitanje kada će ga videti na njemu, zaigrati naša deca?

Naša deca nemaju uslove za sport. Nema besplatnog sporta. Nema finansiranja besplatnog sporta i rekreativnog sporta i univerzitetskog sporta i školskog sporta. Taj sport je nama potreban. Profesionalni sport neka nađe sponzore, ko želi da finansira profesionalni sport ili neka država pomogne, ali ne toliko.

U vremenu krize, u vremenu inflacije, u vremenu cunamija poskupljenja svih osnovnih životnih namirnica, mleka, mesa, ulja, brašna, šećera, ogreva, zakupnina stanova, kreditnih rata, cena lekova, cena komunalija, novog poskupljenja struje i gasa od Nove godine, ne možete imati kao prioritet nacionalni stadion.

Morate imati prioritet građane i interese domaće privrede. Umesto nacionalnog stadiona predložio bih vam novi investicioni nacionalni plan za podršku domaćoj privredi, da zamenimo uvoz domaćom proizvodnjom. Da vidimo u kojim segmentima domaće privrede možemo da budemo konkurentni. Da ne dozvolimo da uvoznički lobi uvozi sve ono što mi ovde možemo da proizvedemo. Da mi više proizvodimo, da mi više izvozimo, a ne da strane kompanije čine 97% srpskog izvoza, što znači da sav profit odlazi u inostranstvo.

Možemo li da povećamo srpski izvoz od domaćih kompanija? Kako da im pomognemo da zaposle nove ljude? Kako da im pomognemo da kupe novu tehnologiju? Kako da im pomognemo da budu konkurenti stranoj konkurenciji koja ovde dolazi sa damping cenama i subvencionisanim cenama? Kako da srpski poljoprivrednik bude konkurentan holandskom kada su izdvajanja za subvencije u Holandiji toliko puta veće od strane države u odnosu na ulaganja koja daje država Srbija srpskog poljoprivredniku? Da ne govorim o onome o čemu je moj kolega Milan Jakovljević, najveći proizvođač malina u ivanjičkom kraju, govorio iz ličnog iskustva, da imamo situaciju da se u ovu državu uvozi primera radi smrznuto meso kome je istekao rok trajanja u EU jer je tamo rok šest meseci, a ovde je rok devet meseci, pa sve ono što oni treba da bace u EU oni, je li, izvezu ovde u Srbiju.

Da li to tačno, gospođo ministar? Nije tačno? Hajde demantujte nas.

Recite šta se dešava sa kvalitetom hrane u Srbiji? Koje to laboratorije proveravaju kvalitet naše hrane? Zbog čega je porast ovoliki kancerogenih i drugih oboljenja? Pitam Vladu Srbije. Nikoga ne osuđuje i ništa definitivno ne tvrdim. Da li mi umiremo zbog zagađenja vazduha? Da li mi umiremo zbog loše hrane koju jedemo? Da li imamo problem sa vodom, jer ogroman deo ove Srbije nema čistu pijaću vodu poput recimo Vojvodine? Da li umiremo zbog nezdravih stilova života? Šta je problem sa ovim narodom? Zašto je povećan toliki broj smrtnosti u srpskom narodu, a nije više Korona ili je možda baš zbog posledica Korone i toga što nismo uspeli da lečimo druge nezarazne a hronične bolesti, koje su takođe eksplodirale i čiju epidemiju imamo poput kardiovaskularnih, onkoloških, dijabetesa i mnogih drugih?

Nenormalno je da u tom trenutku smanjujemo budžet za zdravstvo koji se bavi upravo prevencijom i kontrolom ovih nezaraznih hroničnih oboljelja.

U tom smislu naša podrška Vladi, bez obzira ko je na vlasti, uvek će biti tu kada su prave stvari u pitanju, kada je podrška domaćoj privredi, kada je podrška domaćoj poljoprivredi. Kada ćemo imati državnu razvojnu banku? Kada ćemo imati agrarnu banku? Zašto mi ne ulažemo povoljnim kreditnim aranžmanima domaćim privrednicima da oni postanu konkurentni da ojačamo naš izvoz.

Dakle, jednostavno, zašto sva sredstva ove države ne preusmerimo ka domaćem privredniku i poljoprivredniku, već smo i dalje zaljubljenici politike subvencionisanja stranih investitora koja jednostavno ne razvija domaću ekonomiju na način koji je nama potreban? Hvala vama.

PREDSEDNIK: Na član 3. amandman je podneo narodni poslanik Borislav Novaković.

BORISLAV NOVAKOVIĆ: Poštovane koleginice, poštovane kolege, član 3. potpuno jasno, predložio sam brisanje zato što članom 3. se definišu sredstva koja će biti opredeljena za gradnju nacionalnog stadiona.

Ono što iz ovog budžeta vidimo je da su planirana sredstva definisana u visini od 540 miliona evra. To su planirana za ovu godinu. Ono što ne vidimo koliko će biti sredstava opredeljeno kada budu došli ugovori, a pogotovo ne znamo koja će biti realizacija.

Dakle, jedno su planirana sredstva, drugo su ugovorena sredstva, a treće je realizovano.

U ovom trenutku mi znamo samo da je 540 miliona planiranih sredstava za iduću godinu na osnovu onoga što vidimo i znajući šta je ono što treba da se investira ta investicija će koštati na potezu od 700 do 900 miliona evra. Ja vas sada pitam, kada su u pitanju prioriteti ovog društva, kada je u pitanju ono što građani doživljavaju kao gorući problem da li treba s jedne strane da gradimo nacionalni fudbalski stadion koji će koštati između 700 i 900 miliona evra ili s druge strane, treba da gradimo sve one infrastrukturne i druge objekte koji će podići kvalitet života u Srbiji. A reći ću vam, ako ne budemo gradili nacionalni stadion u vrednosti od 700 do 900 miliona možemo da sagradimo oko milion kvadratnih metara stanova. Dakle, kao je prosečan stan između 40 i 50 kvadrata, to znači da bismo mogli da sagradimo oko 20 hiljada stanova i da ih podelimo talentovanim ljudima u prosveti, nauci, sportu, zdravstvu i da podignemo kvalitet života i nivo motivisanosti tih ljudi da rade, jer u ovom trenutku većina ljudi koja je na budžetu živi u katastrofalnom stanju.

Ako bismo odustali od toga da gradimo nacionalni fudbalski stadion, mogli bismo da sagradimo 10 mostova na Dunavu. Pa ljudi, da li je zaista ekvivalentno s jedne strane imati nacionalni fudbalski stadion u vrednosti od 700 do 900 miliona evra ili graditi 10 mostova na Dunavu. Ako bismo odustali od gradnje nacionalnog fudbalskog stadiona mogli bismo da sagradimo oko šest hiljada vrtića, kao što znate svugde imamo liste čekanja.

Ja dolazim iz Novog Sada i situacija je poražavajuća, kao i u ostalim oblastima. Ali, siguran sam kada je pitanju lista čekanja da taj problem imamo i u drugim sredinama. Kada su u pitanju domovi zdravlja, ako bismo odustali od nacionalnog fudbalskog stadiona, mogli bismo da sagradimo oko 2000 domova zdravlja, pri tom želim da bude sasvim precizan.

Kada govorim od 10 mostova, ja ne mislim onu vrstu mostova koji se gradi u Novom Sadu koji gradi kineska firma tako što dobijamo kineski kredit i tako što oni rade i premer radova i sve ostalo. Dakle, premer radova novosadskog mosta je bio 130 miliona samo dve nedelje pre potpisivanja ugovora da bi na dan potpisivanja ugovora tih 130 miliona evra preraslo u ugovorenih 175,5 miliona evra, postala je koruptivna razlika od 45,5 miliona samo za dve nedelje.

Kada govorim o tome da možemo da sagradimo šest hiljada vrtića, ne mislim na vrtiće kakvi se grade u Novom Sadu koje je gradio Miloš Vučević koji je stajao na čelu gradske uprave. Zadnji vrtić koji je podignut u Novom Sadu je Sajlovu i gradila je firma „Montop“ njegovog ličnog prijatelja i desne ruke najvećeg kriminalca u ovoj državi Zvonka Veselinovića. Taj čovek se zove Marko Bosanac Boske i on nije dobio posao zato što je lični prijatelj Miloša Vučevića i zato što je desna ruka najvećeg kriminalca u ovoj državi Zvonka Veselinovića. Mislim na normalne cene.

Kada bismo odustali od ovoga, mogli bismo da gradimo putnu infrastrukturu stotine kilometara autoputa bi mogli. Naravno, ne tako što će Kinezi raditi, nego tako što će uzimati kao podizvođača firmu „Inkop“ ili Novi Pazar. Put koji je u vlasništvu Zvonka Veselinovića ponovo kažem, najvećeg kriminalca u ovoj državi i čoveka koji ne bi smeo da dobije nijedan dinar iz budžeta, jer je on u sistemu sankcija međunarodne zajednice i njegova imovina i njegove transakcije i firme koje rade ne mogu da posluju ni sa kim u svetu sem u Srbiji u kom je on privilegovan. On koji je najveći kriminalac u ovom delu Evrope, dobija privilegovane poslove i pogoduju mu i nameštaju mu poslove sve lokalne samouprave i republika u državi Srbiji. Ne može biti dobro organizovana država u kojoj sve poslove dobija Zvonko Veselinović a profit deli zajedno sa rođenim bratom Aleksandra Vučića, Andrejem Vučićem. To mora da prestane.

PREDSEDNIK: Reč ima ministar Miloš Vučević.

MILOŠ VUČEVIĆ: Hvala lepo predsedniče Skupštine, poštovani narodni poslanici, nije moj resor ali obzirom da sam imenom i prezimenom prozvan dozvolite mi da samo odgovorim.

Svakako je za vas poražavajuća situacija u Novom Sadu jer imajući u vidu izbornu volju Novosađana i to mogu da razumem, ali da ne bude zabune, ne može biti poražavajuće okolnost činjenica da je rekordan broj dece upisan u novosadske vrtiće. Ja govorim oko preko 17 hiljada mališana. Kada ste vi vodili grad, taj je broj bio za nekoliko hiljada manji, odnosno manje upisane dece. Ne može biti poražavajući podatak za Novi Sad činjenica da Novi Sad pet godina ima način u subvencionisanju u privatnim vrtićima da gotovo četiri hiljade mališana ove godine subvencionisano u tim privatnim vrtićima i ne može biti poražavajuća stvar da tri godine, dve godine korone, jedna godina gotovo svetskog rata držite politiku besplatnih gradskih vrtića. Ovo sam odgovorio ne da bih se vratio ponovo u grad i vodio grad, nego da ne bi bilo zabune, pošto ste vi izašli iz teme i umesto da ste obrazlagali ono na šta ste stavili amandman, otvorili lokalnu temu verovatno da bi ispali mnogo hrabri. I ne znam čemu potreba da 10 puta spomenete Zvonka Veselinovića. Mislite da ste time pokazali kako se vi ne bojite nikoga ili nekoga, pa ste dobili veći plus.

Što se tiče mosta, kada ste vi vodili Grad Novi Sad, mostove smo videli samo na crtežima. Pa čak i taj most protiv koga se danas borite, za taj most ste glasali, pa ste i u master planu koji ste vi lično bili kao direktor jednog preduzeća naručilac, utvrdili da nam je taj most potreban. Na istoj toj lokaciji, na istom mestu, preko iste lokacije prelazi most. Ništa se ne pomera, ni santimetar, ni milimetar, ni levo, ni desno, isti šodroš, isti Dunav, isti grad, ista saobraćajnica. Zamislite tada to nije bilo stanište ptica i tada se tamo nisu kornjače čuvale i nije bilo suvajver kampova. Ja sam vam to rekao i kada sam vas sreo, da ne krijem, ovde u halu ovog cenjenog doma, sve mogu da razumem, ne mogu da razumem kada potpadate pod histeriju ljudi koji nisu vodili ozbiljnu politiku ili nisu donosili odluke. Vi ste glasali za isti taj most. Nekoliko puta.

Nema koruptivnih radnji zato što smo mi kao naručilac i to nas je podržalo Ministarstvo finansija i Vlada, tražili dodatne zahteve u odnosu na izvođača radova i projektanta. Da, sa dva pilona smo prešli na tri pilona i tražili da se taj most, obilaznica spoji na Fruškogorski koridor, da ne bude opet ne završena infrastruktura u Sremskoj Kamenici, a da ne kažem da je nađena i potopljena barža i pitanje deminiranja i naravno rast cena sirovina i svega onoga što čini komponente jednog takvog ugovora, ali samo vi u tome vidite koruptivne radnje, a ja vidim dobru priliku za razvoj Novog Sada.

Daću vam primer koruptivne radnje kada ste vodili Zavod za izgradnju grada, dodeli ste posao firmi za koju je komisija za tendere, vaša komisija, rekla da ne ispunjava uslove i onda ste, a to će ući u anale načina nečasnog i nezakonitog vođenja firmi, stopostotno iznos avansa uplatili i nikada nismo videli ni dinara, ni metra za te pare. Onda da ne bi odgovarali, pošto pričate da ste oslobođeni, niste vi oslobođeni, nego ste prijavili sudu za prekršaje, da bi kroz prekršajni postupak konzumirali krivičnu odgovornost. To ste uradili, a nije u krivičnom postupku utvrđeno da niste nezakonito dali posao ili da je ta firma trebala dobiti posao ili da je ta firma izvršila taj ugovoreni posao za pare koje ste prebacili. To je vaša politika. Za to se vi zalažete, vi ste za grad i državu bez mostova, a ne da pričate vi o mostovima.

Vi protestujete danas protiv mostova. Vi lično protestuje danas protiv mostova. Šta vi pričate da nam treba 500 mostova, 300 mostova. Kakvi mostovi, vi ste protiv mostova. Vi ste protiv mosta za koga ste lično glasali.

Da vas podsetim na još jedan interesantan detalj što se tiče predškolskog obrazovanja. Koliko ste para potrošili na centralnu kuhinju za obdaništa?

(Borislav Novaković: Petsto milijardi.)

Vi i gospodin Pajtić, nikada završili niste i vi pričate o nekome, vi pričate o moralu. Vi niste mogli da završite centralnu kuhinju.

(Borislav Novaković: Sve vreme lažeš.)

Niste mogli da završite centralnu kuhinju.

Ovo neka ostane upisano, ko govori istinu i ko ne govori istinu. Samo nam nemojte pričati o mostovima, jer prvo se izvinite za to što ste napadali našu policiju da bi sprečili, verovali ili ne, izgradnju mostova. Hvala lepo.

PREDSEDNIK: Po amandmanu, izvolite.

BORISLAV NOVAKOVIĆ: Prvo, možda se tada niste bavili politikom, ali ako pogledate dokumentaciju iz vremena kada sam bio gradonačelnik Novog Sada mogli biste da uočite da sam peti dan svog mandata otvorio Varadinski mosta, koji su zajedno gradili Republika, pokrajina i grad. Moram priznati, ogromna je podrška bila u tom trenutku Republike, ali i Republika i pokrajina i grad solidarno su gradili Varadinski most i kao gradonačelnik imao sam čas da ga otvorim.

Ako pogledate pažljivo dokumentaciju, primetićete da sam u prisustvu Krisa Patena i tadašnjeg potpredsednika Savezne vlade, Miroljuba Labusa, potpisao ugovor o Mostu slobode i Most slobode je ugledao svetlost dana i obnovljen je zahvaljujući i mom potpisu i mom angažmanu.

Sada ću vam reči šta ste preskočili. Dakle, ja sam govorio šta sve može da se uradi ukoliko odustanemo od nacionalnog fudbalskog stadiona. Dakle, vi ne sporite da firma „Granit peščar“ Zvonka Veselinovića gradi u Novom Sadu. Vi ne sporite i ne možete da mi replicirate kada je u pitanju činjenica da je Zvonko Veselinović označen kao najveći kriminalac u ovom delu Evrope, citiram - koji uz znatno korumpiranje bezbednosnih struktura Srbije i Kosova se bavi ilegalnom trgovinom robe, oružja, narkotika. Da li treba gora optužba od te?

Vi niste osporili da je vrtić na Sajlovu gradila firma „Montop“ Marka Bosanca Bosketa, koji je osuđivani kriminalac, koji je vaš lični prijatelj i koji je intimus sa Zvonkom Veselinovićem i Andrejom Vučićem i da novac koruptivno odlazi i solidarno Andriji Vučiću i Zvonku Veselinoviću. Vi niste osporili da Novi Pazar put…

(Predsednik: Obratite malo pažnju na ono što izgovarate u ovoj sali.)

…i takođe put „Inkop“ firme Zvonka Veselinovića rade autoputeve u Srbiji. Dakle, taj čovek koji je u sistemu međunarodnih sankcija ne bi smeo da dobije nijedan dinar iz budžeta. Sve ste to prećutali, a bavili ste se lažima. Sve što ste rekli gola je laž. Hvala.

PREDSEDNIK: Rekao sam vam Novakoviću, ne znam da li me čujete?

(Borislav Novaković: Nisam vas čuo.)

Ne čujete? Da obratite bar malo pažnju na ono što izgovarate, jer svašta izgovarate. Vidim da ni sami ne vodite računa o tome šta govorite i šta radite.

Milenko Jovanov.

MILENKO JOVANOV: Ja sam po Poslovniku, poštovani predsedniče, član 107. stav 2, dostojanstvo Narodne skupštine.

Mislim da u odsustvu Šaipa Kamberija sada imamo novog poslanika koji nam razdvaja Kosovo od Srbije. Prečuli ste verovatno i prosto želim da vas na neki način pozovem da obratite pažnju kada govore poslanici iz onog dela sale, na to da je očigledno za njih to pitanje južne srpske pokrajine rešeno. Kao što su nekada, kada su od Vojvodine pravili državu u državi, donosili statut o tome da Novi Sad glavni grad, akademiju nauka, i to si radio, i to podržavao…

(Srđan Milivojević: Kakve veze ovo ima sa Poslovnikom?)

Dakle, Milivojeviću, možete da ustanete, znate kako je Minimaks ono rekao, da ne ponavljam.

U svakom slučaju, ono što jeste poenta, to je da su tada govorili Vojvodina i Srbija, a sada govore Kosovo i Srbija. Šta će ostati od te Srbije kada joj oduzmu sve ono što su namerili ovi iz bivšeg žutog režima? Užas, to je ono što se nekada zvalo uža Srbija, beogradski pašaluk. Zato vas molim, to u ovoj sali ne bi smelo da se čuje. Ovo je sala koja mora da pokaže, bez obzira na političke razlike, apsolutnu privrženost celovitosti teritorije Republike Srbije i da na to u buduće reagujete, jer to su njihova uverenja. Uostalom, to su pokazali na ovim međunarodnim konferencijama gde su tražili strano mešanje u sudske postupke i unutrašnju politiku, isti ti. Hvala.

PREDSEDNIK: Hvala, gospodine Jovanov, što ste mi skrenuli pažnju na ovo važno pitanje. Zaista, ja to nisam čuo u tom trenutku, ako je izgovoreno na taj način, ali bude li izgovoreno ponovo na taj način reagovaću, budite uvereni.

Dakle, da neko od narodnih poslanika sa vaše strane odvaja Kosovo od Srbije, to nećemo da dozvolimo u ovoj sali.

(Borislav Novaković: Dajte, molim vas, to su smešne stvari. Nisam to rekao.)

Nemojte da vičete sada, ni sada ni bilo kada. Nemojte da vičete, lepo sam vam rekao.

Znači, vičete malo pre i Lutovac i Milivojević i Parlić i sve stranke koliko ih ima, pet komada u tri reda. Ne mogu da čujem šta govori narodni poslanik ako vi vičete. Onda ćete da tražite da ja reagujem na nešto, a ne date mi da radim. Ne date mi da radim, ne date ni drugima.

Gospodine Jovanov, da li treba da se izjasnimo? (Ne)

Ne treba. Hvala vam.

Reč ima potpredsednik Vlade Miloš Vučević.

MILOŠ VUČEVIĆ: Hvala lepo, gospodine predsedniče.

Narodni poslanici, istine radi, Varadinski most, Varadinska duga je urađena najviše zahvaljujući pokojnom Milutinu Mrkonjiću, da to ostane upisano, i zahvaljujući Slobodanu Miloševiću. Govorim o ljudima čijoj stranci nikada nisam pripadao, nisam ni delio tu ideologiju, ali to je istina. U predvečerje 5. oktobra i revolucije vi, a Nenad Čanak tvrdi on, ste prošetali mostom koji je završio Milutin Mrkonjić. To je bio vaš doprinos.

Ne kažem da nije grad pomogao, ne kažem da nije pomagao i ja sam čovek koji će uvek reći potpunu istinu, ali da istina bude cela ili jedinstvena, jer ona može biti samo takva kakva objektivno i stoji, jeste činjenica da je Republika Srbija, tada Vlada i Milutin Mrkonjić koji je bio na čelu tog tima, kako god se to zvalo ministarstvo, na obnovi države posle zločinačke NATO agresije, obnavljao. Onda možemo po toj istoj logici reći da je Maja Gojković završila i Most slobode, ako ste vi završili Varadinski most.

Ono što hoću da dodam ili da kažem, ja nikada nisam prećutao ko šta radi od firmi, ali smatram da je to nešto što je vrlo vidljivo i nema potreba da ja kažem ko je dobio koji tender. U krajnjem slučaju, ja ne provodim niti gradonačelnik provodi tendere. Ja sam pričao o vašem primeru kada ste dali tender, vi lično jer ste bili direktor tada, ne gradonačelnik, doduše vi ste bili predsednik Skupštine koji je tada imao poziciju koja je danas najsličnija poziciji gradonačelnika, vi ste kao direktor javnog preduzeća dali posao firmi koja nije ispunjavala da dobije posao kroz tender, koju je provodila vaša kompanija, odnosno kompanija na čijem ste vi čelu bili.

Šta je netačno? Da je danas rekordan broj dece u vrtićima, a da je do 2012. godine bilo gotovo tri hiljade manje dece u vrtićima. Šta je netačno? Da su besplatni vrtići, a do tad nisu bili besplatni vrtići. Šta je netačno? Da danas subvencionišemo privatne vrtiće, a da ranije nismo subvencionisali. Šta je netačno? Da li ste išli kod sudije za prekršaje u istom delu za koji ste bili izvedeni pred specijalni sud, odnosno posebno odeljenje, kako se zove, višeg suda, okružnog suda, nije ni bitno sada?

Nikada se nisam radovao, i to da vam kažem sada u lice, da bilo ko bude procesuiran da bi napakostio nekome, niti sam ikome pretio da će, kao što vi govorite stalno da će neko za nešto odgovarati na prekim sudovima i te gluposti, to su odvratne stvari koje pričaju samo neodgovorni ljudi, ali vi ste izbegli raspravu o vašoj eventualnoj krivičnoj odgovornosti. Postojali su osnovi sumnje da specijalno tužilaštvo podigne optužnicu da budete deo te organizovane kriminalne grupe. Znači, postojali su osnovi sumnje. Obustavljen je postupak za vas zato što ste otišli kod sudije za prekršaje i rekli – ja sam kriv, nisam kriv, da prođe dve godine, da zastari prekršajni postupak i da kažete da je to delo konzumirano, u krivičnom pravnom smislu ne može dva puta biti suđeno nikome za isto delo.

Džaba mu šapućete, ja sam mnogo bolji advokat od vas. Tako ste izbegli raspravu i eventualnu vašu odgovornost.

Nemojte da nam držite predavanje kako ste vi oslobođeni i da je dokazano da vi to niste radili, jer nema 600 miliona dinara, jer ih nema. A nije bilo ni bulevara Evrope, a nije bilo ni centralne kuhinje. A onda vi i Bojan Pajtić, a o njemu najbolje priča Nenad Čanak, sa kojim ste se svi družili, sednete u studija pa pričate o drugima. Vi ste svetonazor ovog društva pa ćete da nam kažete ko je, šta je i kako radio.

Neću da spominjem onaj vaš čuveni projekat gde ide drumski saobraćaj kroz Petrovaradinsku tvrđavu, što ste platili nekoj slovenačkoj firmi, idejni projekat ili na kom nivou ste to već radili, pa ste ugrozili i zaštitu Petrovaradinske tvrđave od UNESKA, odnosno pod UNESKOM, pošto nije dozvoljeno da drumski saobraćaj ide kroz…

(Borislav Novaković: Pruga je išla.)

Jeste, jeste, radili ste. Nema pruge odavno, od 1941. godine nema pruge. Šta pričate?

Nije bilo ni UNESKA 1941. godine. Ujedinjene nacije su nastale kao sledbenice Društva naroda posle Drugog svetskog rata, ne može UNESKO da bude ranije. Nema ni pruge od Drugog svetskog rata. Ali ste se vi kao profesor marksizma, tako ste završili Filozofski fakultet Univerziteta u Novom Sadu, setili da ide drumski saobraćaj kroz Petrovaradinsku tvrđavu. I danas protestujete protiv mostova. Da li vas je bar malo sramota?

PREDSEDNIK: Idemo dalje po amandmanu.

Prednost ima Borislav Novaković.

BORISLAV NOVAKOVIĆ: Prvo, oko obrazovanja, malo je netipično da pokušavate da se narugate.

Tačno je, diplomirao sam na nastavnoj grupi za marksizam, potom sam diplomirao na nastavnoj grupi za sociologiju, potom sam odbranio magistarski rad na Fakultetu političkih nauka, iz domena sociologije religije. To je moje obrazovanje. Bilo bi dobro da vi kažete zašto ste posle osnovne škole išli u gimnaziju, ne u Novi Sad, nego u Bački Petrovac, na primer. Jer, pretpostavljam da je prosek ocena iz osnovne škole bio takav da vam nije omogućavao da upišete ni jednu gimnaziju u Novom Sadu. Ali, to je sada vaš problem.

Ono što je zaista poražavajuće, vi kao advokat i diplomirani pravnik, čoveku koji je dva puta okončao svoj postupak tako što je dokazao nevinost, sada pričate da je kriv. Ja sa vama o tome neću polemisati. To su bila dva montirana politička procesa koji je protiv mene vodio Aleksandar Vučić i s njim ću to raščistiti, pre ili kasnije. Vi niste adresa za to. A to zna i Vučić.

Kada je u pitanju Novi Sad, ja sam vam rekao i niste osporili, da li Zvonko Veselinović i njegova firma „Granit peščar“ iz Ljiga dobija posao u visini od 10 miliona evra da poploča ceo Novi Sad? Odgovorite na to pitanje sasvim decidirano. Da li je vaš lični prijatelj Marko Bosanac Boske iz firme „Montop“ dobio mogućnost da gradi vrtić na Salajci i da li sva javna komunalna preduzeća angažuju Marka Bosanca Bosketa, osuđivanog kriminalca i pri tom ne angažuju nikog drugog jer je on privilegovan i kada se on javi na tendere ima samo jedna ponuda, ponuda Marka Bosanca Bosketa, jel ostali u Novom Sadu ne smeju da konkurišu, zato što je on vaš lični prijatelj i desna ruka Zvonka Veselinovića, koji je najveći kriminalac u ovom delu Evrope? Šta je tu sporno? Nije nikakva hrabrost to reći. Ja to govorim zato što je to istina i činjenica i nemam razloga bilo čega da se bojim.

Ja bih se bojao da govorim laži i neistine. Ovako, nemam čega da se bojim. Samo toliko.

PREDSEDNIK: Pravo na repliku, Milenko Jovanov.

MILENKO JOVANOV: Već drugi put da čujemo najavu obračuna sa predsednikom Vučićem, zbog toga što je neko odgovarao i to, kako smo čuli, izigrao pravni sistem ove zemlje, a nije jedini iz te grupe koji je to uradio, sličnu stvar je uradio još jedan njihov član poslaničke grupe, pa kad mu je revizor našao 10 miliona, 30 miliona, da je potrošio nenamenski, on otišao i prekršajno odgovarao i dobio 10 hiljada dinara kaznu i završio sa tom pričom.

Molim elitu da sasluša, znam da je teško ali strpite se. Ne možete, Milivojeviću, stalno dobacivati. Nemojte, to je loše za vaš imidž. Ovako kao elita morate da naučite i da slušate, kao pravi predstavnik te elite. Ili probajte ribizle malo, niste na gladan stomak, one iz vaše bašte, sa RTS-a.

Uglavnom, čuli smo, studirao marksizam, završio marksizam, sve je to u redu, ali nije dovoljno nastupati kao pobesneli Marks pa deliti ovde lekcije i pretiti predsedniku države da ćete se obračunati sa njim. Nije vođen postupak protiv nekoga zato što je bio član žutog režima, zato što je bio član žute stranke, zato što je bio šef poslaničke grupe žute stranke u Skupštini Vojvodine, nego zato što je postojala osnovana sumnja da je na pozicijama na kojima je bio zloupotrebio položaj i izvršio krivično delo. Znači, nema političkog progona, nego pravnih posledica određenih dela. To što svako kada bude uhvaćen sa pekmezom na rukama viče kako je to politički progon, izvinite, ali tu mesta politici nema.

Na kraju krajeva, da li ste onda vi zbog tog političkog progona trčali kod sudije za prekršaje? Jel ste kod sudije za prekršaje sankcionisani kao političar? Ne, nego po istom osnovu po kojem je trebalo da odgovarate. Dakle, ne kao političar nego kao direktor javnog preduzeća koji je u vršenju svoje funkcije, postojala je osnovana sumnja, prekršio svoja ovlašćenja, a i zakon, bogami. Hvala.

PREDSEDNIK: Povreda Poslovnika.

JANKO VESELINOV: Poštovani predsedavajući, reklamiram član 106. ovog Poslovnika.

Prosto mi je nelagodno što ulazimo u ovakvu jednu vrlo interesantnu diskusiju, ovom prilikom ljudi koji dolaze iz Vojvodine i koji imaju puno toga da kažu o temama iz Vojvodine, ali, jednostavno, prekršen je Poslovnik kada je govorio ministar odbrane, jer je govorio o temi koja nije na dnevnom redu i pominjao je temu oko rušenja u Novom Sadu. Ako je već to…

(Predsednik: Niste gospodine Veselinoviću bili u sali.)

… nije pomenuo rušenje zida Petrovaradinske tvrđave od strane Srpske radikalne stranke. Dakle, zid od Petrovaradinske tvrđave ste srušili.

PREDSEDNIK: Pošto vi kao iskusan poslanik znate da ne možete kroz povredu Poslovnika da replicirate, kratka pouka. Prvo, ako želite da učestvujete u ovoj raspravi, lepo se prijavite za reč, najpristojnije kao što rade i svi ostali. Dobijete reč, jer kao što vidite omogućavam svima da učestvujete. Kažete to što ste želeli i šta god drugo da ste želeli, ali ne kroz povredu Poslovnika, nego onako kako pravila nalažu. To je bila prva stvar.

Druga stvar, zbog toga što replicirate kroz povredu Poslovnika, ovo ide na teret vaše poslaničke grupe.

Vi ste se prijavili. Dao sam vam reč, Ivana Parlić.

IVANA PARLIĆ: Hvala predsedavajući.

Moj amandman se odnosi na pravi prioritet naše države. Žao mi je što Ana Brnabić nije ovde, premijerka, rekla je da je budžet pravljen prema prioritetima. Pa, sam predložila da umesto suludog projekta izgradnje nacionalnog stadiona izgradimo cevovod od Drine do Vojvodine, da konačno Vojvodina dobije vodu.

Ne znam da li građani u ostatku Srbije znaju da Zrenjanin već dvadeset godina nema vodu i da je neće imati iz podzemnih voda, to je prosto nemoguće. Svi oni koji godinama prave navodno fabriku, a već dvadeset godina je nema, u stvari zarađuju na tom nemanju vode. Tako da je Zrenjanin već izdvojio 150 miliona evra, a građani Zrenjanina svaki dan plaćaju deset hiljada evra za flaširanu vodu.

Šta se dešava? Dešava se da mi imamo vodu, imamo najkvalitetniju vodu i za novac mnogo manji od nacionalnog stadiona, to pitanje možemo da rešimo. Ali zašto sam sigurna da ga nećemo rešavati? Opet žalim što nije tu premijerka Brnabić, jer ja smatram da ona upravo radi po agendi „Rio Tinta“ i ostalih multinacionalnih kompanija, koji Drinu hoće za sebe, koji hoće da je unište, da je uzmu i da trajno unište najkvalitetnije vodoizvorište Srbije.

Zato mislim da je ovaj budžet, u stvari samo put u dužničko ropstvo. Prošle godine ste zadužili građane Srbije za 2,5 milijarde evra. Ove godine je zadužujete za pet milijardi.

Građani treba da znaju da ovaj suludi rast javnog duga nije rast ekonomije, nego put u dužničko ropstvo. Građani, takođe, treba da znaju da kao i do sada najveći deo ovog novca doći će upravo do firmi kompanija koje imaju vaša braća, vaši kumovi, gospodine Mali i vama se obraćam, braća Ane Brnabić, Darije Kisić itd.

Evo, zanimljivo je da upravo firma brata Darije Kisić za četiri godine uvećala je svoj profit 14 puta, tačnije potpisala je 27 ugovora sa ministarstvima javnim preduzećima u vrednosti od 26,8 miliona evra.

Srbija je, u stvari u zadnjem stadionu korupcije. Taj slučaj se zove, slučaj zarobljene države. U izveštaju „Transparency international“, međunarodne organizacije možete i da pročitate da je Srbija upravo taj slučaj, kada se svi zakoni donose nasuprot javnog interesa, a u interesu multinacionalnih kompanija „Rio Tinta“ i ostalih za koje iskreno mogu da kažem da sumnjam da su pravi novi okupatori Srbije.

To zaduživanje i uvođenje Srbije u dužničko ropstvo upravo se dešava po agendi koju oni diktiraju. Žao mi je opet što ovde nije i gospođa Negre. Ona je pravi primer kako se to radi. Gospođa Negra dolazi iz Evropske investicione banke kod koje se Srbija zadužuje i zaduživala se i zadužuje se danas, a onda dan kasnije gospođa Negre dolazi da nam traži litijum tačnije, traži nam da se Srbija žrtvuje za, takozvanu zelenu tranziciju EU. Molim vas, recite mi, ko ima pravo više da traži od Srbije da se žrtvuje? Zar Srbija nije dovoljno žrtava dala i za tu slobodu Evrope.

Moram samo da napomenem, građani možda ne znaju da u vreme kada je Evropa bila pregažena fašizmom „Rio Tinto“ je prodavao čelik Hitleru. Zato danas nema niko pravo da sarađuje sa „Rio Tintom“ i da od Srbije traži žrtvu.

Šta još „Rio Tinto“ i ostale multinacionalne kompanije traže od Srbije? Traže da Srbija nema EPS u vlasništvu, i po toj agendi ste uništili EPS, i po toj agendi ga prodajete.

Šta je sve potrebno „Rio Tintu“ i ostalim multinacionalnim kompanijama? Pa, potrebno je sve što vi obezbeđujete. Dakle, da poslanici budu lobisti „Rio Tinta“, da ministri budu lažni doktori sa diplomama Megatrenda, potreban je ogroman javni dug, potrebno je dužničko ropstvo, potrebna je Srbija bez reka, sela bez ljudi, potrebno je potpuno zaduživanje Srbije i više od svega, potrebna je upravo ovakva premijerka koja radi po nalogu „Rio Tinta“.

Izvinite, možda vam je zanimljivo gospodin Mali, da vam kažem šta sam čula? Čula sam da je „Rio Tinto“ tražio od Ane Brnabić da koristi izraz za probuđeni narod Srbije - lažni ekolozi i ona od prvog dana tog naloga koristi sraman izraz za probuđeni narod Srbija, lažni ekolozi. Zato mi dozvolite da kao narodni poslanik izrazim svoju sumnju da ste upravo vi lažni ministri, da je premijerka lažna premijerka, da ste u stvari samo pravi lobisti i prave marionete „Rio Tinta“.

Gospođo, ministarko pravde, drago mi je i da vas vidim. Mislim da ste i vi i lažna ministarka pravde. Nema tog slobodnog i nezavisnog pravosuđa, gospođo, dok vi lomite slavski kolač na slavi Srpske napredne stranke.

Hvala.

PREDSEDNIK: Reč ima potpredsednik Vlade Miloš Vučević.

Izvolite.

MILOŠ VUČEVIĆ: Hvala, gospodine predsedniče.

Dame i gospodo narodni poslanici, prvo ništa nisam prećutao i sve što sam rekao stojim iza toga. Niti krijem bilo šta u mojoj biografiji. I u osnovnoj, i u srednjoj školi sam bio odličan ili vrlo dobar đak. Posle srednje škole, Gimnazije sam otišao u Vojsku, bio sam u Vranju i Gnjilanu. Posle toga sam završio Pravni fakultet Univerziteta u Novom Sadu sa prosekom 8,83. Nigde nisam preskakao. Ništa nisam radio preko reda. Sve kako je bilo tada definisano u državi i ponosan sam, a išao sam težim putem, jer sam završio slovačku gimnaziju „Jan Kolar“ u Bačkom Petrovcu. Niti se toga stidim, niti treba to da ističete u smislu da ću ja da bežim od te teme.

Nisam se vama rugao što ste vi profesor marksizma. Rekao sam da ste vi kao profesor marksizma vozili razvoj grada Novog Sada i da je to moglo da dovede ili dovelo je do ovih implikacija i pogrešnih političkih poteza. Niste me demantovali da niste išli kod sudije za prekršaje da bi izbegli krivičnu pravnu odgovornost, jer znate da ja govorim istinu.

Ne znam o kakvim montiranim krivičnim postupcima govorite. Da li o ovom prvom, pred Specijalnim sudom, ili o ovim drugim koji ste vi rukovodili, a to je Prekršajni sud, da ne bi, eventualno, odgovarali pred Specijalnim odeljenjem za organizovani kriminal.

Ne znam šta vam to znači, to vam je namestio Aleksandar Vučić, pa ću to ja sa njima rešiti. Šta je ovo? Salon neki na Divljem zapadu, kafana, pa ćete vi da rešavate. Nema šta da rešavate. Možete da se kandidujete i da građani glasaju za vas u jednom ili drugom broju. Šta to znači da ćete vi sa nekim da se razračunate, a onda nam pričate o drugim kriminalcima.

Što se tiče firmi. Kako to mislite da neko ne može da pobedi na tenderu zato što vlasnik firme ili jedan od vlasnika firme nekome politički ne odgovara, pa ćemo mi da kažemo zato što je neko u vlasničkoj strukturi neke firme, a nema zabranu bavljenja tom delatnošću ili nije pod sankcijama naše države ne može da radi neki posao, nego treba da radi posao neko ko je, valjda blizak vama ili ne znam kome.

Pošto tako razmišljate o tenderskim procedurama, da posao dobija samo ko je blizak nekome. Zašto tako razmišljate? Pa, polazite od sebe, jer ste tako radili dok ste vodili grad, da posao dobija samo neko ko je blizak.

Šta mene briga ko je vlasnik, kakve firme. Meni je u interesu da grad dobije ono što je platio, što nije dobijao kada ste ga vi vodili, jer je plaćao, a nije dobio to što je platio.

Da vam još nešto kažem. Malopre prozivate svi strane investitore i svi ste da se proteraju strani investitori ili da nikada nemaju podršku, a sada kada pričate o domaćoj firmi koja proizvodi granit, e tada ne može srpska firma da prodaje granit, zato što vam ne odgovara neko ko je možda vlasnik ili je jedan od vlasnika.

(Borislav Novaković: Zato što je kriminalac.)

Ma, to vi dokažite na sudu da je kriminalac. Nemojte nama ovde dokazivati, osim ako ste za albanske sudove. Ako ste za njihove presude, za presude Prištine, pošto ste malo pre razdvojili Srbiju i Kosovo, kao što ste razdvajali Srbiju i Vojvodinu, kao što ste uvek potencirali subjektivitet Vojvodine u pravno-političkom smislu, gore nego Nenad Čanak i Liga socijaldemokrate Vojvodine. Oni su to barem radili ideološki, a vi ste to radili na mala vrata, mnogo lukavije i mnogo opasnije.

Nemojte vi nama da pričate ko je vlasnik koje firme. Šta mene briga ko je vlasnik koje firme? Šta treba, gradonačelnik da ulazi u vlasničke strukture neke firme? Da li je to posao gradonačelnika?

Šta je sramota što je radila ta firma iz Srbije, iz Novog Pazara, odakle god da je. Nemojte da izmišljate da je neko dobio posao od milijardu dinara pošto takav posao nije ugovoren, nego vi pravite i to ljudi ne razumeju, pravite projekciju da nakon jednog zaključnog posla koji je ukupan bio 350 miliona dinara grubo, za jedan deo centra grada Novog Sada, gde nije sve taj kamen ili kako se već zove, granit, znači nije u stopostotnom iznosu, da će neko i u nastavku dobijati taj posao i da će iz toga neko imati već unapred ugovoren posao u tom iznosu. Nema takvog posla još uvek. Danas kada pričamo o sadašnjem vremenu, takvog posla nema.

Za razliku od vas, ja sam mnogo ponosan na taj posao, jer danas roditelji u Novom Sadu mogu da prolaze pozorišnim trgom sa kolicima za decu, bez da im upadaju kolica u rupe i dame mogu da idu obučene i doterane kako treba u Srpsko narodno pozorište, ljudi mogu da uđu sa dostojanstvom u Srpsko narodno pozorište, „Sterijno pozorje“ ili neka druga velika pozorišta, manifestacije ili bilo koja druga manifestacja u centru grada, a vi se bavite strukturom granita i vlasničkim strukturama, a ko je kriminalac ili ne, izvolite na sud, pa dokažite, kao što se vi pozivate da niste osuđeni, e tako isto i za druge.

I, da vam još nešto kažem. Marka Bosanca koga spominjete, kažete da je on kriminalac?

(Borislav Novaković: Da, osuđivan.)

Za šta je osuđivan?

(Borislav Novaković: Za nasilništvo.)

A vi ste bili za kriminal pred Specijalnim sudom i pobegli kod sudije za prekršaje.

Neko je odgovarao kada je bio maloletan, a ako je neko krao pare iz budžeta… Da li je od njega nestale neke pare iz budžeta? Nemam ja problem da budem bilo kome advokat. Jel nisam advokat?

Vi ste za mnogo teža dela bili izvedeni pred lice pravde, a onda ste se na volšeban način, zloupotrebom procesnih prava, oslobodili toga. I vi držite predavanje nekom ko je kriminalac?

Da vas pitam – pa, jel hoćete srpske firme ili strane firme? Pa, da li valja granit iz Srbije ili treba granit iz Hrvatske i Španije, pa će onda biti to dobar posao­?

Ko je to osudio Zvonka Veselinovića? Jeste vi to na strani Kurtija? Na strani Prištine?

Dobro ste rekli da jeste na toj strani.

Nemam više ništa da kažem, gospodine predsedniče. Izvinite što sam toliko oduzeo vremena.

PREDSEDNIK: Dobro.

(Borislav Novaković: Replika.)

Samo prvo da vidim, pošto prednost uvek ima povreda Poslovnika.

Da li Parlić hoće po povredi Poslovnika ili ne?

(Ivana Parlić: Da.)

Prijavite se onda.

IVANA PARLIĆ: Gospodine Vučeviću, da uvredi dostojanstvo Narodne skupštine izneo je, molim vas, niz neistina. On je zloupotrebio procesno pravo…

PREDSEDNIK: Molim vas zbog galame ne čujem od početka.

Kažite član i nastavite.

IVANA PARLIĆ: Član 107.

Dozvolili ste gospodinu Vučeviću da iznese niz neistina.

Najpre na nas viče. Drugo, govori neistine. On je zloupotrebio procesno pravo. Cela nam se Evropa i svet smejala kad je on lično prijavio gospodina Vučića da ne odgovara ili zbog „Jovanjice“ …

PREDSEDNIK: Da li znate da sad replicirate kroz povredu Poslovnika?

IVANA PARLIĆ: Ne, govorim istinu.

PREDSEDNIK: Svesno to radite.

IVANA PARLIĆ: Svesni ste vi šta govorim, zato me prekidate.

PREDSEDNIK: Svestan sam šta govorite i ja vam upravo ponavljam šta govorite. Replicirate kroz povredu Poslovnika.

Sami znate da kad se to desi onda primenjujemo član 103. Ako vam je to bila namera, evo, u redu. Član 103. primenjujemo.

Ko je još hteo povredu Poslovnika?

Reč ima Miodrag Gavrilović.

Izvolite.

MIODRAG GAVRILOVIĆ: Član 27. Morate da se starate o primeni ovog Poslovnika.

Šta mislim da nije dobro da se dešava u Narodnoj skupštini? Gospodine Orliću, šta mislite da nije dobro da se dešava u Narodnoj skupštini? Mislim da zaista nije primereno da ministar ili bilo ko drugi, u ovom slučaju ima tu težinu pošto je to ministar, komentariše presude sudova. To mislim da zaista ne bi trebalo da bude dozvoljeno, pogotovo u ovom domu.

Da li su te presude sudova ovakve ili onakve, da li je tu zloupotrebljeno neko procesno pravo ili nije, nije mesto da se to ovde radi. Na taj način molim vas sledeći put da reagujete, jer mislim da ako to budemo dozvolili da se tako radi da ćemo napraviti jednu atmosferu u kojoj će biti potpuno jedan lični odnos koji moramo da izbegnemo.

Mi smo institucija i kao institucija treba da budemo dostojanstveni. Ja bih vas zaista zamolio, dobronameran savet, da uvek treba da reagujete kada dođe do takvih govora.

Hvala.

PREDSEDNIK: Što se tiče komentarisanja presuda…

Sedite, molim vas, odgovaram narodnom poslaniku.

(Borislav Novaković: Spominjao me je.)

Sedite.

Dakle, što se tiče komentarisanja presude i svega drugog, samo vas pitam, ne očekujem odgovor, da li ste svesni šta izgovaraju ljudi koji sede pored vas, iz vaše poslaničke grupe i iz drugih?

Te stvari na koje hoćete, navodno, da skrenete pažnju meni, ljudi, kada vi ne biste radili, ne bi ih radio niko i ništa vam ne bi smetalo, ali problem je što vam smeta ono što sami radite sve vreme.

Nemojte posle da se žalite onome ko sednicu vodi kada takve stvari započinjete. Vi ih izgovarate u ovoj sali svakoga dana i onda vam smeta ako bilo ko reaguje na bilo šta. Pa, ne može tako. Mislim da to nije u sukobu sa odredbama člana 27.

Da li želite da se Skupština izjasni ipak?

Ne želite.

(Miodrag Gavrilović: Tražim reč.)

Hvala vam.

(Miodrag Gavrilović: Deset sekundi.)

Želite?

Hvala vam.

Dao sam vam koliko god ste želeli, koristili ste vreme i izjasniće se Skupština, ali na temu dostojanstva. Ovo što sad radite nije u prilog dostojanstva Narodne skupštine.

Ni performansi koje izvodite svako jutro kako uđu novinari u ovu salu takođe ne idu u korist dostojanstva Narodne skupštine, nego sve naprotiv, ali ako vam te stvari smetaju, ja bih vas zamolio nemojte da ih radite ljudi. Samo vi se ponašate na taj način, niko drugi.

Hajde sad dozvolite da se obrate i ostali koji su hteli da ukažu na nešto vezano za Poslovnik.

Nemojte da govorite sa mesta. Ni vi, ni ostali koji dobacuju non-stop.

(Aleksandar Jovanović: Povreda Poslovnika.)

Po Poslovniku, prijavite se.

ALEKSANDAR JOVANOVIĆ: Član 106.

Hoćete da mi objasnite, gospodine Orliću, kakve veze ima izvesni Bosanac Boske sa budžetom koji je na dnevnom redu?

PREDSEDNIK: Ni vi, Jovanoviću, niste bili u sali.

ALEKSANDAR JOVANOVIĆ: Da li hoćete da mi dozvolite da završim? Zašto me prekidate?

PREDSEDNIK: Dođete tako na pola dana, nemate pojma šta se dešavalo, šta je ko govorio i onda pitate da ja vama objašnjavam šta su ljudi govorili, da vam prepričavam to.

ALEKSANDAR JOVANOVIĆ: Molim vas da me ne prekidate.

Vi treba da poštujete Poslovnik.

Dakle, ja reklamiram povredu Poslovnika… (Isključen mikrofon.)

PREDSEDNIK: Da, taj Poslovnik koji ste dobili da pročitate, a ne da njime mašete.

Znači, kada niste u sali i pojma nemate šta se dešava i šta su govorili i Novaković i svi ostali, nemojte da očekujete od mene da vam ja prepričavam šta se dešavalo. Skraćeni prenos sednice na taj način ne postoji.

Da li želite da se Skupština izjasni?

Ne želite? Hvala vam.

(Aleksandar Jovanović: To dugme može da se pokvari!)

Samo nemojte da galamite i da vičete pošto ima još nekih koji hoće nešto da kažu.

(Aleksandar Jovanović: Tako kako se ponašate ponovo možemo da blokiramo rad Skupštine!)

Gospodine Novakoviću, vaša poslanička grupa više vremena nema. Potrošili ste sve.

(Borislav Novaković: Tražio sam repliku. Spominjao me je direktno. Niste to čuli.)

Slušam ja šta vi raspravljate, ali vas obaveštavam - grupa nema vremena, potrošili ste vi, Parlić i ostali sve zajedno.

Znači, ako želi, može ovlašćeni predstavnik, odnosno predsednik grupe da govori.

(Borislav Novaković: Čekajte, lično me je prozivao.)

Pa, iskoristili ste vreme. Zašto se meni žalite? Da li sam ja terao Parlić da govori šest minuta? Znači, tu osnova nema.

Hajde sada da vidimo ko se sledeći javio?

Na reč čeka ministarka Maja Popović.

MAJA POPOVIĆ: Hvala, predsedniče, što ste mi dali reč da odgovorim poslanici Parlić. Trenutno me ne sluša, a pokušavam da joj odgovorim.

Meni je čast što sam bila na slavi i na sečenju kolača Srpske napredne stranke, jer upravo je ta stranka, odnosno poslanici te stranke su podržali ustavne amandmane i time smo napravili uslove za nezavisno pravosuđe i samostalno javno tužilaštvo.

Takođe, želela sam da kažem da Miloš Vučević nije komentarisao odluke. On je samo pričao o zloupotrebi procesnih prava, ali moram da se osvrnem i na činjenicu da su poslanici u prethodna dva dana vređali sudije, apsolutno komentarisali sudske odluke i to iz njene stranke. Ne želim da navodim ime i prezime. U nekim drugim zemljama takve ličnosti bile bi potpuno isključene iz javnog života.

Hvala vam.

PREDSEDNIK: Reč ima Miroslav Aleksić.

MIROSLAV ALEKSIĆ: Zahvaljujem, predsedniče, koji vešto skida vreme poslaničkoj grupi onda kada ljudi imaju pravo na repliku.

No, frapiran sam onim što čujem, gospodo draga, od vas. Prvo od vas, gospodine Vučeviću. Došli ste ovde da držite lekcije poslanicima? U redu, od skoro ste ministar. Vi pričate o procesnim pravima? Vi, gospođo ministarko pravde, govorite o nezavisnom pravosuđu? Da li vi vidite šta je ovo? Ovo je krivična prijava koju sam ja podneo protiv Miloša Vučevića za ometanje pravde i za lažno prijavljivanje u slučaju "Jovanjica".

Pre tri godine podneo sam krivičnu prijavu 17.12.2019. godine i do dana današnjeg vaše pravosuđe nije ništa odgovorilo, niko nikome, za krivičnu prijavu.

Čovek je bio deo strategije da se odbrani Andrej Vučić, tako što je podneo prijavu protiv njega i Aleksandra, a vaše tužilaštvo, servis da izda papir na osnovu koga bi mene Andrej tužio, gde je pisalo u telefonskom imeniku Koluvije, jelte, nema kontakta označenog sa Andrej i Aleksandar. Jel to vaše pravosuđe? To su ti procesni procesi vaši, pravni procesi. Stidite se toga. Mislite da mi ne živimo ovde u ovoj zemlji? Pogledajte šta radite. Pravosuđe ste privatizovali u državi Srbiji. Postalo je naprednjačko pravosuđe. Sudije dobijaju predmete gde treba da se obračunavaju sa ovim ljudima koji neće da ćute i trpe vaš teror ovde. Na šta to liči?

Gospodin Vučević, pa vi treba da se bavite vojskom. Pa, jel znate kakva vam je situacija u vojsci? Pa, 7.500 vojnika ste dole sada rasporedili u kasarne oko Kosova. Jel tačno ili nije? Vojnici koji vam odu odozdo na vikend, ne vraćaju se više. Koliko imate zahteva za otpust iz profesionalne vojske? Neće ljudi da rade više. Koliko su vam popunjene brigade? Koliko je vaša vojvođanska brigada popunjena, 20%.

Šta je utvrdio Inspektorat prilikom kontrola? Imamo 90% nepopunjenu vojsku i neoperativnu vojsku. Pa, time se bavite. Imate u drugoj brigadi jednu tenkovsku posadu na 40 tenkova, a ne da vi ovde držite lekcije poslanicima i Novakoviću.

To šta ste vi radili sa Zvonkom, sa Radojčićem ili sa kim god, od tih kriminalaca koji su na crnoj listi američkih sankcija, koje je ovo pravosuđe, pod vama, oslobodilo za sva nepočinstva, šta su uradili taj Veselinović i Radojičić? Oslobodili ste ih. Vodili su se procesi protiv njih. I sada ih branite. Pričate da su oni izvođači investitori, pa jesu oni jedini u ovoj zemlji, nema drugih. Treba da se stidite toga.

To šta ste radili kao gradonačelnik će nekada neko da ceni, ako ima odgovornosti, odgovaraćete, ako nema, nećete, kao i za sve ostale. Čega bi se borio bilo ko ovde, ako radi svoj posao u skladu sa zakonom i ako ne štiti kriminal i korupciju, ali vi štite kriminal i korupciju i to je glavni problem i kad tad će doći vreme kada ćete za sve to odgovarati. Hvala.

PREDSEDNIK: Samo da vam kažem, pre nego što dam reč dalje.

Ja razumem da ste uzbuđeni svaki put kada se podsetite tog slučaja gde je sud odlučio da ste neistine govorili, ali nisam ja nikakvo vreme skidao vašoj poslaničkoj grupi.

(Radomir Lazović: Uzmite reč, pa razgovarajte!)

Lazoviću, jel možete vi da ne vičete?

Odgovaram Aleksiću na zamerku koju je izneo meni.

(Radomir Lazović: Lepo se javite! Javite mu se za reč kako treba!)

Jel možete da ne vičete, Lazoviću?

(Radomir Lazović: Javite se za reč!)

Šta je problem, Lazoviću?

(Radomir Lazović: Nema problema!)

Jel možete da se utišate da dam reč dalje?

(Radomir Lazović: Javite se za reč kako treba!)

Hajde, sedite lepo.

Hoćete li još da vičete?

(Radomir Lazović: Javite se za reč!)

Dakle, izričem opomenu Radomiru Lazoviću.

Jeste li zadovoljni?

Dobro. Hajde sad lepo sedite, da nastavimo.

Dakle, objašnjavam Aleksiću da za vreme poslaničke grupe…

(Više narodnih poslanika opozicije dobacuje u isto vreme.)

(Dragana Rakić: Nećete nas ućutkati!)

(Aleksandar Jovanović: Siđite dole!)

Dobro. Jel vam se ne radi? Jel ne želite da nastavimo sednicu, jel to ideja?

Dobro.

Određujem kratku pauzu. Hvala.

(Posle pauze.)

PREDSEDNIK: Samo pitam narodne poslanike koji još uvek stoje tu dole – da li želite da nastavimo raspravu sada ili posle ručka?

(Nebojša Zelenović: Tražimo Kolegijum da se dogovorimo o daljem radu.)

Želite sad? Ako želite sad, pozvao bih vas lepo da sednete na svoja mesta i da nastavimo.

(Više narodnih poslanika opozicije dobacuje u isto vreme.)

Ujedinjeni žele da nastavimo sad. Jel želite sad?

Sedite, molim vas.

(Više narodnih poslanika opozicije dobacuje u isto vreme.)

Da li vi želite da nastavimo sad? Sedite i nastavićemo.

Da se ne ubeđujemo mnogo, ako ne želite da sednete, idemo svi na ručak. Može? Hvala.

(Posle pauze)

PREDSEDNIK: Nastavljamo sa radom.

Zbog narušavanja reda na današnjoj sednici izričem opomenu Aleksandru Jovanoviću, Borislavu Novakoviću, Srđanu Milivojeviću.

Izričem drugu opomenu Radomiru Lazoviću.

Na član 3. amandman je podneo narodni poslanik Stefan Jovanović.

Na član 3. amandman je podnela narodni poslanik Sanda Rašković Ivić.

Reč ima narodni poslanik Đorđo Đorđić.

Izvolite.

ĐORĐO ĐORĐIĆ: Zahvaljujem, predsedavajući.

Dame i gospodo narodni poslanici, poštovani građani Srbije, ovim budžetom za izgradnju nacionalnog stadiona opredeljeno je sedam milijardi 691 milion dinara. Za tri godine to će biti neka suma od pola milijarde evra.

Nisam ja protiv izgradnje nikakvog stadiona, sportskih objekata, ceo život sam u sportu, ali želim da vam kažem kao neko ko je ceo život u sportu, i dan danas sam u sportu, da taj nacionalni stadion neće privući decu, ubeđen sam u to, da neće privući trenere. Mi treba da menjamo što se zove korpus u smislu školskog sporta i da treba da se baziramo prema školskom sportu i tu treba da bude naša usmerenost.

Što se tiče dalje budžeta, opredelili ste za čišćenje rečnog korita Save od nemačkih ratnih brodova za ovu godinu milijardu i 284 miliona, a za tri godine 24 miliona evra. Ja bih samo hteo da kažem da u Sremskoj Mitrovici postoji 20 domova zdravlja i da više od polovine tih domova zdravlja nema svakodnevnu prisutnost lekara opšte prakse, da bi bilo mnogo bolje utrošiti ta sredstva na taj način. Znači, angažovati sve lekare opšte prakse da budu u domovima zdravlja.

Treća stvar, ovim budžetom opredelili ste za Luku „Leget“ koja je privatna firma koja se bavi eksploatacijom šljunka i peska, milijardu i 259 miliona dinara i za tri godine 47 miliona evra.

Želim da vas obavestim da je dolazim iz Sremske Mitrovice i da Sremska Mitrovica ima bolnicu u kojoj se leči, porađa, dijagnostikuju mnoge bolesti preko 320.000 ljudi. Preko 320.000 ljudi iz Sremskog okruga.

Sremskomitrovačka bolnica nema magnetnu rezonancu. Mitrovačka bolnica treba da ima dve magnetne rezonance, ona nema ni jednu magnetnu rezonancu, a samo na pedeset ili sto metara od Opšte bolnice postoji privatna magnetna rezonanca koja je preko neophodna građanima Sremske Mitrovice i Sremskog okruga.

Ne postoji digitalni mamograf koji je jako bitan u dijagnostici, prevremenoj dijagnostici kod žena koje imaju problem sa dojkom. Tako da, ja bih vama preporučio da ove novce koje ste namenili za stadion, za Luku „Leget“, kao i za čišćenje rečnog korita od starih ratnih brodova namenite za neke druge stvari koje sam vam ovde naveo. Zahvaljujem.

PREDSEDNIK: Na član 3. amandman je podnela narodni poslanik Ivana Parlić.

Na član 3. amandman je podneo narodni poslanik Branislav Tomašević. Izvolite.

BRANISLAV TOMAŠEVIĆ: Poštovani narodni poslanici, poštovani ministri, imam amandman na član 3. Predloga zakona koji bi trebalo da glasi – Republika Srbija u 2023. godini ne može odobriti nove projekte i programske zajmove bez podnošenja izveštaja Narodnoj skupštini o uslovima zajmova i njihovog detaljnog obrazloženja.

Ovaj amandman se podnosi radi uvođenja što veće transparentnosti u proces zaduživanja Republike Srbije.

Moram da izrazim i svoju zabrinutost zbog toga što se u javnosti sve više govori o tome da kompanija „Rio Tinto“ koja želi da eksploatiše litijum u našoj zemlji ima direktne zastupnike i u našoj Vladi.

Vidite, u Srbiji prosečan građanin ne može da živi od svoje plate, od penzije još i teže. Oni privilegovani koji su imali tu mogućnost da u provinciji posle rada u fabrici mogu da odu do svojih imanja i da uzgoje voće, povrće ili neku životinju da bi prehranili svoju porodicu mogu da ostanu i bez toga zbog način na koji se litijum trenutno eksploatiše.

To je jedna užasno prljava tehnologija koja uništava zone oko Rudnika na period od 1000 godina, a u krugu od 100 kilometara nije preporučljivo da se živi. S obzirom na mogućnost ako bi se takvi rudnici podigli u Srbiji, 11% teritorije bi bilo zauzeto i taj prostor ne bi bio pogodan za život.

Ja samo ne znam da li je neko izašao nekada, koliko bi Srbija mogla da prihoduje od poljoprivredne proizvodnje na tim područjima za 1000 godina ako bi se podigli takvi rudnici?

Moram da izrazim takođe i brigu zbog budućih generacija koje treba da žive u Srbiji. Pored toga, imam neverovatno veliku odgovornost prema našim precima, samo iz moje porodice pet muških glava je dalo život za slobodu ove zemlje koja je natopljena njihovom krvlju…

PREDSEDNIK: Dovršite misao samo, pošto je isteklo vreme za amandman. Dovršite samo.

BRANISLAV TOMAŠEVIĆ: Završavam.

Tako da, kako ćemo stati pred duhove predaka? Jednostavno, deci moramo da ostavimo zemlju u mnogo boljem stanju nego što smo je zatekli, jer decu nismo nasledili od predaka, nego smo je pozajmili od potomaka. Hvala.

PREDSEDNIK: Na član 3. amandman je podneo narodni poslanik Dejan Šulkić.

Izvolite.

DEJAN ŠULKIĆ: Zahvaljujem, predsedavajući.

Dame i gospodo narodni poslanici, predstavnici izvršne vlasti, podneo sam amandman na član 3. gde sam predvideo, odnosno predložio zapravo da Ministarstvo finansija dostavi izveštaj o realizovanim projektima za koje su izdate garancije o odobrenim zajmovima domaćih i međunarodnih komercijalnih i multilateralnih finansijskih institucija i inostranih vlada.

U vezi sa tim, isto to i na član 4, pošto vidim da sam sledeći, predsedavajući, za govor po amandmanima, neću se javljati po tom amandmanu zato što je praktično obrazloženje isto, a tiče se sufinansiranja i predfinansiranja projekata u okviru instrumenata za pretpristupnu pomoć EU u 2023. godini.

Dakle, predložio sam da za garancije, zajmove i sufinansiranja ovih projekata da se podnose izveštaji Narodnoj skupštini o stepenu realizacije tih projekata, o utrošenim sredstvima, takođe, praćenje efekata realizovanih projekata, kvaliteta izvedenih radova. Dakle, sve ono što je potrebno da javnost zna i sve ono, na kraju krajeva, što u velikoj meri opterećuje i rad ove Skupštine, a što je posledica nedostatka informacija i saznanja između ostalog, i o ovim projektima.

Mislim da bi to bilo lekovito i za rad ove Narodne skupštine da je ima, a verujem javnost jako zainteresovana.

U vezi sa tim makro ekonomske pretpostavke za budžet za 2023. godinu u delu prihoda, oslanja se na procene koje je predložila Vlada kao predlagač budžeta za 2023. godinu. Posebno mislim na inflatorna kretanja i to otprilike limitira, da ne kažem definiše rast prihoda u tom delu.

Takođe, kad je u pitanju rast od 2,2%,. Sada, koliko će to biti u toku izvršenja ovog budžeta, možda ćemo saznati na kraju 2023. godine. Verovatno ćemo imati i neke periodične izveštaje. Pretpostavljam da ćemo biti u situaciji zbog okolnosti koje nas i sada prate da ćemo imati i neki rebalans budžeta i neki izveštaj periodični, pa ćemo imati procenu koliko su ove pretpostavke bile realne u trenutku kada su planirane, a realne su tek toliko koliko su bile i realne pretpostavke za budžet za 2021. godinu kada je u ovoj sali od strane predstavnika izvršne vlasti se upinjalo, kako bih rekao, iz petnih žila da Skupština, javnost se ubede da su pretpostavke o rastu od 4,5% realne, da će se ostvariti, da će inflacija biti niža itd.

Sada smo svedoci potpuno i bitno i drastično drugačijih parametara. Naravno, da se sada ne vraćamo na okolnosti kojima se vlast izgovara, u načelnom delu rasprave dosta je toga rečeno, ne bih ponavljao.

Voleo bih da su pretpostavke bolje, a voleo bih da rezultati i realizacija bude bolja od ovog što je sada planirana. U svakom slučaju to u ovom trenutku ne možemo da znamo.

Ono što je sigurno i gde će izvšrenje budžeta biti 100%, da se našalim jednom metaforom izvršenje od 104%, će biti u delu zaduživanja, odnosno davanja garancija, sufinansiranja, predfinansiranja projekata, ukoliko stepen realizacije tih projekata bude u potpunosti ili u onoj meri u kojoj buce realizovan dakle u toj meri ćemo se i zaduživati.

Iz tog razloga sam i želeo i predložio ova dva amandmana koja su praktično iste prirode i obrazloženje je isto, tiče se člana 3. i člana 4. Mogu da razumem, ne mogu da se složim u potpunosti naravno, ali mogu da razumem da u trenutku kada razmatramo ovaj budžet, dakle, možda desetak, petnaest dana pre isteka roka za usvajanje budžeta, da sada ovi amandmani koji se predlažu i koji u osnovi podrazumevaju drugačiji raspored prihoda, odnosno rashoda pardon, u odnosu na predlog koji je dala Vlada, da predstavljaju prepad, ako tako mogu da kažem, u odnosu na predlog koji je dala Vlada i da ne očekujem zaista da bude prihvaćeno.

Ali, prihvatanje ovakvog amandmana gde bi Vlada koja poprilično napora ulaže da istakne značaj, realizaciju ovih projekata, naravno i dugoročnih efekata i posledica po budžet i po građane i po standard itd. da verujem da sa ovakvim izveštajima ne bi imalo razloga da ne bude ponosna, ako je to sve tako kako se govori. U svakom slučaju jedan sveobuhvatan izveštaj mislim da bi bio dobar.

S druge strane, praćenje realizacije projekata je u uskoj vezi ili direktnoj vezi sa kadrovima ili sa timovima koji realizuju ove projekte. Dosta je toga rečeno ovde o Mići iz EPS-a, koristim ga kao metaforu naravno, ali i kao činjenicu, zašto da ne, po sopstvenom priznanju i njegovom i po sopstvenom priznanju Vlade koja ga je imenovala, da, on nažalost nije jedini slučaj, nije izolovan, i pri tome ne mislim samo na javna preduzeća i na javne ustanove na republičkom nivou. Mislim i na lokalni nivo i na mnoge druge funkcionere i timove koje imenuje Vlada.

Zakon jasno propisuje, bar kada su u pitanju direktori javnih preduzeća obavezuju raspisivanja konkursa, obrazovanje komisije za izbor direktora, propisuje zakon uslove, nadzorni odbor daje predlog i Vlada ako su u pitanju javna preduzeća, za imenovanje direktora da je nadležna Vlada ona donosi konačnu odluku.

Zaista ne znam da li neko iz opozicije, vi verovatno da zato što je to vaš posao i time se bavite, da li bi mogao da navede direktora nekog javnog preduzeća, državnog, da sada ne spuštamo na lokalni nivo, imamo ovde i predstavnika i lokalnih samouprava koji se sigurno susreću sa takvom praksom, da ne kažem da je generišu, da su direktori konstantno, čak jedni te isti ili oni koji se menjaju, konstantno godinama u v.d. stanju što je protivzakonito.

Na stranu što je to protivzakonito, vi na taj način time što ne raspisujete konkurs gde se jasno predoče koji su uslovi za obavljanje funkcije direktora javnih preduzeća, gde su oni obavezi da imaju neko iskustvo, gde su obavezni da predlože program svog rada, gde komisija, odnosno Vlada ili ti jedinice lokalne samouprave, nadležni organi cene te programe i na osnovu svega toga donose odluku. Pri tome, nije prepreka da taj kandidat bude član bilo koje vladajuće stranke. I to ne podrazumeva da je on nesposoban i da to ne može da radi.

Siguran sam da su konkursi raspisivani, da vladajuća većina ima većinu i vlasne, ima i procene, da donosi odluke, siguran sam da u sopstvenim redovima ima daleko, daleko sposobnije pod obavezno stručne sa iskustvom ljude koji bi na bolji način, bez ovakvih posledica sa kojima se sada suočavamo i ne samo sada, one će nas pratiti najmanje na srednji rok, ako ne i na duži rok, pod uslovom da se sa takvom praksom prestane, jer šta znači jednog Miću zameniti drugim Mićom, pri tome ne mislim na slučaj EPS-a u ovom trenutku. Koristim kao metaforu.

Prvo, poštujte zakon, iskoristite kapacitet stručnih ljudi u Srbiji. Nemojte da to zanemarujete i da taj potencijal ne uzimate u obzir, a da tragamo po belom svetu i da ugledamo i da tražimo stručnu pomoć od drugih koja nas, uzgred budi rečeno, skupo košta, a sa druge strane, to je i poruka ljudima stručnim, mladima ili sredovečnima, da u ovoj Srbiji za njih nema mesta.

Možda će nam ti ljudi koji odlaze u druge zemlje kao stručni i iskusni ljudi dolaziti ovde kao skupo plaćeni stručni konsultanti, znate. Moja primedba i ovi predlozi zapravo, ako hoćete, ne mora da bude ni primedba, su krajnje dobronamerni i ja sam u ranijim nekim sazivima predlagao izmenu zakona u tom smislu gde bi se predviđale posledice za nepoštovanje zakona u tom delu, ali dobro.

Ovo je prilika sada bila da dam konkretan predlog i mislim da on ni na koji način, prvo, ne mislim nego sigurno ne dira u predlog, odnosno vašu projekciju rashoda, kako ste vi planirali, ali misli da ako ste već na to tako ponosni da bi bilo dobro da eto nas u taj ponos uverite i da eto možda dobijete i podršku opozicije i samim tim i javnosti. Da bi neko mogao da razmišlja o toj podršci morao bi da bude u potpunosti informisan.

Hvala vam na pažnji. I to je, gospodine predsedavajući, isto obrazloženje i za član 4. Ne bih se javljao, pošto mislim da sam sledeći na spisku. Hvala.

PREDSEDNIK: Jeste, to je sledeći član.

Samo pre toga po amandmanu Dejan Bulatović.

DEJAN BULATOVIĆ: Vreme poslaničke grupe.

Ono što bih ja želeo da kažem i istaknem jeste ta briga za sve one poljoprivrednike koji danas muče muku i moram da kažem da u susretu u poslednje vreme oni kažu da su potpuno demotivisani, da što se tiče stočarstva to je zaista veliki problem i da zaista kada pričamo o budžetu da on jeste veći, ali moje mišljenje i zaista mislim da je trebalo mnogo više sa tim budžetom izaći u praksu prema tim ljudima koji se bave poljoprivredom. Smatram da ako kažemo da je naš interes građani i ako je ono što je najvažnije da zaštitimo od gladi građane Republike Srbije, pa upravo je to taj korak koji smo trebali da iskoračimo, a to je da čuvamo te stočare, voćare.

Dakle ti poljoprivrednici su garant da sutra nećemo ostati bez hrane, da nećemo imati situaciju kao što smo imali situaciju sa mlekom, da nismo imali mleka. Sprema nam se vreme da nećemo imati mesa takođe i sve one poljoprivredne proizvode koji su trebali da budu na svim tim pijacama širom Srbije.

Ako hoćete, morate da vodite računa o tome tako što ćete sa tim budžetom da idete prema poljoprivrednicima, a vi kažete da to nije tako. Ja pozivam predsednika poslaničke grupe SNS Milenka Jovanova da ono što sam uputio prošli put, hajde da idemo zajedno na ta sela, hajde da vam pokažemo te prazne svinjce, te prazne štale da vidite te poljoprivrednike koji su nezadovoljni.

Nemojte samo da govorite, to nije istina. Jer ono što smo mi govorili u kamere, ono što smo mi govorili, ono što smo govorili tamo na terenu, ono što ste videli u izveštajima novinskim, vi kažete to nije istina. Ja vam kažem srpski seljak gladuje. Verujte mi, gladuje. Srpsko selo je na izmaku, gase se srpska sela. I nemojte da govorite da to nije tako. To je tako. Hvala.

PREDSEDNIK: Na član 4. amandman je podneo narodni poslanik Dejan Šulkić.

Na član 5. amandman je podneo narodni poslanik Đorđe Stanković.

ĐORĐE STANKOVIĆ: Poštovani predsedniče, poštovane kolege poslanici, pa pre nekih mesec i po dana pokrenuo sam jednu inicijativu koja je vezana za povećanje poreza za imovinu, odnosno za porez na luksuz koji bi kasnije kao jedan kompletan zakon bio predložen sa naše strane, ali za početak to je bila inicijativa koja je bila vezana za mlade ljude koji žive u ovoj zemlji koji suštinski da bi ostali u ovoj zemlji moraju da imaju neki svoj krov nad glavom. I na kraju krajeva, da se porodično situiraju.

To postaje skoro nemoguće, jer jednostavno po našim primanjima koja su, prosečna plata negde između 600 i 700 evra u zavisnosti od grada, jednostavno je nemoguće kupiti stan koji je u Nišu preko dve i po hiljade evra po kvadratu, u Beogradu preko 5000 evra po kvadratu. Te cene su bukvalno identične kao u Španiji, Nemačkoj ili bilo kojoj drugoj zemlji. Jednostavno, ta disproporcija se desila u poslednje dve godine i da bismo mlade ljude ili bolje rečeno, da bi podržali ljude u Srbiji moramo da imamo u vidu kako to da rešimo.

Naš predlog je bio vezan za činjenicu da je jedna nova elita politička počela da kupuje abnormalni broj stanova, bukvalno po 10 ili više imaju ljudi sada, naravno bliski određenoj političkoj opciji, u ovom slučaju SNS. I iz tog razloga je došlo do bukvalno, da kažem, prekomernog poremećaja na tržištu nekretnina. Jednostavno, u ovom momentu iz razloga što se preko, da kažem, gradi i u Beogradu i u Nišu i u Novom Sadu te stanove ne kupuju ljudi kojima je potreban stan da situiraju, nego jednostavno kupuju oni koji u ovom slučaju su bliski vlasti, jer na taj način peru novac.

Iz tog razloga smatram da je neophodno da se donese jedan zakon koji bi uredio ovako nešto i koji bi oporezivao one koji imaju preko četiri nekretnine. Na taj način bi se višak nekretnina vratio na tržište i automatski bi mladi ljudi mogli da kupuju za neku realnu vrednost cene po kvadratu.

PREDSEDNIK: Hvala vam.

Po amandmanu. Jelena Žarić Kovačević.

JELENA ŽARIĆ KOVAČEVIĆ: Hvala predsedavajući.

Želim samo kratko da kažem da se apsolutno slažem sa mišljenjem koje smo dobili od strane Vlade Srbije da ovakav amandman treba odbiti.

Malopre smo mogli da čujemo i razloge zbog čega, a to je isključivo zbog toga što se svako obrazloženje bilo kog opozicionog amandmana odnosi isključivo na napade SNS. Ovde se radi na tome da se sada napadnu članovi ili funkcioneri SNS u Nišu i iznose se neistine na koje sam ja zaista želela da reagujem. Sa druge strane želim da kažem i neke pozitivne stvari, jer ovde smo u Skupštini da bismo kritikovali, ali smo ovde u Skupštini i da bismo izneli određene podatke.

Žao mi je što malopre nisam mogla da čujem da su mladi ljudi u Nišu izuzetno cenjeni i to pre svega od gradskog rukovodstva, ali naravno uz veliku pomoć i veliku podršku predsednika Republike Aleksandra Vučića i Vlade Srbije. Kako? Tako što postoje programi za mlade bračne parove koji mogu da kupe stan u Nišu, postoje programi tzv. održivog stanovanja, koji određuju određene kriterijume po kojima ljudi mogu da kupe stanove. Projekti za izgradnju stanova u Nišu su bili najveći i najznačajniji projekti u državi.

Dakle, pored Vranja i pored Kraljeva, čini mi se, ako ne grešim, to su bili projekti izgradnje najvećeg broja stanova i sa najvećim pogodnostima koje su pružane stanovnicima Niša, juga ili jugoistoka Srbije.

Što se tiče podrške mladim ljudima, želim da napomenem da postoje određene mere populacione politike koje sprovodi naša država, koje se sprovode kako na republici, tako i na gradu. Želim da kažem da će grad Niš uvek biti dobar partner Vladi Republike Srbije za sve projekte koje podrazumevaju velika ulaganja kao što je to npr. Naučno-tehnološki park u Nišu. Za jednu gradsku oštinu Crveni krst sa koje dolazim, investicija od preko 80 miliona evra se nije desila nikada do onog trenutka kada su o tome odlučili Aleksandar Vučić i Ana Brnabić upravo da bi pružili priliku mladim ljudima, koji kako sam i pre nekoliko dana ovde u plenumu kazala, imaju sada platu i do 2.500 evra i povezuju se sa privrednim subjektima gde se i zapošljavaju.

Prema tome, želim da kažem da postoje i dobri aspekti ove diskusije, da postoje i one stvari koje će ukazati na to da danas kada govorimo o republičkom budžetu, recimou Nišu će se sprovesti u šest sati popodne javna rasprava o gradskom budžetu na koju su svi mogli da odu, jer je postojao javni poziv i da kažu šta misle o budućem budžetu koji će biti usvojen na Gradskoj skupštini. Hvala

PREDSEDNIK: Po kom osnovu?

(Janko Veselinović: Po amandmanu.)

Vi?

(Radomir Lazović: Po amandmanu.)

Vi?

(Đorđe Stanković: Replika.)

Ne, nema osnova.

Po amandmanu, prvo Janko Veselinović.

JANKO VESELINOVIĆ: Molim vas da nam hitno date informaciju, koleginica je rekla da mladi mogu da kupe stanove po jeftinoj ceni, da nam hitno kažete gde, da mladi ljudi popodne već krenu u Beograd, Novi Sad i Niš da kupe te jeftine stanove. Hvala.

PREDSEDNIK: Po amandmanu, Radomir Lazović.

RADOMIR LAZOVIĆ: Koristiću vreme šefa poslaničke grupe.

Izvinjavam se, ovde je rečeno da ovi amandmani služe za napad na SNS. Stvarno? Stvarno? Amandman za povećanje dečijeg dodatka služi za napad na SNS? Stvarno?

Da se ljudima kojima je potrebna socijalna pomoć uveća iznos i da se ne ukida onima kojima je potrebna je napad na SNS? Stvarno? To vam je napad?

Čekajte, čekajte, da se zamene grejna tela i unapredi energetska efikasnost, to vam je napad na SNS? Stvarno?

Da ljudi izoluju kuće, da se zameni stolarija, to vam je napad na SNS? Stvarno?

Da se deo sredstava namenjen BIA preusmeri za programe podrške mladima, to vam je napad na SNS? Stvarno?

Pa vi ste ovde ljudi uspeli da nam na prethodnoj sednici kada smo govorili o rebalansu budžeta kažete da je budžet za mlade povećan, samo što je tada to bilo sa 0,08% na 0,05%, a danas kada se budžet donosi ste uspeli da smanjite davanja za mlade na 0,03% i to je vaša briga za mlade? Stvarno?

Čekajte, čekajte, još malo da vidimo. Amandman da se sredstva sa nacionalnog stadiona prebace na kanalizaciju, na izgradnju kanalizacije gde ljudi nemaju, pola Srbije nema kanalizaciju, vi hoćete da gradite milionski stadion, ej bre, jel vam to napad na SNS? Stvarno?

Ako su ovo politike SNS, mi ćemo ih, bre ljudi, uvek napadati. Ovo bre ništa ne valja. Ništa vam ovo ne valja.

PREDSEDNIK: Pravo na repliku, Milenko Jovanov.

MILENKO JOVANOV: Sve te politike o kojima pričate su bile pred onima koji o njima treba da se izjasne, a to su građani. Tamo je bila predložena i vaša politika.

(Radomir Lazović: Stvarno?)

Stvarno. Onda ste ujedinjeni u tri, četiri stranke došli do koliko? Da li ste dobacili do 5%? Niste.

(Poslanici opozicije govore u isti glas.)

Stvarno? Ali, stvarno? E, to vam je odnos prema tim politikama.

(Radomir Lazović: To su vaši…)

Molim? Kažite, gospodine Lazoviću, nisam vas razumeo?

Nikakav problem nije. Nema replika, to što sam spomenuo, vi opet ne čitate. Ljudi, ne čitate Poslovnik, taj član o kome govorite ima tri stava, poslednji stav govori o tome kada predsednik određuje ko ima pravo na repliku i automatsko pominjanje vašeg imena ne znači, jer ja o vama ništa uvredljivo nisam rekao, stvarno. Stvarno.

Dakle, ta politika je stvarno išla na proveru građana i ta politika je stvarno dobila jedva četiri koma nešto posto. To što vi pledirate sa četiri koma nešto posto da uređujete državu, to stvarno nema nikakvog smisla, jer to stvarno ne postoji ni u jednoj zemlji na svetu. To da vi predlažete kako vi neke stvari vidite, to je uredu, ali sa te visine da se obraćate onome ko je 10 puta jači od vas, to je stvarno potpuno besmisleno.

Kako ćete dalje, to ćete tek da vidite. Sa kim, kako, šta, to je vaša stvar. Ali, to da ćete vi da procenjujete i da iz vaše perspektive to nije dobra politika. Stvarno? Pa, valjda ste zato i napravili stranku, ako se to stvarno može nazvati strankom. Hvala.

PREDSEDNIK: Po amandmanu.

RADOMIR LAZOVIĆ: Ja sam, gospodine Orliću, tražio repliku, ali pošto ste vi repliku ukinuli, iskoristiću i ovo vreme. Kao što sam vam uvek govorio, ne možete ovako voditi sednicu, tako da procenjujete vi paušalno kada je vreme za šta. Dakle, imaju ovde neka pravila i vi bi trebali da ih poštujete. Više puta sam vam to sugerisao i to su vam sugerisali svi ovi ljudi ovde. Jasno je šta vi radite.

Iz ovog sada izlaganja vašeg kolege Milenka Jovanova jasno je šta je pozadina svega toga. Vi nemate nikakve odgovore. Vi nemate odgovore na najosnovnija pitanja koja ljude zanimaju. Vi nemate odgovore.

Kada kažemo objasnite šta ste uradili za zagađenje vazduha, vi nas napadate. Kada kažemo šta ste uradili u ekspozeu, zemlja sa najvećim ekonomskim nejednakostima u Evropi, a u ekspozeu jedne reči nema o tome. Vi, znate šta kažete? Stranci vam pišu govore. Pa, kako vas bre ljudi nije sramota?

Ima razlog zašto vi ovo radite. Zašto gospodin Orlić trči, on trči ovako da pre opozicionih poslanika brzo uđe u salu, ne bi li hitno nastavio skupštinsku sednicu, da ne stignu da se okupe opozicioni poslanici, pa ujutru trči, ovako trči, ne bi li stigao da zakaže sednicu, ne bi li se ukralo koje vreme.

Pa, ljudi, smešno je ovo! Deset puta jači, deset puta, 150 poslanika, moćni SNS, fabrika, mašina, graditelji mostova, utrkuju se da ukradu minut, sekund opoziciji da se slučajno nešto ne čuje. Od čega se bre plašite, bre? Istine! Hvala, kolega Cakiću. Njega napadate ceo dan, bre dva dana ga ovde razapinjete zato što govori o problemima građana Niša. Ovde se, Đorđe, utrkujete za Niš, ovde Cakića za Leskovac.

Ljudi, ovde smo vam tražili da normalno vodite sednicu, da omogućite da imamo repliku, da omogućite da se opozicija obraća, da omogućite da se poštuje Poslanik. Da li je to nešto mnogo? Da li je to nešto strašno? Moćni SNS-u, da li je to stvarno nešto oko čega treba mi da pregovaramo ovde? Šta ima mi da pregovaramo? Evo, građani, evo piše sve, vidite kolika knjiga, sve opisano. Opa, vidi ovo. I, šta je bilo? Moramo da pregovaramo da se poštuje zakon. Pa, sa vama sve može da se dogovori, izgleda.

Ja bih pre vas nazvao, ali neću, posle ćete mi reći da vas vređam, a neću da vas vređam. Želim normalno da razgovaramo i to je ono što mi od vas tražimo, a vi nama opomene izričite. Pa, vi ste zaslužili opomenu, gospodine, vi i vaše kolege.

PREDSEDNIK: Samo nisam dobro video, ako budete mogli da mi pokažete ponovo kako ono trčim?

Pravo na repliku, Milenko Jovanov.

MILENKO JOVANOV: Veliki je problem što se vi sa tom zbirkom propisa igrate, a vrlo je malo čitate. Da ste je malo čitali, nešto biste iz nje valjda pročitali i naučili. Teško da bi brzo to došlo na obradu kod vas, jer vama treba… Jeste li završili fakultet posle 17 godina? Jeste? Ili još studirate? Pa, dobro, to je smešno. Slažem se, i ja bih se smejao. Stvarno bih se smejao.

Glumite ovde kako trči Orlić. Hoćemo li sada da pokazujemo kako vi ležite mrtvi u sopstvenoj povraćki? I to nije bitno? Evo, vidite ovako. Ovako, Lazoviću. Onda u jedan sat, u cik zore, u jedan sat popodne ustanete natečeni, otečeni i bunovni, dođete ovde i krenete da urlate. Stvarno mislite da ćete da nas fascinirate? Stvarno mislite da ćete nešto time da dobijete? Stvarno mislite da ćete da postanete lider nečega?

To ko se sve kod vas sada nameće za lidera ovog protesta koji pravite u Skupštini, to je vaša stvar, nama je svejedno. Ja sam vam već jednom rekao, ponoviću vam, nama ste svi jednako dragi, svi ste nam jednako dragoceni, nikoga od vas ne bismo menjali ni za šta na svetu.

Kažite, gospodine Milivojeviću? Vas posebno cenimo. Izvinjavam se što sam vas stavio u istu ravan, vi ste ipak na posebnom mestu kod nas, to znate.

Prema tome, gospodine Lazoviću, mi nemamo odgovore na vaša pitanja, imamo odgovore sve. Nama je bitno da naše odgovore razume naš narod, a to šta vi razumete kad ovako legnete, kad se ovako ispovraćate pa legnete u to, to je vaše pravo, vaša stvar. To je za vas da razumete.

Tako da, nas narod razume i mi smo zadovoljni, a koliko vas razumeju? To što vičete neće vam pomoći da vas razumeju bolje. Hvala vam.

RADOMIR LAZOVIĆ: Sada mi samo recite da ovo nije za repliku, ne? Sada ja nemam pravo za repliku, čovek me pominje, pokazuje slike, je li?

PREDSEDNIK: Ja sam vas zamolio da mi pokažete kako trčim.

RADOMIR LAZOVIĆ: Znate šta, gospodine Orliću, vi kada hoćete nešto da mi kažete, vi to možete po Poslovniku, ali morate da se uključite lepo kao i svi ostali. Član 100. govori to. Čitao sam vam ovde malopre. Nemojte da se ponašate tako, ne priliči vam. Dobro, vama ne bih sada šta vama priliči.

Gospodine Milenko, samo da vam kažem nešto, ovim izlaganjem ste upravo pokazali da sam u pravu sve što sam rekao. Vi nemate nikakve odgovore. Vi nemate odgovore na stambenu krizu. Vi nemate odgovore na krizu poskupljena hrane. Vi nemate odgovore na to zašto nam 15.000 ljudi godišnje umre od zagađenja vazduha. Eto vam šta radite i čega se krijete. Eto vam zašto napadate ljudi, zašto iznosite te bljuvotine. Zato što nemate odgovore. Zato što bežite od pitanja. Zato što se sakrivate. Eto, to vam je najbolji odgovor i dokaz da sam u pravu kada sam izneo ovo što sam rekao malopre.

Gospodine Orliću, imate pravila ovde, poštujte ih. Nije ovo ovde vaše, ne zavisi od vašeg raspoloženja kako ste vi ustali, pošto meni ovde nešto dobacuju kako sam ja ustao. Imate pravila. Ako hoćete nešto da mi kažete, samo napred, jedva čekam da uđem sa vama u dijalog, ali ćete za to da koristite ono što ovde piše. Siđite odatle, omogućite zamenicima, potpredsednicima, da vode, pa vi onda lepo pričajte po vremenu koje vi izaberete koliko god hoćete. Jedva čekam da čujem tu bravuru.

PREDSEDNIK: Šta ste rekli, Cakiću, meni ili Lazoviću? I vi očekujete da pokaže kako se trči. Ja sam ga pitao dva puta, ali neće čovek.

Gospodin Cakić je tražio neko obrazloženje, ali vi niste više u istoj grupi.

Povreda Poslovnika.

NEBOJŠA CAKIĆ: Član 27. – Predsednik Narodne skupštine stara se o primeni ovog Poslovnika.

Voleo bih da protumačite jel primena Poslovnika znači da primenjujete sve članove njegove, to je član 104, dozvolite da pročitam ono što mislim da je važno: „Ako se narodni poslanik u svom izlaganju na sednici Narodne skupštine uvredljivo izrazi o narodnom poslaniku koji nije član iste poslaničke grupe, navodeći njegovo ime i prezime ili funkciju, odnosno pogrešno protumači njegovo izlaganje, narodni poslanik na koga se izlaganje odnosi ima pravo na repliku“.

U trećem stavu se kaže da u korišćenju prava iz st. 1. i 2. koji ne čitam „odlučuje predsednik Narodne skupštine“. Ja mislim da ste dužni da poslanicima kažete kako ste vi protumačili da kolega Lazović nema pravo na repliku. Mislim da ste na taj način ozbiljno prekršili Poslovnik danas.

PREDSEDNIK: Hvala vam.

Dakle, pročitali ste sve, pa i taj stav 3. koji je ovde presudan.

Da li želite da se Skupština izjasni po pitanju istih dilema? (Ne)

Reč ima Milenko Jovanov.

MILENKO JOVANOV: Prvo, bljuvotina je vaša, tako da ja ne vidim tu razlog da nam to pripisujete. Kako ste do nje došli i šta ste radili, takođe verovatno znate, ako se sećate.

To što se igrate mojim imenom i prezimenom, to je stvarno vrlo duhovito i ja se divim vašoj duhovitosti, samo vas molim da sledeći put kad budete želeli da budete duhoviti, da nam to najavite, da se mi pripremimo, da bismo se nasmejali a i da ne popadamo ovde u nesvest od tolike silne duhovitosti. Nemojte tako naglo da nam tako duhovite stvari na nivou vrtića, da se nekome poigravate sa imenom i prezimenom, pa sad vam ja odgovorim tako da umesto vašeg prezimena izgovorim neko drugo i to je sad nešto jako duhovito. Ali, dobro, to je vaš nivo i ja sam uveren da ste vi postigli efekat, budući da su vas neki koji su sa druge strane razumeli pa su vas i podržali aplauzom, verovatno ste se našli na tome.

Ono što jeste suština na kraju, od čega vi stalno bežite, to je da nećete vi određivati da li su naše politike, kako kažete, dobre ili nisu. To će odrediti narod. Ali, bilo bi dobro da objasnite, pošto pričate to već neko vreme, videli ste kako to rade u Beču, videla žaba da se konj potkiva pa i ona digla nogu, da ograničite cene izdavanja stanova, kako ste rekli. A kako ćete vi Dobrici Veselinoviću ograničiti da on izdaje svoje stanove, jer ne može da živi u pet odjednom, po ceni po kojoj on hoće? Kako ćete vi ustavno pravo čoveka da raspolaže svojom svojinom da ograničite? Vi ćete nekom da kažete da kirija može da bude tolika, ali ne može da bude ovolika?

Ne sumnjam ja da vi imate pravne stručnjake koji nisu razumeli šta znači trošak zakona i da li će sprovođenje zakona iziskivati dodatna sredstva u budžetu koji su ovo mogli da vam smisle, jer onaj ko to ne razume može sve da vam smisli, ali ja vam kažem da pravo svojine ne smete da dirate. I nemojte da obmanjujete ljude.

Zato se naše politike razlikuju. Vi obmanjujete ljude pokušavaju da uhvatite lake poene na trenutnim krizama i da se vi predstavite kao neko ko će te probleme da reši. Nećete, niste za to sposobni i narod je to dobro video, četiri koma nešto posto, ne vodi se država sa tim rezultatom. Hvala.

PREDSEDNIK: Samo za zapisnik, narodni poslanik Gavrilović želi da se izjasnimo vezano za član 27, kao što je i ukazao.

Radomir Lazović ima reč.

RADOMIR LAZOVIĆ: Gospodine Milenko Jovanov, ja se izvinjavam ako sam nešto pogrešno rekao, dešava se, nije mi bila namera i izvinjavam se.

Hteo bih da vas pohvalim i hteo sam da vam kažem da ćete od mene uvek dobiti pohvalu kad radite kako treba.

Evo, sad ste lepo postavili pitanje da vam objasnim nešto što je jedna politika koja bi mogla da bude na korist građana. I evo da vam pokažem kako nema nikakve zle namere, jer me iskreno ne interesuje šta mislite ni o meni ni o onome što radimo, već za građane i ono što je važno, to su politike, da vam na to odgovorim. Ja vas molim, gospodine Orliću, naučite i vi nešto od gospodina Jovanova pa hajmo da pričamo argumentima i o politikama.

Dakle, Srbija danas preživljava jednu krizu ogromnog zakupa stanova i mi smo tim povodom pripremili neke promene zakona koje smo predložili. U nekim slučajevima stanovi su poskupeli preko 50% a to, naravno, najviše pogađa studente, samohrane majke, mlade bračne parove. Kako god računate, mi ne možemo da dođemo do toga da ljudi mogu da izračunaju da mogu nesmetano da iznajmljuju stanove po ovim cenama koje su otišle u nebo. Ono što je bilo 300, sada je 500, a ono što je 400, sada je 600 ili više. Dakle, ljudima koji je imaju i prosečne plate je nemoguće da iznajme stan, jer nemaju od čega da žive, ako im pola novca ode na kiriju. Od čega će ljudi da žive, od čega će oni koji školuju decu u univerzitetskim centrima da im plate da negde iznajme stan, ako nema dovoljno studentskih domova? To vam je još jedna politika koju smo predložili, a to je dodatno ulaganje u izgradnju novih studentskih domova i poboljšanje uslova u njima.

Sada da se vratimo na kako će doći do kontrolisane kirije? Dakle, nismo mi to sad smislili ovde pa prvi put na svetu mi došli do toga da se kontroliše kirija ljudima koji iznajmljuju. Dakle, to vam se primenjuje u velikoj većini država Evrope. Dakle, primenjuje se ideja kontrolisane kirije, a mi smo je vezali, njen maksimalni iznos za prosečnu platu. Pa, kada je prosečna plata tako velika, kako vi pričate, šta je problem onda? Zar to ne ostavlja dovoljno prostora za sve i da sigurno žive i da sigurno zarade. Mi želimo da uvedemo red u tržište izdavanja nekretnina, tako da ima i za onoga ko izdaje nekretninu, da ima sigurnost za njega, da ima sigurnu zaradu, da imaju dugoročne ugovore, a za onoga ko iznajmljuje da može sebi da priušti. Zar to nije nešto najnormalnije čemu bi trebali da težimo svi mi? Dakle, ovo je po uzoru na one zemlje u EU koje su uvele red na tržište nekretnina.

Još jednom vam se zahvaljujem što ste napokon i vi uradili nešto dobro, za to je da vratite ovu diskusiju na temu. Hvala vam.

PREDSEDNIK: Reč ima Milenko Jovanov.

MILENKO JOVANOV: Dakle, mi smo dobili sada novu salvu demagoških parola, ali nema objašnjenja kako. Nema objašnjenja kako i nema objašnjenja kako će da reše pitanje, odnosno problem koji se ovde javlja, a tiče se Ustava.

Znači, vi će te meni da kažete da ja svoju nekretninu ne mogu da izdajem onako kako se ja dogovorim sa nekim drugim. Odlično ste to smislili, samo što će to da vam padne na Ustavnom sudu. Imate vi stručnjake za pravo koji će vam to reči. Zašto ne kažete koliko državnih stanova ima u tim zemljama o kojima govorite?

(Radomir Lazović: I to je naša politika, doći ćemo do toga.)

Dobro, i to je vaša politika. Sada pogledajte građani kako oni vode politiku. Odlično je ovo što ste rekli je genijalno. Dakle, mi sada imamo problem sa tim da neko je zbog dolaska ljudi iz Rusije i Ukrajine podigao cene stanova. Dobro, to je sadašnji problem. Da li je to tako? A vi ćete taj problem da rešite tako što ćete za narednih pet godina da napravite državne stanove i time ograničite cene kirija. A šta ćemo za tih pet godina da radimo? Šta će ti ljudi koji sada žive pet godina da rade? Kako će da plaćaju kirije narednih pet godina dok vi ne izgradite to sve što se zamislili? Pa, nikako.

To su vaša rešenja, vi na trenutne probleme nudite rešenja koja će biti za pet, deset, petnaest, dvadeset godina, a vi možda imate čarobni štapić i možete zgradu da napravite brzo. Ja se izvinjavam, to nisam znao. Kažem vam, evo vam čak, što se tiče Beča, poseban zakup reguliše izdavanje stanova, poslovnih prostorija, ali, kaže, takav sistem, odnosno takvu mogućnost da tržište bude uređeno posebnim zakonom, oslanja se na činjenicu da je 20% stanova u Beču u vlasništvu grada. Naravno, taj deo prećutkujete, jer je prva prodaja stanova bila još 90-ih, posle toga privatizovano je sve, nema više tih stanova.

Vi bi i sad mogli da utičete na ono što je državno, kao što su komunalne cene, dakle, na to da, ali na to da vi privatniku kažete – vi ne možete svoj stan da izdate za te pare. Pa, šta to znači sledeće, da ćete da kažete poljoprivredniku – ne možeš da izdaješ njivu u arendu do ove cene, ne možeš da iznajmiš, ne znam šta do ove cene. Gde je tu kraj?

Hvala.

PREDSEDNIK: Sad svi koji su u sistemu. Svi i vi, i druga strana i svi ostali, pošto vas ima pun sistem.

Dakle, svi diskutuju po amandmanu, koriste vreme ovlašćenih predstavnika i poslaničkih grupa, kažem vam svima.

Da li su se svi javili za raspravu i Aleksić i Raguš?

Reč ima Janko Veselinović. Po Poslovniku.

Izvolite.

JANKO VESELINOVIĆ: Poštovani predsedavajući, član 89.

Molim kamermana ako nije problem da pokaže građanima Srbije. Vi to predsedavajući, vidite.

Mi danas raspravljamo o budžetu za 2023. godinu. Ovde sedi gospođa Jelena Tanasković, koja usput kucka poruke i dopisuje se na mobilnom telefonu, totalno nezainteresovana za…

Nemojte je prekidati, molim vas.

PREDSEDNIK: Ako ste se javili zbog toga da komentarišete ministre, znate kako će ovo da se završi.

JANKO VESELINOVIĆ: Dakle, član 89. Pitam vas gde je predsednik Vlade? Gde su potpredsednici Vlade? Gde je ministar finansija? Gde je ministar za investicije, za zdravlje, itd? Pitam zbog građana Srbije, da vide kakav je odnos Vlade Republike Srbije i predsednika Narodne skupštine koji je trebao da obezbedi njihovo prisustvo danas ovde da bi se sednica održala, a ne da mi raspravljamo između sebe sa gospodinom Jovanovom. On ne odlučuje o tome da li će prihvatiti naše amandmane, već predsednik Vlade, ministar finansija, pre svega, kojih danas nema tu. Gde su oni koji preči posao imaju danas osim da sede ovde na mestima koja su za njih predviđena?

PREDSEDNIK: Dakle, gospodine Veselinoviću, rekao sam vam čim ste počeli da radite ovo što ste sada uradili da znate kako će da se završi. Jel znate? Tako što ćemo sada ovo vreme koje ste koristili da držite govor, da vodimo na vreme poslaničke grupe.

(Janko Veselinović: Moje vreme nećete oduzeti.)

Nemojte da vičete.

(Janko Veselinović: Ukazao sam na član Poslovnika. Obrazložio sam član Poslovnika. Pitao sam gde je predsednik Vlade, gde je ministar finansija.)

Jel možete da ne vičete, da se lepo vratite na svoje mesto i da saslušate obrazloženje do kraja?

(Janko Veselinović: Obustavite mi vreme poslaničke grupe. Tako ste nam amandmane pokrali.)

Gospodine Veselinoviću, ovo što sada vičete nikakve veze nema ni sa onim što ste govorili, ni sa članom na koji ste ukazali.

(Janko Veselinović: Nećete mi oduzeti vreme, inače nećete da nastavite sednicu.)

Gospodine Veselinoviću…

(Janko Veselinović: Poslovnik. Ukazao sam na Poslovnik. Znam dobro šta radim.)

Da li želite i vi da se pridružite onima koji su danas ometali rad?

(Janko Veselinović: Već ste mi jednom oduzeli vreme. Nećete opet to uraditi.)

Hoćete da omogućite drugima da govore?

(Janko Veselinović: Nećete mi oduzeti vreme.)

Želite li da omogućite drugima da govore? Hoćete. Hvala.

Reč ima narodni poslanik Radomir Lazović.

Izvolite.

RADOMIR LAZOVIĆ: Kratko.

Pošto pohvaljujem ovaj razgovor o konkretnim stvarima, hteo bih onda da vam sugerišem da Evropski sud za ljudska prava po slučaju Melaher protiv Austrije već doneo odluke o tome, tako da nemojte obmanjivati ljude da je to protivustavno.

Poštujem vaše da mislite da ne valja zakon, da mislite da ne treba tako, da mislite da treba da izbacujemo studente, samohrane roditelje i mlade iz stanova. Ako je to politika SNS, a vi onda stanite iza toga, ali mi to ne mislimo.

Tako da, pre nego što govorite o ustavnom pravu, molim vas, nemojte nama to da pričate zato što ovde postoji profesorka ustavnog prava, postoje stručnjaci koji su i stali iza ovih zakona, pa malo se pripremite bolje za sledeći put, a ja vam obećavam da ćemo na ovom nivou razgovarati i sledeći put i neću nastavljati sada dalje, dok se ne pripremite.

Hvala.

PREDSEDNIK: Reč ima narodni poslanik Milenko Jovanov.

Izvolite.

MILENKO JOVANOV: Nema odgovora na pitanje kako će zgrade biti napravljene u roku od odmah. Dakle, onaj ko ima problem sada rešiće problem tako što će za sedam, osam, devet godina, pet godina, tri godine, nije važno, evo, oni su mnogo sposobni, za godinu dana napraviti zgradu i dobiti novi stan, sprovesti konkurs, raspisati konkurs, sprovesti, dodeliti taj stan, raspisati kriterijume, itd. Dakle, sve će biti rešeno za godinu dana pošto je sada to nemoguće izvesti.

Prema tome, problem koji postoji sada rešićete tako što ćete za godinu dana napraviti zgradu, a šta će da bude u međuvremenu ne znamo.

Drugo, nemojte podvaljivati to da smo mi za bilo čije izbacivanje, itd. To su tako jeftine podvale da je to degutantno uopšte komentarisati, nego vam govorim da to što ste vi zamislili nešto to ne znači da to u našem zakonskom sistemu može da se sprovede.

Ako je taj autoritet ustavnog prava rekao na koji ukazujete ja se onda izvinjavam. Nadam se da ćete prihvatiti moje ponizno izvinjenje. Ako je takav autoritet rekao onda to menja stvari. Šta je Ustav u odnosu na takav jedan autoritet koji nije uspeo da shvati šta znače troškovi sprovođenja zakona. Znači, troškovi sprovođenja zakona, imali smo objašnjenje od autoriteta da slede odmah, iako ne slede odmah. Tako da, nemojte, molim vas o tim autoritetima.

Dakle, u našem sistemu funkcioniše kako funkcioniše. Ne kažem da neke stvari ne treba da menjamo, ali nemojte ta instant rešenja koja ste smislili demagoški da nudite kao čarobni štapić ljudima koji se nalaze u teškoj situaciji, opet ne krivicom ove zemlje, opet situacijom koja se desila nevezano za nas…

(Robert Kozma: Vama se ne skida vreme poslaničke grupe?)

Jel je rečeno da se koristi vreme grupe, šta je problem?

(Robert Kozma: Vama ne skida. To je problem.)

Kako ne skida kada je čovek rekao da se skida svima. Vi znate. Autoritet vam je rekao da se nama ne skida?

(Robert Kozma: Piše u sistemu.)

Šta piše - Milenko Jovanov, Aleksandar Vučić - Zajedno možemo sve. To piše. Gde piše koje vreme se koristi?

(Robert Kozma: U sistemu.)

Pročitajte mi gde piše.

Uglavnom, ono što je suština za vaša instant rešenja nema vremena, jer mnogo je vremena potrebno da se ona realizuju. Pri tom, sva bi redom pala na Ustavnom sudu i ne bi dovela ni do čega, osim vama nekog jeftinog poena. Evo, mi zastupamo one koje su u problemu. Ne zastupate nikoga, zastupate samo sebe i nikog drugog. Hvala.

PREDSEDNIK: Hvala.

Kao što sam rekao malo pre, ne treba vi to da regulišete. Rekao sam - ovo je bilo vreme od poslaničke grupe. Znači, ovo što je sada govorio gospodin Jovanov je vreme poslaničke grupe i nema potrebe da vičete i da dobacujete konstantno. Sve je u najboljem redu, samo vi imate neki problem.

Reč ima Janko Veselinović, po Poslovniku.

Izvolite.

JANKO VESELINOVIĆ: Dakle, član 27. koji govori da ste dužni da vodite sednicu po Zakonu i Poslovniku. Tražim da mi vratite vreme koje ste mi oduzeli.

Proverio sam u sistemu, oduzeli ste nam dva minuta, odnosno minut i nešto. Vratite nam vreme. Vratite vreme, reklamirali smo Poslovnik. Tražim odgovor od vas.

PREDSEDNIK: Neću, gospodine Veselinoviću, ovo sada vreme koje koristite upravo da vam oduzimam od vremena poslaničke grupe. Ono što sam oduzeo kada sam vas blagovremeno upozorio da ne idete u repliku, oko toga više da pomognem ne mogu.

Da li želite da se Narodna skupština izjasni po članu 27?

Ne želite.

(Janko Veselinović: To što radite ima svoj početak i kraj.)

Dobro. Želite ili ne želite?

(Janko Veselinović: Samo da znate, ima kraj.)

Ne želite.

Gospodine Aleksiću, znači ne dajete više prednost Lazoviću.

Reč ima narodni poslanik Miroslav Aleksić.

Izvolite.

MIROSLAV ALEKSIĆ: Dobro, počeli smo malo da poštujemo red, barem prvih sat vremena.

Što se tiče nekretnina, što se tiče imovine koju treba oporezovati ekstraprofitom, pa ne tiče se to građana koji su nasledili po nekoliko nekretnina od svojih roditelja, dedova itd. Ovaj amandman se odnosi na one koji su u poslednjih desetak ili petnaest godina postali tajkuni i milioneri i koji danas imaju, poput Siniše Malog, apartmane na Kopaoniku, slušajte ako ne znate, ima vile i kuće na Dedinju, na Senjaku, poput „Milenijum tima“ jahte i brodove u Rovinju, poput Ostoje Mijajlovića vile u Istri, vile na Sani Biču u Grčkoj itd, itd.

Dakle, svi ovi vaši biznismeni i vi, članovi SNS, ne znam da li vi znate ovde, kada se toliko borite da štitite vaše rukovodioce partija, vaše tajkune, da li ste svesni koga štitite? Da li ste svesni koliko je njih postalo bogatiji za hotele, za vile, za automobile koji koštaju stotine hiljada evra, da štitite najveće tajkune? E mi njih tražimo da oporezujemo, a ne građani Srbije, jer su oni, zahvaljujući političkoj moći koju ste im vi dali, poslovima koje ste ima dali, omogućili da piju vina od po deset i više hiljada evra, što često radi i vaš šef partije.

Znate valjda to i sami kada ode u Sloveniju ili negde drugde, pa pije vina od po desetine hiljada evra jednu flašu, dok građanima Srbije poručuje kako živi od plate od 100 hiljada i nešto dinara. A i on sam ima nekoliko nekretnina. Doduše, neke je nasledio, u redu je, a neke je dobio i od države i to 1999. godine, dok su neki u rovovima na Kosovu ginuli.

Hvala.

(Milenko Jovanov: Replika!)

PREDSEDNIK: Ovo jeste pravo na repliku.

MILENKO JOVANOV: A da li će biti oporezovani oni koji su u zamenu za građevinsku parcelu u vlasništvu opštine Trstenik dobili stan u stambenoj zgradi u Trsteniku?

(Miroslav Aleksić: I oni će biti.)

I oni će biti? Dobro.

Da, da, to znamo. To junačenje znamo. To junačenje smo imali prilike da vidimo, to junačenje gledamo i sa „Milenijum timom“.

Odgovorite njihovim advokatima. Primite sudski poziv. Što bežite ili, što bi rekao Boško Obradović - što bežite?

(Siniša Kovačević: Pravilno je i jedno i drugo.)

Ko je rekao da je nepravilno, gospodine Kovačeviću? Zašto imate potrebu da odgovarate na pitanja koja vam niko nije postavio?

PREDSEDNIK: Nemojte da dobacujete samo.

Pustite da se završi, pa ćete dobiti reč ako hoćete.

Nemojte, Kovačeviću, da dobacujete.

MILENKO JOVANOV: Vi imate potrebu da govorite i kad vas niko ništa ne pita. Ja vama nisam dobacivao ništa. Nisam, doduše, ni slušao nešto preterano šta ste govorili.

(Siniša Kovačević: Nisam ni dao razloga.)

Da li ste dali razlog ili niste… I niste dali razlog, iskreno rečeno. I niste.

Dakle, kao što je rekao Boško Obradović – što bežite?

Hrabro spominjete „Milenijum tim“, hrabro pričate o kriminalu „Milenijum tima“, a onda „Milenijum tim“ podnese krivičnu prijavu zbog neistina koje ste izneli, kako oni kažu, ja ne znam to je stvar postupka, a vi kažete – ne, ne, ja sam poslanik, ističem imunitet. Zašto? Čega se plašite? Pa, kad govorite istinu, jedva čekate da idete na sud, dobijete sudsku potvrdu onoga što ste govorili…

(Miroslav Aleksić: Ne na vaš sud.)

A ne našem sudu? A na koji biste vi sud? Ovo je sud države Srbije.

(Miroslav Aleksić: To je partijski sud.)

Partijski sud? To je onaj gde je suđeno Patriku Hou? Da li je to vaš partijski sud? Na taj sud biste išli? Taj sad u Srbiji nema.

Dakle, i na onog u Trsteniku što je dobio stan i na sve ostalo da se primenjuje ovaj amandman, ali razmisliću. Ako se odnosi i na tog ko je iz Trstenika, možda ga i prihvatimo.

Hvala.

PREDSEDNIK: I vas sam, Milivojeviću, mnogo puta zamolio da ne dobacujete. Sad sam morao i Kovačevića i Ćutu Jovanovića isto, ali ne vredi.

(Boško Obradović: Replika!)

Gospodine Obradoviću, vama mogu da dam reč po vremenu koje imate ako želite da ga koristite za to.

Rekao je da ste vi rekli – zašto bežite. To nije ništa uvredljivo. To nije osnov za repliku.

Ako želite sada da se uključite u diskusiju, daću vam reč.

(Radomir Lazović: Poslovnik!)

Povreda poslovnika, Radomir Lazović.

RADOMIR LAZOVIĆ: Član 27. Starate se o primeni Poslovnika.

Dakle, nije vreme skinuto predstavniku SNS-a. Tako stoji u sistemu. Možda je greška, mada nešto mi ne deluje da vi umete da grešite kada treba na vašu stranu da navučete, ali nema veze.

Možete li, molim vas, predsedavajući, da proverite, pošto mi se čini da niste uradili kako treba i kako Poslovnik nalaže. Dakle, molim vas da sada proverite zbog čega vreme koje je koristio gospodin Milenko Jovanov nije oduzeto iz sistema tako kao što to radite opoziciji?

Ovo nije replika, niti je ono prethodno bila replika.

PREDSEDNIK: Sve je u redu. Sve sam vas razumemo. Nemojte samo da se svađate sa ostalima u sali. Meni ste postavili pitanje.

RADOMIR LAZOVIĆ: Te vas molim da mi odgovorite.

PREDSEDNIK: U redu.

Znači, što se tiče obračuna vremena, evo, skrećem pažnju tehničkoj službi, za poslednje izlaganje Milenka Jovanova rekao sam da je po pravu za repliku. Za ono pre toga, koje je bilo oko tri, četiri minuta, rekao sam da je od vremena poslaničke grupe i tražim da se obračuna na taj način.

Rekao sam dovoljno. Služba ima obavezu, ako to nije učinila do sada, ovog trenutka da to uradi i tako ću ga računati prilikom davanja reči dalje.

Ako sam odgovorio na to što ste pitali nema potrebe da stojite tu i da mašete telefonom.

Završili smo.

Možete da sednete i da nastavimo da razgovaramo dalje.

Na član 5. amandman je podnela narodni poslanik Marina Lipovac Tanasković.

Reč ima Marina Lipovac Tanasković.

MARINA LIPOVAC TANASKOVIĆ: Moj amandman je čisto tehničke prirode. Ja tražim da u Projekat izgradnje obilaznice i tunela da se pridoda i da glasi: „Projekat izgradnje obilaznica, tunela i mostova“.

Imajući u vidu da nije poznato na koje obilaznice i koji tuneli će se trošiti budžetska sredstva, zašto onda ovde se ne bi pridodali i infrastrukturni objekti na vodi?

Izgleda da ova vlast ima nešto protiv mostova, jer ova vlast želi da sruši Stari savski most. Ova vlast pušta da se urušavaju mostovi po Srbiji, a jedan od takvih mostova je i Pančevački most preko Dunava u Beogradu. Ovo je jedan od prvih mostova kome je neophodna hitna rekonstrukcija. Preko ovog mosta dnevno prođe 25.000 vozila. Na ovom mostu u poslednjih pet godina dogodila se 306 saobraćajnih nezgoda, od čega su četiri života izgubljena.

Ovaj most se godinama adekvatno ne održava. U lošem je stanju. Izuzetno je nebezbedan ne samo za motorna vozila, već i za ostale učesnike u saobraćaju, prvenstveno pešake i bicikliste. Nema sistema za održavanje, nema čeličnih ograda. Na mostu ne postoje adekvatne površine za bicikliste, niti za pešake.

Saobraćajni institut CIP izradio je 2006. godine projekat za rekonstrukciju Pančevačkog mosta, ali osim radova na čeličnoj konstrukciji ništa drugo nije urađeno. Ovaj most je iz tog razloga pušten da se sam urušava. Neophodna mu je hitna rekonstrukcija.

U medijima smo čuli da ova vlast želi i ovaj most da sruši. To je zaista neprihvatljivo. Mostovi se grade. Mostovi se ne ruše. U školi nas bar uče tako. Ne znam šta uče ovu vlast?

Kako stalno dolazimo do toga da nemamo ideja, evo jedne ideje kako treba stari most da izgleda. On treba da se sačuva i da se izgradi novi. Postoji mesto gde on može da se izgradi. Iz tog razloga apelujem da se ovaj amandman usvoji i da budžetske pare budu i na rekonstrukciju mostova.

Hvala.

PREDSEDNIK: Hvala vam.

(Gorica Gajić: Povreda Poslovnika!)

Narodni poslanik Gorica Gajić, povreda Poslovnika.

Izvolite.

GORICA GAJIĆ: Hvala, predsedniče.

Dok smo još kod člana 5, a samo imamo tri amandmana na član 5. koja su ušla u dnevni red o kojima se razmatra, nadležni Odbor za ustavna pitanja i zakonodavstvo se pozvao na član, i ja se sada naslanjam na taj član, 163. stav 2, koji kaže – nadležni odbor će nepotpune i amandmane sa uvredljivom sadržinom odbaciti, o čemu će Narodnoj skupštini podneti izveštaj.

Mi smo dobili izveštaj resornog Odbora za ustavna pitanja i zakonodavstvo…

PREDSEDNIK: Samo mi kažite, gospođo Gajić, koji član Poslovnika?

GORICA GAJIĆ: Član 163. stav 2.

PREDSEDNIK: Član 163.

GORICA GAJIĆ: Da, član 163. stav 2, na koji se pozvao i resorni odbor.

Podneto je ukupno 27 amandmana na član 5, 24 amandmana svih poslaničkih grupa su odbijeni, odbačeni, doduše, bez obrazloženja da li su neblagovremeno podneti, da li imaju uvredljivu sadržinu, da li su nepotpuni.

Ne sumnjam u to da smo svi podneli blagovremeno. Ne sumnjam ni u to da su sa uvredljivom sadržinom, a ne sumnjam ni u to da nisu u skladu sa Ustavom, jer ne vidim šta je uvredljivo i šta nije u skladu sa Ustavom.

Ako, smo mi kao koalicija NADA podneli amandman na član 5, gde smo prenamenili sredstva, silna sredstva izdvojena za zatvore, na sredstva za rekonstrukciju zgrada sudova i javnih tužilaštava. I ne vidim gde je tu uvredljiva sadržina, ako smo mi smanjili 301 milion za renoviranje kluba poslanika. Neka mi neko kaže čemu služi? I nismo, naravno, obavešteni.

PREDSEDNIK: Gospođo Gajić, samo da proverim da li sam vas dobro razumeo. Vi niste dobili obrazloženje odbora ili ste dobili, ali niste zadovoljni?

GORICA GAJIĆ: Mi nismo dobili obrazloženje odbora, a dužni smo da dobijemo, po Poslovniku, da vidimo da li je neblagovremen ili nepotpun.

PREDSEDNIK: Razumem vas. Ako je to problem, dakle, naravno da se dostavi odgovarajuće obrazloženje uz odluke odbora.

Treba li da se izjasnimo još dodatno oko toga i da glasamo?

(Gorica Gajić: Ne.)

Ne treba. Dobro.

Po amandmanu, Jelena Žarić Kovačević.

JELENA ŽARIĆ KOVAČEVIĆ: Hvala vam, predsedavajući.

Trudiću se da budem kratka. Javila sam se zato što sam osetila potrebu kao predsednik Odbora za ustavna pitanja i zakonodavstvo, da zarad istine i zbog građana Srbije koji su obmanjivani celog jutra, što od strane poslanika opozicije ovde u plenumu, što od strane poslanika koji su držali pres konferencije, navodeći kako su, zaboga, njihovi amandmani odbačeni od strane Odbora za ustavna pitanja i zakonodavstvo, zato što su ih podneli poslanici opozicije.

Dakle, da počnem od Odbora za ustavna pitanja i zakonodavstvo, znate, članovi tog odbora su i poslanici koji su iz opozicionih poslaničkih grupa i ti poslanici nisu bili zainteresovani da dođu na sednicu Odbora. Došao je samo jedan kolega koji je iz opozicije. Nemam namere da proizvodim replike ili da se ovde prepucavam. Hoću samo da vam kažem kako radi taj Odbor za ustavna pitanja i zakonodavstvo i pored toga što smatram da smo svi imali dovoljno vremena da to shvatimo i da naučimo.

Što se tiče obrazloženja, obrazloženje Odbora za ustavna pitanja i zakonodavstvo se ne zove obrazloženje, već se zove izveštaj. Taj izveštaj sam ja sinoć potpisala. Izveštaj je umnožen i podeljen je svim poslanicima u sali koji su ga dobili. Pored tog izveštaja, vi dobijate i izveštaj o tome koji amandmani nisu prihvaćeni, odnosno odbijeni od strane Vlade Republike Srbije.

Dakle, na sednici Vlade se odlučuje o tome da li će se amandmani prihvatiti ili odbiti, isto kao što ministar ili predsednik Vlade mogu to da kažu i ovde u plenumu, a na sednici Odbora smo radili nešto drugo. Dakle, to smo sada ustanovili. Samo da znamo da smo to zapamtili.

Što se tiče obrazloženja, od Vlade ste dobili i za svakog odbijenog člana postoji dole obrazloženje zbog čega je odbijen.

E, sad, hoću da vam kažem i nešto drugo. Dakle, osim toga što na Odboru za ustavna pitanja i zakonodavstvo nije bilo poslanika opozicije, osim jednog kolege, niste mogli ni da se informišete, pa niste mogli ni da znate. Ranije ste dolazili češće na sednice Odbora za ustavna pitanja i zakonodavstvo i taj jedan kolega nije imao nikakve zamerke o kojima se priča danas. Uglavnom su zamerke bile političke prirode, kako se amandmani odbacuju zato što su podneti od strane poslanika opozicije itd, a ja ću vam sada reći da to nije tačno, zato što su odbijeni, recimo, i amandmani koje su podneli poslanici iz poslaničke grupe SDPS, za koje znamo da nisu opozicija, već su vrlo dobra koalicija SNS. Dakle, te optužbe ponovo ne stoje.

Još nešto sam želela da kažem. Kažete, nepotpuni amandmani ili uvredljivi. Nigde u izveštaju ne stoji da je neki amandman ovog puta bio uvredljiv. Takve amandmane smo imali kada smo raspravljali o rebalansu budžeta. Sada su amandmani nepotpuni, po tom članu koji ste naveli Poslovnika. Ja vidim da je sada galama i da poslanike opozicije ne interesuje mnogo o čemu ja pričam, samo zato što su shvatili da će građani Srbije shvatiti da oni nisu u pravu i da se zapravo ovo sve odnosi na opstrukciju rada Narodne skupštine.

Dakle, Zakon o budžetskom sistemu imate, izvolite, pročitajte članove koji se odnose na to da taksativno uređuju kakvi amandmani moraju da budu kada se podnose na budžet.

Iskrena da budem, nemam namere ni na sednicama odbora, ni ovde u plenumu da predstavljam besplatnu pravnu pomoć zajedno sa skupštinskom službom, to sam nekoliko puta kazala, samo vas sve molim da se držite Poslovnika, da čitate zakone i da znate kad nešto tražite, da znate šta hoćete i šta tražite, ne samo tim amandmanom, nego i obrazloženjem amandmana.

Kad smo kod obrazloženja amandmana, želim takođe da vam kažem da na odboru uopšte nijednog trenutka nismo ulazili u suštinu amandmana, već samo u to da li su u formalno-pravnom smislu ispunjeni uslovi da taj amandman dođe na plenum.

A kad smo kod suštine amandmana, imamo ovde jednu situaciju koja se desila 15. jula 2009. godine, kada je gospodin Vlatko Ratković, a svi znamo iz koje partije je on bio, odbio 113 amandmana SRS zato što mu se nije sviđala suština amandmana.

Dakle, sa jedne strane vama ne odgovara da se nastavi sa praksom koja postoji ovde desetinama godina unazad, ali sa druge strane, vi hoćete da vi možete da vi imate dvostruke aršine, ali da Odbor za ustavna pitanja i zakonodavstvo ne radi svoj posao kako treba.

Ono što sam još htela da kažem, suština je ako vidite obrazloženja pojedinih amandmana ili neke amandmane, suština je zapravo bila, hajde da svi priznamo da je to tako, suština je zapravo bila da se svako ko je podneo amandman javi da bi nešto pričao, bilo šta, jer kad vidimo, u mnogo amandmana je situacija da je dodat jedan broj, da je broj promenjen za 10.000 dinara, za pet dinara. Šta ćete vi promeniti na nekoj budžetskoj poziciji za pet dinara? Isuviše je očigledno, kažem, iako nismo ulazili u suštinu amandmana.

Prema tome, ja se nadam da sam sada objasnila situaciju. Nemojte, molim vas, zloupotrebljavati, nemojte obmanjivati građane Srbije. Nemojte zloupotrebljavati Poslovnik Narodne skupštine i zakone koji su tu da bismo ih mi primenjivali i kao narodni poslanici i kao skupštinska služba.

Već sam mnogo odužila i neću se više javljati. Hvala.

PREDSEDNIK: Hvala.

(Vladimir Gajić: Ja sam član tog odbora.)

Samo da vas zamolim, da se razumemo oko toga, to što je neko član odbora, ne znači da ima pravo na repliku kad se pomene odbor. To je prosto nemoguće.

(Vladimir Gajić: Ima veze, zato što je gospođa predsednik odbora stavila jednu primedbu u vezi toga kako je juče bila sednica, a došao je samo jedan iz opozicije. Imam potrebu da…)

Imate potrebu, dobro, ali to je nemoguće, to što vi sada tražite, po Poslovniku je nemoguće.

Ako postoji nešto što treba da se raspravi na odboru, ovom o kom je bilo reči ili bilo kom, molim da to uradite na sednici odbora, ne raspravom u plenumu. To tako ne može.

(Vladimir Gajić: Povreda Poslovnika.)

Sačekajte.

Povreda Poslovnika.

TAMARA MILENKOVIĆ KERKOVIĆ: Gospodine predsedniče, molim vas, javljam se zbog povrede Poslovnika, član 107. Govornik na sednici Narodne skupštine dužan je da poštuje dostojanstvo Narodne skupštine.

Predsednica Odbora za administrativna pitanja, izvinjavam se, za ustavna i administrativna pitanja, optužuje članove opozicionih poslaničkih grupa da obmanjuju javnost i da amandmani nisu bili podneti u skladu sa ovim Poslovnikom.

Ja sam svoj amandman podnela u skladu sa Poslovnikom i nemamo u izveštaju zbog čega je odbačen, da li je uvredljiv itd.

PREDSEDNIK: Gospođo Milenković Kerković da vam kažem jednu stvar. Ako želite da učestvuje u raspravi na ovu temu prijavite se od vremena poslaničke grupe. Nemojte to da radite kroz povredu Poslovnika.

(Tamara Milenković Kerković: Ja govorim o povredi dostojanstva.)

Ne. Ne možete to da radite kroz povredu Poslovnika. Prijavite se za reč i daću vam reč.

Vi znate da vremena grupa više nema.

Reč ima Marina Raguš.

Izvolite.

MARINA RAGUŠ: Hvala, gospodine predsedniče.

Nadam se da će zaista pojedini poslanici opozicije koji su prvi put u parlamentu razumeti nameru većine da se vaš glas čuje, a insistirate da se radi po Poslovniku. Šta je Poslovnik? Dakle, ne bih volela da prevodim predsednika Skupštine, ali zaista se trudimo da spustimo tenzije i da nastavimo da radimo konstruktivno i u interesu građana koji su nas ovde delegirali.

Gospođo Kerković, vi na tu temu možete da govorite, ali koristeći vreme poslaničke grupe. Sad imate i pravo na repliku, krajnje korektno vam dajem tu priliku. Ako imate potrebu da govorite tome, molim vas samo se potrudite da dobro izučite Poslovnik. Nije teško, jednostavno je. Znam da je puno tenzije ali, drage kolege, dame i gospodo, hajte da se svi zajedno potrudimo da učinimo ovu atmosferu dostojnom svih građana koji su nas delegirali ovde, pogotovo kada je tema budžet.

Nemojte zameriti, skupština većina, naravno, ima pravo da odgovori na sve ono što ide ispod pojasa. Ispod pojasa puno toga ide. Zaista se trudimo maksimalno, ipak samo smo ljudi, da neke granice pristojnosti ne prelazimo na način tako lak kako pojedini od vas. Ja razumem. Politički život je to. Ovo je takva institucija. Parlament i treba da bude jedino mesto gde će opozicija i vlast da sukobljavaju svoje argumente, svako na sebi svojstvene način, ali vas molim da ono što smo imali prilike ovih dana da gledamo, evo ja koristim vreme poslaničke grupe, nadam se da će me razumeti moje kolege, vodi samo jednom cilju, a to je da za nekoliko meseci imamo prevremene izbore. Verujem da nam to nije namera nikome od nas, već da izdržimo ovaj mandat i da se potrudimo da sva zakonska rešenja budu što bolja.

Zaista imate iluziju da mi ne slušamo vaše predloge. Vrlo dobro čujemo svaki, ali nemojte očekivati da, kada se radi o nekorektnom ponašanju, mi budemo redovno korektni, jer se to nama knjiži kao slabost, a sasvim je suprotno.

Daću vam jedan primer. Meni je kolega Lazović na jedan poseban način interesantan kolega, znam, došao je iz aktivizma i neretko razmenjujemo argumente. Ja sam njemu jednom prilikom rekla, vezano za zagađenje vazduha, da želim da debatujem na tu temu, nažalost, kolega Lazović nije tu, ali tu su njegove kolege, i da debatujemo danima ako treba, ali pod pretpostavkom… I pokazala sam mu taj dokument, pazite, Saveta Evrope, ne Srbije, ne tada Savezne Republike Jugoslavije, nego Saveta Evrope u kome se govorilo o destrukciji životne sredine tokom NATO agresije. I to nije govorila Srbija, zamislite, Ukrajinac je bio izvestilac. On je vrlo brzo posle toga meni dao knjigu, koju sam ja pročitala, interesantna je knjiga i verujem da će biti prilike da govorimo o tome, ali je vrlo brzo posle toga… Ja nisam imala mogućnost da mu odgovorim na to.

Vidite, predsednik Skupštine, pogotovo u mom slučaju, zaista se trudi da pravila budu ista za sve. Verujem da sam ovde jedna od retkih poslanika koja je najčešće bila prekidana, iako nije završila svoju misao. Ja sam morala da istrpim da kolega Lazović izađe u centralni hol i kaže da ja relativizujem problem zagađenja vazduha, pazite, kao ja ne želim čist vazduh i ja ga relativizujem.

To je ono o čemu mi pričamo i o čemu smo pričali tokom pauze. Ako zaista imate dobru nameru, vi treba da nas ubedite u to, jer ste manjina, a mi smo otvoreni za političke dogovore i saradnju, sve u korist građana Srbije.

Molim vas dame i gospodo, samo to radite baš tako. Dobar dan kolega Lazoviću, dobro nam došli ponovo. Eto, dala sam i vama priliku za repliku. Upravo sam i sa vama pričala tokom pauze i evo to je tema. Ako zaista želimo da govorimo o svim ovim temama i izazovima sa kojima se naša Republika susreće i imamo dobru nameru, a ne skupljamo političke poene na određeni način, ne spinujemo, ne pokušavamo da budemo interesantni tada na način koji je nekorektan, izazivajući još veću temperaturu i tenzije, onda ćemo se truditi da to radimo na politički korektan način.

Malopre nisam imala priliku da vam odgovorim na temu stanovanja koje je jako važno i to sada koristim od vremena grupe. Nadam se da će moje kolege poslanici da to razumeju zato što je zaista vrlo važna tema koju jako dobro znam.

Prvo, trebalo bi da znate praksu zemalja članica EU, poput Austrije i drugih zemalja. Tamo gradovi i lokalne samouprave imaju svoj stambeni fond i onda oni mogu da regulišu iznos zakupa. Taj iznos zakupa, struktura tog zakupa se odnosi na deo grada u kome se živi, na vremenski period koji se provodi u tom stanu, da li je dve, tri, pet godina i onda to tako može da se reguliše.

Međutim, u situaciji kada privatnik ili privatni vlasnik određene nekretnine želi, kao što je to kod nas slučaj i desio se udar, vi ste tu u pravu zato što su došli Ukrajinci i Rusi i onda su stanodavci svoji interesom, jer je to njihova svojina, procenili da žele da njihove kirije porastu u nebo i to jeste činjenica. Da, desili su se, nažalost, ružni primeri, tako što su porodice i samohrane majke i mnogi drugi bili izbacivani, ali da vam kažem nešto, podstanar i podstanarski taj hleb dobro zna i to je redovna pojava i na to ne možete nikako da utičete kada su privatni vlasnici nekretnina u pitanju.

Ovih dana, naravno, inicirali ste svojim predlozima i ozbiljne rasprave u kojima su učestvovali ljudi koji nemaju baš nikakve veze ni sa vama, ni sa nama, ni sa kim, ni sa kakvom politikom, ali zaista su stručni u svojoj oblasti. Neretko bi odgovor na to što vi predlažete bio da je minimum korektnosti rada neozbiljan, ali da problem postoji i on se rešava određenim stambenim fondom.

Sada da vam, takođe, kažem, da vas podsetim kada je stanovanje u pitanju, pogotovo u državi Srbiji, u nekim prethodnim režimima i državama, kao što je SFRJ, vi ste imali stambeni fond i postojali su stanovi u državnom vlasništvu, podjednako kao i stanovi u privatnom vlasništvu i postojala je grupa zaštićenih stanara. Nažalost, ti ljudi, a verujem da dobar deo starijih kolega to dobro zna, sve su samo ne zaštićeni u svim mogućim režimima. Godine 1992. svi stanovi u državnom vlasništvu dati su na otkup ljudima koji su već živeli u tim stanovima. Po tadašnjim zakonskim rešenjima, ta sredstva, otprilike paralela sa ovim o čemu vi pričate i što vi predlažete, trebalo je uložiti u izgradnju stanova za preseljenje stanara koji su živeli u privatnom vlasništvu zato što je privatno vlasništvo zaštićeno. To se nikada nije desilo i ti ljudi su, nažalost, ostali zaglavljeni između prakse, teorije, ustavnih rešenja itd. i prošli golgotu.

Kada je reč o odnosu naše države prema upravo najosetljivijim kategorijama stanovništva i tu pričamo o socijalno ugroženim građanima, pa vi bi trebalo da znate da do kraja sledeće godine EU sa našom državom radi projekat koji se zove „Podrška EU socijalnom stanovanju i aktivne inkluzije“. Znači, to su faze. On je osmišljen da poboljša primenu politike socijalne inkluzije u Srbiji, obezbedi održiva stambena rešenja praćena merama aktivne inkluzije za najugroženiju populaciju. Za tu priliku Unija je izdvojila 27 miliona evra putem instrumenata za predpristupnu pomoć IPA 2018 za 36 meseci sprovođenja programa, a Kancelarija UN za projektne usluge izabrana je kao implementacioni partner.

Šta je svrha programa? Koje su ciljne grupe? Romi, žene u nepovoljnom položaju, posebno žene žrtve porodičnog nasilja, mladi na smeštaju, oni koji napuštaju smeštaj, osobe sa invaliditetom i drugi koji žive u neadekvatnim uslovima.

Koji su rezultati programa? Ojačani kapaciteti institucija, odgovarajuća stambena rešenja obezbeđena najosetljivijim ženama i muškarcima, devojčicama i dečacima. Rezultat tri – usluge zapošljavanja, socijalne zaštite, obrazovanja, zdravstvene zaštite itd.

Dakle, taj program se provodi u sledećim jedinicama lokalne samouprave: Boljevac, Vladičin Han, Vrnjačka Banja, Vršac, Gadžin Han, Žagubica, Koceljeva, Kula, Lebane, Loznica, Ljubovija, Novi Pazar, Odžaci, Pančevo, Raška, Svilajnac, Topola, Čačak, Šabac.

U zavisnosti od sledećih projekta, vi znate da je to projektno finansiranje, a verujem da ćete i vi dobrim vezama sa ljudima koji funkcionišu u okviru institucija EU pomoći i ovoj državi da ima što više projekata, što više programa kako bi ova država imala takvu vrstu stambenih fondova gde bi moglo da se sprovede u delo ovo o čemu vi pričate.

Ukoliko postoji dobra namera i ukoliko smo mi svi zaista zabrinuti za građane koji se bore da obezbede krov nad glavom, a ukoliko nismo, e onda to izgleda baš onako kako ste danas pričali, sa stilom kakav ste koristili predstavljajući tako važnu temu, govoreći o ljudima koji se zaista bore svakodnevno da prežive dan.

Gospodine Lazoviću, mi smo i te kako svesni svih problema koje ova Republika ima i očekujemo da u rešavanju svih tih problema svi mi budemo tu. Ali, znate, taj čarobni štapić ne postoji. Republika može da napravi okvir, da dobro sasluša i da dobro isprati svako provodljivo rešenje. Za nas u ovom trenutku je najvažnije i pošto je tema budžet, naravno da mi možemo da obezbedimo redovne plate i penzije, da u perspektivi smanjimo budžetski deficit.

Da, zadužujemo se zato što država nema svoje pare. Pare dolaze od poreskih obveznika i od kredita. Gde ćemo ih usmeriti? Kandidujemo svoje politike i one pobeđuju na izborima. Građani su ti koji odlučuju. Za mene vrlo značajna stvar, a o tome je retko ko od vas govorio - kako će ono što je premijerka predstavila ovde, a jeste plan ove Vlade, da se upotpuni sa ovim budžetom i da ćemo mi na kraju mandata ove Vlade moći da pitamo svakog ministra da li je taj plan ispunjen.

Zašto je važno da je ovo kontinuitet one prethodne Vlade? Zato što je taj plan bio ispunjen, pa smo dobili više od 2.500 kreveta u momentu kada su se zdravstveni sistemi visoko razvijenih evropskih zemalja raspadali, kada su se primenjivali protokoli o kojima ne želim da slušate, kada su medicinari morali da odlučuju ko će da živi, a ko će da umre zato što nije bilo respiratora. E, ova država, vidite, se snašla.

Na kraju mandata ove Vlade, kao i ovog mandata svih nas poslanika moći ćemo jedni druge da pogledamo u oči i da kažemo ko je šta iza sebe ostavio, da li je Vlada ispunila svoje ciljeve, da li su isplaćene plate i penzije iz realnih izvora, da li je nastavljeno sa kapitalnim projektima i da li energetska politika, zajedno sa očuvanjem životne sredine, ide u onom smeru koji vi i ja želimo, a to jeste da ova zemlja bude energetski bezbedna, da imamo održivu životnu sredinu.

Bilo bi makar korektno, jer ja to vama nikada, gospodine Lazoviću, nisam uradila da dok pričam bar na trenutak slušate, ne smejete se. To sve vreme radite. Vidite, to sam imala sada zaista veliku želju da vam spočitam, jer nije u redu. Zaista nije u redu.

Ni jednog momenta vam se nisam ni podsmehnula, niti vam dobacila, niti gestikulirala, niti vam pevala da ste beba i da ste, kako ono beše, omašili, skrenuli sa puta, imitirala kako hodate ili kako trčite. Vidite, za atmosferu u Skupštini na prvom mestu i vi morate da date malo doprinosa.

Ono što mi je važno za građane Srbije jeste da nemaju razloga za brigu. Stanje energetskog sistema je takvo da svi možemo da vidimo, da imamo svetlo i grejanje, jel tako, nije nam hladno, da će biti mnogo bolje, naravno, da to neće raditi srpske firme, nego strani stručnjaci i to je tačno. I predsednik Aleksandar Vučić, vidite, i to ne možete da mu spočitate, rekao je – mi ne znamo to, ali znamo ko zna i najbolji su na svetu. Radi se o Norvežanima.

Tako da ćemo, gospodine Lazoviću, i vi i ja, verujem, za 15 do 20 godina pod rukovodstvom Aleksandra Vučića, SNS, na ovaj ili onaj način, moći da se pohvalimo svojom državom. Jer, verujte, SNS takođe razmišlja i o vama, vašim prijateljima, vašim saborcima, vašoj budućoj deci zato što svi zajedno zaista možemo sve ukoliko hoćemo, naravno.

PREDSEDNIK: Svi će da dobiju reč, samo idemo redom.

Reč ima Tamara Milenković Kerković. Izvolite.

TAMARA MILENKOVIĆ KERKOVIĆ: Zahvaljujem, ako imam reč.

Uvaženoj koleginici iz poslaničke grupe vladajuće stranke zahvaljujem na edukaciji koju mi je dala i mislim da ću predložiti da u narednom budžetu ova grupa ima poseban razdeo u Ministarstvu prosvete, osim obzirom na ovako korisnu edukaciju.

Međutim, nažalost, sadržina te edukacije ne odgovara činjenicama, jer ono što je pokušala da brani iz izlaganja prethodne koleginice nije u vezi sa istinom, jer izveštaj koji smo dobili od odbora nema obrazloženje nažalost i bez obzira što se koleginica pozivala na član 163. stav 2. U izveštaju koji imam ovde preda mnom, nema obrazloženja. Tako da, mislim da je jasno ko obmanjuje javnost i ko to apologizira.

Osim toga, još jedan mali „kej stadijum“ obmanjivanja javnosti. Iz izlaganja prethodne koleginice koju gospođa Raguš ovako uspešno, sa edukativnim elementima apologizira je i to što je kao primer dobre prakse, demokratičnosti usvajanja budžeta navela Niš. U Nišu je ceo skandal i Niš bruji jer je Niška lokalna vlast nesposobna, kakva je već godinama, juče objavila budžet za 2023. godinu, a onda nakon pola sata pozvala za danas javnu raspravu u Skupštini grada. Ako je to primer dobre prakse, onda mislim da je vrlo uporedim onim što se dešava u ovoj Narodnoj skupštini, na opštu sramotu vas koji se kao naši mentori i dobrotvori predstavljate.

Ako to nije hipokrizija, ja ne znam bolju definiciju. Hvala.

PREDSEDNIK: Zamerku vezano za budžet, a što se tiče javne rasprave nisam razumeo. Ta rasprava je organizovana, čini mi se, 17 dana nakon što ste dobili tekst Predloga budžeta u Narodnoj skupštini. Dakle, to nije bilo danas za sutra, to je bilo 17. dana kasnije, tako da nisam razumeo.

Od vremena ovlašćenog predstavnika svoje poslaničke grupe, gospodin Muamer Bačevac. Izvolite.

MUAMER BAČEVAC: Uvažene koleginice i kolege, uvaženi predsedavajući, pomenuta je poslanička grupa SDPS-a i želim da kažem da je istina i da su dva naša amandmana odbijena, ali da je jedan uvršten i da se nadam da će biti usvojen, jer je reč o ispravljanju jedne nepravde, a ja sam o tome govorio u junu prošle godine ovde i usaglasio se sa ministrom Malim i sa premijerkom da je prema Novom Pazaru, kao gradu, načinjena višegodišnja nepravda i da su nenamenski transferi godišnji smanjeni zaista za velike svote.

Naravno, taj problem datira još iz vremena Mlađana Dinkića, koji nekim potpuno kriterijumima, samo njemu jasnim, je odredio svotu za Novi Pazar koja je manja u odnosu na broj stanovnika, broj zaposlenih, nezaposlenih, prosečna primanja, kao osnovnim kriterijumima, najmanja u ovoj državi.

Premijerka je i tada priznala da je ovde velika nelogičnost, da je ovo velika nepravda prema mom gradu i da će se to ispraviti. Upravo ovim amandmanima mi smo hteli kao poslanička grupa da na jedan transparentan način dođemo do povećanja nenamenskih sredstava za 200 miliona.

Tamo sam predao jednu, gospodine Stefanoviću jednu tabelu u kojoj vi jasno vidite o kakvoj nepravdi reč, ako uporedimo sa gradom Kraljevom, videće sada vrlo brzo, popis će pokazati, da Novi Pazar ima veći broj stanovnika, da ima mnogo više nezaposlenih, da ima manja prosečna primanja, da ima manje zaposlenih. Kraljevo ima više od 200 miliona više nenamenskih sredstava. To su ogromni novci. Hoću da kažem, uporedite sa Somborom, koji ima 85 hiljada, ima skoro isti broj kao Novi Pazar, pa, Loznicu, itd, itd.

Novi Pazar je grad sa 120 hiljada stanovnika, najvećim broje nezaposlenih, najnižim primanjima u državi, prosečnim. To je nešto što mi treba ovim amandmanom da rešimo. Kažem, od kako smo mi na vlasti sa koalicijom SNS uvek se pokušavalo iz rezervi da se nadomesti ova razlika, ali to nije dovoljno. To nije dovoljno i to nije pravedno. Zbog toga imamo predlog da se u nenamenska sredstva ovim amandmanom, koji ste usvojili, Novom Pazaru da 200 miliona više i da se tako izjednačimo i dobijemo nešto transparentno realno.

Novi Pazar je grad koji ima uvećan broj stanovnika za 20%. Novi Pazar je grad koji ima mnogo mladih. Novi Pazar je grad koji ima verovatno, u ovoj državi najviše nerešenih infrastrukturnih i drugih problema. Stoga je ovo jedna neophodnost. Novi Pazar je grad u Srbiji, jedini grad, u kojem osnovci idu u tri smene, u kojem deca idu u dve smene u vrtiće. To je neprihvatljivo. Ja ne tražim ništa što nam ne pripada, jer želim da se ova država gradi na principima pravde, pravičnosti i jednakosti. To su principi na kojima svaki kolektiv kvalitetan počiva i koji utvrđuju i uzdižu poštovanje ovoj državi na svakoj njenoj teritoriji, na svakom njenom delu. Stoga, sam ubeđen, jer verujem da je pravičnost, jednakost mesto koje porađa vrlinu. Bez jednakosti nema vrline, nema napretka, nema prosperiteta. Zbog toga sam ubeđen i verujem da će se, naravno imam i veliku veru u premijerku i ministra i u ceo vaš tim, i verujem da će se ovo pre ili kasnije rešiti na povoljan način, na interes građana Novog Pazara i Srba i Bošnjaka, i na interes celog tog kraja. Stoga još jednom vas pozivam da dobro porazmislite o ovom amandmanu i da ga usvojite.

PREDSEDAVAJUĆA (Sandra Božić): Gospodine Lazoviću, vi po replici Marini Raguš.

RADOMIR LAZOVIĆ: Evo, dočekao sam i ja priliku da vam odgovorim, uvažena gospođo Raguš. Dakle, samo jedno objašnjenje, teško da bih vam se ja podsmevao ili nekim drugim načinom omalovažavao vaše izlaganje, s obzirom da ja vas pozivam sve vreme da na ovaj način razgovaramo. Tako da, kada smo to objasnili, druga stvar koju želim da vam objasnim, evo još jedne knjige posvećene posledicama NATO bombardovanja koju sam dobio od autorke prof. Danice Grujičić. Tako da, vrlo sam upoznat sa onim što govorite, samo što bih hteo nešto drugo da vam kažem, vi ste odgovorni za prethodnih 10 godina, kada se niste bavili kao SNS, kad se niste bavili zagađenjem vazduha.

Dakle, postavio sam to pitanje više puta i vi svaki put odgovorite, možda ne vi lično, ali evo danas i vi lično i ministarka odgovaraju nema čarobnog štapića. Nema čarobnog štapića, ali imali ste 10 godina da se bavite ovim problemom. Zašto ništa niste uradili po tom pitanju? Dakle, zašto vaše vlade nisu ništa uradile po tom pitanju? Šta je odgovor? Nema čarobnog štapića.

Evo još jednom, kad ste iskoristili nema čarobnog štapića, danas kada govorimo o stambenoj krizi. Nije ovo jedini predlog ograničenje kirija i kontrolisana stanarina, u mnogim zemljama Evrope funkcioniše. To nije jedini predlog koji ćemo mi imati. Ali, gledajte gospođo Raguš, ovo je istraživanje od pre dve godine, znači pre Rusa, Ukrajinaca i Belorusa, koji su došli ovde u Srbiju, 62% ljudi koji iznajmljuju stanove preopterećeno kirijama, što znači da 40, do 50% njihovih davanja idu na troškove povezane sa stanovanjem. To vam nije sada, to je pre dve godine. Što se niste bavili time?

Pazite sada ovo, 52% stanova je prenaseljeno, ljudi ne znaju kako da reše ovaj problem. Zato je važno da mi znamo da na vlasti imamo nekoga ko se time bavi, a vi se očito time ne bavite, jer ako vi kažete – nema čarobnog štapića, a mi smo 10 godina na vlasti, šta ja treba da pomislim, koliko godina vama treba da vi stvarno uđete u rešavanje nekog problema.

Evo šta je rekao Vučić 2019. godine, on je rekao nema zagađenja vazduha. Tako i vi danas – sačekajte jedno 40 godina, pa, ćemo možda da uđemo u rešavanje ovih problema.

PREDSEDAVAJUĆA: Reč ima Marina Raguš.

MARINA RAGUŠ: Zahvaljujem predsedavajuća.

Evo vidite, vi i ja o ovakvim temama možemo i ovako da razgovaramo po dva minuta. Da, postoji zagađenje vazduha, vidljivo je, kao što postoje zagađenje i zemljišta i vode. Odakle vam ideja da se ne radi na tome? Imate budžetska davanja za životnu sredinu.

Premijerka Brnabić je danas na Kopaoniku i sutra gde bi kroz osam panela trebalo sa stručnjacima iz regiona, ali verujem da to znate, baš je tema zelena energija, tranzicija ka zelenoj energiji, očuvanje životne sredine i budite uvereni da će nam se u nekom momentu ovde i pridružiti.

To kada vam kažem da nema čarobnog štapića, ne možemo sve odmah da rešimo, ali deset godina faktički to je dva mandata. Za izradu projekata, evo imate stručnjake koji sede iza vas, pa neka vam objasne, pošto vi to ne znate gospodine Lazoviću, koliko vam treba za projektu dokumentaciju, koliko vam treba za implementaciju, ali ne možete da kažete da se ne radi o tome.

Tržište, ako ste za tržišnu ekonomiju, a nama cilj jeste članstvo u EU, određuje te odnose o kojima vi pričate, a pošto će mi ubrzo isteći dva minuta, verujem da ćete mi odgovoriti, pa ću imati priliku da završim ovaj krug.

PREDSEDAVAJUĆA: Završili smo ovaj krug replika.

Molim vas da pređemo dalje na rad.

Reč ima Dejan Ignjatović, po amandmanu.

DEJAN IGNjATOVIĆ: Zahvaljujem.

Poštovana potpredsednice Narodne skupštine, koleginice i kolege narodni poslanici, poštovani članovi Vlade, ovo je moje prvo obraćanje u ovom domu.

Molim vas gospodine Lazoviću, pustite me da pričam, ja ovde sedim pet meseci i slušam vas. Nijednu reč nismo dobacili. Imam jači glas možda od većine vas sa desne strane.

Ovaj budžet je odličan, pravila ga je Skupštinska većina koja vlada Srbijom. Ako je loše i ako će loše raditi kazniće nas građani.

Ja sam narodni poslanik zahvaljujući Draganu Markoviću Palmi, koji mi je ukazao poverenje i građanima Srbije. Dolazim iz najnerazvijenije opštine u Srbiji, iz Gadžinog Hana, iz Zaplanja, iz najlepšeg dela Srbije, nažalost iz najsiromašnijeg dela Srbije.

Pre nekih 12, 13 godina u mojoj opštini u privredi je radilo 2.200 ljudi, onda nakon toga naišla je neka nakaradna privatizacija koja je uništila i satrla opštinu Gadžin Han. Danas, opština Gadžin Han ima svega 200 zaposlenih u privredi, od toga polovina radi u jednom preduzeću, „Resor“ iz Gadžinog Hana koje je stvarno odlično preduzeće i ono je iz stečaja kupilo jedan pogon. Tako da nije kriva vladajuća većina trenutna za to što je zadesilo i opštinu Gadžin Han i Babušnicu i Belu Palanku i sve ostalo.

Molim vas gospodo da mi ne budemo opozicija matičnoj državi našoj Srbiji. I ja sam opozicija u Gadžinom Hanu sa osvojenih 40% glasova, koalicija SPS-JS, mi smo opozicija nekima u vlasti, ali nismo svom narodu. Glasamo za konstruktivne predloge i vi ovde podržite Srbiju ako je u velikim problemima. Vidite da je u velikim problemima, a ne da poentiramo sitno, politički. Daleko su izbori od dana današnjeg, ima još četiri godine, tri i po da sedimo ovde pa ćemo tek na izbore, ne kada se vama ćefne. Ja sam tek ušao u ovu Skupštinu i nadam se da ću raditi najbolje u interesu građana Srbije i mojih južnjaka.

Živela Jedinstvena Srbija, živela majka Srbija i živela vlast na čelu sa SNS. Živeli.

PREDSEDNIK: Hvala, gospodine Ignjatoviću.

Ovo je bilo prvo obraćanje u Narodnoj skupštini. Čestitam.

Poštovani narodni poslanici, pre nego što nastavimo rad, dozvolite da u vaše i u svoje ime pozdravim studente Poslovnog i Pravnog fakulteta, koji prate deo današnje sednice sa galerije Velike sale.

Na član 5. amandman je podnela narodni poslanik Slavica Radovanović.

SLAVICA RADOVANOVIĆ: Hvala.

Poštovani predsedniče, poštovani građani, žao mi je što je otišla predsednica Odbora za ustavna pitanja, da joj se zahvalim, njoj i saradnicima što su odbili moj predlog za uspostavljanje sistema Amber Alert. Znate koliko je to važno, znate da je to sistem koji se aktivira kada nestane dete, a nesreća svakome može da zakuca na vrata.

Moj drugi amandman, pre nego što se dotaknem njega, želim da iskažem jedno veliko svoje nezadovoljstvo i podršku gospođi Snežani koja je juče primila one nepristojne poruke. Poslanički klub Narodne stranke ne podržava nikakvo nasilje nad ženama vezanog i na poruke i na reči i na bilo kakav događaj.

Moj amandman se odnosi na član 5. zakona, razdeo Ministarstva za javna ulaganja, obnova i izgradnja objekta javne namene u oblasti socijalne zaštite menja se i glasi: „Prihvatilište i savetovalište za urgentno zbrinjavanje žena i dece koji su pretrpeli nasilje u porodici, zlostavljanje, silovanje i koji su žrtve trgovine ljudima.“

Molim vas, svi poslanici, nemojte da ne glasate za ovaj amandman. Ovaj amandman je veoma važan. Ja vam govorim kao neko ko je 33 godine proveo u policiji, neko ko je 33 godine radio sa žrtvama i neko ko jako dobro zna, molim vas da me saslušate, kako je teško raditi, kako je teško ženama koje ne mogu da izađu iz nasilja iz porodice.

Ovo nije sigurna kuća, zato što znam šta znači kada žena dođe kada joj treba, kako znamo žargonski da kažemo – samo da uhvati vazduha, da se snađe. Možda joj ne treba stan, možda joj treba posao, možda joj treba podrška. To se isto odnosi i na decu. Nemojte da nam ovakav jedan amandman propadne.

Ovo je vanstranačka tema, tema na kojoj svi treba da budemo složni. Hajdemo na ovom amandmanu, dragi poslanici i vi koji pričate i ne slušate, da se prvi put u istoriji parlamenta složimo i usvojimo jedan ovakav amandman. Molim vas u ime svih žrtava, žena, dece, seksualnog nasilja, nasilja i trgovine ljudima.

PREDSEDNIK: Hvala vam.

Po amandmanu Gorica Gajić.

GORICA GAJIĆ: Hvala, predsedniče, što ste mi dali priliku da podržim ovaj amandman koleginice Radovanović. I ja sam isto tako godine provela u socijalnoj zaštiti. Tačno je, vrlo dobro znamo koliko podrške treba ženi i još ako su i deca sa njom, koliko podrške društva treba toj ženi. Ne samo da je zbrinemo u tom momentu kada je nasilje nad njom izvršeno, ne samo da nam treba mnogo više sigurnih kuća da ih mnogo duže zaštitimo od nasilja, trebaće nam i mnogo više para i o tome treba da razmišljamo u nekim narednim godinama, da im pomognemo da se ekonomski snađu, da im nađemo posao, da ih ekonomski osamostalimo. To će im značiti, ne samo da ih mesec dana ili dva meseca sačuvamo od nasilnika.

Tako da, molim vas, i evo i ja apelujem sa te pozicije nekog ko je radio u Centru za socijalni rad, podržite ovaj amandman i dajte da gde god možemo više para izdvojimo da zaštitimo žene i decu koje su žrtve nasilja. Hvala.

PREDSEDNIK: Po amandmanu Aleksandar Jovanović.

ALEKSANDAR JOVANOVIĆ: Koristiću vreme ovlašćenog predstavnika grupe. Hteo sam samo da iskomentarišem, malopre je gospođa Raguš ovde govorila ušećerenim glasom o nekakvom pomirenju, o tome kako jedni treba druge da slušamo, govorila o tome kako zajedno treba da radimo na tome da nam životna sredina bude čistija, o zagađenju vazduha. Vrlo je lepo slušati gospođu Raguš kad te svojim patetičnim glasom ovde poziva na zajednički dijalog, a zaboravlja.

Pitanje za koleginicu Raguš, ne obraćam se direktno, evo možete to da shvatite kao indirektno obraćanje, kako onda to ne dozvoljavate profesoru Đurđeviću, on je klimatolog, da ovde dođe i obrati se iz hola Narodne skupštine na dan kada je Beograd bio najzagađeniji grad u svetu? O kakvom vi to zajedničkom dijalogu govorite?

Izgovoriste takođe još jednu stvar kada je u pitanju agencija norveška za energetiku koju je angažovao predsednik Vučić. Rekli ste – da, predsednik Vučić je rekao da oni znaju. Znate li vi možda nekog našeg stručnjaka, osim Grčića, gospođo Raguš, koji ume da vodi naš energetski sektor? Vi vređate naše stručnjake. Šta, Norvežani znaju, a naši nemaju pojma?

U tome jeste vaš problem, što vi ne želite da čujete ništa, pa ni struku koja treba da vam objasni kako se rešavaju i Bor i Smederevo i Majdanpek i deponije i zagađivači. Vi ste 10 godina proveli ovde na vlasti. Posledica vaše vladavine jeste 15.000 umrlih od zagađenja vazduha godišnje.

Vi nama sada možete da pričate tim mirnim tonom kako mi treba nešto zajedno da radimo, kako treba da se slušamo, a za to vreme nećete da čujete profesora Ratka Ristića koji vam je lepo rekao i o malim hidroelektranama i Rio Tinu, a za to vreme dok je on govorio u Loznici na Odboru za zaštitu životne sredine predsednik Orlić protiv zakona ukida direktan prenos da narod može da čuje profesora Ristića, Draganu Đorđević sa Instituta za hemiju. Vaša bivša ministarka je najbolje oslikala ono što je vladavina SNS-a u proteklih deset godina.

Da vas podsetim, vaša bivša ministarka, trostruka ministarka, ali ne ona iz Nušićeve komedije, nego iz naše apsolutne tragedije i stvarnosti, Zorana Mihajlović, nakon skupa u SANU na temu projekta „Jadar“ Rio Tinto, je za akademike rekla da nemaju pojma.

Gospođo Raguš, vi možete nas da uspavljujete vašim bajkama i tim vašim slatkorečivim tonom, da mi kao nešto treba zajedno da radimo. Od vas je zavisili sve to. Ja vama samo kažem kako se vi ponašate. Dok se vi ne budete promenili, neće ništa biti zajedno. Vi ste svedok svemu ovome i posle deset godina pričate bajke o tome kako mi treba da sarađujemo jer je to nešto što je van politike. Ako je van politike, onda nam to i pokažite. Za početak omogućite ljudima koje zovemo struka da mogu da dođu ovde i da nam to kažu. Hvala lepo.

PREDSEDNIK: Pre nego što dam pravo na repliku, jedna stvar, rečenica samo. Na temu ovog prenosa, baš su mi jutros pokazali da je izgleda nekog prenosa bilo sa tog skupa.

(Aleksandar Jovanović: Do 11 minuta.)

I da je na tom snimku sa tog prenosa zabeleženo kako ovi ljudi koje pominjete priznaju da su neistine govorili o ne znam kakvoj kiselini ranije, da je to sve bilo lažno, pogrešno itd. Kako su to zabeležili ako snimaka nije bilo?

Pravo na repliku Marina Raguš.

(Aleksandar Jovanović: Gospodine Orliću, meni ste se obratili opet sa tog mesta koje nije predviđeno za to. Dokle mislite da to radite? To stalno radite. Lepo izađite ovde…)

Samo dozvolite Marini Raguš da iskoristi pravo na repliku, pa onda dobijate reč vi.

Nadoknadiću vam vreme, gospođo Raguš.

Pravite se za reč ponovo. Izvolite.

MARINA RAGUŠ: Gospodine Jovanoviću, ja vas nikada neću uvrediti, to za početak. Moj glas je takav kakav je, ne mogu mu ništa. To je tako, genetika, šta ću, kao i temperament. Ali, jedno je dobro čuti, a malopre ste rekli – zajedno nećemo ništa. E, to je odgovor na sve ovo što mi gledamo od avgusta meseca.

Dakle, vama nije ideja da određene probleme koje republika ima, u njoj živite i nadam se da nemate rezervnu, zajedno rešavamo, a mi smo vam pružili ruku na početku, u koliko se sećate, pogotovo oko konstituisanja ovog saziva. Da li je tako, gospodine Orliću?

Opozicija vodi više od pet odbora, bili su postignuti određeni dogovori, kako su se reflektori kamera upalili, ti dogovori su pali u vodu, tako je krenulo. Vi ste meni i tada spočitali moj tonalitet, moju mirnoću i kako ste rekli, moju slatkorečivost. Kada sam pokušala na toj konstitutivnoj sednici sve da zamolim, i nas i vas, da pokušamo da nađemo format koji bi bio dostojan ovoga doma, na prvom mestu građana koji su nas ovde delegirali. Pa, ste mi isto rekli, kao i malo pre. Evo, danas smo tu gde jesmo.

Znate koliko nas građana gleda? Sto, toliko o zasedanjima Skupštine. Znate koliko građana, zaista interesuje sve ovo što se ovih dana dešavalo? Jedino o čemu brinu jeste kako će da spoje početak sa krajem meseca. Mi te odgovore na pitanja, njima treba da damo, ali vam se gospodine Jovanoviću zahvaljujem što ste vi unapred rekli da sa nama nećete ništa. To je odgovor na sve ovo o čemu smo svedoci ovih poslednjih dana. Hvala vam na tome.

PREDSEDNIK: Izvolite.

ALEKSANDAR JOVANOVIĆ: Gospođo Raguš, pre svega, ja nisam želeo vas da uvredim, ja samo vam govorim dok vi tim slatkim rečima, nama ovde objašnjavate kako treba nešto zajedno da radimo, vaš slogan glasi „mi zajedno možemo sve“. Zašto onda nećete da slušate profesore i akademike? Šta vam smeta Srpska akademija nauka i umetnosti?

To, šta građane zanima i šta ih ne zanima, nemojte vi određivati, evo pođite sa mnom u Lukavac, pa da se zajedno, ako smete sa mnom, ja ne smem, napijete vode sa bunara gospodina Cvetka Jovanovića i još 12 porodica, koji je evro-litijum zatrovao bunara. Pođite sa mnom, možemo dalje, u Rekovac, pa da objasnite tim ljudima tamo, zašto dva i po meseca sede, na ovoj ciči zimi, braneći svoju zemlju, opet od onih koji tragaju za litijum. Pođite sa mnom u Kučevo, da objasnite Saši Jovanoviću, zašto je kineska firma „Ganguan“ koja proizvodi kreč, eksploatiše kreč, čoveku uništila 10 hektara njegove dedovine. Ništa vam to ne vredi, morate da pokažete da želite da dođete na mesta zločina, jer se ovde vrši kontinuirani napada na sve što je zdravo u ovoj zemlji.

Posledice svega toga, šta god vi mislili o meni, ja o vama ovde, jesu da je za 10 godina, nas za 800 hiljada manje i džaba nama sva ova prepucavanja. Pomnožite ovo sa četiri i videćete da u Srbiji za 40 godina će živeti manje od tri miliona ljudi. Zato smo odgovorni i vi i mi, a vi kako god hoćete, možete da me optužujete da vas vređam, to mi nije bila namera. Samo vas pitam, zašto ljudi koji su najviša struka u ovoj zemlji, ne mogu da dođu ovde i da govore. To ja vas pitam, ako imate odgovor na to, ja vas molim da mi odgovorite. Hvala.

PREDSEDNIK: Da li možete samo da sednete, da ne vičete?

(Aleksandar Jovanović: Kako te nije sramota, truješ ovde ljude deset godina, Atlagiću? Da li vi možete da urazumite, gospodina Atlagića?)

Samo da ne vičete, treba da dam reč ponovo Marini Raguš.

Ne može ni jednom da počne da govori, zbog vas.

(Aleksandar Jovanović: Sram te bilo. Kako te nije sramota?)

Jovanoviću, Jovanoviću, hajde dozvolite.

Daću vam od vremena grupe, gospođo Raguš.

MARINA RAGUŠ: Mislim, nema pravo na repliku iako me je eksplicitno opomenuo. Može replika, jel? Dobro.

Ne, ne, ali gospodin me je pomenuo, tako da imam osnova za repliku, ali dobro može i od grupe, to će svakako prema Poslovniku o radu proceniti predsednik Skupštine, tako piše u Poslovniku, doslovno, citiram.

Gospodine Jovanoviću, zaista se u zabludi, ukoliko mislite da ja ne želim da čujem svakoga, pa i vas. Vi ste ovde najglasniji, ja uvažavam činjenicu da ste ovde zato što su neki građani glasali za vas i delegirali vas ovde. Zaista se trudim da razumem o čemu sve vreme pričate i na koji način mislite da rešavate te izazove.

Pozvali ste i predsednika Republike da sa vama obiđe određene lokacije. Ne vidim kako razmišljate o nama na način da mi imamo problem da budemo prisutni i da čujemo sve te ljude od nauke i od struke koji imaju nešto da kažu, a tiče se životne sredine. Koliko ja znam, na tom određenom Odboru za zaštitu životne sredine, takođe su bili ljudi od struke i nauke. Oni su na nacionalnim frekvencijama stalno, kao i vi, gospodine Jovanoviću. Jeste, ovo prenosi RTS, dakle vi sada po prvi put imate zaista priliku da kažete to što zastupate i da na određeni način ponudite određena rešenja i vi kucate na otvorena vrata, ali ne na način kako vi to radite, tako što kažete da to što mi predložimo ili što predloži Aleksandar Vučić, ali po difoltu nećete prihvatiti ništa i zajedno neće moći. To ste vi rekli malo pre.

Znači, ja vas opet molim, ne slatkim rečima, realnim. Izvinjavam se što sam takva, ne prepoznajem drugu, kuća mi ne daje nevaspitanje. Ja vas zaista molim da ukoliko želimo da unapredimo život za svakog građanina, glasao on vas ili nas, ne bitno, da počnemo da razumemo na koji način to možemo da postignemo ovde u ovom saziv. I ako ovaj saziv, sada ću vam vrlo otvoreno reći, ukoliko ovaj saziv napravi mali pomak u tom smeru, onda je ovaj saziv zaista smislen, ali onda morate da se oslobodite opsednutošću Aleksandrom Vučićem i SNS. Srpska napredna stranka jeste najjača, ali u koaliciji. Srpska napredna stranka delegira tokom izbornih kampanja svoju politiku i građani je glasaju i oni su po srazmeri tako opredelili nas i vas.

Konačno, gospodine Jovanović, kada već govorite o svemu tome budite korektni, politički, pa recite kad je Rio tinto došao? Ko ga je predstavio kao projekat od strateškog značaja? Kada je počeo da otkupljuje imanja ljudima u Loznici? Nije tako terao ljude, nego ispričajte celu priču, da mi znamo ceo kontekst, ne mi, mi ga znamo. Verujte za ovih deset godina, a to su ipak malo jača dva mandata, ipak složićete se, nedovoljno da se reše svi problemi sa kojima se mi suočavamo.

Ali, šta smo uspeli da uradimo? Uspeli smo bogami da napravimo jednu dobru platformu za studiju svega onoga što se na političkoj sceni i oko nje dešava i zašto određenim grupacijama smetaju određene investicije, ko je u ime građana dovodio određene kompanije, ko je za to dobijao menadžerske procente. Ono što može SNS da vam obeća upravo zato što redovno slušamo jednu te istu mantru, iz različitih uglova, kao što u Americi rade oni "gres rut" pokreti, znate? Ovaj ima samohrane majke, ovaj ima crnce, ovde je životna sredina, ovde su neke levičarske teme, ali svi okupljamo sve.

Znamo tu priču i znamo iz kojih fondova, vi se ljutite, iz kojih fondova se to finansira i za čiji račun. Za sada smo mi uspeli puno toga da rekonstruišemo. Ono što vam mi, da ne uzimam previše vremena od poslaničke grupe, definitivno obećavamo do kraja našeg mandata, danas sutra vi ćete biti vlast, možda, jeste da ćemo mi objaviti belu knjigu svih finansija koje su ušle u državu Srbiju, sa kojim ciljem, iz kojih fondova.

Onda možemo da pričamo o politički korektnom sagledavanju svega, ali pošto ja uzimam Ameriku neretko kao primer, zaista, ovako dugotrajne demokratije, takođe moram da vam kažem da u Americi postoji zakon gde se te organizacije i ti ljudi klasifikuju kao agenti uticaja zato što razni fondovi koji se kače na druge vlade, pa tako rade u interesu vlada drugih država, na teritoriji Amerike, mogu, ali onda moraju transparentno da prikažu sve i da se klasifikuju kao agenti uticaja i onda je sve jasno.

E, to se zove suvereni odnos prema građanima, prema politici i prema svemu. Ukoliko mi treba da sledimo tako razvijene i dobro, jako utemeljene demokratije, budite uvereni, uradićemo to. Ali prethodno ćemo građane Srbije da obavestimo o čemu se ovde radi, ko je ovde tema, koji fondovi, koja sredstva i koje mreže, kao i sve ostalo sa čime se mi susrećemo sve ovo vreme i za čije interese. Tada možemo da napravimo ovo o čemu vi pričate – široku, javnu debatu, u „prajm tajmu“, sa najvećim šerom, u najboljoj emisiji, na nacionalnoj frekvenciji i verujem da ćemo se za to izboriti svi.

Kada pričate o tim problemima, ja vas molim, političke korektnosti radi, pričajte u takvim kontekstima.

PREDSEDNIK: Gospodine Gojkoviću, vi ste hteli po amandmanu ili po Poslovniku?

Po Poslovniku. Uvek povreda Poslovnika ima prednost. Ali, da vam kažem unapred, svi možete dalje od vremena za raspravu, svog, ko želi i kako želi.

Povreda Poslovnika.

ŽIKA GOJKOVIĆ: Pošto držim već duže vreme, biću kratak.

Povreda Poslovnika, član 107, dostojanstvo Skupštine, i ne samo dostojanstvo Skupštine, nego dostojanstvo našeg naroda koje se, u svega nekoliko rečenica izrečenog od ovog mog kolege koji sedi nedaleko od mene, vide sve one slabosti našeg naroda, sva ona mržnja, bes, koji isplivavaju konstantno.

Ovo sam namerno ustao, zato što je u pitanju Marina Raguš, žena koju jako dugo godina poznajem, žena koja je obrazovana, pametna, vaspitana, umerena, koja nikome ni jednu ružnu reč nikada nije rekla, nikada, a jako dugo i dobro je poznajem. Ja nisam njen advokat, ona će mnogo bolje znati da se odbrani sama u svome radu, jer će raditi onako kako treba da se radi, ali ubiše nas teške reči.

Ja razumem, gospodine Orliću, da želite na neki način čak i da preskočite neke stvari da biste pokazali da niste čovek koji opoziciju seče sa svih strana, ali kad neko izgovori da je neko kriv, da je neka vlast kriva za 10 godina da je 15 hiljada ljudi umrlo, izgubilo život, vi tog morate da prekinete. Ja bih se javio bez obzira koja vlast da je u pitanju da je to rečeno.

Molim vas, gospodine Orliću, radite tako da ovakve stvari više ne čujemo i ne dozvolite mržnji da u ovoj Skupštini isplivava. Jer, ono što, nažalost, u normalnim društvima je korektnost, to se kod nas koristi kao slabost. A nama ovakvima kakvi smo neprijatelji ne trebaju. Nemojte dozvoliti da se to čuje stalno za skupštinskom govornicom. Hvala.

PREDSEDNIK: Hvala, gospodine Gojkoviću.

Prvo, da, saglasan sam da jedni drugima treba da se obraćamo sa uvažavanjem, to nije sporno. Ako je bilo direktnih uvreda izrečenih i upućenih gospođi Raguš, svakako ste i tu u pravu, to pre svega govori o onome ko takve reči koristi, apsolutno ništa ni o gospođi Raguš ni o drugima u ovoj sali.

Ako smatrate da je načinjen propust sa moje strane što na to nisam reagovao oštrije, možda je nešto meni promaklo, možda je procena u tom trenutku bila neadekvatna, može Skupština da se izjasni, ako želite. (Ne)

Hvala vam i na tome. Ali, svakako, i po ovom pitanju i po svakom drugom. Reči koje ljudi koriste, uvrede, pa čak i govor mržnje koji ste pomenuli, imali smo ga više puta i na ovoj sednici, pre svega govori o onima koji takve reči koriste.

Po amandmanu? Izvolite.

ALEKSANDAR JOVANOVIĆ: Ako za nekoga kažem da je slatkorečiv, jel to govor mržnje? Ako neko za nekog kaže – lopovčino šabačka, šta je to? Ajte, nemojmo da se foliramo više, gospodine Orliću, ni moj prethodni govornik, ne znam koga on zastupa ovde.

Gospođo Raguš, vi govorite i često koristite ključnu reč – obećanje. Vaš predsednik stranke i predsednik države je 2017. godine primio mene, prof. Ratka Ristića, Aleksandra Panića i Desimira Stojanova, u momentu kad je Goran Belić hteo da gurne Rakitsku reku u cev, to je investitor male hidroelektrane, i pored rešenja koje je donelo tadašnje Ministarstvo za zaštitu životne sredine i tadašnji ministar Goran Trivan, nije imao ko to da sprovede, pa smo onda napravili jedan od mnogobrojnih protesta ovde u Pionirskom parku, pa nas je konačno Aleksandar Vučić primio, ne znam po kom osnovu, jer on niti je ministar za zaštitu životne sredine i nema blage veze sa tim, ali po starom njegovom dobrom običaju on nas je pozvao i tada je obećao, ja koristim ključnu reč koju vi izgovarate, da će doći u Rakitu da reši problem te male hidroelektrane. Kad nešto obećavate, bilo bi lepo da ispunite ta obećanja. To važi i za vas i za vašeg predsednika vaše stranke. Ja mogu sada da kažem i drugu reč. Kako se zove to kad neko nešto obeća a ne ispuni? Kako se to zove?

Ja vama kažem, nije nikakav problem da rešavamo zajedno stvari i baš me briga iz koje ste vi stranke, ali morate da pokažete za početak da morate da poštujete zakone. Jer, niko od onih tamo poljoprivrednika koji nas hrane a koje svaka država i svako društvo čuva kao malo vode na dlanu, ne pada napamet da raseljava. Morate da pokažete da prvo ispunjavate obećanja.

Da, vaš predsednik je takođe ovde, prvi put kad je ušao ovde, kad smo se videli u ovoj Skupštini, obećao da će poći sa mnom. Šta bi sa tim obećanjima?

Vi ste garant za njegove reči i nemojte da mi spočitavate da vas vređam, normalno razgovaram sa vama i samo vam kažem da stvari nisu onako slatke kako nam ih vi predstavljate. Evo, gospođo Raguš, možemo zajedno da krenemo, koliko sutra, da vam pokažem kako izgleda rudnik na Karamanici, u Bosilegradu, kako izgleda koncentrovana sumporna kiselina, koncentrat u sred Bosilegrada. Ja sam tamo bio, za razliku od vas, da objasnite vi tim ljudima kako je to normalno. Zamislite u vašem dvorištu da vam neko svaki dan sipa koncentrat natopljen najvećim otrovima.

Dakle, evo Aleksandru Vučiću, hajde jednom, konačno, dva puta nisi ispunio obećanja. Hajde treća sreća, pa možemo i zajedno nas troje, gospođo Raguš, da odemo na ta mesta gde ste obećali da ćete doći. Toliko o zajedničkim planovima i akcijama. Kada budete ispunjavali svoja obećanja možemo da pričamo.

Hvala lepo.

PREDSEDNIK: Pošto ste na samom početku pitali mene da li je govor mržnje da je neko slatkorečiv. Nije uopšte o tome reč. Ja sam imao na umu odvratne stvari upućene Ani Brnabić prethodnih dana, nisam tada bio tu, ali čuo sam i grozne stvari upućene potpredsednicama Narodne skupštine. Na to sam mislio kada kažem – slušali smo užasne primere čistog govora mržnje i na ovoj sednici koja je u toku.

Narodni poslanik koji je govorio pre vas je ukazao na povredu Poslovnika. On je smatrao da je govor mržnje kada se nekome obratite i kažete da je odgovoran za, šta je bilo, 10.000 smrti, nešto tako. Na to se odnosilo.

Reč ima narodna poslanica Marina Raguš.

Izvolite.

MARINA RAGUŠ: Zahvaljujem.

Gospodine Jovanoviću, vi to suštinski jeste rekli, tako da je kolega Gojković u pravu.

(Aleksandar Jovanović: Nije tačno.)

Sam kontekst vašeg izlaganja bio je takav, ali, kako bih vam rekla, u redu je. Svako ovde sa svojim stilom, svojim vaspitanjem, sve onim što mu je porodica dala. Vi sa svojim, ja sa svojim.

Ja hoću vas jedno da pitam. Onog momenta kada gospodin Vučić, predsednik ove Republike, kada bude našao prostora, pošto znate, Tirana, Kosovo, energetska bezbednost, Unija, sve te obaveze, sve to odnosi vreme, kada bude otišao sa vama i kada bude ispunio obećanje koje vam je dao ovde u plenumu, hoćete li mu se izvinuti?

(Aleksandar Jovanović: Četiri godine čekam.)

Pitam. Ja vama nisam dobacivala.

Nadam se da ćete se tada izvinuti, za početak.

(Aleksandar Jovanović: Četiri godine ne ispunjava obećanje.)

PREDSEDNIK: Nemojte da dobacujete. Dozvolite da govori gospođa Raguš.

MARINA RAGUŠ: Evo, vidite, ja vama to nikada nisam radila, a sada vas pitam – jel mi dozvoljavate da nastavim? Samo jednu rečenicu. Ma, u redu je. Ovo je živa stvar, ovo je zasedanje, u redu je, možete i sve da kažete i da dobacujete i da se nervirate, preporučujem nemojte, ali vi ste sami rekli da sa nama neće moći, ja vas citiram. Vi ste sami rekli - sa vama neće moći. Slušali smo od drugih poslanika. Ono što Vučić predloži i SNS, ma ne dolazi u obzir da mi podržimo, što god bilo. Evo, hvala, gospodinu Jovanovu. Dakle, ja sam o tome govorila.

Postavlja se pitanje šta je namera? Ako imate dobru nameru, to nikada nećete reći, nego ćete se truditi da ono za šta su vas građani delegirali tu, ispunite, a ako imate lošu nameru i zlonamerni ste, e, onda radite to što radite. Čisto da stvar bude jasna zbog građana, ne zbog vas i mene. Mi smo u konačnom zbiru čak i nebitni, ali građanima treba da bude jasno o čemu se ovde radi.

PREDSEDNIK: Reč ima Aleksandar Jovanović, vreme grupe.

ALEKSANDAR JOVANOVIĆ: Gospođo Raguš, nemam ja lošu nameru, nego svi mi zajedno imamo loša iskustva sa vama. A znate kakva su nam iskustva sa vama? Vi sada govorite da predsednik Vučić ne ispunjava poslednje obećanje koje je dao zato što ima druge obaveze. Pa, mi četiri godine čekamo da on dođe u tu Rakitu u koju je obećao da će doći. Ja o tome govorim.

Vi sada, ovo što radite je manipulacija, gospođo Raguš. Ako je to uvreda, ja se izvinjavam, ali to je klasična manipulacija.

Malopre ste pomenuli odbore koje ste vi nama kao dali. Vidite kako vi postavljate stvari. Vidite, kako vi sebe doživljavate. Pa, niste vi ti koji ovde dajete bilo kome šta. Vama pripada onoliko koliko je građana glasalo za vas, a nama pripada onoliko koliko je građana glasalo za nas. Kada pričamo o odborima, to je pet odbora.

Niste vi ti koji nama bilo šta treba da dajete, ali takođe, niste ni vi ti koji ćete nama bilo šta oduzimati, pogotovo ne reč, jer ovde je reč ono zbog čega smo mi došli i to nije naša lična reč, nego ta reč predstavlja glas svih onih koji su nas ovde doveli u ovu zgradu i to morate da poštujete. I sledeći put kada vaš šef poslaničkog kluba bude dobio osudu za ono što je sinoć uradio, za onaj kočijaški rečnik, kada vas budem čuo, gospođo Raguš, da to osudite, e, onda možemo drugačije da razgovaramo. Za početak, ispunjavajte svoja obećanja i podsetite vašeg šefa stranke, predsednika ove države, Aleksandra Vučića, da je još pre četiri godine nešto obećao ljudima, još ga čekaju u Rakiti, jer oni računaju da treba da veruju predsedniku svoje zemlje. Hvala lepo.

PREDSEDNIK: Reč ima Marina Raguš. Izvolite.

MARINA RAGUŠ: Vi ste u pravu, mi ne dajemo, a dobili smo mnogo na izborima. Stvar je bila zaista političkog dogovora da opozicija vodi pet skupštinskih odbora. A sada vas pitam – ko čini većinu u tom odboru? Znači, vi koliko sutra ne morate da budete predsednik tog odbora, dakle, naša je dobra volja. I sada ja treba da objašnjavam ovde da razumete tu politiku, ali ako ne razumete politiku, ja nemam šta da vam objasnim.

S druge strane, šta sam vam ja obećala? Vi stalno govorite o meni, vi treba da ispunjavate obećanje. Samo me podsetite šta sam ja vama lično obećala ili vašoj partiji ili grupaciji, koga već predstavljate, ne mogu više to ni da pohvatam?

Ali, ono što ste danas rekli, na način koji ste rekli, pa dovoljno govori o svemu, tako da je i kolega Gojković je morao da reaguje. Kada vi kažete određenoj političkoj grupaciji da je odgovorna za smrt toliko ljudi, makar jedan čovek bio, kako to može da se nazove? Meni možete sve da kažete, možete da me uvredite na najgore mogući načine, ja to vama nikada neću, jer poštujem svaki glas koji ste dobili, to je moj odnos prema politici. Za mene je politika poziv, a ne posao. Mene nikada nijedna strana fondacija ili strana država nije finansirala. Ovo je moja Republika, ovo je moja otadžbina.

Moj odnos prema ovome je poziv i to je nešto na čemu ću istrajavati, a vi slobodno nastavite sa tim kako ste zamislili. Ja vam kažem da to nije dobar put ni za te građane koji su vas tu delegirali, niti za vas lično. Mnogo ćete se nanervirati, puno ćete izgubiti vremena. Jedini pravi put je put političkog dogovora i da vidimo šta nam je najbolje činiti. Molim vas, recite koje sam vam lično ja obećanje dala i onda da znam šta ja to treba da ispunim.

PREDSEDNIK: Dajem vam reč, znači, ima još manje od minut po oba osnova.

Gospodine Cakiću, vi nećete? Dobro.

ALEKSANDAR JOVANOVIĆ: Gospođo Raguš, jel treba zajedno, to zajedno kad pozivate, da to uradimo zajedno, da vas podržimo u nečemu, jel to znači da treba da vas podržimo u projektu Jadar – Rio Tinto, u kome stoji da je neophodno za potrebe iskopavanja litijuma u Gornjim Nedeljicama raseliti lokalno stanovništvo? Jel to treba zajedno da radimo? Pa, budite sigurni da u tome s vama neću učestvovati.

Sad opet uvlačite jednu drugu temu u ovu priču, a ko to mene finansira, pa hajde, recite ko me finansira. Vi to meni spočitavate da ja ne volim svoju zemlju. Šta, vi ste ti koji najviše vole ovu zemlju?

Ja vas sad pozivam stvarno da pođete sa mnom, odvojite dva dana, ako imate vremena, nadam se da nemate toliko vremena, toliko obaveza kao vaš predsednik, pa stvarno da odete, da se upoznate sa zbirkom zločina. Upoznaću vas sa projektima malih hidroelektrana, deponija, nelegalne seče šuma, otimačine privatne imovine, vaši energetski projekti su zbirke teških krivičnih dela, gospođo Raguš. (Isključen mikrofon.)

PREDSEDNIK: To bi bilo to.

Znači, vreme poslaničke grupe i vreme ovlašćenog predstavnika, sve ste iskoristili, oba osnova.

Da li još neko želi reč po ovom amandmanu?

Gospođo Raguš, izvolite.

MARINA RAGUŠ: I ovo je poslednji put, za gospodina Jovanovića.

Vidite, pomenuli ste mog kolegu Jovanova. Moram da vam kažem da se njemu sinoć desilo nešto u šta nisam mogla da poverujem da nije postojao snimak, kada je koleginica iz opozicije zapretila Jovanovu da će ga vijati po ulicama Beograda i da to nije stilska figura. A onda lider druge stranke je zapretio da će mu opaliti šamarčinu, pošto se već završio naš plenarni dan i pošto smo se svi uputili svojim kućama.

Dakle, gospodine Jovanoviću, kada budete osudili to, jer je to direktna pretnja nasilju i linču, a ovde smo imali prilike da čujemo i jako gnusne stvari da pročitamo od jednog takođe poslanika koji je pretio da će predsednikovog sina i brata silovati i udaviti u šahtu, da će proći kao Gadafi, nisam vas čula da ste to osudili. Za mene nema niže od toga, ma ko da je predsednik jedne države, ma koji čovek da je u pitanju, ne postoji niže od toga kada se razvlače porodice, i to na takav način. Dete i brata da siluju u šahtu i da prođe kao Gadafi. To je napisao jedan poslanik opozicije o porodici predsednika Vučića, koji treba da drži obećanje dato svim građanima ove zemlje, da će imati mirnu, stabilnu i bezbednu budućnost.

Vidite kako moj glas može da bude i energičniji, ali nikada nepristojan.

Dakle, kada budete vratili svoje ponašanje na fabrička podešavanja i cenili svakog poslanika, gospodina Jovanova, rekla sam vam šta je sinoć prošao, e onda možemo da nastavimo da pričamo.

(Aleksandar Jovanović: Replika!)

PREDSEDNIK: Nema više. Rekao sam vam da osnova više nema ni jednog, ni drugog. Tek kada dođe na red neki amandman. Do tada nema.

(Aleksandar Jovanović: Evo, može amandman.)

Kada dođe na red.

Na član 6. amandman je podneo narodni poslanik Dejan Šulkić.

(Srđan Milivojević: Ja sam se javio za reč.)

Vi imate na član 5.

Sve smo pročitali na član 5.

Na član 5. smo pročitali sve amandmane.

Reč ima Dejan Šulkić.

Izvolite.

DEJAN ŠULKIĆ: Zahvaljujem, predsedavajući.

Podneo sam amandman na član 6. koji reguliše raspored sredstava za izvršenje obaveza po ugovorima radi podsticanja investicija u privredi.

Ovaj moj amandman je na tragu amandmana koje sam podnosio na neke članove, a koje sam već obrazlagao na današnjoj sednici. Dakle, tiče se rasporeda sredstava za 2023, 2024. i 2025. godinu, gde je predviđeno po nekih 23 milijarde sa navodom da se sredstva raspoređuju za preuzete obaveze iz ranijih godina, a pri tome mi nemamo informaciju koju ima predlagač, odnosno predstavnici predlagača - koliko sredstava od 23 milijarde u 2023. godini se raspoređuje na preuzete obaveze iz ranijih godina. Već za 2024. i 2025. godinu pretpostavlja se da će to biti neki novi projekti, neki novi izdaci.

Da sada ne ulazim u tu temu. Dosta je diskutovano kod načelne rasprave o tome dve krajnosti da treba izdvajati ili da treba ukinuti, ali ja bih se zadržao na, čini mi se, potrebi, ukoliko predstavnici predlagača ističu veoma često da verovatno sa pravom, ali, kažem, mi o tome informaciju nemamo, da ovi izdaci, odnosno subvencije, poznatije ovako kolokvijalno kao subvencije stranim investitorima, mada znamo da one podrazumevaju izdatke i za određene projekte koje realizuju domaći privrednici, tzv. Ali, u svakom slučaju da sada to ne merimo, smatram da bi trebalo da imamo informaciju o tome ako u velikoj meri, kako se kaže, hajde da kaže bez neke kvanitifikacije, mi u ovom trenutku možda možemo samo da sabiramo koliko smo novaca izdvojili, ali da ne možemo na precizan način da izmerimo efekte.

Kada to kažem ja pri tome ne priželjkujem da ti efekti budu negativni, pa da to bude argument da kažemo – e sada hoćemo da ukidamo takve izdatke. Ja bih voleo da su oni ohrabrujući, ali bih voleo to da znam, kao i građani, a pretpostavljam i svi vi koji sedite ovde u sali.

U vezi sa tim, taj izveštaj, dakle da se ogradim, bez namere da ulazimo u analizu poslovanja privrednih subjekata, bez obzira ko je njihov osnivač, da li je inostrana neka firma osnovala u Srbiji ili je to domaća, dakle, bez namere, niti to tražimo, niti vi to možete, ali taj izveštaj treba da sadrži iznose, namenu, stepen realizacije projekata. Ako imamo izdatke za projekte iz ranijih godina, odmah se otvara pitanje stepena realizacije. Koji su efekti? Kažem, voleo bih da su oni poznati. Do sada se ističu efekti kroz otvaranje radnih mesta, ne znam, 350, 400 hiljada radnih mesta i to je u redu, ali eto kroz takav neki izveštaj možda bi moglo da se sazna od tih novootvorenih radnih mesta ili zaposlenih, ako hoćemo da kažemo, veći broj zaposlenih, možda koliko je to makar to minimalno bilo povećano u državnoj upravi i lokalnim samoupravama.

S druge strane možda što takođe uzima u obzir i lokalna davanja i olakšice, poznato je da lokalne samouprave tu imaju određena davanja i trebaju da pružaju podršku investitorima, to uopšte nije sporno, to je obaveza, kada su u pitanju komunalne potrebe. Međutim, taj izveštaj ima i neki krajnji, konačni cilj. Ne samo da znamo i da baratamo ovde podacima, pa da pokazujemo prstom koje dobio više, ko manje, već kontrola u pogledu ispunjavanja obaveza. Meni se čini, a ima takvih slučajeva, da ima kod nekih privrednih društava koja su rebalansom budžeta od pre nekoliko dana za 2022. godinu, da su im opredeljena neka sredstva kao pomoć, ne znam, od posebnog interesa itd. i to je u redu, verovatno potreba, ali čini mi se da ima privrednih subjekata među njima koji ne plaćaju doprinose na teret poslodavca i sad se postavlja pitanje kojim slučajem bilo koje privredno društvo domaće, ako tako mogu da kažem, koje ako zakasni sa plaćanjem jedan dan dobije opomenu elektronski i to tako treba da bude. Nekad to bude i za razliku manje uplaćenih doprinosa od 3,5 dinara sa izraženom kamatom, onda se postavlja pitanje kojim slučajem je nekome promaklo da neko privredno društvo, posebno ono koje je dobilo podsticaje da počne da radi u Srbiji i ono koje dobija pomoć u toku poslovanja da li ne plaća doprinose?.

S druge strane, i obaveze prema lokalnim samoupravama za komunalne usluge. Kako je moguće da neko privredno društvo dve godine posluje u Srbiji, uz sve ove podsticaje, i ne plaća potrošnju vode? Dakle, ni jedan račun nije isplatilo.

Ako neko dođe u Srbiju zbog podsticaja koji su povoljni, zbog podrške lokalne samouprave, zbog kvalifikovane i osposobljene radne snage, na kraju krajeva i to se prikriva, ali se govori i zbog možda nižih plata nego što je to u njihovim matičnim državama itd, valjda postoji obaveza da se to izmiruje, da se redovno plaćaju plate, da se redovno plaćaju doprinosi, da se redovno plaćaju komunalne usluge, tako da mislim da predstavnici vlasti kada opredeljuju sredstva pomoći, a može da dođe do toga da privredno društvo ima određene poteškoće zbog nekih globalnih problema i to nije sporno i to dolazi u obzir, da ima pomoć, da se onda postavi pitanje – brate mili, da li si ti platio ono što si dužan?

Poljoprivredni proizvođač, nosilac poljoprivrednog gazdinstva kada konkuriše za bilo koji podsticaj po programima Ministarstva poljoprivrede mora da dostavi potvrdu da je izmirio porez.

Dakle, ako neko treba da koristi pomoć, ako treba da koristi podsticaj takođe treba da dostavi dokaz, a državni organi mogu već i sami da izvrše uvid da li se te obaveze izmiruju.

Da bi se sve to postiglo i ta kontrola uspostavila, ona ne treba da bude ad hok, ona ne treba da bude specijalna, povremena, ona treba da bude redovna. Zato je potrebno da se jačaju službe koje vrše nadzor nad sprovođenju zakona i ako narodni poslanici, sa time ću završiti, dobijaju izveštaje o kontroli poslovanja lokalnih, turističkih preduzeća, domova kulture, doduše od DRI i to je u redu, mislim da za ovakav nivo izdvajanja, ako predstavnici vlasti već to tako ističu, verujem da je tako, ali bilo dobro da kvantifikujemo te rezultate i da možda ti podsticaji u narednom periodu, ukoliko ima zainteresovanih, budu još veći i da efekti budu povoljniji po naše makroekonomske pokazatelje.

Hvala na pažnji.

PREDSEDNIK: Na član 6. amandman je podneo narodni poslanik Miodrag Gavrilović.

Reč ima narodni poslanik Miodrag Gavrilović.

Izvolite.

MIODRAG GAVRILOVIĆ: Žao mi je što nije koleginica tu koja je predsednica Odbora za Ustav. Rekla je da nijedan amandman nije odbačen zato što nije bilo neke logike. Mene zanima jedna stvar, podneo sam amandman jedan, to je bio amandman broj 4 i obrazloženje je bilo vrlo logično. Evo, da čujete o čemu se radi. Cela javnost i građani su bili svedoci ovih dana da su pripadnici MUP-a reagovali krajnje profesionalno i odgovorno, brzo i efikasno u vezi sa incidentom sa naoružanim migrantima u mestu Horgoš na granici sa Republikom Mađarskom.

Smatram da će sledeća godina biti pod većim izazovima i opasnostima nego što je ova godina. To zaista mislim. Nadam se da i vi uviđate da ulazimo u neke godine koje su neizvesne, nesigurne i ne znamo kako će se događaji odvijati.

Ono što smatram da je bio dobar predlog koji sam dao jeste da se u članu 4. u stavu 1. u koloni IPA godina, kod IPA prekogranična saradnja, onaj deo koji Republika Srbija odvaja ako je namenjen bio za, recimo, Republički zavod za statistiku, u iznosu od 523 miliona dinara smanji na 323 miliona dinara, jer je Republički zavod za statistiku za razne softverske stvari, programe i radove dobijao već dve i po milijarde dinara prošle godine i da tu razliku od 200 miliona dinara damo Ministarstvu unutrašnjih poslova za program koji se kaže – sigurnije preko graničnog područja kroz unapređenje reagovanja u vanrednim situacijama i zajedničkim obukama.

Zašto to kažem? Zato što su sve novine, sve televizije, svi mediji preneli da je policija uhapsila 1.000 migranata koji su bili naoružani i koji su pucali jedni na druge. Bile su dve grupe. I ono što posebno zabrinjava je činjenica da mediji navode, svi mediji - BBS, RTS, Politika, Danas, Kurir, nebitno koji, da je u četvrtak uveče policija dobila dojavu da se dve grupe migranata sukobe i da pucaju jedni na druge. Kako je moguće da policija od građana dobije dojavu da se dve sukobljene grupe ljudi od 600 njih obračunavaju oružjem na granici, a da to nije obaveza granične policije i Ministarstva unutrašnjih poslova?

Smatram da ovih 200 miliona dinara može da doprinese obukama i koncentraciji ka jednom ozbiljnom problemu kretanja ljudi kroz našu zemlju, gde u jednom trenutku i Gašić kaže da su migranti zloupotrebili naše gostoprimstvo.

Znate šta? Vi svi znate, kada putujemo negde, kada dođemo na aerodrom mi skidamo i kaiš i cipele, olovke vadimo iz džepova da bi iskontrolisali da li bezbedno prelazimo granicu. Mi smo dozvolili, kao država da ljudi naoružani se sukobljavaju među sobom na samoj granici. Mislim da je to važno da nađemo kao jednu temu o kojom možemo da se usaglasimo. To je bezbednosti vas i svih nas i građana.

Ponovo imam pitanje, mislim da je važno, kaže da su u pretrazi bili uključeni i specijalni helikopteri, dronovi specijalne policije itd, koliko košta ova akcija? Mi moramo da znamo da će toga verovatno biti sve više. Molim predstavnike Vlade, koji su ovde danas, da razmisle o ovom amandmanu, da li ima smisla da se on usvoji ili ne? To nije velika suma, mnogo može da znači baš u ovom delu IPA fondova i nadam se da ste me čuli ovo što sam ja danas govorio.

PREDSEDNIK: Hvala.

Samo da ne bi bilo nesporazuma, Srđan Milivojević amandman na član 5. nije imao. To znate. Na član 6. ima. To čitam sledeće. Pošto je bilo pitanje za član 5, tu smo imali samo tri amandmana, ni jedan nije bio Srđana Milivojevića. Sada čitam.

Na član 6. amandman je podneo narodni poslanik Srđan Milivojević.

Izvolite.

SRĐAN MILIVOJEVIĆ: Molim službu obezbeđenja da iznese ogledalo iz redova SNS, jer nekima se priviđaju primerci.

Dakle, ja sam amandmanom na član 5, kog navodnog nema i koji je navodno odbijen, protestvovao zato što se predviđa da Vlada budžetska sredstva troši u ovoj, sledećoj i narednoj godini i onda imamo jednu raspravu, nažalost, poslanica kojoj bih to kazao trenutno nije u sali, pa ću se obraćati vama, poštovani građani Srbije.

Predvideo sam da se budžetska sredstva projektom i projekcijom Vlade troše samo ove godine jer, kao što znate, lično je Aleksandar Vučić, predsednik SNS, mimo svih ustavnih ovlašćenja oročio rok trajanja ove Vlade na godinu dana. Šta imamo da pričamo o izborima za tri, četiri godine? On je kazao da ovoj Vladi ne veruje ništa, da je to loša Vlada, da ne može ministre da dobije na telefon, ali ne može da nađe bolje. Dok se ne stvore uslovi da neko drugi bude predsednik Vlade, on je ovu Vladu oročio na godinu dana.

Onda nam kažete da su naši amandmani upereni protiv SNS. To nije tačno. Ja sam ovim amandmanom predvideo da se smanje sredstva u iznosu od 900 miliona evra za nacionalni stadion i da se daju veća sredstva za zatvore koja su predviđena u obimu od 30 miliona evra, jer vi članovi SNS, pošto ja vodim računa o vama, nećete završiti na nacionalnom stadionu, nego u zatvoru. Ja vodim računa o vama, brinem o vama, iskazujem brigu da vodim računa da… Nećete valjda stvarno da mi kažete da će Veljko Belivuk da bude na nacionalnom stadionu? Vi i ja znamo da će vaš istaknuti član u zatvor zajedno sa onim Aleksandrom sa Palilule kome je policija našla 300 hiljada evra u sefu koju su mu dali drugari sa svadbe i avion u hangaru kojim je hteo da beži. Neće valjda Sima iz Grocke na nacionalni stadion? Pa i on će u zatvor. Pa neće valjda drugi istaknuti član SNS, član vračarskog klana, koga ste držali na štandu da deli letke, onaj iz Žitišta, na nacionalni stadion? Može ako bude nacionalnog bunkera, ali gospodo otići u zatvor, neće oni na nacionalne stadione.

Žao mi je što ovde nema mnogih kolega, pa ne bih da prozivam nikoga, ali mislim da će za ovog omiljenog advokata narko klanova i drugih osuđenih, našeg kolegu, biti puno posla. Ja bih savetovao svim članovima Vlade, iako se gospodin Vučević hvali da je najbolji advokat, vi kod Đuke potpišite punomoćje, trebaće vam to punomoćje blanko.

Zašto vam to kažem? Kažem vam to iz razloga što vi kada govorite o budžetu kao da se ponašate prema svojoj privatnoj imovini. Deci delite po 5.000 dinara. Dobro je što će deca dobiti po 5.000 dinara, ali ne valja što ste roditeljima te dece uzeli mnogo više od tih 5.000 dinara koje oni sada ne mogu da im daju za novu godinu, nego ćete vi da im date, pa će ta deca za 10 godina morati da vraćaju tri puta više.

U ovom amandmanu sam predvideo takođe da je loše ovo što radite sa stranim investicijama. Loše je to, verujte mi, loše je to što planirate da ovu zemlju date „Rio Tintu“. Hoćete li ponovo referendum? Molim vas, kolege, ko je protiv projekta „Rio Tinto“ u ovoj sali neka digne ruku? Ko je protiv? Pogledajte šta radi čista savet, a vidi vi – ni jedna ruka u vis. Sada nama kažete da mi imamo interes od „Rio Tinta“. Mi taj projekat nećemo dozvoliti. Mi smo protiv tog projekta.

Mi smo protiv ovoga što radite sa EPS-om. Norveškoj kompaniji ste dali da radi studiju izvodljivosti i onda naš predsednik stranke kaže – to su oni žuti pre 11 godina zeznuli. Ima nas koji pamtimo, koji smo bili u ovoj sali, koji smo glasali. Godine 2015. predsednik Vlade Republike Srbije Aleksandar Vučić je doneo Strategiju energetske efikasnosti, 2015. godine. Radili su je najbolji umovi ove zemlje, profesori fakulteta, ljudi koji su u pogonima EPS-a proveli čitav radni vek, a vi kažete – to ne valja ništa, nemate vi pojma, sad ćemo mi nekim Norvežanima da damo pare da oni to bolje od vas urade.

Znate, preterujete sa tim organskim paradajzom iz Jovanjice u sendvičima. Ne vodi se tako zemlja. Nije ovo Ali-begova slama. Ipak je ovo zemlju neko stvarao, krvario za nju, ginuo za nju i treba da postoji posle vas.

Imamo ovde još nekoliko stvari koje su veoma važne, koje su veoma problematične. Ovo predstavlja tihu predaju energetske bezbednosti ove zemlje i, na kraju, kažete pravićete belu knjigu ko je uzeo koliko iz inostranstva. Mi ćemo praviti crnu knjigu – ko je koliku proviziju od koga i zbog čega uzeo, ko ne sme da digne ruku protiv „Rio Tinta“, ko ne sme da se pobuni zbog toga što elektro-energetski sistem predajemo strancima ćuteći, ko danas tablice kosovskih gradova što ste dali, kosovsko-metohijskih gradova, koje ste ovako jednim potezom ruke gurnuli u stranu. Nema više tablica Priština, nema Uroševac, nema Đakovica, nema Kosovska Mitrovica. To ste danas ćuteći, Uredbom Vlade, ukinuli. Sedam nula, osam nula vodite danas.

Na kraju, nije tu koleginica, ali tu je ministarka pravde. Gospođo, ja vas veoma poštujem, molim vas da obezbedite da gospođa Marina Raguš, ako ne zna da nađe Specijalni sud ili Sud za organizovani kriminal, sa mnom ode i da vidimo ko je taj koji je pretio predsedniku SNS i njegovoj deci, a nije podneta krivična prijava protiv njega. Kako nije uhapšen taj? Da je neko protiv Zorana Lutovca napisao takav tvit, ja bih trčao da podnesem krivičnu prijavu. Dajte, evo, ja ću sutra da odem sa Marinom Raguš i da vidimo ko je taj bezobraznik koji je taj tvit napisao. Kako nije uhapšen čovek? Kako niste podneli prijavu protiv njega ako to piše, ako pišu te grozote.

Ja priznajem, jesam napisao tvit da će neki Danilo i neki Andrej, ne pišući prezimena, da se kriju kao pacovi sa milijardu evra po šahtovima. Ako vi prepoznajete brata i sina predsednika stranke da će da se kriju sa milijardu evra, šta je to što vi znate o njima? Kolika je ta provizija od Rio Tinta? Kao, oni će da se kriju u šahtovima? Što nam to ne kažete? Hajde u specijalni sud sa mnom, ja ću da vam pokažem gde, da kažete specijalnom tužiocu za organizovani kriminal šta je to što znate o bratu i o sinu predsednika stranke? Koliko vi para imate, ako ih prepoznajete kao ljude sa milijardu evra? Ja ih ne prepoznajem. Ja ne pretim nikome.

Kako je moguće da niste podneli krivičnu prijavu protiv tog bezumnika koji tako preti? Što mrzite predsednika stranke? Pa, zar ja moram da ga čuvam? Evo, ja ponovo kažem, ja sam napisao tvit - neki Andrej i Danilo kriće se u šahtovima i biće pronađeni kao Gadafi, sa milijardu evra će biti, milijardu evra. Kako to da niste podneli krivičnu protiv toga koji je pretio da ih siluje, da ih strelja, da ih pobije, da ih podavi?

Evo ja vas pozivam sutra, ako stegnete petlju, hajte sa mnom u Specijalni sud za organizovani kriminal ,u Sud za visokotehnološki kriminal, da vidimo ko je taj, da ga uhapsimo, ali da vidimo i ko je taj koji ih prepoznaje kao ljude koji imaju milijardu evra.

Piše to u drugom tvitu. Nemojte samo jedno da pokažete, sve tvitove pokažite, ne jedan. Da vidimo kako je moguće? Kako je moguće da tako mrzite predsednika stranke i njegovog sina i brata da ih ne zaštitite sudski? Ovamo neko kad trepne na pešačkom prelazu, vi ga uhapsite. Dajte da rešimo jednom za svagda tu dilemu, molim vas.

Dakle, čekam vas sutra u vreme koje kažete ispred Specijalnog suda za organizovani kriminal. Ako već planirate da idete, da pođe sa mnom i kolega Aleksić, imali bi nešto da kažemo kako se u ovoj zemlji krije afera „Jovanjica“, imali bi nešto da vam kažemo u švercu oružja, imali bi nešto da vam kažemo o ubistvu Vladimira Cvijana, imali bi nešto da vam kažemo o ubistvu Olivera Ivanovića.

Žao mi je što se nisam javio za repliku i koristio vreme poslaničke grupe kada je odgovarao Aleksandar Jovanović Ćuta. Ali, gospodine Ćuto, hvala vam što ste braneći pravo Srbije na čist vazduh, vodu i zemlju pokazali da je moguće zvati se Aleksandar i voleti Srbiju. Hvala.

PREDSEDNIK: Pravo na repliku, Milenko Jovanov.

MILENKO JOVANOV: Mislim ovo je strašno što vi radite. Znači, postoji tvit, postoji vreme kada ste napisali. Koga vi lažete? Šta radite čoveče? „Andrej i Danilo pronađeni su u šahtu kao Gadafi…“

Pa, gde milijarda? Kakve milijarde. Šta izmišljate. Što radite to? Gde piše? Evo ga tvit, skrinšot.

(Srđan Milivojević: Piše. Ima drugi, treći, četvrti.)

A ima i drugi tvit? Čoveče, za ove stvari, ovo se ne brani, ovo kažete - izvinite pogrešio sam, bio sam napet, nervozan, ne znam ni ja šta.

(Srđan Milivojević: Prijavu samo.)

Ne mogu da podnosim krivičnu prijavu protiv vas, besmisleno je. Lako je vama, izvući ćete se na neuračunljivost. Samo ovo pokažete i lako ćete da kažete da ne možete krivično da odgovarate. Čoveče, vi to branite, vi ovo branite. Vi gospodine poslaniče, predsedniče izvršnog odbora DS, ovo branite da će Andrej i Danilo završiti u šahtu kao Gadafi.

(Srđan Milivojević: Sa milijardu evra.)

Gde piše to? Da li to podržavate? To je vaša politika?

(Srđan Milivojević: Što me ne uhapsite?)

Dobro, to je vaša politika, po šahtovima, po ulicama, kao sinoć. Zavalite šamarčinu, da li je to vaša politika? To je nešto što vi donosite na političku scenu. Time ćete da dobijete izbore, glasove, šta? I sami ste demonstrirali zašto nikada nećete pobediti, sami, ne samo zbog ovoga, pre svega zbog ovoga, jer ovakvu bolest niko neće da podrži, nego zato što vi viknete svojim kolegama - ko je za ono što ja kažem i vi sami glasate za to i kažete – evo šta misli narod. Ne, to mislite vi.

Vi živite u vašim balonima. Vi mislite da je to vaše okruženje, cela Srbija. Nije. Srbija se ovoga gadi i za ovo nikada ne bi glasala. Meni je drago da se vi ovoga i danas ne odričete i pokazujete i ko ste i šta ste.

PREDSEDNIK: Na član 7. amandman je podneo narodni poslanik Miodrag Gavrilović.

MIODRAG GAVRILOVIĆ: Na član 7, sada mene zanima opet, nije koleginica koja je predsednica Odbora za ustavna pitanja, kaže da je prihvatala i da nisu odbijali one amandmane koji su baš logični i važni.

Ja sam poneo jedan amandman da čujete kako on glasi. To je na član 7. stav 2. Predloga zakona o budžetu Republike Srbije za 2023. godinu, u drugom redu iza teksta „Republike Srbije“ briše se zapeta koja stoji ispred veznika slova „i“. Na osnovu propisa srpskog jezika ispred veznika, u slučaju kada nije u funkciji eksplicitnog nabrajanja, kao što je primer „želim da kupim i kuću, i njivu, i šljivik“ ne može da stoji zapeta.

Ovaj amandman Odbor smatra da je sasvim o.k, a ovaj drugi amandman o policiji i pomoći MUP smatra da je uvredljiv i da je protiv Ustava. Sami onda zaključite da li govorite u skladu sa onim što zaista i radite, to nije uopšte ni primereno da se na taj način ovde prepucavamo, ali želim da ukažem na nešto u samoj Skupštini.

Vidite, priča se o tome da ne poštujemo Ustav, ali vas pitam da li je većina poštovala Ustav i član 106. koji kaže da Drugo redovno zasedanje treba da počne prvog radnog dana u oktobru, a ono nije počelo i niko ne snosi nikakvu odgovornost. Mi ne možemo kao poslanici da se pozovemo na povredu Poslovnika kada je u pitanju povreda Ustava, što je takođe jedan problem za sve nas.

Ima još nešto značajnije u svakodnevnom radu, a to je produženo kažnjavanje. Gospodin Lazović je dobio drugu opomenu danas, a kasnije nije dobio pravo na repliku i postavlja se jedno teorijsko pravno pitanje – da li je to zbog toga što i dalje on ima neku vrstu kazne, produženog kažnjavanja, na šta nemamo pravo kao Skupština, predsednik nema pravo to da radi, a druga stvar, da li je to zbog toga što predsednik Skupštine ima pravo koje sada postaje diskreciono da on kaže da li neko ima repliku ili ne?

Mi moramo da zabranimo da u institucijama, pogotovo u Skupštini bilo ko od nas ima diskreciona prava. Diskreciono pravo podrazumeva da imate pravo svoje volje, odnosno samovolje. Samovolja ne sme da postoji u Skupštini. Moramo da se dogovorimo kad i u kojim slučajevima zaista postoji pravo na repliku, da više nemamo nikakvih problema u vezi sa tim.

Ono što pravo treba da predsednik Skupštine zna jeste da je on u obavezi da subsumira događaj pod pravnu normu kroz taj član o kome je pitanje u vezi sa replikom i da samo utvrdi da li postoji činjenično stanje koje odgovara onome što piše u Poslovniku i ništa drugo van toga.

Zbog toga je dato ovlašćenje predsedniku Skupštine da on odlučuje o replici, a ne da diskreciono ima pravo kad god poželi da nekome da da repliku, a nekome ne. Nadam se da pričamo o nečemu što je načelno i da tako razumete ovo moje izlaganje.

Molim vas da malo kao što sada u poslednjih sat vremena imamo diskusiju, bar liči na neku normalniju diskusiju, nastavimo u tom tonu i tu je gospođa Raguš bila zanimljiva da provocira, ali opet nije tu, da kaže, a to je rekla u jednom trenutku da treba da se ponašamo dostojanstveno u Skupštini, jer nas gledaju građani Srbije.

Kako bi se mi onda ponašali da nas ne gledaju građani Srbije? Mislim da treba da se ponašamo u skladu sa svojim funkcijama i obavezama i u skladu ovog doma u kojem se nalazimo. Hvala.

PREDSEDNIK: Na član 7. amandman je podneo narodni poslanik Ivan Kostić.

Reč ima Ivan Kostić.

IVAN KOSTIĆ: Gospodo ministri, kolege narodni poslanici, podneo sam amandman koji se tiče transfera namenskih i nenamenskih novaca prema lokalnim samoupravama na teritoriji AP Vojvodine. Mi smo u ovom amandmanu u članu 7. stav 2. dodali da treba razdvojiti namenska i nenamenska sredstva koja idu lokalnim samoupravama i subjektima u nadležnosti pokrajinske administracije.

Znači, u ovom obrazloženju budžeta nije navedeno koliki su stvarni troškovi pokrajinske administracije i koliki su troškovi javnih preduzeća koja su u nadležnosti AP Vojvodine.

To je bio razlog zbog čega smo podneli ovaj amandman, zato što smatramo da je potrebna decentralizacija pokrajinske administracije, da u pokrajinskoj administraciji sigurno ima ogroman broj zaposlenih, ovde o tome nije navedeno, da određena preduzeća koja su u nadležnosti AP Vojvodine, kao što su „Vojvodina vode“ u „Vojvodina šume“, služe za zapošljavanje kadrova SNS-a i vaših koalicionih partnera. Zato smo insistirali da ovaj amandman bude prihvaćen, kako bismo mi mogli da vidimo koliko se stvarno sredstava odvaja za po nas prebukiranu pokrajinsku administraciju.

Smatramo da je neophodno smanjiti broj ljudi koji su zaposleni tamo. Smatramo da je neophodno da se sva sredstva koja su namenjena po zakonu i Ustavu za AP Vojvodinu preusmere na lokalne samouprave.

Činjenica je da ogromni broj opština u Vojvodini propada, da su im potrebne veće investicije i zato je neophodno da se uradi jedna departizacija pokrajinske administracije i da se sva ova sredstva usmere prema lokalnim samoupravama.

To je samo još jedan dokaz da ste vi, predstavnici aktuelne vlasti, nastavili jednu politiku prethodne vlasti u Vojvodini – da zapošljavate kadrove u pokrajinskoj administraciji. Nekada ste se zalagali i tražili pitanje o tome koliko ima zaposlenih u pokrajinskim firmama, u pokrajinskoj administraciji. Insistirali ste na tome, danas se o tome ne govori.

Srpski pokret Dveri smatra da je neophodno promeniti politiku prema AP Vojvodini, da Vojvodina ne treba da bude paradržava u državi Srbiji, da treba smanjiti broj pokrajinske administracije i ljudi koji su zaposleni u javnim preduzećima u AP Vojvodine na minimum, a da se sva sredstva usmere prema lokalnim samoupravama.

To je neka nova politika koja će sigurno u budućnosti doneti rezultate, koja će biti prepoznata od građana Vojvodine, građana koji žive na teritoriji Vojvodine, Srema, Banata i Bačke, a ovako mi samo nastavljamo jednu pogubnu politiku u po pitanju Vojvodine, a takođe i po pitanju Kosova i EU. Ovo je samo nastavak jedne pogubne politike od 2000. godine.

Hvala vam.

PREDSEDNIK: Na član 8. amandman je podneo narodni poslanik Nenad Mitrović.

Izvolite.

NENAD MITROVIĆ: Hvala.

Želim da se sa ove pozicije Ministarstvu za nerazvijene opštine prebaci osam milijardi dinara. To je ministarstvo koje vodi gospodin Novica Tončev, ovde prisutan.

Pošto je dobio samo tri miliona evra, verovatno mu je trebalo više, ali nije smeo da traži više ili da se ne zamera sa vama.

Od tog novca 15 miliona evra – tražim, gospodine ministre, da radite na rekonstrukciji Bujanovačke banje, na poboljšanju smeštajnih kapaciteta, na poboljšanju zdravstvene zaštite tog stanovništva, jer Bujanovačka banja je izuzetno kvalitetna banja.

Drugih 15 miliona evra – tražim da se od centra Surdulice napravi žičara do Vlasine, jer je Vlasinsko jezero najveće jezero na najvećoj nadmorskoj visini, na 1.2011. metara, u Srbiji i izuzetno je dobro za poboljšanje krvne slike i za poboljšanje i povećanje eritrocita i hemoglobina. Ako može Zlatibor da ima žičaru, može da ima i Surdulica žičaru. Izvolite svi, jednog dana da se od Surdulice do Vlasine vozimo žičarom.

Sledećih 15 miliona evra – tražim da se napravi, da se poboljšaju turistički kapaciteti planine Kukavice. Planina Kukavica se graniči sa tri opštine, odnosno sa opštinom Vladičin Han, sa gradom Vranje i sa gradom Leskovcem. To je biser jugoistočne Srbije i voleo bih da „Mesko“ iz Leskovca više ne mora da se slika ili da se sreće sa Miškovićem u Kataru, može da se slika i da se sreće sa Miškovićem na planini Kukavici, gde može da se bavi lovnim turizmom, da tamo hvataju medvede. Ne moraju da ih love – uhvate, pa puste.

Ujedno, da zamolim Miškovića da napravi jedan predivan hotel kako bi se razvijao turizam na planini Kukavici.

Pozivam sve poslanike da obiđemo planinu Kukavicu da vidite koliko je to lepa planina. Tu je turistički turizam, sa kvadovima, sa eksternim sportovima, itd.

Treća stvar koja je jako važna jeste da se 20 miliona evra uloži u Nišku banju. Niška banja je izgubila status banje. Znate svi za pesmu „Niška banja“. Pesma „Niška banja“ se izvodi u stalnom repertoaru, u američkim horovima, u meksičkim horovima, u horovima na Novom Zelandu, a Niška banja je izgubila status banje.

Tražim da se ponovo uloži 20 miliona evra za smeštajne kapacitete u Niškoj banji, da se ponovo ori pesma „Niška banja“ u Nišu, jer Niška banja po svom kvalitetu zaslužuje da bude banja.

Hvala lepo.

PREDSEDNIK: Reč ima ministar Tončev.

Izvolite.

NOVICA TONČEV: Poštovani predsedniče Skupštine, poštovani članovi Vlade, poštovani narodni poslanici, građani Srbije, kolega Mitroviću sa vama sam bio kolega i dok sam bio predsednik opštine, tako da poznajem sve probleme tih malih opština. Da ova Vlada misli o nedovoljno razvijenim opštinama je sama pomisao da je formirala pre dve godine jedno ministarstvo posebno koje će da vodi računa o manje razvijenim opštinama u Srbiji, kojih ima 44.

Što se tiče amandmana, i moja partija je podnela amandman, ali smo ga kao odgovorna partija povukli da ne bi ugrozili velike projekte.

Slažem se za sve projekte koje ste nabrojali vi i ministar i premijerka i treba svi ti projekti da se realizuju. To ne mora da ide preko mog ministarstva, ali je bitno da ova Vlada realizuje te projekte.

Mi imamo obećanje iz razgovora sa ministrom finansija i sa predsednicom Vlade da će u toku iduće godine iz rezerve da se povećaju sredstva za nerazvijene opštine, i to zavisi od projekata koje predsednici opština imaju u tim opštinama.

Retko kad ja imam priliku da u javnosti govorim o radu ovog ministarstva, ali ću sada, zbog građana Srbije i zbog vas narodnih poslanika iz pozicije i iz opozicije, da pročitam svaka opština za ove dve godine koliko je dobila para i šta je izgradila.

Evo opština Aleksinac – izrada plana detaljne regulacije, 2,5 miliona; sanacija stolarije u zgradi opštinske uprave, sedam miliona; izvođenje radova na fazi sanacije oštećenih saobraćajnica ulice Južnomoravskih brigada, osam miliona.

Babušnica – izrada kanalizacione mreže u ulici Ivice Miladinovića, 6,5 miliona; završetak rekonstrukcije i izgradnje objekta „Pijaca“ u Babušnici, osam miliona.

Bela Palanka – izrada projektno-tehnike dokumentacije dva miliona; adaptacija i zamena kotla u srednjoj školi sedam miliona; izgradnja sistema za vodosnabdevanje mesne zajednice Novo selo sedam miliona i 700.

Blace – izrada tehničke dokumentacije i izrada za izgradnju zgrade socijalnog stanovanja milion i po; završetak radova na izgradnji zgrade uprave i tehničkih prostorija u sklopu prve faze izgradnje kompleksa otvorenih bazena sedam miliona; radovi za izgradnji zgrade i garderobe u fitnes centru osam miliona.

Bojnik – izgrada urbanističkog projekta 600 hiljada; rekonstrukcija saobraćajnice sedam miliona; rekonstrukcija nekategorisanog puta i ulica u selu Mrveš osam miliona.

Bosilegrad – izgradnja gradskog bazena u okviru akva parka milion i 200; za čistiji i zdraviji Bosilegrad sedam miliona; uređenje centralnog dela Bosilegrada sedam miliona i 600.

Brus – izrada projektno tehničke dokumentacije tri miliona; povećanje mobilnosti stanovništva na teritoriji opštine Brus pet miliona.

Bujanovac – izgrada projektno-tehničke dokumentacije milion i 200; napredovanje sa stvaranjem kapaciteta za upravljanjem otpadom sedam miliona; izgradnja transfer stanice osam miliona.

Varvarin – izrada plana razvoja opštine Varvarin milion i 800; nastavak izgradnje sistema za vodosnabdevanje, naselje Bačina sedam miliona; nastavak izgradnje kanalizacione mreže u naselju Maskare osam miliona.

Gospodine Mitroviću, slušajte Vladičin Han – izrada projektno-tehničke dokumentacije idejnog rešenja za potrebe izgradnje kotlarnice na biomasu i distributivnog toplovoda milion i 100; izgradnja ulice Veljka Vlahovića u Vladičinom Hanu sedam miliona i rekonstrukcija putne infrastrukture na teritoriji opštine Vladičin Han osam miliona.

Vlasotince – izrada urbanističkog projekta opštine Vlasotince tri miliona; poboljšanje sanitarnih uslova vodozahvata sedam miliona; za bolji život Vlasotinčana osam miliona.

Gadžin Han – studije izrade referentnog sistema mreže optšinskih uprava dva miliona; nabavka autocisterne sedam i po miliona. Imamo ovde i narodnog poslanika iz Gadžinog Hana koji može da potvrdi da je ovo i urađeno.

Golubac - izrada projektno-tehničke dokumentacije milion i 400, parterno uređenje površine javne namene rekonstrukcija trga šest miliona i 900, osvetljenje ulica u vikend naselju Vinci osam miliona.

Dimitrovgrad - projektno-tehnička dokumentacija za izgradnju plaže milion, rekonstrukcija instalacija zgrade centra kulture sedam miliona, unapređenje tehničkih kapaciteta osam miliona.

Opština Doljevac - izrada projektne dokumentacije dva miliona, rekonstrukcija armirano-betonskog drumskog mosta sedam miliona, nabavka specijalnog vozila sedam i po miliona.

Žabare - izvođenje radova na izgradnji javne površine lokalnog opštinskog javnog puta četiri miliona i 700, izgradnja pomoćnog objekta fudbalskog terena, svlačionice šest miliona.

Žagubica - izrada projektno-tehničke dokumentacije milion i po, izgradnja sportskog terena u naselju Krupaja šest miliona, rekonstrukcija Svetoilijske ulice osam miliona.

Žitorađa – nabavka opreme za izgradnju i održavanje puteva i kanala osam miliona.

Knjaževac – izrada tehničke dokumentacije dva miliona i 600, izgradnja sekundarne mreže fekalne kanalizacije pet miliona i 800, izgradnja svlačionice šest i po miliona.

Krupanj – izrada plana detaljne regulacije tri miliona, nabavka aparata za higijenizaciju tri miliona i 800, nabavka kombinovane mašine šest miliona.

Kuršumlija – izgradnja vodovoda za vodosnabdevanje sedam miliona, izgradnja krupnog priključka fekalne kanalizacije osam miliona.

Kučevo – izgradnja tehničke dokumentacije za asfaltiranje putnih pravaca milion i po, očuvanje i podizanje kvaliteta vazduha kroz izradu kotlarnice sedam miliona.

Lebane – izrada projekta za izvođenje za elektrifikaciju polja devet milion i 300, priroda i turizam sedam miliona, izgradnja i povezivanje bunara osam miliona.

Opština Ljig – projekat rekonstrukcije kotlarnice dva i po miliona, nabavka kombinovane mašine osam miliona.

Mali Zvornik – projekat za uređenje delova rečnih korita dva miliona, nabavka kamiona za prikupljanje otpada sedam miliona, nabavka kombinovane cisterne osam miliona.

Malo Crniće – izrada radova na pojačanom održavanju nekategorisanih lokalnih puteva sedam i po miliona.

Opština Medveđa – projektna dokumentacija milion i 200, nabavka radne mašine sedam miliona, nabavka priključnih delova za radnu mašinu sedam miliona i 900.

Opština Merošina – program energetske efikasnosti dva miliona, rešavanje problema otpada sedam miliona.

Mionica – izrada projektne dokumentacije dva miliona, rehabilitacija postojećih trotoara sedam miliona i legat Slobodana Jevtića Pulike osam miliona.

Nova Varoš – izrada tehničke dokumentacije milion i 700, unapređenje kapaciteta zdravstva šest i po miliona, unapređenje kapaciteta za obavljanje komunalne delatnosti osam miliona.

Opština Opovo – izrada projektno-tehničke dokumentacije milion i po, rekonstrukcija vodovodne mreže pet i po miliona, rekonstrukcija termičkog omotača osam miliona.

Petrovac na Mlavi – izrada projektne dokumentacije tri miliona, unapređenje uslova za efikasno funkcionisanje objekta sedam miliona, unapređenje infrastrukturnih kapaciteta osam miliona.

Preševo – izrada prve faze dnevne zgrade u Preševu šest miliona, nabavka kvalitetne mehaničke čistilice osam miliona.

Molim vas da saslušate, tražili ste da čujete.

Priboj – rekonstrukcija dela ulice „12. januar“ sam miliona, nabavka građevinske mašine osam miliona.

Prijepolje – projekat investicionog održavanja postojećeg objekta sedam miliona, izrada sekundarne vodovodne mreže osam miliona.

Ražanj – rekonstrukcija dela opštinskog puta sedam miliona, rekonstrukcija drugog opštinskog puta sedam miliona i 900.

Raška – izgradnja lifta u Domu zdravlja Raška sedam miliona, unapređenje zdravstvene zaštite stanovnika osam miliona.

Rekovac – izgradnja tehničke dokumentacije milion dinara, rekonstrukcija puta u Kavadaru četiri i 700, rekonstrukcija puta u Beliću pet miliona i 800.

Gde je Milija? Opština Svrljig - izgradnja projektne dokumentacije dva miliona i 600, izgradnja teniskog terena pet miliona i 700 i nabavka vozila za smeće sedam miliona i 700.

Sjenica – projekat završetka etno turističkog kompleksa sedam miliona, rekonstrukcija dela lokalnog puta pet miliona i 400.

Surdulica – izgradnja pešačkog mosta preko reke Vrle sedam miliona, nabavka specijalnog kombinovanog cisternog vozila osam miliona.

Trgovište – regulacija rečenog korita u zoni mosta sedam miliona, energetska sanacija Doma kulture u Trgovištu.

Kolega Mitroviću, u opštini Trgovište, ovde pred vas poslanike mogu da kažem da je i moja privatna firma, koju znate svi „Tončev gradnja“, izgradila jedan most u Trgovištu besplatno i poklonila ga građanima Trgovišta. To znaju građani Trgovišta koji čuju.

Opština Tutin – nabavka specijalnog vozila sedam miliona, nabavka vozila i opreme osam miliona.

Sad ću da vam kažem za jednu najmanju opštinu u Srbiji, to je opština Crna Trava koja je dobila za izradu projektne dokumentacije milion i 200, izgradnju kanalizacione mreže četiri miliona i 200 i nabavka komunalne opreme osam miliona.

Kao što vidite iz ove tabele i iz ovoga što sam sve rekao, mi iz Socijalističke partije i Vlada Srbije nije gledala u ovim opštinama ko je na vlasti, koja partija, koje su nacionalnosti, već su sve podjednako dobili sredstava iz ovog ministarstva.

Mogu ovom prilikom da zahvalim i predsednicima ovih opština koji su uspešno realizovali ove projekte, bez obzira što imaju probleme i sa kadrovima i sa tehničkom dokumentacijom

Na kraju još da kažem, kolega Mitroviću, vi bar mene dobro znate, da sam borac, ostavku neću da dajem, ali ću da se borim za razvoj i našeg kraja i svih ovih opština u našoj Republici. Hvala vam što ste me saslušali.

PREDSEDNIK: Na član 8. amandman, sa ispravkom, podneo je narodni poslanik Miodrag Gavrilović.

MIODRAG GAVRILOVIĆ: To je vezano sa upodobljavanjem člana 6. i člana 8, da budu u skladu, jer u članu 6. se projektuje da će se odvojiti za ulaganja od posebnog značaja tačno 23 milijarde dinara. Mislim da, pošto se član 8. bavi tim stvarima, te nivoe novca treba upodobiti da budu u istom rangu.

Ono što je bitno, pošto je vezano za Ministarstvo privrede, ta posebna ulaganja moraju vrlo precizno i dobro da se, ne samo opredele, nego da se dobro projektuju. O čemu pričamo? Ako Ministarstvo privrede ima problem u EPS-u i onda ministar finansija izjavi - da nismo subvencionisali cenu struje dobit EPS-a bi bila 1,8 milijardi evra, ja sad pitam da li moramo ovakve poruke da šaljemo građanima i javnosti? Da li moramo da uvek igramo crno-belu igru, mačke i miša itd? Ako ne subvencionišemo onda će EPS imati dobit od 1,8 milijardi evra i sve preko grbače građana.

Da li je moguće da ne možemo da napravimo jedan balans i da kažemo koliko EPS zaista gubi i koliko je potrebno da imamo posebna ulaganja u sektoru Ministarstva privrede, odnosno u Elektroprivredi? Da li smo odvojili posebno stavku u budžetu da se nadoknade dugovi u Elektroprivredi onim firmama koje su pružale svoje usluge, servise, robu i sve ostalo?

Devet meseci se kasni sa plaćanjem tim firmama i firme su u ozbiljnom problemu sa svojom likvidnošću. Mislim da moramo da razmišljamo o tim ljudima, mislim da mora država Srbija da bude odgovorna za obaveze koje je preuzela. Smatram da je ovaj amandman izuzetno važan. Nadam se da će imati sluha kod Ministarstva finansija i drugih ministarstava da se posebno planira i u budućem periodu ne ovakve igre sa dva tri, četiri, pet milijardi evra, nego da postoje jedna izbalansirana ozbiljna naučna analiza.

PREDSEDNIK: Na član 8. amandman je podneo, narodni poslanik Robert Kozma.

ROBERT KOZMA: Hvala predsedavajući.

Stvarno mi je, moram se osvrnuti, zanimljivo kako vi idete, kako se držite redosleda, ja sam barem jedno 36. koji bi zapravo trebao da bude prozvan da govori sada, ali nema veze. Zanimljivo je primenjivanje pravila, ali o tome ćemo nekom drugom prilikom.

Hajde malo da pričamo o tome kako Vlada tretira mlade u ovoj zemlji. Kada smo pričali o formiranju Vlade i o ministarstvima, tada smo govorili da ne razbucavate postojeće Ministarstvo omladine i sporta, da ne stavljate mlade u zapećak turističke politike i vi ste to uradili. Vama su mladi, odmah posle turizma.

Zatim ste onaj budžet od 0,08% sramni budžet iz 2022. godine rebalansom dodatno umanjili na 0,05% a za sledeću godinu mladima ste namenili 0,03%. Stvarno, svaka čast. Što ne budete makar malo iskreni i da im kažete da ćete se mladih setiti maksimalno jedanput godišnje, a da bi najradije voleli da se odmah isele iz zemlje.

Hajde da pogledamo, ako ja lupetam, kako mladi žive u Srbiji danas, 22% je nezaposleno, 75% mladih jedva zarađuje za osnovne životne troškove, a 65% mladih živi kod roditelja, jer ne mogu da iznajme stan na tržištu nekretnina, a kamoli da razmisle eventualno da kupe nekretninu, a ne mogu da iznajme zbog ovakvih kirija.

Mi iz Zeleno-levog kluba, Ne davimo Beograd, predložili smo nekoliko mera, a jedna od prvih mera je bila da se povećaju iznosi za obuke za mlade da mogu da se prekvalifikuju, da mogu da nađu, da se potrude da nađu posao da bi pokušali da zarade makar za osnovne životne namirnice a onda se da se potrude i da pronađu i kvalitetno radno mesto ako ga i mogu naći u Srbiji danas. Predložili smo da se taj iznos za obuke preusmeri iz BIA u nadležno ministarstvo i šta ste vi rekli? Ne može. Vama je draže da date Vulinu novac da ga netransparentno troši kako bi pratio nezavisne medije i opozicione poslanike, nego da imamo novac za obuke za mlade.

Takođe, predložili smo i da mladi studenti koji su primaoci studentskog kredita ili stipendija, da se koriguje iznos koji dobijaju na mesečnom nivou. Oni dobijaju 13.000 dinara kao stipendiju, a obzirom da je inflacija zvanično 15%, a zapravo preko 20% kada se radi o životnim namirnicama i hrani. Mi smo rekli, hajde malo da povećamo taj iznos stipendija, samo da korigujemo za zvaničan stepen inflacija, vi ni to niste hteli da uradite. Toliko vi brinete zapravo o mladima, ali nema veze, setićete se jedanput godišnje njih, a dotle bolje Vulin da ima novce kako bi nas sve pratio. Hvala vam.

PREDSEDNIK: Samo jedna stvar gospodine Kozma.

Da se neko pobuni zato što napravi previd popusti, pa misli da ga nisam pročitao ili da mu nisam dao reč, to mogu da razumem, ali da se neko kao vi maločas buni što sam pročitao njegov amandman i dao mu reč, to stvarno nisam očekivao da ću da doživim ikada.

Ministar, potpredsednik Vlade Siniša Mali. Izvolite.

SINIŠA MALI: Hvala puno.

Poštovani narodni poslanici, poštovani građani Srbije, morao sam da se javim, evo već sam dve strane napisao komentara na pojedine laži i neistine koje smo imali prilike da čujemo tokom proteklih nekoliko sati. Da krenem od ove poslednje.

Najpre, želim sve da vas obavestim i vas i građane Srbije da sam dobio informaciju da je 800 hiljada mladi se već prijavilo za jednokratnu pomoć Vlade Republike Srbije za pet hiljada dinara. Ovo je treći put da pomažemo našim mladima u ova teška i neizvesna vremena. Da vas podsetim, mi smo dva puta po 200 evra isplatili našim mladima tokom ove godine i kao što smo obećali 16. decembra krećemo sa isplatom ovih pet hiljada dinara. To je samo jedan mali znak pažnje koji im dajemo kako bismo pokazali da o njima brinemo i kada je teško i kako bismo im pokazali, ne samo da su nam naše finansije stabilne, već i da uvek mogu da se oslone na svoju državu Srbiju.

Ono što je za mlade mnogo važnije od raznih floskula i demagogija koje ste imali priliku da čujete, to što se Srbija uspešno i stabilno razvija. To što naši mladi sada imaju sigurnu budućnost u svojoj zemlji. Što imamo fabrike nove koje smo otvorili, što imamo sigurne auto-puteve, što naši mladi mogu da pronađu svoje mesto u svemu tome, da zasnuju svoje porodice i svoje snove ostvare ovde.

Reći ću vam, da samo pre deset godina stopa nezaposlenosti među mladima bila je preko 50%, svaki drugi mlad čovek u Srbiji bio je bez posla, a da ne kažem da je u tom istom trenutku prosečna plata bila 331 evro. Pa, kakva je to bila budućnost za naše mlade. Onda smo kroz teške reforme prošli i polako podižemo plate da nam je, evo u decembru, plata 720 evra u proseku, 720 evra. Da vas podsetim takođe, kada su smejali predsedniku Vučiću koji je rekao biće nam do 2019. godine prosečna plata 500 evra, nisu verovali, pa smo to prošli. Pa, je sada 720 evra. A stopa nezaposlenosti među mladima sa 50% i više od 50% pala na 18% i to je i dalje visoko. Ali, sa ozbiljnim merama mi se borimo za to da oni dobiju i svakog dana da imaju priliku da zasnuju radni odnos u nekim od ogromnog broja kompanija i preduzeća koja su se otvorila u našoj zemlji.

Pa, smo onda rekli pre par godina, idemo u dualno obrazovanje. Hajmo, našim mladima da obezbedimo još jednu mogućnost da kada završe srednju školu ili kada završe fakultet, odmah, upravo zbog dualnog obrazovanja, dobiju priliku da zasnuju radni odnos. Pa, ste videli da sve one škole, svi oni fakulteti koji su dualnom obrazovanju preko 60/70% studenata ili đaka koji završe te škole imaju siguran posao. Pa, tako se dolazi do smanjenja nezaposlenosti među mladima.

Onda smo pre tri godine pokrenuli jedan sjajan projekat koji se zove Moja prva plata. Taj projekat koji je dao mogućnost onima koji su završili srednju školu i fakultet, koji nemaju radno iskustvo, da dobiju, steknu svoje prvo radno iskustvo u nekim od kompanija i mi smo kao država rekli, mi ćemo da dajemo i deo njihove plate, samo da im obezbedimo prvo radno iskustvo. Prvo radno iskustvo je, kao što znate, najvažnije, čak i ako se ne snađu u tim firmama, mogu da idu dalje i da kažu, imamo neko radno iskustvo, lakše će naći svoj posao dalje. Pogledajte ove godine, ove godine deset hiljada mladih je našlo i steklo svoje prvo radno iskustvo, preko deset hiljada, kroz taj projekat Moja prva plata.

Ono što je najvažnije, što pokazuje način na koji se ophodimo prema našim mladima je upravo taj optimizam i borba za našu ekonomiju. Znate, našim mladima je veoma važno kada donose odluku gde će živeti, sa kim će živeti, koliko će vremena provesti ovde, da li će otići u neku Kanadu, Australiju, neku severnu Ameriku i tako dalje, da li je Srbija sigurna, da li je bezbedna. Da li postoji perspektiva bolje budućnosti. Da li vide neke nove auto-puteve, bolje vrtiće za svoju decu. Da li vide bolje škole za svoju decu. Da li vide više kompanija u kojima mogu da se zaposle. Pa, to je upravo ono što se našoj zemlji sada dešava.

Dame i gospodo, poštovani građani Srbije, bez mladih nema budućnosti ove zemlje. Pa, ne gradimo autoputeve, ne gradimo fabrike za prečišćavanje otpadnih voda, ne gradimo kanalizacione mreže nove, ne gradimo ni taj stadion o kome se toliko priča za nas, nego za našu decu i za naše mlade koji treba da nas naslede ovde i koji treba da nastave da žive i svoje snove da ostvare ovde.

Ono što mi je posebno važno, kada su mladi u pitanju, to je znanje, inovativnost i ulaganje u obrazovanje. Iskoristio sam podudarnost, upravo sa tim da kažem da 265 milijardi dinara je budžet za prosvetu i obrazovanje za narednu godinu. Pre 10 godina, taj isti budžet bio je 161 milijardu dinara. Dakle, za 100 milijardi ili 850 miliona evra više ulažemo u obrazovanje, više ulažemo u naše škole.

Pa, ne mogu da nam kažu i spočitavaju ništa oni koji nisu ni razmišljali o tome da uvedu internet u naše škole, a mi koji smo sve naše škole povezali na internet, da bi dali našoj deci, upravo mogućnost da taj internet koriste. Oni se toga nisu ni setili.

Dakle, kada su mladi u pitanju, apsolutno je to naš prioritet, apsolutno je to ono na šta se bazira i ta naša politika i naša ekonomska politika i politika uopšte.

Onda jedna laž oko stipendija kada su studenti u pitanju. Dakle, mi smo upravo doneli odluku da u školskoj godini 2022./2023. za 50% povećamo stipendije. Sa 4.800 na 8.100 dinara i onda studenski krediti sa 8.100 dinara na 13.000 dinara.

Sada mi dođu ljudi da spočitavaju, neki poslanici - naša je ideja, znate, nemojte da date nekom drugom, nego povećajte stipendije, a mi već stipendije povećali i to za duplo, i to ove godine, školska 2022./2023.

Ali, svakakve laži i svakakvu demagogiju smo imali priliku da čujemo. Jedan od poslanika je rekao – nemojte da gradite nacionalni stadion, znate naš koji će koštati 300-350 miliona evra. Kaže – nemojte da gradite stadion „Nou Camp“ Barselona jel, vredi 200 miliona evra, ili koštao je da se izgradi 250 miliona evra, izvinjavam se. Onda ukucate samo na „Guglu“, na internetu, „Nou Camp“ cost, odnosno trošak, izađe vam podatak milijarda i 730 miliona evra.

Čekajte ljudi, pa ne samo da lažete i da obmanjujete, nego ni internet, ni „Gugl“, ne znate da koriste. Samo ukucajte, evo tri te informacije, „Nou Camp“ cost ili trošak, on će vam izbaciti cifru milijarda i 730 miliona evra, nisam ni ja znao. To sam uradio jutros. Kao što vidite, još jedna vaša obmana i laž.

Kada je nacionalni stadion u pitanju, dakle, znam da ne možete to da razumete, a to je razvojni projekat za ceo taj deo Beograda. Oko obilaznice gradićemo i novi nacionalni stadion, gradićemo i novi beogradski sajam, gradićemo i nove dodatne sadržaje, gradićemo nove bolnice, nove škole.

Dakle, kako smo obećanje koje smo ispunili sa Beogradom na vodi uradili, dakle od najružnijeg, najzapuštenijeg dela Beograda napravili smo najveće gradilište u ovom delu Evrope. Napravili novi simbol Beograda. Sledećeg juna, imaćete otvorenu Sent Ridžis kulu u Beogradu, zgradu od 168 metara, zgradu koja je najviša u ovom delu Evrope.

Srbija je dobila novi simbol, Beograd je dobio novi simbol sa kojim može da se ponosi. Kada smo mi sanjali pre deset godina, ako se sećate Beograda na vodi, onog groblja brodova tamo, bilo je 60, 70 brodova, tona đubreta koje je tamo bilo, pa niko nije razmišljao da će tu da bude najveće gradilište, dve i po hiljade ljudi koji dnevno radi i zarađuje hleb tamo i najviše kula u ovom delu Evrope.

Nismo mogli da zamislimo da ćemo putovati vozovima od 200 kilometara na sat. To upravo uspevamo da uradimo sada vozom od Beograda do Novog Sada, a za tri godine ići ćemo i do Budimpešte istim tim brzim vozom i dole do Niša, Preševa i Istok, ka Bugarskoj.

Dakle, nije sve u lažima, dame i gospodo. Moramo da pogledamo i činjenice. Moramo da imamo i viziju razvoja naše zemlje. Moramo da imamo i viziju razvoja Beograda i svake druge lokalne samouprave. Na kraju krajeva, taj nacionalni stadion, pored stadiona prolaziće i pruga, odnosno železnica koja će povezivati Obrenovac sa centrom Beograda preko Zemunskog polja.

Dakle, razmislite o razvojnom potencijalu tog dela Beograda i onda ćete shvatiti koliko ne razumete zašto je nacionalni stadion važan.

Za kraj samo. Neko je pomenuo na početku još kako pozajmice, piše u delu budžeta, kaže – imate mogućnost da koristite pozajmice iz tog konsolidovanog računa Trezora, takozvani KRT. Mi to nismo koristili. Od 2018. godine, od kada sam ministar finansija nije mi palo na pamet to da koristim, niti je bilo potrebe. Par puta sam vam rekao, mi imamo negde sada 280 milijardi dinara na računu. Dakle, nema potrebe da ulazimo u KRT.

Samo da vam kažem koliki su to demagozi i lažovi. Godine 2008. kada su oni bili na vlasti ukupno su pozajmljivali iz KRT-a 172,7 milijardi dinara, 2009. godine - 245,7 milijardi, 2010. godine - 379,9 milijardi, 2011. godine - 273,7 milijardi, 2012. godine - 486,5 milijardi.

Dame i gospodo, to znači da na računu budžeta nije bilo ni dinara, da je moralo da se pozajmljuje od lokalnih samouprava, od drugih fondova i svega ostalog, jer su bili potpuni bankrot, potpuni stečaj.

Kada sam vam rekao par puta da za penzije u junu mesecu 2012. godine na računu je bilo 8,5 milijardi dinara, a da je njima trebalo 40, pa nisu imali ni za te penzije. Niko nije ni hteo da im da dinara. Niko nije hteo da im da kredit.

Godine 2011. Međunarodni monetarni fond pobegao je glavom bez obzira iz Srbije zato što sve što su dogovorili sa njim ništa ispunili nisu, i prezadužili se, i koristili sredstva na ovaj način, sve što ne treba, sve što ubija kredibilitet jedne ozbiljne države, jedne ozbiljne ekonomske politike, kao što je politika koju mi vodimo.

Hvala.

PREDSEDNIK: Zahvaljujem.

Reč ima narodni poslanik Janko Veselinović.

Izvolite.

JANKO VESELINOVIĆ: Molim odgovor od ministra Malog. Da li je to najavio rušenje Sajma? To je pod jedan. I pod dva, da nam da odgovor na pitanje, malo pre je koleginica iz Srpske napredne stranke rekla da će da se grade stanovi za mlade, molim vas gde, kada, da bi mladi mogli još večeras krenu da kupe te stanove ili je obmanula javnost?

Hvala.

PREDSEDNIK: Na član 8. amandman je podneo narodni poslanik Radomir Lazović.

Na član 8. amandman je podnela narodna poslanica Biljana Đorđević.

Na član 8. amandman je podnela narodna poslanica Radmila Vasić.

Da li neko želi reč? (Da.)

Reč ima narodna poslanica Radmila Vasić.

Izvolite.

RADMILA VASIĆ: Poštovani ministre, gde baš taj nacionalni stadion na vodoizvorištu Surčinsko polje? Promenite tu lokaciju. Ima toliko lokacija u Beogradu.

Samo još jedno pitanje. Fiskalni savet kaže da ste smanjili javne investicije za prosvetu u iznosu od 7,2 milijarde dinara, a za zdravstvo 4,7. Ko govori istinu?

Što se tiče ovog amandmana na član 8. ovde tražim povećanje finansijskih sredstava za rešavanje životnih i finansijskih problema ratnih vojnih invalida, veterana, boraca, porodica ubijenih ili porodica umrlih boraca, kao i osoba sa hendikepom.

Ministar je juče govorio da ima ministarstvo određen broj evidentiranih veterana i boraca, ali da taj broj nije konačan i da ima propusta u zakonu i da to treba da ispravi. Ja to podržavam i tražim da se to što pre reši, kao i da se što pre reši status boraca, veterana, porodica ubijenih i umrlih boraca, a da se reši status njihove dece, da dobiju redovna mesečna primanja, a da deca dobiju stipendije.

Posebno ukazujem i upozoravam Ministarstvo za turizam i omladinu da dobro vode računa na koji način će potrošiti 105 miliona dinara koja su namenjena za edukaciju mladih. Nadam se, a pratićemo to, da to neće biti finansiranje rodne ideologije i homoseksualizma, kao što se to dešavalo ove godine.

Takođe, Ministarstvo za turizam i omladinu, ono što je sramotno a što sada upravo demantuje ministra Malog, je izdvojilo za zapošljavanje omladine svega 26 miliona dinara. To znači da Vlada Republike Srbije nema nameru i nema plan da zadrži omladinu, već izgleda da planira da sopstveno stanovništvo zameni migrantima.

Građani su s pravom ljuti, imajte to u vidu. Hvala.

PREDSEDNIK: Hvala.

Reč ima potpredsednik Vlade.

SINIŠA MALI: Hvala puno, poštovani predsedniče Skupštine.

Samo par odgovora na ova pitanja, pošto smo više puta čuli ista pitanja i neproverene informacije. Dakle, lokacija stadiona nema nikakve veze sa vodoizvorištem. Ja ne znam odakle vama taj podatak, ta informacija? Potpuno je van vodoizvorišta koje je vezano za reku. Ako vam je to neko reko, ako ste to izmislili, u redu, ako imate neki dokument, molim vas da mi pokažete, ali nemojte da obmanjujete građane Srbije. Više puta ste to isto ponovili. Neko će stvarno pomisliti da neki stadion treba da zagađuje vodu, a nema veze, ni blizu nije tih bunara.

Kada govorite o zdravstvu i kada govorite o budžetu zdravstva, onda pogledajte ili pitate šta je razlog da imate manja ulaganja. Videćete da je samo jedan razlog, a to je da ne nabavljamo vakcine protiv Kovida-19 u onom iznosu i u onom obimu u kojem smo to radili 2021. godine. Vrlo je prosto. A da ne govorim o ulaganjima u zdravstvo, jer kada pogledamo sada ono što ima Ministarstvo za upravljanje javnim ulaganjima, da vam ne govorim da nikada više ne ulažemo u zdravstvo. I juče sam vam više puta rekao koliki nam je ukupan budžet zdravstva za 2023. godinu – 490 milijarde dinara. Godine 2019. bilo je 279 milijardi.

U međuvremenu smo izgradili Klinički centar u Nišu, prvu fazu Kliničkog centra Srbija u Beogradu, Tiršova 2 je krenula da se radi. Imam ovde desetine projekata, mislim da ih je 40 zdravstvenih ustanova, mogu da pročitam, ako hoćete, svaki dom zdravlja koji radimo po celoj Srbiji. I vi kažete – manji je budžet za zdravstvo. Ja stvarno ne znam šta treba da uradim dve cifre da se pročitaju, 490,3 milijarde dinara zdravstvo 2023. godine, a 2019. godine 279 milijarde, a 2019. godina je bila rekordna. Plus sva ova ulaganja o kojima govorim. Sve to lepo zvuči, verovatno i vi mislite da to lepo zvuči, ali, dajte samo malo da to bude nekako i istinito. Nažalost, u vašem slučaju nije. Hvala puno.

PREDSEDNIK: Na član 8. amandman je podneo narodni poslanik Đorđe Pavićević.

ĐORĐE PAVIĆEVIĆ: Hvala.

Ja bih samo počeo sa tim da je Robert Kozma rekao da je važno da govorimo po nekakvom redosledu, kako naš predsedavajući ovde ne bi jurio po sali ko je odsutan da ga prozove da obrazlaže amandmane.

Ali, kada se već ministar vratio u 2011. godinu, ja bih isto tako podsetio na nešto što se tada dešavalo i što je u vezi sa našim amandmanom, a to je da mi predlažemo da se povećaju sredstva vladinom Savetu za borbu protiv korupcije, kome budžet nije povećavan već treću godinu zaredom, čak nije usklađivan ni sa inflacijom. Neobično je da je ova vladajuća većina zaboravila na ovaj Savet, s obzirom da je od te 2011. ili 2012. godine to bilo veoma popularno štivo među tadašnjim članovima SNS.

Ovaj Savet i dalje proizvodi kvalitetne izveštaje i mi predlažemo da mu se povećaju sredstva, kako bi materijalno i kadrovski ojačao i kako bi proizvodio što više ovih izveštaja i tako pomogao Vladi da ispuni one obaveze prema međunarodnim telima za borbu protiv korupcije da napravi antikoruptivnu strategiju u vrhovima vlasti koju od nje traži GREKO.

Evo nekoliko primera izveštaja koji su objavljeni u poslednje vreme, a to je Izveštaj o zakupu poljoprivrednog zemljišta, o gondoli na Kalemegdanu, privatizaciji Instituta „Jaroslav Černi“, banjama nakon prodaje itd. Pročitaću nekoliko delova iz tih izveštaja koji mogu da pokažu koliko ovi izveštaji mogu pomoći Vladi da se suoči sa zlom korupcije u vlastitim redovima, a nadamo se da to i želi da uradi.

Izveštaj u zaključku kaže – prikrivanje dokumentacije o vlasničkoj strukturi u ukupnom fondu poljoprivrednog zemljišta upravo može biti iz razloga da se zaštite nečiji privatni interesi. Nedomaćinsko poslovanje države odnosno nadležnih institucija ne ogleda se samo kroz nenaplaćene zakupnine, već i kroz davanje državnih subvencija, uz minimalnu kontrolu njihovog namenskog trošenja.

O gondoli se kaže da projekat opravdano dovodi do sumnje o postojanju elemenata sistemski organizovanih koruptivnih radnji u kojima su učestvovali pojedini državni organi, organi lokalne samouprave javnih preduzeća.

O privatizaciji Instituta „Jaroslav Černi“, na primer, očigledno je da se prodaja Instituta za vodoprivredu „Jaroslav Černi“ obavljala u jednom zatvorenom krugu sa već viđenim kupcima i sa ciljem da se državni kapital prelije u privatne ruke. Kada se ima u vidu da su društvu „Milenijum tim“ u toku 2021. godine isplaćena sredstva podsticaja, postavlja se pitanje da li je 71% kapitala Instituta za vodoprivredu „Jaroslav Černi“, kupljenog od strane konzorcijuma budžetskim sredstvima?

Ja se nadam da Vlada uviđa značaj rada Saveta i da će prihvatiti ovaj amandman i da će omogućiti da nastavlja da proizvodi dokumente koji u stvari pomažu samom radu Vlade.

Hvala.

PREDSEDNIK: Na član 8. amandman, sa ispravkom, je podneo narodni poslanik Nebojša Cakić.

Reč ima Nebojša Cakić.

Izvolite.

NEBOJŠA CAKIĆ: Gospodine ministre, nije tačno da je ulaganje u zdravstvo najveće, ali je tačno da je prebacivanje para u Republički fond najveće, a o tome zašto je najveće, o tome ćemo razgovarati drugi put. Samo nam otvorite i skinite oznake službene tajne od svih ugovora kojima ste nabavljali vakcine, respiratore. Ima još drugih stvari, ali o tome ćemo drugi put.

Ćeraćemo se oko Republičkog fonda daleko i da znate, znam, samo čekam dokumenta da mi dođu.

Pitao je Jovanov kako da obezbedimo novac. Pa, tako što ćete malo više plaćati porez. Vi ste najbogatiji u ovoj zemlji Srbiji, budžet punite sa 1,3%. Tako što će vaši tajkuni plaćati više na ime poreza dodate vrednosti, tako što neće se zloupotrebljavati javne nabavke, tako što ćete manje plaćati puteve. Para ima puno, samo ih vi uzimate za sebe, ne dajete građanima. Tako što nećete graditi stadione. Baš me zanima kako će ministar Mali da me ubedi da je izgradnja stadiona regionalni razvoj za grad Leskovac i jug Srbije. Napravićete lokale? Videćemo se ovde za godinu dana.

U centru Leskovca prazni su lokali, jer nema građana. Da vam ponovim, najurili ste građane sa juga Srbije. Kakvi lokali? Tamo ništa neće postojati i samo ćete dati lokalnoj samoupravi da plaća još stotinak miliona na ime održavanja, inače će stadion u roku od dve, tri godine propasti.

Ono što je takođe važno, onog dana je premijerka pomenula firmu „Bauvezen“ kao nešto s lošiju od „Milenijuma“, a ta firma u Leskovcu gradi jedan običan trg tri godine, što bi tri dunđera iz Crne Trave, gospodine Tončev, bili ste, napravili ste tri dunđera za godinu dana, ali to je firma koja će graditi Srbiju.

PREDSEDNIK: Hvala vam.

Na član 8. amandman je podnela narodni poslanik Ksenija Marković.

Reč ima Ksenija Marković.

KSENIJA MARKOVIĆ: Poštovani narodni poslanici, poštovane narodne poslanice, građani i građanke Srbije, u ime poslaničkog kluba DS podnela sam amandman koji se odnosi na položaj mladih u Srbiji. Pitanje koje bi trebalo da bude važno za svaku zemlju, pogotovo za zemlju koju napušta u proseku preko 50.000 ljudi godišnje. Kao što znate, po poslednjem popisu će nas biti više od 800.000 manje.

Danas smo čuli, i u prethodna dva dana, dosta o ekonomskoj stabilnosti i o ekonomskom napretku Srbije. Međutim, ugao mladih ne deli baš tu perspektivu. Zašto?

Trećina mladih u Srbiji traži posao duže od dve godine, a čak petina mladih koji su zaposleni rade na crno. To znači da ne mogu da uživaju osnovna prava koje im po zakonu pripadaju. Zato ne iznenađuje što je skoro polovina mladih spremno da sutra spakuje kofere i ode iz Srbije u potrazi za boljim uslovima života.

Danas je nemoguće u Srbiji živeti dostojanstveno od poštenog rada. Mladi to pokazuju. Konačno, skoro dve trećine mladih nije zaposleno na poziciji za koju su se školovali. Postavljam pitanje svima vama – zašto školujemo našu decu? Da bismo ih poslali, kao što ministar ovde poziva, u Nemačku, Švajcarsku i Norvešku, ali samo što oni tamo odu i ne vrate se, to je problem.

Isto tako, postavljam pitanje – kako je moguće da ako imamo stabilnu i prosperitetnu ekonomiju, nismo uspeli da dođemo do toga da nam ni polovina mladih ne može raditi na pozicijama za koje su se školovali?

Konačno, podsetiću vas na prvi cilj Nacionalne strategije o mladima, a to je zapošljavanje mladih. Ovaj cilj i u ovom budžetu sa ovim procentom teško da ćete ostvariti. Hvala.

PREDSEDNIK: Potpredsednik Vlade ima reč. Izvolite.

SINIŠA MALI: Hvala puno.

Poštovani narodni poslanici i poštovani građani Srbije, malopre sam pričao o tome, ali eto, neko nije slušao, ili je imao unapred pripremljeni govor, pretpostavljam, pa ga nije menjao.

Dakle, stopa nezaposlenosti mladih, kada je jedan od prethodnih govornika govorio, u vreme dok je njegova stranka bila na vlasti bila je 53,2%, malopre sam o tome govorio. Svaki drugi mladi u vaše vreme nije imao posao. I vi se usudite da kažete - u Srbiji danas mladi ne mogu da nađu posao ili ne znam šta.

Ja nisam rekao da je situacija danas najbolja moguća, rekao sam da se borimo iz dana u dan da naši mladi dobiju još prilike da steknu svoje i prvo radno iskustvo i drugo i treće, ali samo ne znam odakle vama, da ne kažem, šta da se javite vi u vaše vreme svaki drugi mladi bio je nezaposlen. A onda sam čuo, kaže – pa, da, zato što mladi odlaze, a onda lepo imate ovde, evo samo da se vidi, broj zaposlenih mladih, dakle, ne odlaze, ne odlaze, broj zaposlenih 121.000 2012. godine, 175.000 2022 godine. Pa, kakve veze sada ima da li odlaze ili ne odlaze sa brojem zaposlenih?

Dakle, naši mladi upravo zbog odgovorne politike koju vodimo, vide svoju budućnost u svojoj zemlji, vide mogućnost da zasnuju svoju porodicu ovde.

Mi smo povećali i mere koje se odnose na podizanje nataliteta i za prvo i za drugo i za treće dete. Po prvi put dajemo 20.000 evra, kao što znate, bespovratnu pomoć, poklon majkama, mamama koje dobiju svoje prvo dete, svoje dete, od ove godine je to krenulo i nećemo stati, dakle, da kupe nekretninu.

Malopre smo čuli, pa, ne, znate, oni ne mogu da kupe svoj stan. Pa, čekajte, u vaše vreme nisu imali ni platu, nisu imali ni posao, bilo je sve sjajno i bajno, a sada, kada imaju mogućnost i kada steknu porodicu, dobiju i nikada veću jednokratnu pomoć, i da dobiju 20.000 evra grant besplatno da kupe svoj prvi stan. I kada ima nikada više mladih zaposlenih, kada imaju više kompanija, desetine kompanija gde mogu da se zaposle, pa kada imaju i vide i nove vrtiće, kada vide nove autoputeve, pa kada vide da je prosečna plata danas 720 evra u Srbiji, u vaše vreme je bila 331.

Pa, kako možete da kažete da je tada bilo bolje i da je sada mnogo gore? Ja to ne razumem, nijedan podatak koji sam sada dao ne ukazuje na to.

Da li smo zadovoljni? Nismo. Hoćemo i bolje, hoćemo i više i veće plate i zato ćemo do kraja mandata ove Vlade imati i 1.000 evra prosečnu platu, pri čemu, da ne zaboravim, IKT industrija, dakle, informatika i IT tehnologija, najbrže rastuća privredna grana u Srbiji, tamo gde je najviše mladih zaposleno.

Ali, dobro, tako to ide kada pripremate govore par dana pre diskusije, pa onda niste spremni na neke nove informacije. Hvala puno.

PREDSEDNIK: Po amandmanu, Jasmin Hodžić.

JASMIN HODžIĆ: Hvala.

Mi nećemo podržati amandman naše drage koleginice, iz prostog razloga jer smatramo da je predloženi Zakon o budžetu optimalan u datim okolnostima.

Ja mislim da bi trebali načelno da se složimo da je suvereno pravo svake vlade da donosi budžet na način na koji ona smatra i u skladu sa tim da podnosi političku odgovornost. Potpuno je u redu da opozicija kritikuje, pogotovo tu rashodnu stranu, ali kako biste mogli da planirate rashodnu stranu, morate da vodite računa o prihodnoj strani, pod broj jedan, i pod broj dva, morate da razumete kontekst u kom se zemlja nalazi.

Samo krajnje neobjektivan kritičar može da ne uvidi da je ova zemlja zaista ne samo tokom mandata prethodne Vlade, već prethodnih nekoliko vlada, zaista imala dobre ekonomske pokazatelje.

Moje pitanje je, naravno, za one koji kritikuju, da li mi imamo konstantno rast zadnjih 10 godina BDP-a, koji se kretao od tri, pa sve do 7,2%? Da li je tačno da je se naš BDP uvećao za 10 godina skoro duplo, da ćemo projektovani GDP imati u 2023. godini 68 milijardi? Je li to tačno ili nije?

Da li je tačno da je smanjena nezaposlenost sa otprilike oko 25% na ispod 10%, tačnije oko 9%? Da li je tačno da su konstantno rasle plate i penzije? To su fakti, gospodo.

Znači, krajnje neobjektivni da budete, krajnje kritični prema vlasti, domete ekonomskih performansi ove zemlje prosto ne možete da prenebregnete.

Da li je tačno da postoji inflacija? Da, ali isto tako je tačno da je 70% udela u toj inflaciji faktički uvezeno zbog monetarne ekspanzije koje su emitovale centralne vlade mnogih zemalja, pre svega ekonomski jakih zemalja, kada su prosto štampale novac i tako gurale inflaciju, zbog prekida u lancu snabdevanja, zbog nedostatka hrane, zbog energetskih šokova koje smo imali izazvanih što pandemijom, što ratom u Ukrajini. To je sve tačno.

Jesmo li mi sa socijalnog aspekta pokušali da ograničimo cene osnovnih životnih namirnica? Pričam to iz ličnog iskustva, pet proizvoda, znači, osnovne životne namirnice, time štitili najugroženije slojeve stanovništva.

Ja se samo pitam šta bi neka druga vlast drugačije uradila ili bolje uradila od onoga što je radila ova Vlada? Zaista, krajnje iskreno i objektivno pitam. Da li je moglo drugačije na rashodnoj strani? Pa, da, naravno, naravno da je moglo, ali gledajte prihodnu stranu. I meni je zaista drago što će u budžetu biti izdvojena sredstva za brojne projekte koji se tiču kraja odakle ja dolazim. Mogao bih i ja, pa, kako bih rekao, nije budžet fontana želja. Moglo bi i to da se tako shvati.

Drago mi je da će biti nastavljeni infrastrukturni projekti u Sandžaku. Drago mi je da će budžet za kapitalne investicije biti, ako sam dobro zapamtio, negde oko 3,6 milijardi evra, jer u stvari ti javni kapitalni infrastrukturni projekti su jedan od najvećih generatora našeg rasta, sigurno jedan od najvećih generatora našeg rasta i ne verujem da će ovaj investicioni ciklus se ikada više ponoviti za narednih 20, 30, 50 godina. Ovo je istorijska šansa da mi uložimo novac u putnu infrastrukturu. On generiše taj rast, ali čini mi se generiše i preduzetništvo koje se snažno razvilo merama Vlade koje je oslobodilo deo privrede tj. opterećenje na privredu i to radi i ovom budžetu. Neoporezivi deo je povećan.

Ja vas molim da prosto vratimo stvari u okvir. Potpuno je legitimno da opozicija daje neke predloge kako bi na toj rashodnoj strani mogao novac da se troši, ali zaista mislim da treba krajnje objektivno da priznamo sebi da ova zemlja, čini mi se, u datim okolnostima, bar u ekonomskom aspektu, pokazuje zaista da ide u dobrom pravcu. Hvala vam.

PREDSEDNIK: Reč ima Ksenija Marković, povreda Poslovnika.

KSENIJA MARKOVIĆ: Član 104. stav 1. - narodni poslanik ima pravo na repliku ukoliko se pogrešno protumači njegovo izlaganje.

Poštovani ministre da ste me pažljivo slušali, a ne gledali u mobilni telefon, znali biste da sam govorila o strukturi zaposlenosti, a ne nezaposlenosti.

PREDSEDNIK: Gospođo Marković, polako.

Ne sećam se sada, verovatno se prvi put javljate za povredu Poslovnika, znači da vam kažem jednu stvar. Da bi ste ukazali na bilo šta vezano za član 104, prvo treba da se prijavite za reč.

(Ksenija Marković: Prijavila sam se.)

U momentu kada sam ja dao reč gospodinu Hodžiću bio je jedini u sistemu. Znači, vi ne možete da se ne prijavite za reč, da pomislite da će neko da vam da reč, a da se niste prijavili. To prosto ne funkcioniše tako, niti je fizički moguće.

Reč ima Borko Puškić, po Poslovniku.

BORKO PUŠKIĆ: Poštovani predsedavajući, ukazujem na povredu Poslovnika, član 107. - dostojanstvo Skupštine. O teritorijalnoj organizaciji i po Ustavu Republike Srbije, njenim zakonima ne postoje u Srbiji nikakvi sandžaci. Poslednji sandžak je davno otišao iz Srbije 1912. godine. To je bila okupaciona vojna, formacijska, teritorijalna uprava, tako da u Srbiji postoje Zlatiborski okrug i Raški okrug sa centrom u gradu Užicu i sa centrom u gradu Kraljevu. Dakle, ne postoji nikakav Sandžak, neće ni postojati.

PREDSEDNIK: Hvala gospodine Puškiću, sve sam vas razumeo.

BORKO PUŠKIĆ: Samo ukratko.

Raška oblast, a ne Sandžak.

PREDSEDNIK: Samo kažite da li očekujete da se Skupština izjasni?

Ne očekujete.

Reč ima Zoran Zečević, povreda Poslovnika.

ZORAN ZEČEVIĆ: Poštovani predsedavajući pozivam se na član 27. Da, da, da, u Srbiji nema nikakvih sandžaka, kao što je rečeno. Vi ste dužni da poštujete Poslovnik…

PREDSEDNIK: Upravo smo to čuli sada.

ZORAN ZEČEVIĆ: …i da poštujete Ustav… (Isključen mikrofon.)

PREDSEDNIK: Da li vi očekujete da se izjasnimo po tom istom pitanju koje smo upravo čuli sada?

Ne očekujete.

Reč ima Zoran Tomić, po amandmanu.

ZORAN TOMIĆ: Zahvaljujem, predsedniče.

Poštovani potpredsedniče Vlade, ministre, Siniša Mali, gospodo ministri, koleginice i kolege narodni poslanici, danas raspravljamo o amandmanima vezanim za budžet za narednu godinu koji je jako bitan za dalji razvoj naše države, koji je bitan za dalju borbu sa krizom sa kojom se suočavamo, za koju nismo mi krivi, ali koji će omogućiti da i dalje uspemo da nižemo uspehe, da pomognemo našim privrednicima, ali pre svega da pomognemo i mladim ljudima u Srbiji da ostanu, da rade, da se zaposle, da svoje ideje, koji imaju biznis ideje, realizuju u Srbiji, da pokrenu i da to učine jednim novim brendom po kome će Srbija biti poznata, a videli smo i sami da, kako smo izgradili naučno-tehnološke parkove, u ovom budžetu, koji je pred nama, vidimo da su opredeljena sredstva i za proširenje kapaciteta naučno-tehnoloških parkova u Nišu i Čačku i ono na šta sam ponosan jeste da će se graditi i regionalni industrijsko-tehnološki park u Kruševcu.

Zašto su ovi parkovi bitni? Zato što na ovaj način država daje značajnu pomoć mladim ljudima koji imaju svoje ideje da ih realizuju, zato što država pomaže da se mladi ljudi bolje povežu sa privredom i da svoje proizvode mogu da plasiraju na tržišta, a videli smo to posebno u sektoru informaciono-komunikacionih tehnologija čiji je izvoz prestigao i izvoz poljoprivrede po kojoj je Srbija inače bila poznata.

Ne mogu da se složim da se ne ulaže u mlade i te kako se ulaže i to mladi vide, to mladi cene. Bitno je da kažem da su mladi ljudi sve više uključeni kada je u pitanju kreiranje novih politika Republike Srbije ka sektoru mladih, ka njihovom zapošljavanju, među kojima je svakako bitan segment dualnog obrazovanja. Nešto što je SFRJ imala, a što se zvalo – škola u privredi, a to je danas nešto što mi ponovo primenjujemo, jer hoćemo mlade ljude da osposobimo da budu adekvatna snaga koja će se uključiti u privredne tokove i dati značajan doprinos.

Kako su to radili pripadnici bivšeg režima? Odlično mogu da navedem primer svog rodnog grada koji je nekada bio četvrti industrijski centar u staroj Jugoslaviji, što „primerak“ ove žute elite najbolje zna. Kada su 2000. godine došli, pošto su pištoljima isterivali ljude iz gradske uprave, naravno, dotakli su se privrede koju su odmah uništili.

Kruševac je nekada imao mesnu industriju koja se zvala „22. juli“, a koja se nalazi na Jasičkom putu. To je inače industrijska zona grada u kojoj se nalaze i „14. oktobar“ i Biznis inkubator centar, danas i „Valvolajn“ i druge kompanije. Ono što je bitno jeste da su oni prvo zatvorili tu firmu. Kako su mladima pomogli? Tako što su od te firme napravili diskoteku sa sve onim kukama koje i dalje stoje, znate, u salama. Mladi ljudi su tu dolazili da bi igrali, đuskali, jel te, na bolju budućnost koju su oni obećavali, koju su naravno prokockali. Pomogli su tako što su uništili privredu u Kruševcu tako što su Hemijsku industriju „Župa“ uništili, a koja je inače bila poznata po plavom kamenu koji se proizvodio i dugi niz godina nismo uspeli da pokrenmo. Hvala Bogu, danas Hemijska industrija „Župa“ radi, ponovo proizvodi plavi kamen, ali šta su uradili?

Privatizovali su tu firmu, dali državljanki Makedonije koja je brže-bolje, šta uradila od nje, od nje napravila firmu za izvoz sekundarnih sirovina. Sve što je uradila jeste da sve ono što je moglo da se skine iz firme pretočila u sekundarnu sirovinu, to je uradila, a narod je isterala na ulice, odnosno radnike ostavila bez posla i bez budućnosti.

Vidite, na tom prostoru, gde je ta Hemijska industrija „Župa“, mi danas gradimo, odnosno počećemo da gradimo regionalni industrijsko-tehnološki park koji će biti ponos grada. Pored, naravno, centra Kruševca, koji razvijamo, koji se već uveliko radi, pored „Kromberg i Šubert“ investicije koja je došla, pored „Valvolajna“ koji je došao, pored toga što smo spasili „Trajal“ korporaciju koja je danas jedna od najuspešnijih korporacija, ovo će biti jedan novi centar gde će se mladi ljudi u Kruševcu okupljati, razvijati svoje biznis ideje i omogućiti im da to plasiraju na svetsko tržište.

Zbog toga smo veoma zahvalni i predsednik Aleksandru Vučiću i premijerki Ani Brnabić koja je, prilikom obeležavanja 650 godina grada, za Vidovdan obišla Biznis inkubator centar odakle je ova ideja potekla, videla je taj model i podržala celokupnu ovu priču, što je dokaz koliko su mladi bitna stavka kada je u pitanju program politike SNS i politike predsednika Aleksandra Vučića. Ovo je način na koji se mi borimo za mlade ljude. Ovo je način na koji mi njihove ideje podržavamo, a videli smo sami i videli su mladi ljudi, bez obzira što možemo ovde da vidimo razne performanse i glumatanja, šta su oni uradili. Ništa novo i ne možemo da očekujemo da će učiniti kada su u pitanju mladi ljudi, jer u mladim ljudima jedino što su videli je glavna izvozna komponenta Srbije, načinkako da Srbiju prazne i da omoguće drugima da našu pamet koriste, a posle ponovo da ona dolazi ovde. Mi tu pamet vraćamo i mi se borimo da tu pamet zadržimo. Hvala.

PREDSEDAVAJUĆA (Snežana Paunović): Zahvaljujem.

Kolega Linta, po amandmanu?

Izvolite.

MIODRAG LINTA: Zahvaljujem.

Poštovana predsedavajuća, uvaženi gospodine ministre sa saradnicima, dame i gospodo narodni poslanici, poštovani građani Srbije, želim na početku da kažem da se Srbija suočava sa ogromnim brojem izazova koji našu zemlju dovode zaista u jednu tešku i složenu situaciju.

Uprkos tome, želim da pohvalim činjenicu da je predloženi budžet realan, dobro balansiran i da je njime predviđeno veliko i značajno povećanje sredstava i za kapitalne investicije i za energetiku, zaštitu životne sredine, prosvetu, zdravstvo, nauku, a ono što je meni posebno važno je za socijalnu zaštitu, odnosno zaštitu socijalno ugroženih kategorija, iako mislim da tu ima dosta prostora da se izdvoje dodatna sredstva za rešavanje tih kategorija građana Srbije.

Ja ću govoriti upravo o nekoliko tih kategorija socijalno ugroženih građana. Jedna od tih kategorija jesu prognana lica, odnosno prognani Srbi sa područja današnje Hrvatske, Federacije Bosne i Hercegovine, kao i prognani Srbi i drugi Albanci sa područja Kosova i Metohije.

Evo, prošlo je više od 27 godina od završetka ratova na prostoru današnje Hrvatske, Bosne i Hercegovine, ključno pitanje jednog dela prognanih Srba, a to je stambeno pitanje i dalje nije rešeno, kao i brojni drugi problemi.

Podsećam da je Srbija 2012. godine krenula u realizaciju jednog veoma važnog programa. To je Regionalni stambeni program koji su zajednički sprovodile Srbija, Hrvatska, Bosna i Hercegovina, Crna Gora uz finansijsku podršku Evropske unije i niza drugih država i međunarodnih organizacija.

Tada je predviđeno, dakle početkom 2012. godine da će u narednih pet godina, do 2018. godine biti rešeno stambeno pitanje oko 20.000 prognanih porodica iz Hrvatske i Federacije Bosne i Hercegovine, kao da će se rešavati i rešava se stambeno pitanje prognanih Srba i drugih Albanaca sa područja Kosova i Metohije.

Nažalost, Regionalni stambeni program se sprovodio veoma sporo i prošlo je punih 10 godina od njegovog početka. Nedavno je, pre nekoliko dana, održana sednica Upravnog odbora Regionalnog stambenog programa u Beogradu, gde je konstatovano da Regionalni stambeni program završava 30. juna sledeće godine i da će do toga datuma biti rešeno svega oko 7.600 prognaničkih porodica.

Dakle, od obećanja 2012. godine da ćemo rešiti 20.000 prognaničkih porodica do 2017. godine u 10 godina biće rešeno nešto više od jedne trećine. Nažalost, odgovornost snose pojedine institucije koje taj program nisu radile ozbiljno i odgovorno, pre svega Komesarijat za izbeglice i migracije i Jedinica za pravljenje projekata pri Vladi Srbije u saradnji sa lokalnim samoupravama.

Ono što ja apelujem i što sam molio u više navrata predsednicu Vlade, gospođu Anu Brnabić, jeste da Vlada preuzme odgovornost i da u budžetu za sledeću godinu se izdvoji šest milijardi dinara, oko 50 miliona evra, za rešavanje stambenog pitanja i još oko 12.000 prognaničkih porodica koje su i dalje stambeno nerešene, koje žive kao podstanari ili u neljudskim uslovima.

Od tog broja 5.911 porodica su porodice koje su ostale ispod crte nakon objavljivanja lista vezano za stanove, montažne kuće, dodelu seoskih imanja i dodelu paketa građevinskog materijala za završetak njihovih kuća.

Dakle, imamo odmah skoro 6.000 porodica koje se mogu odmah rešavati ako imamo predviđena sredstva u budžetu. Ja se nadam, nažalost, ovde sada nema trenutno gospodina Malog, ministra finansija, da vidimo da li možemo, moj apel, ponavljam, predsednici Vlade i ministru finansija da izdvojimo šest milijardi dinara da odmah početkom sledeće godine krenemo u rešavanje stambenog pitanja ovih 12.000 prognaničkih porodica, kao i naravno prognaničkih porodica sa područja Kosova i Metohije. Mislim da je to jedno ljudsko, humano pitanje i da je krajnje vreme da najveće žrtve ratova na prostoru bivše Jugoslavije konačno reše ključno pitanje integracije.

Ono što je velika šteta jeste što je Srbija 2011. godine još zatražila 302 miliona evra za rešavanje tih 20 hiljada prognaničkih porodica, stambeno rešavanje tih porodica, a da smo ovih deset godina povukli svega 134 miliona evra, a 168 miliona evra nažalost nije povučeno donatorskih sredstava zbog, ponavljam, spore realizacije toga programa.

Dakle, važno je da građani Srbije znaju da smo imali veliku priliku da povučemo 302 miliona evra i da rešimo prognaničke porodice. Dakle, u najvećoj meri sa donatorskim sredstvima.

U procesu integracija ima dosta problema, ja ću navesti nekoliko njih. Imamo primer 383 porodice sa područja Beograda. Imali smo javni poziv 2018. godine za izgradnju 133 stana na Novom Beogradu u ulici dr Ivana Ribara, imali smo 2019. godine javni poziv za izgradnju 250 stanova u naselju Ovča.

Ovih 250 stanova su sagrađeni, ovih 133 stana, iako je javni poziv bio godinu dana ranije, još nisu ni počeli da se grade. Nismo iskoristili 4,7 miliona evra sredstava EU da te stanove sagradimo 2019, 2020. godine. Ja sam apelovao i ovom prilikom apelujem na premijerku Brnabić i ministra Maloga da u budžetu za sledeću godinu izdvojimo 780 miliona dinara, oko 6,5 miliona evra i da odmah nakon novogodišnjih praznika se raspiše javna nabavka, izabere izvođač radova, objavi konačna lista, da se počne sa gradnjom ova 133 stana, a da 250 porodica koje mogu već da se usele u stanove u Ovči ne mogu da se usele zato što se nije objavila konačna lista, jer još uvek nemamo rešenje za ove 133 porodice na Novom Beogradu.

Dakle, ponavljam još jednom, apel premijerki Brnabić, ministru Malom, da izdvojimo za sledeću godinu u budžetu šest milijardi dinara, oko 50 miliona evra za rešavanje stambenog pitanja 12.000 prognaničkih porodica koje su ostale ispod crte ili još uvek nisu konkurisale jer nije bilo javnih poziva i 780 miliona dinara ili oko 6,5 miliona evra za izgradnju 133 stana na Novom Beogradu.

Takođe, ono što želim da kažem da postoje i mnogi drugi brojni problemi u rešavanju ovog važnog pitanja integracije. Imamo brojne primere gde se kasni sa izgradnjom stanova, dodelom paketa građevinskog materijala. Na primer, u opštini Šid i opštini Šabac objavljene su konačne liste za stanove 2015. godine. Prošlo je sedam godina, te porodice, 12 porodica u Šidu, 25 porodica u Šapcu još uvek se nisu uselile u te stanove.

To je apsolutno neprihvatljivo i moramo da vidimo nadležne državne institucije da se ne mogu ponašati na takav način, da moramo pokazati ozbiljnost i odgovornost prema tim ljudima, kad imamo ta sredstva, da se to završi o rokovima i da ti ljudi konačno usele u svoje stanove.

Imamo 16 porodica u Sremskoj Mitrovici koji su pre dve godine dobile građevinski materijal na papiru. Još uvek taj materijal nije isporučen. Oni su dve godine i dalje podstanari, ne mogu da završe svoje kuće, i dalje plaćaju kiriju koja je sada zbog opšte poznate situacije uvećana za dva-tri puta.

Naravno da su ljudi ogorčeni, nezadovoljni, razočarani i apelujem na Vladu da pošalje jasnu poruku nadležnim državnim institucijama da se ti problemi rešavaju u razumnom vremenskom roku. Imamo primer, takođe, 20 porodica koje čekaju završetak stanova, odnosno završetak tehničkog prijema i dobijanja upotrebne dozvole u Vrnjačkoj Banji i dosta drugih lokalnih samouprava.

Takođe imamo velike probleme vezano za samo konkurisanje. Imamo, na primer, oko hiljadu prognaničkih porodica iz Hrvatske, Federacije BiH koje sticajem okolnosti, straha, neznanja, bolnog preživljavanja se nisu 1996. godine prijavili i nisu dobili status izbeglog i prognanog lica.

Tih 1.000 porodica nemaju pravo da konkurišu za rešavanje stambenog pitanja, što je velika nepravda. Tu je moj apel za premijerku Brnabić, da Vlada jednom uredbom ili zaključkom omogući i da tih 1.000 prognanih porodica može da konkuriše i da reši svoje stambeno pitanje.

Imamo velike probleme vezano za otkup stanova. Na primer, 530 stanova koji su sagrađeni 2005, 2006, 2007. godine sredstvima italijanske Vlade u sedam lokalnih samouprava Niš, Čačak, Valjevo, Kragujevac, Pančevo, Stara Pazova, odnosno naselje Banovci gde su te porodice uselile 2008. godine u svoje stanove, bilo je predviđeno da imaju pravo otkupa tih stanova. Evo, prošlo je punih 14 godina. Više godina sam pokušavao i sa bivšom ministarkom Mihajlović i bivšim ministrom Vulinom da tim ljudima omogućimo da postanu vlasnici tih stanova. Još uvek nismo uspeli. Srećna je okolnost što je to sada stiglo u kabinet predsednika Vučića. S tim se bavi šef kabineta gospodin Ivica Kojić. Ja se nadam da će uskoro to pitanje biti rešeno i da ćemo izmenama i dopunama Zakona o izbeglicama ili donošenjem posebne uredbe omogućiti da tih 530 porodica u sedam lokalnih samouprava dobiju pravo otkupa i da im se otkupnu cenu uračuna plaćena kirija koju su plaćali gotovo po tržišnoj ceni iako je bila donacija italijanske Vlade.

Imamo 50 porodica u Beogradu koji koriste stanove Društva za iznajmljivanje nekretnina DIPOS. Tu žive već preko 30 godina u tim stanovima, neko 25, neko 27, neko 30 godina. Već su isplatili kroz kirije. To su inače stanovi bivšeg DDR-a Demokratske Republike Nemačke. To su stari, trošni stanovi. Ljudi su već isplatili kroz kiriju desetine hiljada maraka i evra. Sada se borim i nadam se da će uskoro i uz podršku kabineta predsednika Vučića te porodice dobiti pravo otkupa tih stanova i da konačno postanu vlasnici i da ne budu više podstanari nakon tri decenije.

Imamo posebnu kategoriju prognanih porodica, njih preko 1.200 koji žive u 50 lokalnih samouprava, čiji su stanovi sagrađeni kroz tzv. program socijalnog stanovanja u zaštićenim uslovima, u najvećoj meri donatorskim sredstvima raznih međunarodnih organizacija. Tim porodicama ima nešto i porodica domaćeg stanovništva, se takođe onemogućava da postanu vlasnici tih stanova. Ja sam lično posetio jednu lokalnu samoupravu u Sremskoj Mitrovici gde imamo dve zgrade. Jednu zgradu od 40 porodica, drugu zgradu od 34 porodice. Te porodice apeluju na Vladu, kao i njih 1.200 u ostalih pedesetak lokalnih samouprava Temerin, Kraljevo, Malo Crniće, Loznica i niz drugih opština i gradova, da im se jednom uredbom Vlade omogući da postanu vlasnici tih stanova.

Nepravedno je da su to donatorska sredstva i da sada preko leđa prognanih Srba se izgrađuje sistem socijalnog stanovanja u zaštićenim uslovima. Naravno, među tim porodicama ima i dosta porodica prognanih Srba i drugih ne Albanaca sa područja KiM. Dakle, nemojmo da gradimo sistem socijalnog stanovanja u zaštićenim uslovima donatorskim sredstvima preko leđa najvećih žrtava ratova na prostoru bivše Jugoslavije. Dakle, to su neki od brojnih problema koje muče tu populaciju.

Posebno bi istakao jedan problem. Obratilo mi se četrdesetak prognanih porodica iz naselja Busije i drugih prigradskih naselja Beograda koji imaju problem sa strujom. Šta se dešava. Te su porodice sagradile svoje kuće, međutim nakon izmena i dopuna Zakona o ozakonjenju od 2018. godine, a pošto nemaju rešeno pitanje legalizacije, oni više nemaju pravo ni na privremeni priključak na električnu mrežu. Sada te porodice plaćaju kiriju, imaju skoro završene kuće i ne mogu da se usele u te kuće zato što nadležna lokalna administracija nije rešila pitanje legalizacije, a oni su podneli zahteve pre 10, 15 godina. Sada njih kažnjava jedan državni organ zato što lokalne samouprave nisu rešile njihove, ponavljam, zahteve za legalizaciju i oni nisu dobili rešenja o ozakonjenju.

Ja sam uputio dopis ministarki rudarstva i energetike gospođi Dubravki Đedović, jedno pismo, jednu molbu sa apelom da probamo naći rešenje i da se tim porodicama, a ima ih veliki broj, ne samo prognanih porodica, nego i desetine hiljada građana koji ne mogu da uđu u svoje kuće, ne mogu da normalno žive jer nemaju električnu energiju. Dakle, apel ministarki Đedović da pokušamo rešiti to pitanje i da konačno ti ljudi mogu makar privremeno da imaju priključak na električnu energiju, dok se ne reši pitanje o ozakonjenju njihovih stambenih objekata.

Na kraju bih hteo da pomenem jedno važno pitanje, pošto je ovde ministar za rad, zapošljavanje i boračka i socijalna pitanja, gospodin Selaković. To je pitanje koje me pita na hiljade prognanih Srba Krajišnika, to je pitanje ratnog staža. Dobro je poznato da je pre dve godine donet Zakon o pravima boraca, vojnih invalida, civilnih invalida rata i članova njihovih porodica. Tim zakonom nažalost nisu u celosti priznati pripadnici vojske i policije Republike Srpske Krajine, odnosno priznat im je ratni staž samo do 27. aprila 1992. godine, dakle, dok je postojala formalno SFRJ, odnosno do 19. maja 1992. godine kada se JNA povukla sa područja bivših jugoslovenskih republika.

Ono što je moj apel ministru Selakoviću, da otvorimo dijalog na tu temu i da vidimo u narednom periodu, da se istera ova velika nepravde i da se izmenama i dopunama pomenutog zakona omogući da svim krajiškim borcima bude priznat ratni staž za čitavo vreme rata u dvostrukom trajanju. To su borci koji su se časno i pošteno borili za očuvanje teritorijalnog integriteta tadašnje države i borili se za svoj narod. Osećaju se ogorčeno, osećaju se razočarano. Mislim da bi bilo fer da se to pitanje reši na jedan pravedan način.

Poseban problem, ministre Selakoviću, jeste da čak i ovaj deo koji je priznat zakonom do 27. aprila 1992. godine u praksi se ne realizuje, jer centri Ministarstva odbrane kada im krajiški borci podnesu zahteve za priznanje ratnog staža za taj period donose negativna rešenja, sa obrazloženjem da štabovi jedinice krajiških centralnih odbrana nisu bili organizacijski deo JNA.

Dobro znamo da su teritorijalna odbrana i JNA bili sastavni deo oružanih snaga SFRJ i nije fer da čak i taj deo koji priznaje zakon, da jednim pravilnikom Ministarstva odbrane iz 2005. godine se odbacuju njihovi opravdani zahtevi da im se prizna ratni staž za taj period. Dakle, hajde da nađemo rešenje da se u ovoj prvoj vazi makar prizna rešenjima centara Ministarstva odbrane, ratni staž do 27. aprila 1992. godine, a da vidimo kroz razgovor da se nađe rešenje za ovaj drugi period.

Ključni njihov argument jeste – kako je moguće da je ratni staž priznat krajiškim oficirima i podoficirima za čitavo vreme rata u dvostrukom trajanju, a njihovim borcima nije. Sada se oni pitaju – s kim su ti oficiri i podoficiri komandovali kada je njima priznat ratni staž, a njima nije. Dakle, jedno važno pitanje. Ima ih još dosta.

Pitanje, kako da se dokaže ratni staž, pitanje zdravstvene zaštite, da ne idem dalje da mogu druge kolege da pričaju. Ovo su važna pitanja. Zahvaljujem.

PREDSEDAVAJUĆA: Hvala kolega Linta.

Po amandmanu, kolega Zoltan Dani.

Izvolite.

ZOLTAN DANI: Poštovana predsedavajuća Narodne skupštine Republike Srbije, uvaženi ministri u Vladi Srbije, uvažene dame i gospodo poslanici, uvaženi gledaoci, građani Republike Srbije, meni je takođe posebno drago što je tu među nama i gospodin ministar Selaković, pošto sam upravo na jednu takvu temu hteo da se nadogradim, vezano za ovo što je govorio kolega, gospodin Linta.

Mi smo ovde ponekad čini mi se kao pojedinci koji smo skupljeni s brda, s dola i kao da ne znamo ono što je nama bitno ili šta nije bitno. Kao da nismo građani ove Srbije, kao da nismo poslanici koji smo ovde u ovom Domu Narodne skupštine dali zakletvu i time smo uzeli na sebe veliku obavezu i zadatak u ime svih onih koji su nas izabrali, u ime građana Srbije.

Dakle, ta obaveza i zadatak je nešto što ne smemo nikad da zaboravimo. Mi možemo da imamo i 50, 100, 200 poslaničkih partija i stranaka, ali imamo samo jednu Srbiju i moramo se za nju boriti. Za to smo dali zakletvu. Vrlo slično kao kad sam ja u nekom delu svog skromnog života dao zakletvu dok sam bio u vojsci. Jedino što se tamo razlikovalo sa jednom ozbiljnom izjavom - ne žaleći ni svoj život za boljitak naše domovine, za boljitak naše otadžbine, za boljitak Srbije, za slobodnu, nezavisnu, suverenu Srbiju. Ništa važnije od toga ne može da bude. To treba da nam je glavni pijedestal. To će dati sve ono u kom smislu razmišljamo. Dakle, na taj način ako se složimo i ako se svi opredelimo da taj glavni zadatak završimo, onda ćemo se lako složiti.

Prvi put sam u sazivu ove Skupštine i prvi put se obraćam. Velika mi je čast i velika mi je gordost što sam ovde među vama. Trudiću se svom svojom snagom, mada me i sada malo trema neka, ali svejedno, ja ću uvek biti iskren prema vama i daću sve od sebe.

Danas sam upravo želeo da govorim o statusu naših boraca i porodica poginulih boraca. To je trebalo da bude kao pitanje, no, međutim, do sada su moje kolege poslanici i juče i prekjuče i danas već o tome govorili. Naš uvaženi ministar Selaković je dao već dosta odgovora u tom smislu.

Siguran sam da se vi sećate 2020. godine, pogotovo koji imaju više staža nego ja, da je Skupština Republike Srbije izglasala Zakon o borcima u januaru mesecu 2020. godine. Mnogo mi je drago što sam video da sada u Predlogu budžeta za sledeću godinu je izdvojeno oko 18 milijardi dinara za rešenje ili za rešavanje statusa boraca.

Loše je ako ne uvažavamo naše borce, naše rodoljube, dajemo lošu poruku celom našem društvu, lošu poruku građanima Srbije. Osnovni oslonac morala u našem društvu treba da je rodoljubivo osećanje, ljubav prema otadžbini, a naši borci iz svih ratova do sada bili su, a i sada su pravi primer za hrabrost i patriotizam, za rodoljubivo osećanje. Zbog toga treba da ih uvažavamo, poštujemo i adekvatno da vrednujemo njihovu žrtvu. Neki su nesebično dali i svoj život, najvrednije što čovek ima, za slobodu i nezavisnost, u ime ljubavi i vere u otadžbinu, u ime tog grandioznog rodoljubivog osećanja.

U istoriji našeg naroda ima mnogo primera rodoljublja. Napadali su nas razni zlotvori, lopovi, agresori i računali su da zato što su nadmoćni da mogu lako da nas savladaju, ali slomili su svoje krvave zube o čvrsti kamen naše odlučnosti da branimo našu decu, naše majke, naše domove, naše granice, naše svetinje i obraz naših predaka. Iznenadili su se našim otporom i odlučnošću da ne damo ništa naše. Nisu računali na snagu naroda zadojenog rodoljubljem.

Zato verujem i siguran sam da ako ljudi izgube ljubav i veru prema otadžbini izgubiće sposobnost da brane svoj dom i naš narod. Na taj način, poštujući sve žrtve naših boraca i njihovih porodica, koji su nažalost poginuli, mi direktno jačamo odbrambenu moć naše otadžbine. Na ovaj način će i sadašnji i budući branioci naše otadžbine znati da njihove žrtve nisu bile, niti će biti uzaludne.

Zato podržavam maksimalno Predlog budžeta, naravno, kao član Poslaničke grupe SPS, JS i Zelenih Srbije i glasaćemo za to. Podržavam stav koji je gospodin ministar Selaković ovde prema nama javno rekao - da će se oko toga starati.

Siguran sam da ćemo na taj način rodoljublje našeg naroda dići na viši nivo i sprečiti na taj način da građani naše Srbije, kao i sa svim ostalim predlozima koji se u ovom Predlogu pojavljuju, sprečiti da odu i da praktično budu ovde sa nama zajedno i da branimo ovu našu dragu Srbiju, majku Srbiju. Živela Srbija!

PREDSEDNIK: Po amandmanu.

ZORAN ZEČEVIĆ: Hvala, predsedavajući.

Ja sam više voleo da reč dobijem od potpredsednice, ali dobro, nemam sreće, nije bitno.

Želeo sam da kažem nekoliko reči oko ovog amandmana koji je podneo kolega Miodrag Linta. Samo da mu kažem da mora već jedanput da shvati da je on kompletno obmanut od SNS, a on je obmanuo sve te naše zajedničke zemljake prekodrinske Srbe koje ste, gospodine Linta, verujući u ono što su vam obećali, nagovarali da svoj glas dali SNS. Evo, kao što vidite, dali su glas, ali od tog glasa su dobili duplo ništa.

Zato želim da obavestim javnost da su ljudi shvatili o čemu se radi i da su krenuli polako da formiraju jedan pokret za ujedinjenje srpskih zemalja. Taj pokret će svoje sedište imati u Užicu. On će da pozove sve ljude prekodrinske Srbe koji nisu zaboravili svoju Republiku Srpsku Krajinu, pozvaće rodoljube, patriote da spremno dočekamo novu podelu sveta koja se dešava na istoku od našeg Vladimira i da budemo spremni da se ove granice avnojevske neće priznavati u ovoj deceniji koja je pred nama.

Znači, avnojevske granice se neće priznavati i srpski narod će konačno rešiti svoje pitanje. Onda se, kolega Linta, verovatno otvara pitanje povratka svih nas iz tih krajeva, jer mi naše krajeve gde smo se rodili niti ćemo zaboraviti niti ćemo ostaviti. Hvala. Živela Srbija i živele srpske zemlje!

PREDSEDNIK: Dva minuta.

MIODRAG LINTA: Gospodine Zečeviću, kada sam govorio o problemima koji još uvek nisu rešeni, govorio sam o konkretnim državnim institucijama i koje nisu na odgovoran i ozbiljan način rešavale to pitanje, pre svega, stambeno pitanje.

Naravno, da treba pozdraviti činjenicu da je u prethodnom periodu rešeno 7.600 porodica, odnosno, njihovo stambeno pitanje, da treba reći da je Vlada Republike Srbije donela niz konkretnih mera, vezano za pružanje pomoći toj populaciji, da je Vlada Republike Srbije pomogla u finansijskom smislu Srbe koji žive u osam država regiona.

Posebno samo da istaknem primer Republike Srpske, gde je naša Vlada uz punu podršku predsednika Vučića pomogla velikim novčanim iznosima i Vladu Republike Srpske, nemamo nijednu opštinu na području Republike Srpske gde nemamo konkretan objekat koji je sagrađen sredstvima Srbije, od vrtića, škola, mostova i niza drugih objekata.

Nisam trebao da pozivam prognane Srbe i prekodrinske Srbe da glasaju za predsednika Vučića. Mislim da prekodrinski Srbi su dali poverenje puno poverenje predsedniku Vučiću. Posebno se ne zaboravlja činjenica da je 2015. godine, dakle, nakon 20 godina od završetka ratova na području današnje Hrvatske, da je konačno pitanje obeležavanja stradanja i progona krajiških Srba u zločinačkoj akciji „Oluja“, i nizu drugih zločinačkih akcija podignuto na najviši državni nivo i od 2015. godine imamo zvanično obeležavanje stradanje, progona našega naroda.

Moj apel jeste da samo nadležne državne institucije konačno na jedan ozbiljan i odgovoran način rešavaju preostale probleme našega naroda. Hvala.

PREDSEDNIK: Hvala.

Na član 8. amandman je podnela narodni poslanik Sanja Miladinović.

SANjA MILADINOVIĆ: Hvala predsedniče.

Podnela sam još jedan amandman, naravno, koji se odnosio na oblast poljoprivrede, konkretno na voćarstvo, šljiva, višnja, za subvencije, ali Odbor za ustavna pitanja i zakonodavstvo takav amandman odbio.

Drugi amandman koji sam podnela odnosi se na član 8. razdeo tri, odnosno, to je amandman koji se odnosi na kancelariju Tome Nikolića, gde mu je Predlogom budžeta za 2023. godinu opredeljeno 40 miliona dinara. Pa, se pitam da li kancelarija vredi zaista 40 miliona dinara, s obzirom na to da mnogo problema imamo u oblasti obrazovanja, mnogo problema imamo u oblasti poljoprivrede, mnogo problema imamo kod mladih.

Ono za šta sam ja govoreći o ovom amandmanu opredelila novac, odnosno, projektovala na drugu stranu, tj. na drugu oblast, a to je stručno pedagoški nadzor nad radom ustanova obrazovanja i zavoda. Nadzor nad školama ne možemo da sprovodimo u jednoj godini, što je jako bitno, odnosno, to je zaista važno. Stanje u društvu je takvo da sve nesuglasice i ta loša energija i loše stanje se reflektuje i po školama i kod dece i kod roditelja. Najbitnija stvar u svemu tome je da država pre svega, uzme u obzir oblast obrazovanja. Verujte, to je ključ razvoja jednog društva.

Ako uzmemo u obzir da je to ključ jednog društva nikada, ali nikada ne smemo dozvoliti da učitelj, nastavnik, profesor bude žrtva, već kao što smo učili, kao što je bilo mora da bude uzor i model jednog ponašanja. Mora tako da bude sagledan od društva i da se napravi ambijent da zaista prosvetni radnik bude uzor i model.

Ono što sam dalje htela da kažem, a to je odnosi se na cenu ishrana u studentskim menzama. Ne znam koliko znate, a trebalo bi da znate, da je ishrana u studentskim menzama na teritoriji cele Srbije povećana za 40%. Ako uzmemo u obzir da je za kancelariju Tome Nikolića izdvojeno iz budžeta, odnosno, izdvaja se iz budžeta 40 miliona, a ishrana u studentskim domovima se povećava za 40%, kako je roditeljima koji školuju dvoje ili troje dece, ili imaju dvoje studenata, nebitno, u stvari su na ivici egzistencije. To zaista u Srbiji biva luksuz, odnosno školovati decu biva luksuz, što je nedopustivo jer obrazovanje mora biti jednako i dostupno za sve.

Ono na šta bih se drugo osvrnula, žao mi je što nije ministarka pravde tu, a zaista to moram da kažem, da sudovi, odnosno Ustavni sud i Upravni sud Republike Srbije spava. Ako kažem spava, žao mi je što nije tu, neke 2019. godine, u opštini Merošina je došlo do smene skupštinske većine tj. SNS nije činila vlast. To se desilo negde u julu mesecu, na šta smo dobili odgovor od ministra tadašnjeg državne uprave i lokalne samouprave Branka Ružića da su sve odluke donete na toj skupštini u skladu sa Ustavom i zakonom. I šta mislite da se desilo? Ana Brnabić, tada premijerka, je uvela prevremene mere koje nisu trajale šest meseci, kako je po zakonu, već godinu dana. Žalili smo se Ustavnom sudu, Ustavni sud je imao rok dve godine da donese odluku o zakonitosti. Do dana današnjeg nismo dobili nikakav odgovor. To se desilo i sa upravnim sudom, što je zaista nedopustivo.

Ako kažem 40 miliona za kancelariju Tome Nikolića, zar nije bilo pametnije opredeliti sredstva, ili malo bolje razmisliti kako dati zdravstvu, odnosno uložiti novac u preventivnu zdravstvenu zaštitu.

PREDSEDNIK: Da, to je bilo kompletno vreme poslaničke grupe.

Na član 8. amandman je podneo narodni poslanik Siniša Kovačević.

Na član 8. amandman je podneo narodni poslanik Branimir Jovančićević.

Na član 8. amandman je podnela narodni poslanik Marija Lukić.

MARIJA LUKIĆ: Poštovani predsedavajući, predsednici Vlade, kolege i građani, ovim amandmanom bih sredstva usmerila na izgradnju i opremanje, molim vas za malo tišine, za izgradnju i opremanje zdravstvenih ustanova u državnoj svojini čiji je osnivač Republika Srbija.

Prethodni budžet od 34 milijarde i 732 miliona rebalansom je povećan na 44 milijarde 357 miliona i ovim budžetom novim predviđeno je 31 milijarda 653 miliona. Jeste da su rebalansom sredstva bila predviđena za pandemiju korona virusa koja se eto završava, ali ono što je još gore da imamo pandemiju kancera, pandemiju kardio-vaskularnih bolesti, da imamo situacije gde decu lečimo SMS porukama, ne samo decu nego i odrasle i da nam je dijagnostika posebno, prevencija i dijagnostika posebno u manjim mestima jako loša. Koliko magnetnih rezonanci ne radi, koliko skenera ne radi, ultrazvuk, ja tu moram da kažem, da ultrazvučni aparat u Brusu je star gotovo 15 godina. Kada se uključi treba mu 15-ak minuta da startuje, da se uključi. Pitanje je da li će da se uključi i da li će da radi. Ljudi nemaju novca da se leče u privatnim ustanovama, oni su im ili daleko, fizički, posebno, opet kažem, u manjim mestima i u Brusu.

Ono što mi je paradoksalno ja bih zaista volela da sva ministarstva imaju dovoljno sredstava za stadione, za apsolutno sve što su zamislili, ali na žalost toga nema.

Što se tiče Brusa, polovina budžeta se izdvaja za održavanje puteva i to je ugovor sa privatnom firmom. Dakle, 0.91% budžeta je predodređen za poljoprivredu, iako se 80% stanovništva bavi što primarno, što sekundarno poljoprivredom, a opet nema se novca za jedan ultrazvuk.

(Predsednik: Samo dovršite misao, molim.)

Nemam više vremena. Hvala.

PREDSEDNIK: Hvala.

Na član 8. amandman je podneo narodni poslanik Borko Puškić.

Reč ima Borko Puškić.

BORKO PUŠKIĆ: Poštovani građani Republike Srbije, pomaže Bog!

Moj amandman se odnosi na intervenciju u članu 8. razdeo 15, koji se odnosi na Ministarstvo unutrašnjih poslova i na član 8. razdeo 19, koji se odnosi na Ministarstvo odbrane.

Naime, svedoci smo da je pre 35, 36 dana nekoliko advokata, znači pojedinaca iz grada Niša i Leskovca, podnelo niz pojedinačnih žalbi prema opštini Kuršumlija i naročito mi je drago da je ovde prisutan i ministar za državnu, lokalnu i samoupravu, ali i ministar za boračka i socijalna pitanja iz prostog razloga zato što ratni veteranima, odnosno rezervistima do dana današnjeg nisu isplaćene ratne dnevnice koje su praktično bile i po zakonu definisane i predviđene.

Zbog čega se to nije realizovalo kao posledicu svega toga da imamo činjenicu da danas ubiraju velike prihode pojedinci, odnosno određene advokatske kancelarije, a da kao krajnji korisnici, oni koji su bili na Juniku, Paštriku, na Košarama, Koritniku, Juničkim planinama, kao dobrovoljci ili kao ratna mobilisana lica, vojna, policijska ili kao rezervisti, nažalost, danas nemaju to što je predviđeno zakonom?

Zbog čega se to ne realizuje? Zbog čega ubiraju prihod pojedine advokatske kancelarije i tako trpi štetu država? Znači, ovo će sve otići na teret grada opštine Kuršumlija. Imamo u vidu da su iz Babušnice, Gadžinog Hana, iz Leskovca, iz Niša i iz niza gradova sa prostora istoka ili južne Srbije podnete te žalbe. Iz grada, odnosno opštine odakle ja dolazim, iz Raške oblasti, iz Prijepolja, preko dve hiljade i nešto rezervistima nisu isplaćene te dnevnice. Molim vas za odgovor, ministre za boračka pitanja i ministre za lokalnu samoupravu.

Hvala.

PREDSEDNIK: Na član 8. amandman je podneo narodni poslanik Janko Veselinović.

Reč ima Janko Veselinović.

JANKO VESELINOVIĆ: Najveći deo gubitka u budžetu Republike Srbije, gotovo milijardu i po evra, otići će za nacionalni stadion i za pokrivanje rupa koje je stvorio vaš Miša Grčić, kojeg ste postavili na čelo EPS-a.

Nažalost, sada je cela Srbija postala i izgleda kao EPS Miće Grčića, koga je postavila SNS.

Angažovali ste Norvežane. Zanima me, možda bi gospodin Jovanov mogao da mi da odgovor na ovo pitanje, šta ćete reći Norvežanima kada u narednom periodu dođu u EPS i postave svoj menadžment, kada vam postave pitanje ko su vam ove hiljade radnika, odnosno oko hiljadu radnika koji ne rade ništa, ne dolaze na posao, već botuju? Kako ćete im reći - gospodine Norvežaninu, oni rade kao botovi, oni ne dolaze na posao, već botuju za SNS?

Koji ćete im odgovor dati? Da li ćete im dati odgovor - oni botuju da bi građani Srbije glasali za one koji su uništili ovu firmu u koju ste vi došli da upravljate zato što SNS nema kadar koji može da upravlja javnim preduzećima?

Uništili ste EPS, uništavate Srbiju. Novac koji je mogao da ide za dečije vrtiće, koji je mogao da ide domove za stare, za kanalizaciju, za zdravstvo, za plate prosvetara, lekara, dali ste u rupu koja se zove Grčićev EPS i dajete za nacionalni stadion valjda da tamo u boljim uslovima radi neka nova ekipa Velja nevolja i slični.

PREDSEDNIK: Milenko Jovanov, pravo na repliku.

MILENKO JOVANOV: Reći ćemo im isto što ćemo im reći ako budu pitali šta rade ovi elfovi u podrumima i šta rade mali patuljci koji vrte turbine i šta rade jednorozi koji skakuću po poljanama. Isto ćemo im reći – to ne postoji.

To što vi pričate, to ne postoji. To postoji na vašim tvitovima, to postoji u vašim glavama, to postoji u vašim balonima.

Ja verujem da vi stvarno verujete da postoje hiljade ljudi koji ne rade ništa, ne idu na posao i samo pišu komentare na društvenim mrežama. Verujem da vi verujete u to, ali šta ja da vam radim? Ne mogu ja vama da pomognem u tome. Ja vama ne mogu da pomognem u tome. Ne mogu ja vas da razuverim da vi ne vidite ono što niko drugi ne vidi. Ja nit sam stručan, niti znam kako se to radi.

S druge strane, ono što ste vi uradili u Toplani Novi Sad, e to je katastrofa i ne znam odakle vam pravo i odakle vam obraz da bilo koga prozivate za upravljanje firmom posle onog haosa koji ste napravili u Toplani Novi Sad, koju ste ostavili u haosu, ostavili u dugovima, ostavili uništenu.

Koliko ste vi botova tamo imali koji nisu dolazili na posao? Nikoga? Pa, to je onda još veća katastrofa. Pa, bolje da nisu dolazili na posao, pa biste mogli na njih da se vadite. Ovako je sve vaša odgovornost. Znači, potpuno ste nesposobni. Potpuno ste upropastili tu toplanu i sada vi držite predavanje nekome kako i šta treba da radi?

Pa, da li ima ikoga od vas ko drži predavanje nekome s druge strane a da nema putera na glavi onoliko baš o temi o kojoj druge proziva? O pristojnosti govore najnepristojniji, o poštenju najnepošteniji, o uspešnosti najneuspešniji i čudite se što niko ne glasa za vas?

(Radomir Lazović: Tako je!)

Ja sam znao da umem da podignem adrenalin kod mojih poslanika, ali da uspevam i opoziciju da izazovem da mi aplaudiraju? Svaka mi čast.

PREDSEDNIK: Gospodine Jovanov, izgleda da i jedna i druga strana sale smatra da je ta situacija u toplani bila baš katastrofa.

Na član 8. amandman je podnela narodni poslanik Jelena Kalajdžić.

Reč ima Jelena Kalajdžić.

Izvolite.

JELENA KALAJDžIĆ: Dobar dan svima.

Ja sam podnela amandman koji se odnosi na prebacivanje novca koji je namenjen za fudbalski stadion, na Ministarstvo poljoprivrede.

Činjenica je da su stadioni tzv. buduće lepotice Republike Srbije, kako to gospodin Mali voli da kaže, da izgledaju velelepno i da time možete da se hvalite kako je to nešto što ste vi uradili. Međutim, dok nastaju ti velelepni stadioni naši poljoprivrednici sastavljaju jedva kraj sa krajem, krpe obuću jer za novu ove godine neće imati ili, na primer, ako već nećete na poljoprivredu, možete da prebacite čak i na nauku ili na naučne radnike.

Pre nego što počnete da mašete nekim slikama kako će izgledati naučno-tehnološki parkovi, na primer, u Kruševcu ili u nekom drugom gradu, što ne spomenete proteste naučnih radnika koji su bili u maju mesecu ove godine? Zašto ne spomenete da niste bili u stanju poslednjih deset godina da uradite rekategorizaciju naučnih radnika? Kategorizacija naučnih radnika urađena je 2011. godine i trebalo je da se radi na svake dve godine. Vi ste oštetili naučne radnike, naročito mlade, za 30-40 hiljada na mesečnom nivou. Vi ste oštetili za plate, ali takođe i za buduće penzije. Da li se na ovaj način brinete o pameti ove zemlje?

Zašto ne spomenete naučne radnike i istraživače, doktore nauka na fakultetima koji su do 2022. godine potpisivali ugovore na godinu dana? Svakog 31. decembra naučni radnici strepe da li će dobiti nove ugovore od vas.

PREDSEDNIK: To je bilo vreme za amandman.

Hvala.

JELENA KALAJDžIĆ: Molim vas, ne budite površni kada pričate o stvarima i o nekim temama koje ne znate. Prvo se uputite, pa tek onda pričajte.

Hvala.

PREDSEDNIK: Hvala.

Po amandmanu, Sanja Jefić Branković.

Izvolite.

SANjA JEFIĆ BRANKOVIĆ: Poštovani predsedniče, uvaženi ministri, koleginice i kolege narodni poslanici, Socijaldemokratska partija Srbije će podržati predlog budžeta, kao i sve infrastrukturne projekte koje se u njemu nalaze, između ostalog, i one sportskog karaktera.

Slušajući raspravu u protekla tri dana, zapravo se potvrđuje ono što svako od nas zna, a to je da je budžet, odnosno Zakon o budžetu posle Ustava najznačajniji pravni akt koji donosi jedna država, odnosno njeno zakonodavno telo i on odražava jedno opšte stanje u državi i stanje njenih investicija, finansija, ciljeva, planova i zapravo pokazuje stepen razvijenosti, odnosno ekonomske razvijenosti svake države.

Dakle, ovaj budžet možemo okarakterisati i kao razvojni, ali i kao socijalno odgovorni. On u svemu u potpunosti odgovara svim onim programskim načelima koja su navedena prilikom samog obrazlaganja programa Vlade. Na prvom mestu, to je fiskalna i energetska stabilnost, zatim, povećanje plata i penzija, kapitalne investicije, ali i jačanje saobraćajne infrastrukture.

Ja ću se samo ukratko osvrnuti na planirano povećanje zarada u javnom sektoru od 12,5% za narednu godinu i iako su zarade rasle i u protekloj godini, odnosno u proteklim godinama, tačnije 2022. godine 7,3%, 2021. godine 5% i to nije novina, već se jasno pokazuje tendencija da zarade i dalje rastu onoliko koliko nam to finansijska sredstva dozvoljavaju. Međutim, sve do ovog budžeta, odnosno do Predloga budžeta za 2023. godinu, ovim povećanjem u javnom sektoru nisu bili obuhvaćeni ljudi koji su zaposleni u komunalnom sektoru, odnosno u javnim komunalnim preduzećima čiji je osnivač jedinica lokalne samouprave.

Upravo iz tog razloga želim da pohvalim nameru Vlade da, pre svega, kroz uredbu koja predviđa odgovarajuće smernice za izradu programa poslovanja za 2023. godinu, predvidi i povećanje od 12,5% za ovu kategoriju, predviđa, upravo to i kažem, to je pohvalno. To jesu ljudi koji svakodnevno rade na tome da naš grad bude čistiji i vrlo često zanemarujemo njihov rad, a bez njega prosto naše okruženje ne bi tako izgledalo. I zaista želim da pohvalim što po prvi put ovo povećanje od 12,5% se odnosi i na one koji rade u komunalnom sektoru. Mislim da su to i zaslužili.

Gospođa Brnabić je prilikom obrazlaganja Predloga budžeta govorila o tome da će se posebna pažnja posvetiti ravnomernijem regionalnom razvoju u Srbiji tokom naredne godine i svi mi koji dolazimo malo dalje od Beograda i te kako dobro znamo koliko znači kada imate sopstvena sredstva kojima možete da raspolažete na način koji prepoznaje sve potrebe onih stanovnika i onih ljudi sa kojima živite svakoga dana i apsolutno podržavamo jednu ovakvu ideju koja je izražena u ovom predlogu budžeta.

U tom smislu, SDPS je podnela amandmane koje se odnose na, mogu reći, taj veći stepen razvijenosti u regionu. Međutim, odbor je predložio da se taj amandman ne prihvati, ali mi i dalje ne gubimo nadu da će Vlada prepoznati, kao što je to činila i do sada, da pronađe način ukoliko ta sredstva u određenom trenutku budu nedostajala, da izađe u susret, kako bi se prevazišli svi oni problemi koji su neophodni za funkcionisanje.

PREDSEDNIK: Koristili ste samo vreme poslaničke grupe, da vam kažem.

SANjA JEFIĆ BRANKOVIĆ: Socijaldemokratska partija Srbije će podržati ovaj budžet, smatrajući ga i razvojnim i socijalno odgovornim, u danu za glasanje. Zahvaljujem se.

PREDSEDNIK: Hvala vam.

Povreda Poslovnika, izvolite.

JANKO VESELINOVIĆ: Pa, vama ni vikinzi ne mogu pomoći, kamoli Norvežani, gospodine Jovanov.

Povreda člana 27. Poslovnika Narodne skupštine, koji kaže da ste dužni da vodite računa o zakonu i Poslovniku prilikom vođenja sednice.

Dakle, danas ste mi oduzeli dva minuta od govora, a kada je govorio poslanik SNS i direktno mi se obraćao, uvredljivim rečnikom, niste mi dozvolili da odgovorim na to.

To je tačno da Poslovnik vama ostavlja slobodu, ali se nije nikada desilo da je poslanik opozicije rekao nešto što se nije dopalo poslanicima SNS, a da njima niste dozvolili da odgovore.

Možda je prilika, pošto vam se Siniša Mali obraća, da nam da informaciju gde su… (Isključen mikrofon.)

PREDSEDNIK: Ne, nije prilika.

Što se tiče ovog prvog pitanja, da se potrudim da ga smatram malo ozbiljnijim, mada je jasno i vama i meni čemu je sve ovo služilo, bilo je replika za poslanike različitih poslaničkih grupa i danas, a i svaki drugi dan. Čini mi se baš juče predsednica vaše poslaničke grupe dobila je repliku bez pominjanja i imena i grupe, na čisto poverenje. Rekao sam – nisam bio u sali u tom trenutku kada se za repliku javila, a dao sam joj reč. Tako da, ne možete baš da se požalite na neki strašan tretman.

Ali, ipak moram da vas pitam da li želite da se Skupština izjasni?

Ne želite. Dobro.

Po amandmanu, izvolite.

PAVLE GRBOVIĆ: Zahvaljujem, predsedavajući.

Dame i gospodo narodni poslanici, poštovani ministri, čuli smo juče od prisutnog ministra potpredsednika Vlade, gospodina Malog, da je jedan od osnovnih prioriteta budžeta koji se nalazi pred nama povećanje životnog standarda građana. Načelno gledano, to je zaista tema oko koje niko normalan ne bi mogao da ima spora. Naravno da bismo tako nešto želeli da podržimo. I gospodin Mali nam je ponudio gomilu nekih statističkih i brojčanih pokazatelja kako bi nas uverio da ćete u toj nameri sasvim sigurno i uspeti.

Međutim, postoji jedan mali problem u svemu tome, to je da ljudi ne žive u statistici. U statistici žive brojevi, a ljudi, oni žive u realnom svetu i žive svoje realne živote.

Ja verujem, gospodine Mali, da vi o statistici i o brojevima znate dosta puno i nisam sarkastičan, zaista. Verujem da je vaše znanje u toj oblasti veliko. Ali, nažalost, o realnom životu građana u Srbiji, čini mi se da vam je znanje dosta tanje. Između statistike i realnog sveta i realnog života razlika je ogromna. Dakle, između onoga što je u statistici i između onoga što je u realnom svetu su realni životi građana sa njihovim realnim problemima, sa njihovim realnim mogućnostima, sa njihovim realnim platama.

Možda vam je ova konstrukcija, kad je ovako rečenično posložim, malo kompleksnija, pa ću pokušati da pređem na vaš teren, na teren na kome vi suvereno vladate, pa će vam možda biti jednostavnije.

Evo, uzmimo jedan primer. Imamo grupu od 50 ljudi, 50 živih bića. Jedan od njih prima platu u iznosu od 34.000 evra. Recimo da se zove Dušan Bajatović, npr. Ostalih 49 primaju minimalnu zaradu u Republici Srbiji. Statistika kaže da tih 50 ljudi imaju u proseku jednu solidnu platu oko 1.000 evra i da lepo žive, a ono što realan život kaže jeste da jedan od njih živi kao bog, a da su ostali socijalni slučajevi. E, to je statistika kojom se vi ovde služite.

Takođe, kada smo kod brojeva kojima suvereno vladate, ja bih voleo da sa nama podelite jednu formulu koja bi bila od životne važnosti za građane Srbije. Pođimo, recimo, od inflacije, pošto je inflacija pojam koji svaki čovek u Srbiji, nažalost, zna. Recimo da generacije rođene krajem osamdesetih i početkom devedesetih godina, kojoj ja pripadam, znate, oni prvo nauče mama, tata, pa onda nauče inflacija, rat, sankcije i izolacija, pa tek onda uče brojeve i slova i kreću u školu. I to je sve zahvaljujući političkom nasleđu ove družine čiji ste vi deo postali pre 10 godina. Ali, hajde sada da ne pričamo previše o njima.

Dakle, imate zvaničnu inflaciju ove godine oko 15%. Dakle, troškovi života su porasli za najmanje 15% samo tokom ove godine. Za sledeću godinu je projektovana inflacija u iznosu od 11%. Dakle, nešto je ove godine poskupelo najmanje 15%, sledeće godine će najmanje 11%, a vi ćete sa povećanjem zarada u iznosu od 14% da dovedete do toga da ljudi u Srbiji bolje žive nego što žive ove godine.

Ja vas sada pitam, kad uzmete ova tri broja, dakle, 15 plus 11 povećanje i 14% povećanje plata, kojom kombinatorikom tih brojeva i kojom magičnom formulom vi dovodite do toga da će se sledeće godine u Srbiji zaista bolje živeti?

Ja bih voleo da podelite malo te magije sa nama, da i mi osetimo blagodeti života u ekonomskom tigru. Ako u tome uspete, gospodine Mali, ne doktorat, Nobelovu nagradu treba da dobijete, i to odmah. Ali, to se, nažalost, neće desiti.

Da se ne igramo previše igre tih brojeva i raspoređivanja, postoji jedno pitanje koje je ključno za građane Srbije, samo jedno, na osnovu cele ove naše debate koju danima ovde vodimo, a to je da li će nakon usvajanja ovog budžeta, sledeće godine građani živeti bolje ili neće živeti bolje? Odgovor je veoma jednostavan – neće živeti bolje. Neće moći da kupe ni više, ni kvalitetnije proizvode. Neće moći da odu ni na duži, ni na bolji godišnji odmor. Neće moći svojoj deci da kupe ni bolje patike, ni da im daju veći džeparac. To je prosto aksiom koji proizlazi iz brojeva koji se nalaze u ovom budžetu.

Ili, ako vam je jednostavnije, da vam se obratim rečima jednog vašeg kolege – to je tako. E, pa kad je to već tako, onda bi bilo politički mnogo poštenije da nam ne pričate bajke o ekonomskom tigru, da nam ne pričate bajke o tome kako smo najbolji u Evropi, kada nismo. Hajde da se ponašamo kao zreli, odgovorni, odrasli ljudi. Dođete u Skupštinu i kažete – ljudi, budžet je ovakav, mi toliko imamo, više nemamo, ovoliko možemo da ponudimo, ovoliko znamo, znamo da nije dovoljno, znamo da neće za svakoga biti dovoljno, ali sa ovim raspolažemo. Zašto raspolažemo sa time, zato što ćemo morati ogroman novac da odvojimo da bismo krpili rupe koje su napravili nestručni i bahati kadrovi. Ali, ti kadrovi više nikada neće raditi ništa u ovoj zemlji, snosiće političku, snosiće krivičnu, snosiće materijalnu odgovornost, oni zbog kojih moramo da krpimo rupe u iznosu od milijardu evra u energetskom sistemu.

I onda dođete i možete da tražite sa punim legitimitetom da vas neko možda u tome i podrži. Ovako, kada dođete da pravdate tuđe rupe i da sve prebacujete na neke prethodne vlasti, vi taj legitimitet zaista gubite.

Hvalite se infrastrukturnim projektima, da će se sledeće godine graditi putevi, da će se graditi bolnice, da će se graditi škole, mostovi. Ja zaista protiv toga nemam ništa, samo nemojte da rušite mostove, to jedino ne bih želeo. Gradite slobodno, nije nikakav problem, lepo je da se gradi. Ali, opet vam ponavljam pitanje koje sam vam postavio i prošli put na ovoj sednici – kada će se, pored saobraćajne infrastrukture i pored bezbednosne infrastrukture, obratiti pažnja na društvenu infrastrukturu? Imamo li valjda neku prosvetu, nauku, kulturu, studente, ljude koji treba ponovo da izgrade ovu zemlju? Imamo ljude koji treba ovu zemlju da guraju napred, kada će oni konačno u ovoj zemlji postati prioritet?

Kako je moguće, evo to mi recite, mi ove godine čekamo rezultate popisa i svi znamo da neće biti dobri, u ovoj sali ne postoji jedna jedina osoba koja sa radošću iščekuje rezultate popisa, znamo da nas je 800 hiljada manje nego što nas je bilo pre desetak godina, znamo da imamo katastrofalnu demografsku sliku o Srbiji, to je činjenica, i mi u ovoj godini kada desetine hiljada žena koje su preduzetnice, koje ne smeju da ostanu trudne ili ako zatrudne onda rade sa stomakom do zuba do devetog meseca a kasnije nemaju porodiljsko, nemaju rešen svoj zakonski status, u toj godini, sa takvom demografskom slikom, mi ulupavamo 900 miliona evra u nacionalni stadion! Od čega će da bude, od zlata? Šta ćemo da radimo sa njim? Neka se gradi, ali to nije prioritet sada, gospodine Mali.

Taj stadion u koga ćemo mi ulupati 900 miliona, pazite sad ovu simboliku, on će imati 52 hiljade sedećih mesta. Možda deluje da to nije neki impozantno veliki broj, ali pazite ovo, tih 52 hiljade mesta, tih 52 hiljade stolica neće biti dovoljno da svaki roditelj kome je u toj godini otišlo dete zauvek u neku drugu zemlju, da nju čini boljom, da nju čini lepšom, dakle, neće biti dovoljno mesta da svaki roditelj postavi po jednu sliku na tom stadionu u koji ćete vi ulupati 900 miliona evra. Imajte u vidu tu sliku sutra kad budete odlučivali. Nemojte tu sliku da zaboravite kada opet budete odlučivali o prioritetima. Imajte na umu ovo sad što sam vam rekao. Taj nacionalni stadion će biti simbol za srpski Zid plača, dame i gospodo, tih 900 miliona koje ćete tu ulupati.

Čuo sam pre nekoliko nedelja, reče jedan od kolega ovde, prosvetni radnici su u teškom položaju ali oni dele sudbinu naroda. A gde ste vi naučili da to treba da bude baš tako? Zar nije valjda normalno da su prosvetni radnici tu da bi menjali sudbinu naroda, a ne da bi je delili? Mi dolazimo ovde u smešne situacije, tragične situacije, da raspravljamo da li je plata prosvetnog radnika malo ispod prosečne ili je za 5% iznad prosečne, pa nam vi mašete ovde platnim listićima gimnazije u Vranju, pa dokažete, nije prosečna nego je 5% iznad. Na šta to liči? Ne samo da ti ljudi danas nemaju ni društveni ni materijalni status kakav zaslužuju, mi dolazimo u situaciju koja je veoma ozbiljna i veoma opasna, sutra će nam decu učiti najgori studenti i najgori đaci. Znate zašto? Zato što danas kad neko završi ETF pre će da traži posao u „Mocartu“ i drugoj kladionici nego u školi. Ide u školu ako baš ništa drugo ne može da nađe. I kakva je budućnost takve zemlje? Tužna, gospodine Mali.

Onda dođe premijerka Brnabić i kaže – saglasna sam sa time, bez ironije, saglasna je sa time da su plate prosvetnih radnika sramotno male, ali, pre deset godina… Šta sad pre deset godina? Hoćemo da pitamo šta je bilo pre 25 godina, pa da poredimo onda te plate sa onim platama i dokle onda dolazimo? Šta ste vi? Jel ste vi hroničari istorije ili ste političari koji deset godina imaju neometanu vlast i zadatak da neke stvari u ovoj zemlji reše? Sa kim se obračunavate?

Sa kim se vi, gospodine Mali, obračunavate? Sa Ministarstvom za investicije? Sa kim? Sa Agencijom za privatizaciju, čiji ste deo bili za vreme prethodne vlasti? Sa kim se obračunavate?

Znate, 10 godina kompletne, potpune vlasti na gotovo svim nivoima, potpuno neometani, stotine milijardi evra, najmanje 100 milijardi evra budžeta i vi posle 10 godina dođete ovde da kažete da su najvažniji resurs svake zemlje ljudi koji su u katastrofalnoj poziciji, jer nešto bilo pre 10 godina. Pa nije pala atomska bomba pre 10 godina, pa da ništa niste mogli da uradite. Prestanite više da prebacujete odgovornost na sve druge. Posle 10 godina apsolutne vlasti, to važi i za vas i za bilo koju vlast sutra, ne postoji više argument prošle vlasti, ne postoji, to je izlizano. Imate izazove i ako ne možete da ih rešite, lepo recite – mi ne znamo bolje od ovoga, povucite se, možda će neko drugi znati bolje. Ako ovako nastavite, mi zaista nigde nećemo doći.

Zbog toga, gospodo, zbog svih tih opravdanja koje vi nama stalno nudite, umesto rešenja, umesto obećanja da će nešto u budućnosti biti bolje, umesto razumevanja da su ljudi i ljudski resursi najvažnija stvar, jer su ljudi ti koji prave razliku između razvijenih i nerazvijenih zemalja, ne prirodni resursi, nije ni ugalj, ni litijum. Džabe mi svi o tome pričamo da li će se vaditi ili neće. Ako nemamo kvalitetne ljude, ako nemamo kvalitetne kadrove, ako ne ulažemo ništa možemo iz zemlje da izvučemo šta god hoćete, to će biti kratkog daha i ovo će zauvek ostati nesrećna i siromašna zemlja. Zbog toga što to nerazumevanje pokazujete, mi ovaj budžet ne možemo da podržimo i zbog toga je ovaj budžet samo još jedan brojčani prikaz još jedne godine naših života koji će pojesti skakavci. Zahvaljujem.

PREDSEDNIK: Reč ima Miodrag Gavrilović, po Poslovniku.

MIODRAG GAVRILOVIĆ: Član 27. stav 1. Morate voditi računa o Poslovniku i o zakonu. Ako je to Poslovnik, zakon, da li Ustav spada u zakon ili zakon u niži pravni akt, pa ne možemo da se pozivamo na Ustav, ali Ustav u članu 21. piše da smo pred Ustavnim zakonom svi jednaki i da je zabranjena svaka diskriminacija, pa čak i na osnovu političkog i drugog uverenja.

Mislim da ovde danas imamo priliku da vidimo da nije tako. Gospodin Janko Veselinović ima pravo na repliku. Mi opet…

PREDSEDNIK: Nakon 12 minuta izlaganja Pavla Grbovića, vi sada pričate o nečemu što je bilo pre.

MIODRAG GAVRILOVIĆ: Tražio sam, ali mi niste dali.

PREDSEDNIK: Ja verujem da je vama strašno stalo da budete u prenosu, ali takvog stvarno smisla nema.

Jel hoćete da se izjasnimo? Jel nećete da se izjasnimo? Ne moramo da se izjasnimo.

Reč ima potpredsednik Vlade.

Izvolite.

SINIŠA MALI: Hvala puno.

Poštovani narodni poslanici, poštovani građani Srbije, izgleda da ja dobih i Nobelovu nagradu od nekog ko nažalost ne zna da sabere ili pomnoži nekoliko cifara, pa ću ja to da uradim umesto njega, jer sve ostalo što ste imali priliku da čujete je čista demagogija i velika laž.

Povećanje penzija ove godine, odnosno prošle godine za ovu godinu po švajcarskoj formuli, kao što smo pričali i kao što smo obećali i ispunili to obećanje bilo je 5,5%. Povećanje penzija od 1. novembra ove godine 9%. Povećanje penzija od 1. januara naredne godine još 12,1%. Ako pomnožite te tri cifre dobijate povećanje penzija od 29%, bez jednokratne pomoći svim penzionerima koja je isplaćena u februaru u mesecu od 20.000 dinara, da bi tih 29% bilo mnogo veće nego samo da uzmete u obzir povećanja penzija.

Prosečna inflacija 2022. godine je 11,6%. Prosečna inflacija projektovana za narednu godinu 11,1%. Jedanaest zarez šest posto plus 11,1%, to je 22,7% povećanje penzija 29%. Dvadeset i devet minus 22,7%, to je realno povećanje penzija u protekle, odnosno u ovoj i narednoj godini kada se projektuje i tokom kojih se projektuje visoka inflacija.

Dakle, neću da kažem sedi jedan, ali slabo ste vi to izračunali. Kada govorim o platama, plate su, prosečna plata za 2021. godinu bila je 560 evra, ali imate ljudi koji neće da čitaju statistiku pošto ne smatraju da je to važno. Prosečna plata za ovu godinu celu je 635 evra. Prosečna plata za narednu godinu je 715 evra, krajem godine biće 720.

Ukupno povećanje, dakle, plata ove i naredne godine 13,4% plus 12,6%. Trinaest zarez četiri posto plus 12,6%, to vam je 26%. Da se vratim na inflaciju 11,6% i 11,1% i kao što ćete videti, takođe i plate, ukupne plate u realnom iznosu, iznad nivoa inflacije rastu. A potvrda za to, samo što neće ljudi da čitaju statistiku, neće da čitaju informacije, je da u prvih 10 meseci, dame i gospodo, realno povećanje plata u privredi je 2,7%, realno povećanje u privatnom sektoru 5,3%.

Još jedna lekcija kada govorimo realno, to znači iznad nivoa inflacija. Dakle, za prvih 10 meseci ne sporimo da je porasla inflacija, ali takođe su i plate porasle više od toga, što govore zvanični podaci. To što neko ima subjektivno neznanje objektivne stvarnosti, ja to ne mogu mnogo da mu pomognem.

Ali još jedanput, 2,7% realan porast plata u privredi, 5,3% u privatnom sektoru za prvih 10 meseci i malopre objasnih ja i koliko je realno povećanje penzija i realno povećanje plata, ali završiću sa sledećom rečenicom. Znate, kada neko misli da je ekonomija jednostavna stvar, kada neko misli da mi odluke donosimo napamet, da nismo odgovorni, da se bavimo ovim kao što su se oni bavili ofrlje, pa nije ni važno, ne gospodo, mi se ozbiljno bavimo ovim. Ozbiljno se bavimo, jer nam je cilj bio ako pogledate tri stuba rasta BDP, da ličnu potrošnju održimo u realnom iznosu u pozitivnom i ni povećanje penzija nije slučajno 1. novembra, ni povećanje penzija 1. januara nije slučajno, ni to da pratimo šta se dešava na tržištu rada kada imamo rekordnu nisku nezaposlenost i kada imamo rast realne zarade, nije slučajno, jer pratimo šta se dešava, gledamo. Na osnovu toga donosimo odluke, ne donosimo tako što, eto neko je mislio da nešto lepo treba da kaže, nekome da kaže, eto dobio je Nobelovu nagradu, vi gospodine Mali to ne čitate, ne znate itd, pa ispade on pametan. Ne, gospodo, pročitajte brojke.

Ekonomija je mnogo, mnogo ozbiljnija stvar. Nismo mi, sticajem okolnosti, slučajno tako vodeća ekonomija poslednje dve godine u Evropi, kumulativno kada pogledate rast BDP-a. Nismo uprkos krizi ogromnoj, najvećoj posle Drugog svetskog rata, zadržali udeo javnog duga u BDP ispod 60%. Nije to palo sa neba, nije to slučajno.

Govorimo o rastu plate, hoćemo još jednom da lična potrošnja u realnom iznosu raste, veoma važan doprinos rastu BDP-a. Zašto smo tolike investicije izdvojili u budžetu i za ovu i za narednu godinu? Svaki kilometar tog auto-puta, svaka investicija, kapitalna, doprinosi rastu BDP-a, a onda imate i našu borbu za strane direktne investitore i investicije da nam izvoz raste što više da bi taj treći stub BDP, ta razlika između uvoza i izvoza, odnosno privredna aktivnost bila pozitivna, a neko ljudi to treba da zna. Neko, ljudi, treba time da se bavi, pa tako da obavestite vaše građane.

Dakle, još jednom, realna plata je veća za prvih 10 meseci, pročitajte cifru. Kada saberete i inflaciju u proseku za ovu i narednu godinu, veće je povećanje plata, veće je povećanje penzija. Ne slučajno, nego tako smo upravo i hteli da zaštitimo životni standard građana Srbije. Rekao sam da je to važno za rebalans budžeta, rekao sam da je važno za budžet.

Ja se nadam da ćete me kandidovati za tu Nobelovu nagradu. Hvala.

PREDSEDNIK: Ima više prijava za reč.

Samo da vam kažem, dakle daću reč ministru Selakoviću pošto se prijavio, posle toga ide pravo na repliku Pavle Grbović, da vidi Janko Veselinović kako vam je teško i Gavrilović koliko ste diskriminisani.

Samo budite strpljivi, idemo redom.

Reč ima ministar Selaković. Izvolite.

NIKOLA SELAKOVIĆ: Zahvaljujem, uvaženi gospodine predsedniče.

Dame i gospodo narodni poslanici, poštovani građani Srbije koji nas pratite, imao sam obavezu i potrebu da se javim, rukovođen nekolicinom ozbiljnih razloga. Na prvom mestu što imam čast da pripadam Vladi koju razlikuje jedna od mnogih stvari koja razlikuje u odnosu na vlade koje su građani Srbije kažnjavali na izborima u nekom prethodnom periodu, to što je i ovo Vlada koja ne daje opravdanja umesto rešenja, kao što reče jedan od prethodnih govornika.

Pomenuta je tema koja je svakako svakom normalnom građaninu Srbije, uveren sam, veoma bolna. To je tema depopulacije Srbije, to je tema ozbiljne razlike u broju stanovnika koji će pokazati ovaj popis, nažalost, u odnosu na popis koji je sproveden 2011. godine. To je tema, odnosno to je podatak nad kojim, apsolutno sam uveren, svako od nas, a pogotovo onih koji su još uvek deo fertilnog stanovništva i koji mogu da imaju svog poroda, treba dobro da se razmisli i da pita da sve ovo što radimo, svaka škola, svaka bolnica, svaki most, svaki auto-put, svaka brza pruga, svaki fakultet, da, i svaki stadion, da svaka sportska dvorana, da svaki bazen, za koga mi to pravimo i kome će to da ostane?

Vidite, upravo činjenica da je i ova Vlada, ali i prethodna Vlada, ali i ona Vlada koju je vodio predsednik Vučić kada je bio na funkciji predsednika Vlade, ne traži opravdanja, nego traga za rešenjima i stvara rešenja za ozbiljne društvene probleme, jeste i činjenica da je Narodna skupština u prethodnom sazivu, pardon u pretprošlom sazivu donela jedan izuzetno ozbiljan zakon, a to je Zakon o finansijskoj podršci porodicama sa decom. Taj zakon ne bi bio opet moguć da pre toga Srbija nije ozbiljno stala na noge svojim ekonomskim rastom i razvojem.

Upravo u ovom predlogu budžeta za narednu 2023. godinu, poštovani građani Srbije, Vlada je izašla sa Predlogom da se u okviru onog dela budžeta koji se piše Ministarstvu za rad, zapošljavanje, boračka i socijalna pitanja sprovodi i preko ovog Ministarstva i Ministarstva za brigu o porodici i demografiju, opredelila ni manje ni više nego 87 milijardi 388 miliona 788 hiljada dinara ili ako neko želi u evrima da čuje koliko je to.

Dakle, Vlada je predložila da u budžetu za narednu godinu za finansijsku pomoć porodicama sa decom bude opredeljeno 743.734.000 evra. Koja je to prethodna Vlada, da li pre 10, da li pre 15, da li pre 20, da li pre 25, da li pre 30 godina, da li pre 33 godine od kada Srbija beleži negativan prirodni priraštaj, koja je to Vlada opredelila u budžetu? Sa izuzetno ozbiljnim predlozima mera koje su usvojene tim zakonom još 2018. godine, a koje se sprovode, a taj zakon je i dopunjen nedavno kada su dodate i neke nove mere.

Danas majka koja rodi prvo dete u Republici Srbiji dobija jednokratnu pomoć, dakle odmah čim rodi dete. Dobija 321.900 dinara. Kada je to ranije bilo? Zašto to nisu uradili neki vaši koalicioni partneri kada su oni bili na vlasti. Dakle, 321.900 dinara dobije majka prvorotka.

Majka koja rodi drugo dete dobija jednokratnu pomoć od 107.300 dinara, plus mesečno, 24 meseca dobija oko 11.700, 11.800 dinara. Dakle, negde otprilike jednako iznosu u dinarskoj protivvrednosti, tj. u deviznoj protivvrednosti od 100 evra, puta 24 meseca to je 2.400 evra plus 107.300 dinara jednokratne pomoći.

Za majku koja rodi treće dete, pored one jednokratne pomoći od 107.300 dinara koja njoj pripada po ovom zakonu ona dobija u dinarskoj protivvrednosti 100 evra u 120 rata deset godina.

Za četvrto dete u dinarskoj protivvrednosti 150 evra 10 godina. Odatle i jeste predviđeno ovim budžetom 80 više od 87 milijardi i 388 miliona dinara baš za finansijsku pomoć porodicama sa decom, ali nije to sve.

Sva ova pomoć koja se daje porodicama koje žele da rađaju u Srbiji ne isključuje onu pomoć koju daju jedinice lokalnih samouprava, koji daju naši gradovi i naše opštine, već kumulativno ti roditelji mogu da ostvaruju jednu i drugu pomoć. Nije ni to sve i nije, neću da ćutim kada postoje neki problemi, krenuli smo pre nekoliko dana prošle nedelje da ih rešavamo, a to je onim porodicama, onim majkama i očevima koji nemaju rešeno stambeno pitanje.

Država po osnovu ovog zakona učestvuje u izgradnji, učešće u kupovini ili kupovini stana ili kuće sa iznosom do 20.000 evra sa mogućnošću da finansira 50% vrednosti nekretnina, ne više od 50% vrednosti nekretnine. Komisija je počela sa radom, doneli smo prva nova rešenja, otčepili smo, odnosno prevazišli smo neke probleme koji su postojali u radu, a sa donošenjem nove uredbe rešićemo i one koji nisu mogući da se reše u ovom trenutku sa ovakvom regulativom.

I neko će nas, ovu Vladu, Vladu kontinuiteta sa Vladom koja je donela ovaj zakon, Vladu koja u ovom budžetu koja je predložila zakon, a ova Narodna skupština u pretprošlom sazivu donela zakon, dakle neko će nas da optužuje za depopulaciju Srbije.

A još to što mi imamo manjak stanovnika, uzroka je mnogo.

(Narodni poslanik Nebojša Cakić dobacuje sa mesta.)

Nije lepo pričati o tome, ali ja ću uvek sa ponosom da kažem da sam otac, za sada, troje dece, a svako ko je u stanju da tako nešto pita, neka se pita koliko je sam doprineo.

Moji roditelji su nažalost imali samo nas dvojicu, ali je moj deda imao osmoro, jedan, a drugi četvoro, a pradeda 14. Pa kada je bilo toliko, onda nas je i bilo. Danas neko svako razmišlja o tome. Postoje i oni koji nažalost ne mogu prirodni putem da zasnuju svoju porodicu.

Vidite, i tu je prvi put država ovim zakonom omogućila da država finansira više puta mladim bračnim parovima koji ne mogu da se ostvare kao roditelji, vantelesnu oplodnju.

Ako je nešto uspela vlast u Srbiji da uradi u prethodnih nekoliko godina donošenjem ovako ozbiljnih mera koje ne mogu preko noći da promene stanje, uspeli smo da nam broj živo rođene dece drastično po godinama opada. Da li postoji još mnogo mera koje je moguće preduzeti, pa moguće je.

U jednoj stvari mogu da se složim sa jednim od prethodnih govornika. Ljudi prave razliku između razvijenih i nerazvijenih zemalja. Imao sam prilike u nekom prethodnom mandatu i svojstvu da posetim jednu zemlju, kao prvi put predstavnik u rangu ministra naše zemlje. Posetio sam Narodnu Republiku Bangladeš. To je država koja je po površini otprilike jednaka zbirnoj površini Srbije i BiH. Ako uzmemo da je po prethodnom popisu teritorija Srbije i BiH imala negde oko 10 miliona stanovnika, a Bangladeš koji ima istu površinu 180 miliona stanovnika, onda zamislite da u svakoj prostoriji u kojoj je kod nas jedna osoba u Srbiji i BiH, u Bangladešu se nalazi njih 18.

Ta zemlja je danas u mnogo boljem stanju nego što je bila pre 51 godine, kada se izborila za svoju nezavisnost. Možete misliti gde će biti za narednih 50 godina, jer ta zemlja ima bogatstvo u obimu i veličini koje mi nemamo. Najveće bogatstvo su ljudi. Upravo ti ljudi jesu oni koji stvaraju budućnost.

(Narodni poslanik Nebojša Cakić dobacuje sa mesta.)

Ako me pitate za ovih deset godina, evo ja sam napravio troje dece, hvala Bogu.

Ne, ne, pošto pitate za takve stvari, dakle, vrlo je nekorektno i vrlo je nesuvislo optuživati nekoga zašto za deset godina nije popravio demografsku sliku Srbije koja propada decenijama.

Ova Vlada je nastavila politiku Vlade koja je ovoj Narodnoj skupštini predložila Zakon o finansijskoj podršci porodicama sa decom i ova Vlada je predložila ovoj Narodnoj skupštini budžet u kome je 87.388.788.000 dinara ili 743 miliona evra opredeljeno za pronatalnu politiku, za demografsku politiku, za pomoć porodicama koje se odvaže da stvaraju brojnije potomstvo.

Ako neko ima nešto protiv ovoga, onda neka to na glas kaže. Odlično, kada vi, koji kažete malo, krenete od toga koliko ste vi kada ste bili na vlasti opredelili za ovakve stvari, onda možete da nam kažete da je to malo. Hajde da vidimo koliko ste do 2012. godine opredeljivali za ovo. Koliko ste do 2012. godine opredeljivali za ovo?

Reći ću vam još nešto.

(Dragana Rakić: Pitaj Sinišu Malog.)

I Siniši Malom kao ocu za sada troje dece svaka čast. Svaka čast.

Ali, da se vratimo na još nešto.

(Dragana Rakić: Ne za decu, pitaj za finansije.)

PREDSEDNIK: Da li može Dragana Rakić da ne viče?

NIKOLA SELAKOVIĆ: Dakle, naša država pomaže i pomagaće. Naša država će pomagati i rađanje dece, naša država će pomagati i onim mladim bračnim parovima kojima je teško da se biološkim, prirodnim putem ostvare kao roditelji. Naša država će pomagati i onima koji nemaju krov nad glavom da ga kupe.

Ali, nemojte zaboraviti jednu stvar, ne rađa novac decu. Kada smo imali najmanje novca, tada smo imali najviše dece. Prema tome, ovo je pomoć i podsticaj i oduzimanje izgovora i opravdanja onome koji traži razlog zašto nešto neće. Ako ništa drugo, Vlada koja predloži ovakve mere podsticaja i podrške za populacionu politiku, zaslužuje za to jedno veliko priznanje.

Imao sam tu čast da budem u timu predsednika Vučića i 2018. godine, kada je lično predsednik izašao sa predlozima ovakvih mera, kada je on osnovao službu u okviru Generalnog sekretarijata koja pruža podršku osmišljavanju bolje pronatalne politike i populacione politike Srbije. Evo, ono što smo obećali, to smo i uradili. Daje li to brzo rezultate? Pa, ne daje brzo.

I još jedna stvar, budite makar toliko korektni kada nas prozivate, koliko god da je to besmisleno, za ogromnu razliku u broju stanovnika. Pa, pogledajte koliko je Kovid odneo ljudskih života, ne direktno, već kroz posledice same bolesti, pa onda u to uračunajte i ovaj period od ovih 11 godina.

Za svakoga ko želi da se bori za bolju Srbiju, čija će upravo šansa i razlika u odnosu na druge biti njeni ljudi, treba prvo da ima na umu činjenicu da nam je potrebno više ljudi i da se svako od nas ko može, kome je gospod Bog dao tu mogućnost, potrudi da i više dece ima i svima će nama biti bolje. Hvala vam na pažnji i živela Srbija!

PREDSEDNIK: Ako neće dalje da viču Cakić, Jovanović i Rakić, možemo da nastavimo dalje. Nećete.

Pavle Grbović, izvolite.

PAVLE GRBOVIĆ: Zahvaljujem.

Ne bih zaista produžavao ovu raspravu o tome koliko ko ima dece, to su ipak lične stvari. Ja se nadam, ministre Selakoviću, da ću vas u nekoj bliskoj budućnosti donekle sustići, pa će to biti jedna lepa tema za razgovor.

Ministre Mali, vi ste rekli kada ste govorili o penzijama, ne znam, pošto ne slušate mene, ali bilo bi dobro da slušate sebe, vi ste nabrajali povećanja penzija u toku ove godine i onda ste rekli kada pomnožimo te brojeve dođemo do nečega.

Sada, vidite, kada utvrdite tako neku metodologiju, onda zaista možete da dođete do spektakularnih povećanja. Tako da, povlačim to da treba da dobijete Nobelovu nagradu, ne treba. Ja ću predložiti da Nobel posthumno dobije nagradu po vama, jer to što vi uspete da ovde izmislite, to je veće dostignuće sigurno i od dinamita koji je on izmislio.

Pri tom, zaboravili ste da kažete kad su se dešavala koja povećanja, da je najveće povećanje penzija koje se desilo pre dva meseca, a da su pre toga naši penzioneri živeli sa inflacijom koja je bila daleko veća od prethodnog povećanja. Tako da, znate, malo manipulišete tim brojkama, ali to je ono što sam i rekao, to je vaš teren. Vi ste u tome zaista dobri. Ono što je teren realnog života jeste da ljudi žive bolje ili ne žive.

Kada je reč o mom subjektinom neznanju objektivnih činjenica, što pokazujete da baratate malo i tim rečeničnim konstrukcijama, to je lepo. Ja sam pravnik, ne mislim da sam ekonomski stručnjak, to ne kažem, imao sam neke ekonomske predmete na pravnom fakultetu, to su kolege gospodina Selakovića mi predavale, oni mi nisu dali ocenu jedan, dali su mi ocenu koja ima još jednu nulu iza toga. Ne mislim da nešto previše znam o tome, ali znam dovoljno da me niko ne bi pravi budalom.

Ali, ne, nisam ja te ocene dobio zato što sam ja sam po sebi toliko genijalan, nego sam zaista imao odlične predavače, predavače koji su stvarni doktori nauka, koji imaju pun legitimitet da mi ta predavanja drže, a vi to nemate.

PREDSEDNIK: Reč ima potpredsednik Vlade.

SINIŠA MALI: Vidite kako u nedostatku argumenata i nedostatku znanja krene vređanje. Samo vi vređajte, nikakav problem. Sada ću ja vama lepo da objasnim zašto množenje, ne sabiranje.

Radi se, uvaženi poslaniče, o kumulativnom povećanju. Kada kumulativno nešto povećavate, onda ako povećate za 10% sledeće povećanje za 10% ide na prethodnih 10%, a sledeće povećanje od 10% ide na prethodnih 10 puta 10%. Razumem da ste možda bili na jednom fakultetu, ali nisam razumeo da ste preskočili srednju školu.

To ko vas pravi time što ste rekli, pretpostavljam sami sebe pravite, jer drugačije ne znam kako da se izrazim na ono što ste objasnili ili što ste pokušali da razumete. Kumulativno povećanje, nije mi problem, ponoviću vam, množite tri broja jer povećanje ide na prethodno povećanje.

Da vam kažem onda još jednu stvar. Pošto ste pitali oko datuma, 5,5% krenulo je od 1. januara, a 20.000 dinara je uplaćeno u februaru mesecu. Kumulativno povećanje za ta dva povećanja je 11,2% za ovu godinu. Ja vam nisam čak računao ni tih 20.000 u mojoj računici, da vam olakšam pošto vidim da je komplikovano već i ovo sa tri broja, a vi opet nastavljate. Svaka čast.

Dakle, još jedanput, u realnom iznosu imamo povećanje penzija, u realnom iznosu imamo povećanje plata u odnosu na inflaciju i nastavićemo da se borimo tako da životni standard građana Srbije ne bude ugrožen ovom inflacijom koja je izazvana u svetu, a ne kod nas. Hvala.

PREDSEDNIK: Hvala.

Reč ima Tamara Milenković Kerković, po amandmanu.

TAMARA MILENKOVIĆ KERKOVIĆ: Uvaženi, obzirom da smo svi čuli da mi je amandman odbačen, očigledno zbog nepotpunosti ili uvredljivosti, ja sam danas otkrila šta je uvredljivo u tom amandmanu. Obzirom i da mi je vreme za repliku uračunato, ja ću morati da pričam vrlo brzo.

Najpre, uvredljivo je bilo to što sam tražila da se sa Ministarstva privrede jedna milijarda predviđena za privlačenje investicija prebaci u regionalni razvoj i to osiromašenog, opustošenog juga koji ima najveće regionalne razlike u Evropi i najsiromašnije građane u Evropi, samo je Albanija čini mi se iza.

Uvredljivo je i to što sam tražila da se tri milijarde evra ulaganja od posebnog značaja prebace u podršku razvoju preduzetništvu i industrijskom razvoju, bez koga nema razvoja jedne zemlje, a industrija u ovoj državi ne postoji kao domaća industrija.

Takođe, verovatno je bilo uvredljivo i to što se ulaganja od posebnog značaja odnose i na „Milenijum resorc“, društvo sa ograničenom odgovornošću koje je ćerka firma Milenijum tima, a za koga znamo o vezama sa vlašću, tako da je očigledno sve to bilo uvredljivo.

(Predsednik: Privodite kraju.)

Imam pitanje za ministra Malog, ako imam vremena i dozvolite mi da završim rečenicu. Zbog čega, ukoliko je naše tržište toliko atraktivno za strane direktne investicije, zbog čega se plaća investitorima da dolaze? Ta politika je propala još 2017. godine u većini zemalja i sve vode restriktivnu politiku. Hvala najlepše.

PREDSEDNIK: Po amandmanu, Boško Obradović.

BOŠKO OBRADOVIĆ: Poštovani građani Srbije, odavno sam zabrinut za jedan od najvećih, a duboko sam uveren najveći problem ovoga naroda i države, a to je proces našeg demografskoj nestajanja, demografske zime u kojoj živimo, gubljenja stanovništva jednog od najstarijih naroda u Evropi i svega drugoga što odlično znamo i što nam je na kraju pokazao ovaj popis, gde smo za deset godina izgubili 850.000 stanovnika.

Ali sam još mnogo više zabrinut nakon izlaganja ministra Selakovića iz čijeg izlaganja sam shvatio da Vlada Republike Srbije ne shvata ništa. Vlada Republike Srbije ne shvata da za 80 godina ovaj narod neće da postoji ovim tempom našeg daljeg razvoja. Osamstopedesethiljada stanovnika za 10 godina, za osam decenija, trenutnih, koliko stanovnika u Srbiji neće više postojati. Srbija će ostati bez stanovnika i srpski narod će nestati.

To je trenutak kada predsednik Narodne skupštine treba da prekine svaku drugu raspravu, o bilo kojoj drugoj temi i da za državu Srbiju, Vladu Republike Srbije i Narodnu skupštinu, postoji samo jedna tema – kako da nas za deset godina bude 850.000 više, a to je zapravo 1.700.000 razlike koliko treba da nas bude više u odnosu na minus u kome se trenutno nalazimo. Dakle, ministar ništa ne shvata. On uopšte ne shvata koliko je alarmantna situacija. On nam ponavlja mere koje nisu dovele do rešenja. Da, gospodine ministre, za vreme deset godina vaše vlasti vi taj trend niste zaustavili.

Niste jedini krivi. I nije kriva samo vlast, krivi smo svi mi građani Srbije koji više ne verujemo u sistem vrednosti gde su brak, porodica i više dece svetinja. Sada verujemo u neke druge stvari. Vi kao vlast treba da inicirate drugačiji sistem vrednosti i drugačiju podršku da bi se taj negativni trend zaustavio, za vreme vaše vlasti, za vaših deset godina izgubili smo 850.000 ljudi. To će se nastaviti, jer ove mere nisu dovoljne. Vi kažete, napravili smo neke mere. Da li su dovoljne? Nisu. Ajmo svi da kažemo da shvatimo da te mere nisu dovoljne iako su veće nego što su ranije bile. Svaka čast, pružam ruku, odlično. Nije dovoljno. Ne rešava problem. Nemate izgovora.

Svest, slažem se, ali postoji još jedna stvar. Ne mogu da se grade stadioni ako nema ljudi. Znači, Vlada Republike Srbije donosi odluku, nema stadiona narednih 10 godina dok nas ne bude 850.000 više nego danas. Nema ni autoputeva. Znači, moraju radikalne mere. Nema ničega što nam nije neophodno u ovom trenutku u odnosu na podršku rađanja.

Naravno, nema „Pinka“, nema gej parada, ne može se podržavati negativni sistem vrednosti, ne mogu se podržavati abortusi, ne mogu se podržavati stvari koje jednostavno rade suprotno porodici i tradicionalnim vrednostima. Potreban nam je novi sistem vrednosti, što mora da krene sa medija, što mora da krene od države, što mora da utiče na poresku reformu, što mora da podrži brak i porodicu, što mora da podrži porodicu sa više dece.

Vi danas nemate podršku za porodice sa više od četvoro dece. Gospodine ministre da li je to moguće? Znači, podržavate, prvo, drugo, treće i četvrto dete, i peto dete ne postoji. Ne podržavate ni jedno dete posle četvrtog deteta koje je novorođeno u porodici sa više od četvoro dece. Koja je to poruka? Ne smete imati više od četvoro dece, država to ne podržava. Dakle, mi negde grešimo ozbiljno. Gospodine ministre, razumite ovo kao krajnje dobronamernu kritiku. To što trenutno radite nije dovoljno.

Za deset godina će ponovo biti siti epilog. Moramo da napravimo radikalan rez. Sve snage države u podršku rađanja, u mladim bračnim parovima, porodicama sa decom, brakovima koji nažalost ne mogu da imaju dece, sve snage države. I tu onda nema drugih prioriteta. Svi drugi prioriteti padaju u drugi plan i ostaje samo jedan prioritet, rađanje, rađanje, rađanje i samo rađanje.

Svako ministarstvo mora da radi za porodicu, svaki zakon koji se donosi mora da bude proveren, umesto što sada piše da li je usklađen sa EU, to se briše, i stoji da li je usklađen sa interesima porodice u Srbiji, sa interesima rađanja mladih bračnih parova, povećanja nataliteta. Znači, radikalan rez, bukvalno da se pravi jedna porodična vlada Srbije, a mi vam to predlažemo od osnivanje „Dveri“ kao političke organizacije 2011. godine, prve političke organizacije koja je stavila porodicu na prvo mesto, prve porodične politike na srpskoj političkoj sceni.

Predložili smo Ministarstvu za porodicu još 2011. godine. Vi ste ga uveli 2020. godine. Vi kasnite devet godina za političkim idejama Srpskog pokreta „Dveri“. Zašto vam ovo sada govorim? Pa da ne bismo razgovarali za devet godina, ako sada ne shvatite ono o čemu vam pričam. Nije dovoljno to što radite da bismo zaustavili belu kugu.

Da ne govorim o odlivu stanovništva u inostranstvo. Mi moramo da napravimo potpuno drugu politiku. Poreske reforme. Kako možemo da pomognemo svaku porodicu. Tako što ćemo čim se stupi u brak da smanjimo porez na zarade i da smanjimo porez na imovinu. Pa, kada dobijete prvo dete dalje smanjenje poreza na zarade i imovinu, pa drugo, pa treće, pa sve dalje i dalje smanjenje poreza na zarade i imovinu, a za četvoro možda i više dece potpuno neplaćanje bilo kakvog poreza. Ili nacionalna penzija za majku više od troje dece, ili radikalni potezi koji jednostavno kažu da svi shvate da je porodica svetinja, da je rađanje naš najvažniji cilj, da će država podržati svakoga ko se opredeli.

Vi ne shvatate ko je vaš neprijatelj. Vaš neprijatelj je sistem vrednosti koji je ovde zavladao još u komunizmu, pa preko neoliberalizma gde porodica više nije svetinja, gde je svetinja pojedinac, potrošač, neka vrsta samodovoljnog čoveka koji jednostavno uživa u svojim zadovoljstvima, svojim prohtevima, a zajednica je nestala. Zajednica je nekada bila najveća svetinja srpskog naroda. Kada smo verovali u te vrednosti imali smo dece. Nećemo imati više dece ako verujemo u ove vrednosti koje nam vi emitujete sa televizije „Pink“ i drugih televizija. Ne može u vremenu parova i zadruge, da raste natalitet u Srbiji. Može da raste samo nasilje u našem društvu. Hvala vam.

PREDSEDNIK: Reč ima ministar, Nikola Selaković.

NIKOLA SELAKOVIĆ: Zahvaljujem.

Znate, postoje ljudi koji su u stanju da na veoma primamljiv način predstavljaju određene teme i određene pojave. A kada se taj pristup zasniva makar na jednoj lošoj premisi, to vam je kao kad uđete u pogrešan voz, svaka naredna stanica vam je pogrešna.

Šta je to proporodična politika? Proporodična politika, apsolutno mogu u jednoj stvari da se složim, proporodična politika počiva ne od države koliko od pojedinca. Rađao se ovaj narod kada nije imao ni državu i kada je bio u ropstvu, zato što je svaki pojedinac vodio proporodičnu politiku, jer su dobro znali naši preci da ako se ne budu rađali i ako ih ne bude bilo, da neće biti ni svesti ni šanse da obnove državu iz ropstva, da se uzdignu i da u slobodi grade i stvaraju neku bolju Srbiju.

Danas je proporodična politika, ne kao što je to bilo pre 12, 13, 14 godina, ostavljate ljude na ulici, pa im onda pričati o tome da treba da se rađaju, nego otvarati nova radna mesta. Kažete, treba sve da stane, treba da prestanemo da gradimo auto-puteve da gradimo brze pruge. Odlično, pa da nam odu svi odavde.

Da se vodilo više računa o izgradnji infrastrukture, pa više bi se dece rađalo i dalje na selu, a ne bi nam sela bila prazna. A vi u Srbiji imate sela u kojima je prvi metar asfalta došao u prethodnih deset godina, prvi metar asfalta. Odmah da vam kažem, bio sam u selima na Pešterskoj visoravni u koji je prvi metar asfalta ušao pre pet godina, a u kojima ima više dece, nego u selima u Bačkoj, Banatu i Sremu.

Oko jedne stvari, kao što sam rekao mogu da se složim, a to je sistem vrednosti, ali i porodična politika kreće od pojedinca.

Nemojte optuživati da mi koji sedimo ovde, predstavljajući vladajuću većinu i Vladu, ne verujemo u neki sistem vrednosti.

Otkud vi znate u koji ja sistem vrednosti verujem? Otkud znate to?

Jedna stvar koju moram da kažem, a pričao sam o tome – demografska recesija Srbije krenula je onog trenutka kada je počeo da opada broj živorođene dece. Najveći broj živorođene dece na teritoriji AP Vojvodine i centralne Srbije bio je 1951. godine, kada je rođeno u jednoj godini 150.000 novorođenčadi. Dakle, 150.000. Prošle godine u Srbiji je rođeno tek nešto više od 62.000 mališana.

Kada podelite broj umrlih naših građana sa 365 dana u prošloj godini, doći ćete do podatka da smo dnevno gubili 374 ljudi. A znate šta je osnovni razlog? Te generacije kada se i rađalo najviše ljudi su u ovim godinama počele da doživljavaju prosečne godine starosti, i muškarci i žene i ta generacija bejbibumera koja se rađala nakon Drugog svetskog rata je danas došla u svoju 72, 73, 74.

Prema tome, ako nećete da imate populistički pristup, nego pravi, državotvorni, konstruktivan pristup, onda ovom problemu ne pristupate na nivou od pet, 10, 20 ili 30 godina, već mnogo šire, jer nam je danas povećana smrtnost onih koji su se rađali pre 70, 72, 73, 74 godine, naših najstarijih.

Da li je dala rezultate naša politika koja je ozakonjena krajem 2018. godine, a koja se primenjuje počev od 1. januara 2019. godine? Pa, ona će dati rezultate.

Možda? U pravu ste, možda, jer to opet ne zavisi od para, ali optuživati nečiju uređivačku politiku, nečiju partijsku politiku, borbu za ne znam ni ja šta, civilizacija kojoj mi pripadamo, nažalost, kada pogledate ceo svet, uglavnom je u demografskoj recesiji gotovo svugde. Gotovo svugde, pa čak i u Mađarskoj. Čak i u Mađarskoj, koja vodi jednu pronatalnu politiku mnogo duže nego mi, imaju veći problem nego mi. To se veoma, veoma teško popravlja.

Reći ću vam odmah – po onome što znam od nekih poslednjih podataka, ali ja ću ovde zamoliti koleginicu Božić, potpredsednicu Narodne skupštine da kao predsednica nadležnog skupštinskog odbora možda i organizuje jednu tematsku sednicu, da ministarka Kisić Tepavčević i ja dođemo da razgovaramo na ovu temu. Mogu da se složim da možda važnije teme od ovoga apsolutno nema, ali da bismo se efikasno ovim bavili, potreno nam je sve ono što kolega Siniša Mali priča – da Srbiju stavljamo na ekonomske, jake, čvrste osnove, da može da pomogne ozbiljnu pronatalnu politiku.

Pre 11, 12, 13 godina, pre 15 godina bilo je nezamislivo, ljudi, da država Srbija odvoji osam milijardi, a ne 87 milijardi za ove mere, ali reći ću vam gde nam je najveći problem. Najveći problem nam je kod prvorođenog deteta.

Da ne ostane nešto nedorečeno, zašto se sa merama stalo do četvrtog deteta? Prvi razlog je, i o tome sam naučio nešto od gospođe Slavice Đukić Dejanović, koja je pratila i bila zadužena u Kabinetu premijerke da prati Agendu 2030 održivog razvoja UN, gde Svetska zdravstvena organizacija kaže da je optimalan broj dece za majku da ih rodi četvoro. To kaže Svetska zdravstvena organizacija, a ako pogledate procentualno koliko porodica u Srbiji ima više od četvoro dece danas, nažalost, to je ispod nivoa statističke greške.

Reći ću vam još jednu stvar – pokazuje se da onaj ko danas rađa peto dete i kada pogledate sa samim merama usklađeno, taj nije tražio nikakvu podršku od države za to.

To ne znači da mi ne treba da pomažemo, ali ja sam vam skrenuo pažnju gde je najveći problem. Najveći problem je prvorođeno dete i zato su pojedinačno i jednokratno gledano najveće mere za majku prvorotku - i da kupi stan ili kuću i da dobije novca dovoljno. Pazite, 321.900 dinara nisu male pare. To nisu male pare i ne treba svako da gleda to kroz Beograd. Znate li koliko je 321.900 dinara u Prijepolju, koliko je 321.900 u Ivanjici, koliko je u Kikindi, koliko je u Babušnici? Koliko je, ako hoćete, i u Kniću, a Knić je jedna od najboljih opština koja na nivou jedinice lokalne samouprave vodi politiku koja razmišlja o porodicama sa više dece i koja je uspela da poveća broj živorođene dece na godišnjem nivou svih ovih godina, bez obzira na pandemiju i sve druge teškoće sa kojima se ljudi suočavaju.

Spreman sam da u svakom trenutku dođem i na sednicu Odbora i na sednicu Skupštine da se o ovome govori i da svako, pogotovo iz perioda kada je preuzimao odgovornost za budućnost Srbije, za građane Srbije, kada je bio na vlasti, kada je podržavao nekoga ko je bio na vlasti, izađe i kaže - evo, mi smo vodili ovakvu politiku i ona je dala takve rezultate, a ti rezultati se vide u godinama koje dolaze.

Znači, danas porodice oformljuju ljudi koji su rađani osamdesetih, devedesetih i početkom dve hiljaditih.

Znači, oni su ti od kojih se očekuje da stupaju u brak i da stvaraju porodice, a onda vratite film unazad, pa u kakvom sistemu vrednosti su ti ljudi odgajani osamdesetih, devedesetih, početkom dvehiljaditih.

Kada tako postavite stvari, onda shvatite da je potpuno politikanstvo danas nas optuživati za demografsku recesiju.

Još jednom da ponovim, 374 ljudi smo gubili svakog dana prošle godine. Naravno, ovo je samo broj umrlih. Kada to otprilike umanjite otprilike za duplo, otprilike kada smanjite za 50% i kada shvatite da je to nekih 137, onda shvatite da je to jedan pun avion putnika. Šta se dešava u jednoj zemlji kada dođe do avio nesreće kada se sruši avion u kome živote izgubi 140 ljudi? O tome nekoliko dana slušate vesti, svake vesti. O tome se priča u celom društvu, a nama se to ljudi dešava svakoga dana i nama se to dešava decenijama unazad.

Krenuli smo sa time da svakoga dana izgubimo jedan mini bus, pa autobus, pa smo došli do ovog aviona. Ali, o tome treba svako od nas da misli, svako od nas da se bori i svako od nas da se trudi da o ovome priča sa svakim, da priča sa svojom komšinicom svojim prijateljem.

Ove mere koje sam vam ja ispričao, nisam ispričao samo, iako je to ozbiljan razlog da se pohvali i predsednik od koga je potekla ta inicijativa i Vlada koja je predložila Skupštini, i Skupština koja je usvojila taj zakon, ove mere su da pričate sa svakim od vaših prijatelja, komšija, kumova, rođaka, svakim ko može da ima decu, da mu kažete - evo, ovoliko će i ovako u ovom trenutku pomoći naša država.

Hajde da se borimo da radimo više da bismo mogli i da pomažemo više. Hvala vam na pažnji.

PREDSEDNIK: Hvala, gospodine ministre i hvala svima.

Ovim završavamo sa radom za danas.

Nastavljamo sutra u 10,00 časova.

(Sednica je prekinuta u 20.00 časova.)